
ВЪВЕДЕНИЕ
ХРАНЕНЕ – ПРОЦЕС
Хранене – социални процеси
Храненето е един от важните икономически въпроси, за разрешаването на който ръководителите на човечеството са мислили дълго време. След разрешаването му, хората ще започнат истински да творят. /13, с. 129/

Един от важните стимули в съвременната култура е въпросът за храненето. Войната, споровете и недоразуменията между хората се дължат главно на въпроса за осигуряване на храната. Някой философ пише книги, философства ви за яденето.  Адвокатът защищава хората, професорът преподава – всички осигуряват яденето. Материалистите казват: Хлебец, бабам, хлебец! Той е смисълът на живота.  
/106, с.72/

...един от важните въпроси в живота е този за яденето, за храненето. Икономическият въпрос е построен върху процеса на яденето. И съвременните учени, биолози, финансисти и философи разрешават този въпрос, защото е от първостепенно значение за целокупния живот. / 65, с.94 /

Природата е разрешила въпроса за храната, но хората още не са го разрешили. Целият живот на човека, от рождението му до заминаването му от този свят, се свежда единствено към въпроса за храната: какво ще яде и как ще си достави по възможност по-голямо количество храна. Този е най-важният икономически въпрос, поставен за разрешение и в камарите, и в дипломатическите, и в търговските кръгове. Днес всяка държава мисли само за хляб, т.е. за земята, която ражда хляба. Отношенията се създават или развалят все за хляб, за богатства, за материално надмощие. Това се дължи на неразбиране дълбокия смисъл на живота. Днес в света има толкова много хляб, че всички хора по земята могат цели четири – пет години да прекарат юбилейни години само да ядат и пият, колкото искат; да се обличат, да се наредят добре, без да работят нещо. Като изтекат тия години, като започне да се привършва това изобилие, тогава те отново ще започнат да работят . /65, с. 70 - 71/

Казват: трябва да се осигурим! При сегашните условия животът се разглежда само като процес на ядене и пиене. Ще посеем нивите, ще изорем, ще съберем зимовището, ще напълним хамбарите – във всичко, което вършим, изучаваме закона на яденето. /132, с. 12 – 13/

Помнете: Каквато борба да се води между народите, ако няма разумност, нищо не може да се постигне. Между капитала и труда трябва да има разумност. Тази борба е подобна на борбата между гладния и сития. Ако сегашните богати станат бедни, а бедните станат богати, въпросът не е разрешен. Злото не е в това, че има богати и бедни, но в неразбирането на хората. /165, с. 95/

Ние не сме за революцията. Тя нищо не допринася. Революцията е преходен процес. Според мене, действието на революцията е като това на рициновото масло. Щом вземеш рициново масло, болките изчезват и стомахът се поправя. Това е временно. След малко стомахът отново не работи. 
/165, с.103/

Храненето може да стане цяла наука за възпитание. 
/66, с.308/

Сега да се върнем пак към храносмилателната система, като елемент, нужен за създаване на човешкия характер. За да създаде добър характер в себе си, човек трябва да държи храносмилателната си система в изправност. /12, с.272/

Задачата на съвременните хора е да работят съзнателно върху самовъзпитанието. За тази цел те  трябва да започнат с храненето, да изправят погрешките на миналите поколения. 

/66, с.272/

Храната създава хората. Вземете най-културния човек и започнете да го храните с най-грубата храна, ще видите, че ще му се видоизменя живота. Хранете най-грубия човек с най-деликатната храна, в течение на 10 години той ще измени начина си на живот. /143, с.193/

Като отидеш на гости дето те приемат добре, казваш: Нахраниха ме тия хора, сладко ядох. Така се създават отношения между тебе и това семейство. Вие ставате приятели и започвате взаимно да се посещавате. / 99, с.26 /
Разбирането или неразбирането на хората се дължи на начина, по който се хранят. Храненето разрешава всички въпроси. Ако дойде в дома ви неприятел, не го гонете, но нахранете го добре. /106, с.83/

Челото расте нагоре в дясно, а носът и брадата отиват надолу, в ляво. Тогава имате отношението 1:2. Добре, ако вашият интелект и вашата воля се съединят и противодействат на Божествения принцип във вас, в какво положение ще се намерите? – Ще се раздвоите. 

...Понеже низшето в човешкия свят – интелектът в човека, и низшето в животинския свят, което изразява брадата в човека, се съединили против Божественото, природата ги е разделила, като направила устата – тя разделя носа от брадата. И за това, когато човек стане лош, първото нещо, което трябва да направите, за да го поправите, е да го нахраните. Може да направите това нещо, ако имате един неприятел, който ви мрази, гощавайте го, хранете го, той ще ви стане приятел. Значи, устата в природата представлява процес на раздвояване, процес на разделяне на тия две сили, които действат против Божествения принцип. И тъй, когато вашата воля и вашият интелект се съединят, трябва да ги разделите, т.е. да създадете на ума и на волята си такъв обект, който да привлича всичката им енергия. /132, с.102/

...какво ще кажеш, ако имаш кесия, пари и хляб, но не можеш да ядеш? Трябва и да можеш да ядеш, нали? Та така вървят процесите: без кесия не може, без пари не може, без хляб не може и без ядене не може.

Но и там не се спира процесът. Какво можеш да очакваш, ако тази храна, след като си я изпратил в стомаха, не се смила? Значи и без смилане не може! И след като се смели, ако тази храна не отиде в кръвта и от там по цялото ти тяло, какво ще стане? Обаче и там не спира този процес. Ако енергията, след като влезе в ума ти, не произведе светлина, след като влезе в сърцето ти, не произведе топлина, и като влезе в душата ти, не произведе сила, тогава защо ти са кесията, парите, хляба, яденето и смилането? /75, с.12/

Неправилното хранене разваля добрите отношения между хората. Вън от правилното хранене никаква философия не признавам. Яжте по правилата на природата. Само така ще се разрешат въпросите на живота. Мислете върху храненето. 
/106, с.84/

Не ядеш ли правилно, ти не можеш да служиш правилно. Тия правила са тясно свързани едно с друго. Ако ядеш правилно, ще служиш правилно. /45, с.174/

Вие не може да разберете защо лошия човек трябва да го нахраните и напоите, а добрия не трябва. Вие не може да си представите това противоречие. Ако имате един твърд ремък, който не е годен за работа, нали трябва да го турите в масло, за да омекне? Мек ремък не трябва да се туря в масло. Това подразбира, че енергията, която е твърда, трябва да се нахрани, да се тури в масло, за да омекне. На наскърбения човек, понеже е твърд, дайте му вино, хлебец и той ще стане годен за работа. Добрият човек сам по себе си има тази мекота. /19, с.74/

Всички майки и бащи, всички учени, цялото общество търсят начин за подобряване на живота си. Тоя въпрос зависи от правилното хранене. – Възможно ли е това? – Възможно е разбира се. Ако знаеш как да гребнеш с лъжицата, как да отвориш устата си, ти си разрешил много въпроси. Трябва да се справите със своята нервност. Като турите лъжицата в устата си, да се чува хубава музика. 
Чупете хляба си по всички правила. Дъвчете го дълго време, да възприемете всичката енергия, която той съдържа. 
/106, с. 78 – 79/

Всеки може да пее, но истинското пеене е това, което оправя обърканите човешки работи. Да пееш хубаво, това значи, да дъвчеш храната си добре, за да се всмуче още от езика и устата. Колкото по-дълго време се задържа храната в устата, толкова по-лесно се всмукват част от хранителните вещества и от праната. Така те отиват направо в нервната система. Ония сокове, които не се всмукват в устата, отиват направо в стомаха, дето става пълно смилане.

За предпочитане  е по-бавно да ядеш, но да бъдеш здрав, отколкото да ядеш бързо, да не губиш време и да боледуваш. /162, с.189/

За да създаде добър характер в себе си, човек трябва да държи храносмилателната си система в изправност. Не е без значение как ще започнеш да ядеш, изведнъж ли ще се нахвърлиш върху яденето, или ще се спреш пред трапезата, ще благодариш за това, което ти е дадено, ще си кажеш молитвата и след това ще започнеш да ядеш. Не е безразлично дали ще ядеш бързо или бавно; дали ще дъвчеш добре, за да се всмукнат хранителните сокове не само в стомаха, но и от езика. Не е безразлично дали трапезата е чиста, добре подредена, или нечиста и в безпорядък. Това са условия, които оказват влияние върху изправното или нередовното състояние на храносмилателната система. /91/

Страданията са резултат на неиздържани вътрешни изпити. 
/109, с. 5/

В бъдеще хората трябва да се научат да ядат правилно, за да няма болни и гладни. /106, с.82/

Ако само един път се нахраните по всички правила на природата, след години ще имате благоприятни резултати, т.е. ще придобиете голямо богатство. ... Често през време на ядене хората правят малки грешки, поради което страдат, с години изплащат дълговете на своите грешки и най после умират. /106, с.7 /

Най-важно за сега е хората да се научат да живеят, т.е. да знаят как и що да ядат и пият, как да дишат, как да спят, как да мислят и чувстват. /7, с.32/

Не ми трябва наука, не ми трябва вяра. – Не ти трябва, защото си сит; като огладнееш, ще ги търсиш. Ако можете да разрешите всички въпроси и противоречия, които изникват около храненето, ще ги разрешите и при останалите въпроси. /106, с.70/

С какво става човек знатен? – С главата си. Главата дава направление в живота на човека. Тяло без глава няма никакъв смисъл. Главата може да създаде тялото, но тялото не може да създаде главата. Цялото създава частите, но частите не могат да създадат цялото.

И тъй, всички хора трябва да знаят, че те сами създават щастието си. – Как именно? – Като се нахранят правилно.
 /66/

Когато в някое общество или в известен народ се появят известни аномалии, известен упадък, или израждане на нравите; упадък на обществения морал, на религиозните вярвания, на човешката мисъл, от което се появяват помрачението и развращението или казано на научен език – разлагане; това се дължи на тия странични вещества, които хората са наслоили в обществения или народен организъм – натрупали са се известни неестествени мисли и желания. 
/32, с. 33/

Сегашните революции не са нищо друго, освен резултат на дългогодишно неправилно хранене. Сега Бог казва на бедните: Идете да изхвърлите богатите, да заемете местата им. След две хиляди години, като дойда отново на земята, ще уравновеся сметките между богатите и бедните. Това е закон. Ако не можете да се храните правилно, революцията неизбежно ще дойде. Тя ще стане в главата, в дробовете, в стомаха – навсякъде. 

/106, с.83/

Препятствията могат да се премахнат при колективното участие на всички хора. Те трябва да се обединят, да доставят храна за всички. Бог е дал достатъчно храна, но хората не я разпределят равномерно помежду си. Благодарение на това се създават противоречията. Понеже хората не са добри проводници на Божията Любов, между тях се ражда омраза. Те не са добри проводници и на Божията Мъдрост, поради което се раждат кривите и изопачени  мисли. Ето защо, казвам: Хората сами са причина за своите страдания и нещастия. /162, с.129/

Първият  стремеж на човека е към яденето. Философията на живота седи в яденето. Вътрешният смисъл на яденето включва известна идея. Без ядене нищо не може да се постигне. /109, с.3/

Ако вие сте раздвоени и не можете да намерите смисъла в живота, ще търсите причината в това, че сте онеправдали душата си. Красивата царска дъщеря, това е нашето тяло, за което ние всичко в живота си жертваме. ...Това е философията на стомаха. Казвате: Да уредим обществения живот. Да, да уредим обществения стомах – това вие мислите. Разстроили се стомахът ви, разстройват се общественият и политическият живот. /108, с.137 – 138/

- Как се храни праведният на земята? – Като говорят лошо за него. Това е Божествен обяд. Той не се огорчава. Каже ли някой, че хората го огорчават, той се храни по човешки. Бъди радостен, даже, когато говорят лошо за тебе, за да се нахраниш по Божествен начин.

...Искате ли да разрешите противоречията си, турете човешката любов да служи на Божествената. Не направите ли това, живота ви остава неразрешен и вие ще останете такива, каквито сте сега. /162, с.131/

...когато Божията Любов ни измени вътрешно, когато съвършено ни преобрази и добием свойството, да не се храним със сдъвкана храна, тогава ще турим едно мерило, един закон в света”. /3/

Вие започвате да разказвате на Господа: Господи, знаеш ли, че аз съм голям грешник? Господ казва: “Това  аз зная отдавна. В моята книга ти си написал това в n – та степен. Няма нужда да ми го повтаряте още, но приемете в себе си най-малката добродетел и я угостете”.  Така трябва да постъпите. Приемете ли в себе си най-малката добродетел, аз ще се радвам, като на свой най-добър приятел. Голямата добродетел не може да се побере във вас, но малката може. Тя е красива, при това не е взискателна, скромна е тя. Аз искам, всички ученици да имат в себе си най-малката добродетел. /66/

Задайте си за цел, в продължение на една седмица да бъдете добри, внимателни с всички хора; да ядете и пиете по всички правила на храненето. Вижте след това каква енергия ще придобиете, каква радост ще внесете в дома си. /106, с.79/

Тази истина – да ядеш хляба даром – трябва вече да се приложи на земята. Не е позволено да продаваш хляб на брата си. Не е позволено да купуваш хляб от брата си.

Яжте хляб без пари, даром! Това е новото учение. Ако го приложите, ще получите благословението на всички светли сили, които работят в света, на всички добри хора по лицето на земята. / 106, с.198 / 

Никакъв спомен не трябва да остане от мисълта, че хлябът трябва да се продава. България трябва да бъде първата държава, да приложи Божия закон на земята – хлябът да се дава даром. Само оня може да приложи този закон, който е абсолютно чист и безгрешен. Грешният, освен че няма да приложи този закон, но ще създаде още по-лош. Значи, само мъдрият, праведният и благородният може да приложи този закон. /106, с.192 – 193 /

Хранене
В живота на човека съществуват три важни неща: обличане, хранене, прилагане. Обличането представлява първата стъпка в човешкия живот. Да се облече човек, това значи да се въплъти. Въплътяването пък представлява външната страна на живота. Следователно, когато казваме, че една идея трябва да се въплъти, подразбираме, да се облече в някаква външна форма.

Втората стъпка в човешкия живот е храненето. Да се нахрани човек, това значи, да вложи в себе си някакво съдържание. Следователно, храненето представя съдържанието на живота.

Третата стъпка в човешкия живот е прилагането. /42, с.3/

Да ядеш – ами че това е първото изкуство, с което човек започва. Тъй, Христос казва: “Който ме яде, има живот в себе си”. Яденето, в окултен смисъл, то е цяла велика наука. Чрез яденето ще дойдем в общение с тази наука, със себе си, с Бога. Тази наука днес е изхвърлена. /115, с.12/

В природата има определено време за ядене за всички същества. Има едно течение на гладните, като дойде то, всички трябва да ядат. После има едно течение на ситите. В природата има време и за работа. Течения са те. Ако човек води естествен живот, ще върви по тия течения. Щом почне да ходи по тия, които той нарежда, тогава се явяват неестествени положения. /66/

Аз няма да ви кажа нещо по науката и правилата при храненето. Вие сами ще си правите наблюдение. Това е една от великите тайни, която не се разкрива. Когато човек яде, той е разположен, погълнат в себе си и лесно можеш да го наблюдаваш. Тогава той прави хубави движения, хубави линии на лицето. /140, с.46/

Когато искам да видя, дали някой човек може да ми услужи нещо, влизам в една, втора, трета гостилница и гледам, кой как яде. Като намеря човек, който яде по правилата, които аз познавам, зная, че той е готов да ми услужи. /140, с.46/

Яжте бавно.Тогава нервите на езика, небцето и венците имат време да изтеглят жизнената сила от храната. Защото стомахът усвоява само грубата материя от храната. Когато се храните, не трябва да мислите за нищо друго, освен за храната. / 66 /

Думата ядене подразбира да приемеш нещо в себе си. Следователно, и яденето е вътрешен процес. Ако ядеш бързо и неспокойно, ще имаш един резултат; ако ядеш бавно, спокойно и с разположение, ще имаш друг резултат. Същото се отнася и за мислите и чувствата, които проникват в нашите умове и сърца. За да могат мислите и чувствата, които възприемаме, да произведат нужния ефект върху нас, ние трябва да бъдем при Онзи, Когото обичаме и Който ни обича”. /102, с.50/

Важно е да се научи човек да яде правилно, да използва всичката енергия на храната. /106, с. 31/

Като турите лъжицата в устата си, да се чува хубава музика. Чупете хляба си по всички правила. Дъвчете го дълго време, да възприемете всичката енергия, която той съдържа. 
/106, с. 79/

Първата хапка е най-сладка. Тя дава най-много. /66/

Като усети, че му е най-приятно яденето,  да спре там. /163, с. 29 - 30/

... развитието, растенето на човека зависи от състоянието на храносмилателната система. Една трета от енергията на човека се изразходва от стомаха. Следователно, не е безразлично как се изразходва тази енергия и какви резултати се получават. Ако енергиите, които храносмилателната система произвежда се използват разумно, състоянието на човешкия организъм се подобрява. /12, с. 269/

Всяка клетка в организма трябва да вземе участие в храненето. Само при това положение човек може да бъде здрав и да запази младостта си. /66/

Като ядеш, моли се, не бързай. Малко яж и полека. Ти ядеш да ти пращят ушите, бързаш. В туй бързане между всяка хапка има достатъчно въздух - като приемаш храната, вкарваш въздух в стомаха. Въздухът като влезе, разширява се, стопли се и ти се въртиш. Колкото се може по-малко въздух да вкарваш. Въздухът не му е мястото в стомаха, но в белите дробове. /66/

Кога греши човек? - Когато не знае да яде правилно. Грехът влиза в човека още при първата хапка, неправилно приета. Казва се, че Ева сгрешила, като яла от забранения плод. 
/104, с. 6/

Как наказва природата? - Чрез различни болести: ревматизъм, гръдобол, неврастения и др. Тя казва: Докато не се научите да ядете по моите правила, всякога ще страдате. /106, с. 81/

За здравословното състояние най-главната роля играе храната. Ако човек яде безразборно каквото му попадне, не сдъвква добре храната си и когато яде умът му е занят с отрицателни мисли, с това той вече внася известна отрова в храната, която ще остави известни утайки в кръвта. /9, с.49/

Видите ли прегърбен човек, казвате, че е остарял. - Не е остарял той, но е грешил в храненето. Боли те глава, грешил си в яденето; болят те гърдите, грешил си в яденето; боли те стомах, грешил си в яденето. Ако лекувам болен, каквато и да е болестта му, ще кажа: Приятелю, грешил си в яденето. Трябва да се научиш да ядеш правилно. /106, с. 79/

Един от методите за себепознанието се крие в яденето. Наблюдавайте се как ядете. От начина, по който ядете, може да познаете какво ще излезе от вас и какво може да свършите. Много неща зависят от яденето. Знае ли как да яде, човек е решил един от важните въпроси на своя живот. Същото може да се каже и за понасянето на страданията. Който знае да се справя със страданието, той е готов за живота. Който знае да страда, знае и да се радва. Който не може да се справи със страданията, не може и да се радва. Страданията са подобни на хляба, затова не може без тях. Чрез тях човек придобива енергия. /66/

Какво можете да очаквате от човек, който не се храни добре? Ако стомахът му не работи правилно, той яде бавно, без апетит и с неразположение. Както се храни, такава е неговата работа. Ако искате да знаете дали даден човек е работлив, наблюдавайте го как яде. Колкото по-енергично и съзнателно яде, толкова по-енергично и с разположение работи той. Значи, между начина на хранене и дейността на човека има известна връзка. /92, с.233/

Някой казва: Яж така, че ушите ти да пукат. Кога пукат ушите? - Когато се яде бързо. Тогава челюстите се движат бързо и ушите пращят. Питате, какво ще каже стомахът? Като ядеш бързо, той започва да протестира. - Защо? - Не може да се справи с бързо нахвърляната храна. Червата също протестират. При бързото ядене храносмилането не става правилно. Една част от храната не прониква в кръвта и не може да храни клетките. Несмляната храна се наслагва във вид на утайки около ставите, както и в капилярните съдове. Тази е причината за заболяване на човека от ставен ревматизъм. Казваш: Отде дойде тоя ревматизъм? - Много просто, от бързото хранене и от несдъвканата храна. - Какво трябва да правя? - Бавно ще ядеш и много ще дъвчеш храната. Това е предвидено в Божия план. Щом изпълняваш този план, работите ти ще се нареждат добре. Ако не го изпълняваш, всичко ще тръгне назад. В това няма никакво изключение. /162, с. 188/

... не е безразлично как ще започнеш да ядеш храната, изведнъж ли ще се нахвърлиш върху яденето или ще спреш пред трапезата, ще благодариш за това, което ти е дадено, ще си направиш молитвата и след това ще започнеш да ядеш. Не е безразлично дали ще ядеш бързо или бавно, дали ще дъвчеш добре, за да се всмукват хранителните сокове не само от стомаха, но и от езика. Не е безразлично дали трапезата е чиста, добре наредена, или е нечиста и в безпорядък. Това са условия, които оказват влияние върху изправното или нередовно състояние на храносмилателната система. Не е безразлично също, дали човек е разположен или неразположен, когато яде. При добро разположение на духа, стомахът свършва работата си добре, а при неразположение, той не функционира правилно. Ето защо, не е добре да яде човек, когато е гневен, или пък да се гневи по време на ядене. Забелязано е, че като яде, човек трансформира състоянието си и неразположението му изчезва. /12, с. 272 -273/

Всяко живо същество взима участие в общата скръб на света. Това е неизбежен закон. Чрез страданията животът се организира и оформява. Не става ли същото и с храната? За да придобие известна енергия, чрез която да поддържа живота си, човек приема известно количество храна. Първо той донася храната си с ръцете си, туря я в устата си и започва да я дъвче. След това я изпраща в хранопровода, в стомаха и в червата. Оттук тя минава в дробовете, дето се пречиства и най-после отива в мозъка. Значи, енергията, която се съдържа в храната, минава през ред процеси на огъвания, страдания, докато се превърне във фина, организирана енергия, от каквато се нуждае човек. Също така и теченията, т.е. енергиите, които действат в живота, трябва да се префинят, да се организират. /12, с. 11 - 12/

И като ядеш да не мляскаш. Като вземеш храната, всеки да забелязва едно хубаво движение на устата, да не правиш гримаси. ... Сега, някои като седнат да ядат забравят и чуваш като мляскат. Не е лошо, но то не е ядене. Който бързо яде и бързо умира. Който бързо яде и бързо страда. Яж полека и мисли, че в дадения случай ти си пред Бога. Господ ще те пита: Доволен ли си от яденето, което ядеш? Кажи: Господи, много съм доволен. /15, с. 189/

Новата наука най-първо започва от яденето. Малкото, което имаме, трябва да бъде чисто. Чистота трябва да се внесе навсякъде. Вода имате, пиеш вода, гледаш прашинка. Измий чашата хубаво, гледай никакъв прах да няма. Ако ще пиеш, най-хубавата вода пий. Ако пиеш нечиста, ще видиш, че след 10 - 20 години ще започне да те боли ту левия крак, ту десния, ту плешката, ту главоболие ще имаш. Всичките нечистотии влезли в човешкото тяло. /15, с. 183/

Дойдат хора при мене и ми се оплакват, че няма какво да ядат. Аз съм опитал всички методи на ядене, с които хората се хранят. Ял съм по една ябълка, само боб и пак съм преживял. Според мен, само хлебец е най-хубавата храна. Ама това не била хигиенична храна. Месцето, масълцето, маслинките, пастърмата, супица направена от агнешки дробчета - те са още по-нехигиенични. Казват: "Да се яде така, както препоръчваш, то е калугерска работа". Заблудили сме се с животински ум и сме станали месоядци; заблудили сме се с инстинкта на свинята и сме станали всеядци - свинята яде всичко, от нищо не се отказва. Веднъж дойде при мен един поп и като говорех така, той ми възрази: "Аз имам здрав стомах и всичко мога да ям". Дайте му всичко, каквото иска да яде, рекох. След като яде, боледува цели два деня. Какво? - "Неразположен". Приятелю, стомахът ти казва, че ти не си умен човек. Когато ядем, ние трябва да благодарим на нашата душа, че ни е дала всичко, каквото ни е необходимо. Не ни трябват никакви излишества; необходимото за нас е да опознаем нашият ум и нашето сърце. Те са божествени. Търсете само необходимото в света, търсете го в мисълта, в сърцето, в живота. То не оставя във вас никакъв излишък, от който всякога остават нечистотии в човека. /144, с. 210 - 211/

Когато човек се каля от храната, лицето му почернява. Когато човек се каля от ухото, лицето му пожълтява. Когато човек се каля от носа, лицето му позеленява. Когато човек се каля от очите, лицето му побледнява. /15, с. 308/

Хората ядат без да мислят и вследствие на това идват много болести. Вземеш една хапка хляб, помисли малко откъде е дошла. Тази хапка хляб е дошла от Слънцето. Колко хиляди разумни същества са работили за туй, което ти е необходимо в този живот. ... Съдържанието на живота е вложено в клетките. Ако имаме любов към храната, тия живите клетки ще се отворят и онова, което Бог е вложил, ще го възприемем и тогава ще бъдем разположени. /15, с. 181 -182/

Спрете се върху храната, която вземате, спрете се върху хляба. Ядете един плод - круша. Спрете се. Не почвайте изведнъж да ядете. Разглеждайте я! Нека да се зароди във вас чувство на любов, и като възприемете тази круша, да прочетете какво е писано в нея. И тая круша да внесе ново разположение в тебе. Всеки плод е едно написано писмо от невидимия свят. Върху тоя плод са падали слънчевите лъчи. Ония, които са създали плода са събрали слънчеви лъчи, кондензирали са слънчевата енергия вътре в тоя плод. Вие имате една задача да извадите тая светлина и да я внесете в тялото вътре. Плодовете са една слънчева храна.

Трудна е тая работа, не мислете, че е така лесна. Както сега се храним, то едва ли една хилядна задържаме от това, което съдържа храната. И ако ние бихме задържали всичко това, което е в плода, ние щяхме да имаме такъв дълъг живот. Растенията живеят по хиляда години някои от тях. 
/15, с. 424 - 425/

Щом се спрете в един дом, зачитайте правилата, които те имат. Например, за яденето, за всичко друго не си туряйте вашето мнение. Всичката погрешка е, че като дойде някой, казва: "Аз това не ям, онова не ям". Трябва наново да му готвите. Сварят ти леща, яж, нищо повече. Сварят ти боб, яж, нищо повече; сварят ти ошав, яж. Ако не искаш да ядеш, не се спирай в тази къща. Казваш: "Аз съм ял боб". Такъв боб, като в тяхната къща не си ял. Този боб се различава. В едно добро семейство бобът, който е сготвила тази домакиня, се различава от другите бобове, които вие знаете. /15, с. 186/

Та казвам: Правят сега изчисление, че в кръвта има 75 милиарда клетки, които ходят да разнасят храната на всички други клетки в тялото. 75 милиарда служители, които ходят да разнасят храната на всяка клетка. После, дето има нечистотии, вземат ги 75 милиарда клетки. Туй постоянно обръщане, туй са същества, които прислужват за храненето в човека. Икономия има. ... Ти си гладен, като се наядеш, ще дадеш работа на 75 милиарда същества вътре в тебе, да ходят да вършат работа. Ти казваш: "Аз се наядох, тази работа аз я свърших". - Не, приятелю, нямаш никаква философия. Ти като си ял, след тебе ще дойдат 75 милиарда същества, ще работят, ще разнасят храната в мозъка, в дробовете, по всички части на тялото и най-малките затънтени части в твоето тяло. Като се върнат, работата донякъде е свършена. /15, с. 129 - 130/

Дъвчене
Какво ще каже природата, ако види човека с едно нелъснато копче? - Нищо няма да му каже. Тя ще мине край него, ще му се усмихне и ще продължи пътя си. Обаче, ако види, че той не дъвче добре храната си, тя ще го спре и ще го запита: Как смееш да гълташ цели хапки, без да ги дъвчеш? За нарушаване на този закон, ще бъдеш наказан. Това, от което хората се интересуват, природата не се интересува. Методите, с които хората си служат, не са методи на природата. Добре е човек да знае методите на природата и да ги различава от човешките. /12, с. 292 - 293/

Какво представя храносмилателната система? - Основа на физическия живот. Веднъж създадена тази система, човек трябва да я пази като основа на своя живот. Ето защо, вие трябва да обърнете внимание на храненето, да се смила храната добре. Първото условие при храненето е даването. Който яде без да дъвче храната, съкращава живота си. 
/13, с. 93/

Който не дъвче добре храната си, страда. Страданията, болестите, през които човек минава, представят тоягата на природата. Всеки орган трябва да изпълни своята функция, да не я оставя на другите органи. За пример, задачата на зъбите е да разкъсат храната, да я сдъвчат добре и след това да я изпратят в стомаха. Задачата на стомаха е, като химик да обработва храната, но не и да я дъвче. Ако храната е сдъвкана добре, стомахът ще извърши работата си добре. Ако храната не е сдъвкана добре, стомахът не отговаря за чуждата работа; той ще я прехвърли няколко пъти натук-натам, ще я обърне на една и на друга страна, ще извърши химическите процеси доколкото му е възможно, за несдъвканата храна не отговаря. Част от нея се изхвърля навън, а другата част се натрупва между тъканите, като необработена, полуорганическа материя, която причинява различни болести. /80, с. 204 - 205/

Да сдъвчеш правилно една хапка хляб и да я приемеш в организма си, това е велика работа. Като знаете това, ще дъвчете бавно, съзнателно и с любов. Никакво бързане не се позволява, никакво излизане от релсите. /12, с. 291/

Наблюдавайте кой как дъвче и следете какви са проявите на човешкия характер и воля. Не само това, но наблюдавайте как дъвчат англичаните, германците, французите, за да видите грамадната разлика, която съществува между проявите на различните нации в характер и воля. От начина, по който става храносмилането се определя работата, която човек върши. /66/

... кой дъвче правилно: професорът или работникът? Като учен, който знае значението на дъвченето, професорът би трябвало да дъвче храната си по-правилно от работника, но понеже умът му е зает с важни задачи, той не обръща голямо внимание на яденето. В това отношение работникът го превъзхожда. Той мисли за работата си докато работи. Щом свърши работата си и започне да яде, мисли само за яденето и дъвче правилно. Професорът мисли върху важни въпроси, например върху явяването на една комета в пространството и прави изчисления за бързината на движението й и т.н. Какво ще яде, колко ще яде, той не мисли за това. Какво допринася професорът на човечеството със своите изчисления за бързината на една комета? - Нищо особено. /12, 289 - 290/

Който дъвче храната си, той мисли право. Същевременно, ако я дъвче добре, той се учи на търпение. Вижте как волът преживя храната си. Той е спокоен, търпелив. /127, с. 145/

За да запази здравословното си състояние, както и чистотата и яснотата на очите си, човек трябва да яде малко и да дъвче храната си добре. Доброто и правилно хранене подразбира добро свирене. ... Ще свирите ту с едната, ту с двете ръце, после ще свирите с кръстосани ръце, за да изразите идеята си правилно. С други думи казано: ще ядете ту на лявата, ту на дясната страна, ще ядете бавно, ще дъвчете добре, за да имате добър резултат. Ако дъвчете само на лявата страна, ще станете много чувствителни; ако дъвчете само на дясната си страна, ще развиете мисълта си. За да има хармония между мислите и чувствата ви и да придобиете вътрешен мир, дъвчете и на лявата и на дясната страна. Вземете пример за хранене от млекопитаещите, главно преживните животни. Волът например, след като сдъвче храната и я изпрати в стомаха си, отново я връща в устата си, дето я преживва. С това се обяснява голямото му спокойствие и търпение. /80, с. 271/

Като имаш хляб, трябва да знаеш как да го дъвчеш, за да не те бият. Който не дъвче добре храната си, страда. Страданията, болестите, през които човек минава, представят тоягата на природата. Всеки орган трябва да извърши своята функция, да не я оставя на другите органи. /80, с. 272/

Най-важната работа на земята е храненето, да знаеш как да се храниш. Здравето зависи от правилното хранене. Който има здрави зъби и добре дъвче храната си, той не боледува. Ако дъвчеш храната си само на лявата или само на дясната страна, не можеш да бъдеш здрав. Ти поемаш много въздух, който отива в стомаха и произвежда гърчения. Въздухът пречи на правилното храносмилане. Ако се храниш и в това време критикуваш близките си или негодуваш против живота, не можеш да бъдеш здрав /149, с. 232/

... истинското пеене е това, което оправя обърканите човешки работи. Да пееш хубаво, това означава да дъвчеш храната си добре, за да се всмуче още от езика и устата. Колкото по-дълго се задържа храната в устата, толкова по-лесно се всмукват част от хранителните вещества и от праната. Така те отиват направо в нервната система. ... За предпочитане е по-бавно да ядеш, но да бъдеш здрав, отколкото да ядеш бързо, да не губиш време и да боледуваш. /162, с. 189/

Който яде без да дъвче, съкращава живота си. Храната трябва да се задържи по-дълго време в устата, за да може част от енергията й да се всмукне от езика. Чрез езика енергията се предава на мозъка, а оттам в сърцето. Езикът възприема духовната енергия от храната, която по друг начин не може да се възприеме. Затова при храненето човек не трябва да се безпокои, да се тревожи.

Колкото по-дълго задържате храната в устата, толкова по-лесно се всмукват част от хранителните вещества и праната. Така те отиват направо в мозъчната система. /66/

Правилно хранене е това, в което взимат участие и мисълта и чувствата. При това, човек трябва да дъвче храната си добре, част от нея да се всмука и от езика. Не дъвче ли храната си добре, човек се излага на големи опасности. /127, с. 246/

При храненето се забелязват главно три процеса, които се извършват едновременно. Храната трябва да се дъвче дълго време, за да се използва енергията, която се съдържа в нея. Индусите я наричат прана или животворна сила, живо електричество или жив магнетизъм. Като дъвчете храната, животворната енергия минава през езика и се складира в нервната система. Колкото по-малко дъвчете храната, толкова по-малко енергия се складира в нервната система. ... Колкото повече енергия идва от мозъка, толкова по-лесно се смила храната. Ако мозъчната енергия е по-малко, храносмилането става по-бавно. Значи бързината на храносмилането се определя от мозъчната енергия. Учените препоръчват да се дъвче храната дълго време, за да се възприеме повече мозъчна енергия. ... Ако умът ви не е съсредоточен в яденето, то е безполезно. В яденето човек трябва да бъде като търговец, който работи със златни пари. Като види златните монети, той изпитва приятност. /66/

Когато яде, човек трябва да бъде разположен, да седи пред трапезата тих и спокоен и да яде бавно, да дъвче храната си добре. Това може да продължи 40 минути, а може и цял час - няма защо да се бърза. /103, с. 276/

Грубостта е лошото ядене, а мекотата - доброто и вкусно ядене. /166, с. 194/

Онзи който те мъчи и онзи, който те милва, той е един и същ. Ако хубавият хляб го сдъвчеш хубаво и с любов, той е благословение, ако го нагълташ на цели парчета, този хляб ще ти причини страдания. /81/

Разликата се заключава само в начина на дъвченето: професорът дъвче по един начин, простият по друг начин, проповедникът - по трети начин и т.н. По начина на дъвченето може да се познае какъв е човек. Наблюдавайте как дъвче човек и си правете научни изводи. /12, с. 271/

Ако не можете да избирате храната си и не я дъвчете както трябва, ще се натъкнете на големи противоречия. По начина, по който човек яде, съдим за природата на неговото духовно развитие. Ако яде лакомо и бързо, той не е достигнал до онова развитие, което го поставя на стъпалото на истинския човек. /99, с. 224/

Често хората се запитват, защо не могат да се обичат. Много просто - недъзите не им позволяват. Най-малкия недостатък е в състояние да лиши човека от едно велико благо. /12, с. 310/

Дъвченето определя мислите и чувствата на човека. 
/159, с. 225/

В дъвченето е силата. Това е вътрешно упражнение. Между дъвченето, мисленето и чувстването има известна връзка. Както дъвчеш, така ще мислиш; както мислиш, така ще чувстваш; както чувстваш, така ще постъпваш. Тези процеси са тясно свързани помежду си. /159, с. 223/

В пъпката се крият сили, които образуват цвета. В цвета се крият сили, които образуват плода. И в плода се крият сили, необходими за неговото узряване. Плодът носи условия, живот за образуване на семката. /159, с. 221/

Всяко нещо, което вършите в даден момент е най-важно. Като ядете, ще мислите за яденето и за дъвченето. Правилното дъвчене оказва влияние върху човешките мисли, чувства и постъпки. С други думи казано:Правилното дъвчене оказва влияние върху човешкия характер. Ако човек се отнася небрежно към дъвченето на храната, какво отношение ще има към другите си задължения? /12, с. 290/

Има ли по-прост процес от яденето? Сядаш да ядеш, започваш да мляскаш, да кривиш устата си. След като си мляскал и дъвкал половин час, усещаш се разположен и започваш да мислиш. След това взимаш перото и започваш да пишеш; после свириш, играеш. Докато дъвчеш, нищо не можеш да направиш. /140, с. 46/

Който иска да развива търпение, нека отиде на полето между кравите и воловете, да наблюдава как преживят храната си. Достатъчно е да остане половин час между тях, за да се върне дома си успокоен и разположен. В този процес има нещо хармонично. /66/

Задачата на природата е да застави хората да работят и да мислят. Мисълта като процес е свързана с яденето. Както при яденето човек трябва да дъвче добре храната си, така трябва да асимилира и мислите си, да се ползва разумно от тях. От мислите на човека зависи неговото бъдеще. /127, с. 30/

Който търси причините и последствията на нещата, той работи с мисълта си, прави анализ и синтез на своите мисли. Това наричаме ние "дъвчене в умствения свят". Значи има два вида дъвчене: дъвчене на физическия свят и дъвчене в умствения свят. Истински ученият дъвчи добре мислите си, смила ги и така ги изпраща в умствения свят. Всеки човек трябва да преработва мислите си, т.е. да ги дъвчи, да намери начин за развиване на своите дарби и способности. Колкото по-съзнателно работи човек в това направление, толкова е по-голям интересът на разумния свят към него. Разумните същества се интересуват от способния, разумния, добрия, здравия и справедливия човек. /12, с. 297/

А за да се молиш, храната трябва да се сдъвче със зъбите ви, да влезе в стомаха ви той да свърши работата си - да я превърне в сок, който да мине в дробовете и чак тогава можеш да започнеш да се молиш. Само съзнателният човек може да се моли. Някои питат: "Защо да се молим?" За да се пречисти кръвта ти, мислите и желанията ти. Ако доброволно не се молите, то провидението ще ви създаде условия, за да се молите. И най-твърдите хора се молят: заболеят, викат доктор и казват: "Моля ти се, докторе, да ми помогнеш!" Постави те Господ в лишения; бързо отиваш при някой заемодател да му се молиш. Господ е поставил като закон това, че човек трябва да се моли. Някой казва: "Не искам да се моля на Бога". Добре, избери си друг някой, когото искаш. Има хора, които се молят на конете си; казват им: "Хайде, дий, карай конче!" Молиш се на коня си, дано той ти помогне и изнесе твоя товар. От чисто психическо гледище, молитвата е един необходим закон. Да се молиш на Бога, то е правилното, то е чистият въздух. Вън от тази молитва ще слизаш все по-надолу и все по- надолу. Всички среди, в които ще слизаш, са все по-нечисти. /19, с. 81/

Сега ще ви задам един въпрос: ако човек не може да обича себе си, т.е. подразбирам, ако човек сам не цени Божественото, което е заложено в него, може ли другите да го обичат?

Ще ви задам друг въпрос: ако вие сами не можете да си сдъвчите храната, друг може ли да яде заради вас? - Не може. То значи: Като отидете при един ваш приятел, той може да ви приеме най-любезно, да ви сложи богата трапеза, но вие сами ще ядете. Този ваш приятел, това е Любовта, която може да ви даде всички най-добри условия за учене, но заради вас не може да учи. Вашият приятел може да ви даде и всички средства за учене, но той не е в състояние да ви направи учен, способен. ... Той може да ви предаде едно хубаво настроение или едно добро чувство, но вие трябва да имате воля сами да учите. /139, с. 174/

Човек придобива нещо само тогава, когато обработва нещата, и те станат негова плът и кръв. Истинските придобивки са ония, с които човек разполага по всяко време и които изменят характера му, внасят в него нещо благородно и устойчиво.

Това, което е ваше, никой не може да ви го вземе. /18, с. 127/

Колкото по-обработена е материята на тялото, толкова и животът на човека е по-възвишен. Степента на човешкото развитие се определя от материята на организма. /137, с. 207/

Хлябът, водата и светлината са кондензирана енергия. Или по-добре да се изразим, те са кондензирана светлина. А пък светлината е кондензирана Божествена мисъл. Светлината трябва да приемете по същия начин, както хляба. Хляба трябва да дъвчете. И светлината трябва да дъвчете, да я приемете с ума си, при участието на съзнанието, за да може да възприемете Божествената мисъл, която е в нея. Тогава иде просветлението. Като възприема светлината, човек трябва да съзнава, че тя е кондензирана Божествена мисъл. Сега турете понятията в следния ред: първо храната, после водата, въздухът, светлината, кондензираната Божествена мисъл, кондензираната Божия Любов и Бог, Който е всичко. /66/

Стомах
По линията на сърцето познаваме състоянието на стомаха, а по линията на ума - състоянието на белите дробове. 
/Из Словото/

Ако вашите устни са тънки или дебели, вашият стомах ще се намира в едно или друго състояние. Състоянието му може да се определи и по вашите бузи, дали те са вдлъбнати или изпъкнали. /144, с. 192/

Лакомството и чрезмерното желание на човека да се удоволства чрез храната разстройва стомашната система. За да не изпадате в такова състояние, дръжте храносмилателната си система в изправност. От нея зависи благосъстоянието на човека във физическия свят - първото стъпало на живота. /92/

Яденето е резултат на дейността на човешките клетки. Колкото по-съзнателно извършват работата си, толкова по-здрав е човешкият организъм. Десет милиона клетки в стомаха взимат участие в смилането на храната. /147/

Бързо, припряно хранене
Който яде бързо, зле изпаща. Изобщо, който бърза във всичките си работи, той скъпо плаща. /109, с. 3/ 

Една от причините за неуспеха на съвременните хора се дължи на бързото ядене. /163, с. 29/

Ако искаш да живееш дълго, намери едно същество, което да те обича и да ти даде от своите сили. Също не трябва да бързаш - бързането скъсява живота. /66/

Чрез самообладание човек асимилира излишната енергия на своя организъм по вътрешен път и я впряга на работа. Неврастеникът обаче не може да асимилира тази излишна енергия в себе си, вследствие на което тя се разпръсква, изтича навън. Неврастенията се дължи на пропукване в нервната система, отдето нервната енергия изтича навън. Понякога човек става неврастеник от страх. Страхът също предизвиква пропукване на нервната система, което причинява изтичане на нервна енергия. /52, с. 51/

Когато човек яде, той не трябва да бърза. В яденето трябва да има пластичност. В дъвкането трябва да вземат участие всички мускули, за да има пълна координация и между тях. Няма ли пълна координация между всички органи, както и между всички мускули на тялото, ще се образува известно противодействие, вследствие на което ще се образуват ред болезнени състояния. /66/

Коремоболието иде от бързо ядене. Когато човек яде бързо, една хапка глътне, втора хапка - и приеме доста въздух, в стомаха влиза доста въздух. Това е лакомо ядене! Като влезе въздух в стомаха, започват реакции в храносмилането. Този въздух като се стопли се разширява; после се присъединяват и отровните газове и започне едно напъване ... И тогава, ако стомахът не се измие, ще имате коремоболие. /113/

Колкото по-бързо стават нещата, толкова повече енергия се изразходва. Бързите работи не стават добре. Това се забелязва особено при храненето.

... При бързото ядене храносмилането не става правилно. Една част от храната не прониква в кръвта и не може да храни клетките. Несмляната храна се наслагва във вид на утайка около ставите, както и в капилярните съдове. Тази е причината за заболяване на човека от ставен ревматизъм. Казваш: Отде дойде тоя ревматизъм? - Много просто, от бързото хранене и от несдъвканата храна. - Какво трябва да правя? - Бавно ще ядеш и много ще дъвчеш храната. Това е предвидено в Божия план. Щом изпълняваш този план, работите ще се нареждат добре. Ако не го изпълняваш, всичко ще тръгне назад. В това няма никакво изключение. /162, с. 187 - 188/ 

Уста, устни
Устата е врата за един велик свят, за един Божествен свят. През вратата се влиза и се излиза. /75, с. 46/

Устата ни спасява от трудни положения в живота. Устата извършва няколко функции: първо в нея влиза храната, като се сдъвква от зъбите; после през устата влиза въэдух в дробовете и най-после тя говори, произнася се за всичко, което е опитала. /126/

... храната ти напълно зависи от устата. Възпитанието на човека в чувствата зависи от устата. Каквито са устата, такова е и сърцето ти. /15, с. 354/

... устата показва какви са желанията на човека. И други неща се определят от устата, но те са второстепенни. И гладът предизвиква в човека желание да яде, което желание се задоволява първо чрез устата. /178, с. 148/

Тогава в какво седи нещастието на хората? - В чрезмерните им желания. Те нямат едно желание, но хиляди желания. 
/15, с. 40/

Когато кажем, че устата на някой човек е голяма, това показва, че той е лаком, мисли само за ядене и пиене, иска да погълне целия свят. Голяма уста има китът, акулата. Хора, които имат голяма уста, говорят много. Добре е да се говори много, но още по-добре е кратката, сбита реч. Когато някой говори много, а малко изпълнява, това говорене не допринася много. /178, с. 38/

Какво нещо е устата? Долната устна означава любовта, силите, които съграждат, те имат един произход, а горната устна е мъдростта. /145/

Долната устна на някои хора е издадена напред, а горната - навътре. Това показва, че външните причини оказват влияние върху чувствата и са направили човека пасивен. Като негова противоположност се явява човек с издадена горна челюст. Той е крайно активен, с голяма инициативност. Умът му е добре развит. /91/

С движението на устните си човек изразява презрение, радост, скръб, доволство, недоволство, безсърдечие и т.н. Изобщо, всички движения на човека са свързани с неговия вътрешен живот. /44/

Дебелите устни говорят за известна деформация в човека. Тя е предизвикана от застой в астралния му свят. Хората с дебели устни са много мързеливи. /110/

Роди ли се желание у човека да стане богат, устните му надебеляват; роди ли се желание да стане учен или силен човек, устните му пак надебеляват. Това са желания, които трябва да се реализират, но не само временно. /110/

Когато устните на човека са много тънки, това е признак на сухота; ако са дебели, показва, че има  много влага в организма му. /91/

Колкото повече се развиват слепоочните области, толкова и устните стават по-дебели. /130/

Ако долната устна е слабо развита, а горната - по-добре, това е уста на твърд човек. /130/

Когато се усмихваме, устните ни се повдигат нагоре; когато имаме песимистично настроение, устните ни идват надолу. Ъглите на устата трябва да са повдигнати нагоре. /25/

Горната устна със своите извивки показва активността на чувствата и мислите. Колкото повече линията се изправя, толкова повече човек слиза към материалния свят. Тогава устата образува права линия. Този човек бързо решава въпросите и бързо действа. /80/

Не можеш да бъдеш здрав, ако устните ти образуват права линия. Устата трябва да се държи малко отворена. Когато проявява воля, човек стиска устните си. /130/

Ако искаш да изучиш устата си, пипай я от време на време, но не с пръсти, а със съвършено чиста кърпа. Деликатно нещо е тя, крайно чувствителна е. Ако изгубите тази чувствителност, този вътрешен усет, всичко сте загубили. Дръжте устните си свободни, за да възприемате правилно енергиите. /130/

Обоняние
... знанието се изразява чрез говора; слушането - чрез музиката, а процеса на помирисването - чрез яденето. Ние сега изучаваме първия закон - съвършенството на яденето. И ако ме питат, защо хората ядат, аз ще им кажа: хората ядат, защото изучават великата наука на обонянието. В стомаха при този случай се държат отлични речи. Най-голямото угощение е в стомаха. /61, с. 19/

Слюнка
Съставът на слюнката всеки ден се мени и определя промените, които всеки ден стават в психиката на човека. /142/

Зъби
Зъбите са свързани с физическия свят. /47/

Какво представят зъбите? Те са емблем на човешката доброта. /22, с. 190/

Език
Човек трябва да започне от езика - от най-малкия уд в своя организъм. Доброто и злото са написани на езика. Който разбира науката за езика, той е маг, всичко може да направи. Езикът е израз на разумността на човека. Като говоря за езика, аз нямам предвид неговата външна форма, т.е. мускулът, от който е направен. Аз имам предвид силата, която се крие в него. Езикът на човека е свързан със словото, а силата на човека е в словото. Достойнството на човека се заключава във владеене науката за езика. Владее ли тази наука, той знае как да говори. /66/

Днес всички хора търсят щастието вън от себе си, без да подозират, че то се крие във върха на техния език. Каквото езикът каже, всичко става. Чудеса може да направи езикът! Езикът повдига човека, но може и да го събори. Това зависи от огъня, с който е запален. Ако езикът е запален от огъня на ада, човек се намира в голяма опасност. /66/

Езикът е разумното начало у човека. Небцето пък представлява активния принцип от Божествения свят. /47/

Преди всичко, храната трябва да се задържа по-дълго време в устата, за да може част от енергията й да се всмуче от езика. Чрез езика енергията се предава в мозъка, а оттам в сърцето. Езикът възприема духовната енергия от храната, която по друг начин не може да се възприема. За да се ползва от тази енергия, човек трябва да бъде свободен, да не се безпокои. /103, с. 277/

Езикът ти да не побелява. Щом езикът побелява, ти остаряваш. Щом езикът почервенява, ти се подмладяваш. Белият език показва, че храносмилането не е правилно. След туй гледай да подобриш стомаха, за да се подобри езикът ти. /15, с. 192/

Вкус
За да разреши задачите си, човек трябва да има буден ум и интерес към тях. Интересът се диктува от развитието на човешките дарби и способности. Колкото по-повдигнат е човек в умствено и духовно отношение, толкова по-големи и високи интереси има. Не можете да заставите насила да се интересува от музиката онзи, който не е музикално развит. Обаче, има интереси, които са присъщи на всички хора: на учени и прости, на бедни и богати, на красиви и грозни. Такъв интерес е, например, интересът към яденето. Каквито умствени интереси и да има човек, щом му замирише на ядене, веднага вкусът му се събужда. Защо? - Интересува се човекът от яденето. /12, с. 271/

Храненето има отношение и към вкуса. Без вкус човек би бил апатичен. Тъй щото, колкото по-добре е развит вкусът на човека, толкова по-сладко яде той и толкова по-активно работи стомахът. Това не значи, че вкусът трябва да управлява дейността на стомаха. Той само събужда известни енергии, без да направлява работата на стомаха. Ето защо, вкусът не трябва да се изопачава, нито да се притъпява. Дойде ли до това положение, човек трябва да работи върху себе си, да възстанови своя нормален вкус. /12, с. 269/

... от всички сетива най-нужен за физическия свят е вкусът. Когато вкусът се изгуби, човек престава да яде, а с това заедно и животът му се прекратява. Ако човек изгуби зрението или слуха си, все още може да живее. Изгуби ли вкуса и живота му се изгубва. /25, с. 221/

ХРАНЕНЕ - ИЗФИНВАНЕ
Глад
Познай глада, за да разбереш смисъла на живота. /34, с. 125/

Бог създаде в теб един подтик - яденето. Гладът е един подтик на любовта. В тебе се събужда съзнание, че туй, което ти даде Бог, да го оцениш. /15, с. 183/

Какво е гладът у човека? Това е съзнателна, мощна сила, която те принуждава да отидеш да работиш. Нуждата е съзнателна сила, която те принуждаваш да пиеш. Ти, като пиеш в ада, не пиеш за себе си. Тази вода, която изпиваш, се преработва. Всички хора на земята, това са фабрики, които преработват и доставят материали в пространството за друг един свят, който сега се твори и съгражда. ... Вие казвате: "Защо живея на земята?" Работници сте, да се съгради тоя свят.

Та казвам: Преди всичко човек трябва да свърши своята работа. Единственото нещо, което вие ще намерите, след като се върнете в другия свят, ще намерите работата, която сте свършили. Ще ви кажат: "Тези тухли доставихте вие?" - по човешки говоря. Те представляват доставения материал, туй, което вие сте направили. На земята например аз гледам малко другояче на живота. След като се трудя дълго време, живея добре. Аз изработвам една форма. Тази форма пак ще ми я препратят да работя, ако не съм дал такава форма, каквато трябва. Аз ще работя, докато най-после приемат тази форма. Ще ми кажат: "Формата на доброто, която си изработил, приема се". Тогава ще ми дадат една квитанция, че формата е приета и че съм направил едно добро дело. /158, с. 130 - 131/

Гладът е главният двигател в света. Въпреки това, хората искат да го премахнат. Вместо да се освободят от него, те си създават големи нещастия и противоречия. Гладът не трябва да се премахне, но да се задоволи, да му се даде свободен път, да се прояви. Откъдето мине, гладът създава нищо хубаво. В органическия свят той прави чудеса. Тази е причината, поради която природата си служи с него като с велик, мощен двигател. Всички химически реакции се основават на глада. Стремежът на елементите да се насищат взаимно, не е нищо друго, освен задоволяване на глада им. Физическите явления се основават също на глада. /34, с. 121/

Помнете: Гладът е първият предвестник, първият пионер, който отваря пътя към живота. Какво по-голямо благо можете да очаквате от живота? Гладът създаде устата, зъбите, езика, гърлото, хранопровода, стомаха, тънките и дебелите черва и т.н. Много добри неща е създал той. Който гладува, той се подмладява. За някои гладът е ад, но това е неразбиране и на глада и на ада. Адът е място, където човек познава себе си. Който не разбира дълбокия смисъл на ада, казва, че той е място на мъчение. Да познаеш себе си, това не е мъчение. Човек страда, мъчи се, когато не познава себе си. Познава ли се, той се радва и благодари, че живее вече в светлина. 
/34, с. 123/

Ние говорим за глада като сила, която внася импулс, подтик в човека. /13, с. 70/

Гладът и жаждата са най-силните подтици, които съществуват в природата. Те са мощни сили, с които природата си служи. Не е лесно да се бори човек с глада и жаждата. Като мощни сили, те движат всичко живо, заставят го да работи. Всички животни се движат по единствената причина, да търсят храна, да задоволят глада си. Когато са сити, животните спят. И човек, висшето животно, се движи, работи, учи, мисли, с единствената цел, да придобие храна, да осигури хляба си. /127, с. 169/

Кога е 12 часа в природата? - Когато дойдеш до най-високата точка на глада. Тоя момент внася импулс в човека, да възприема храната. Тогава слънцето е точно на зенита. Тоя момент е най-добър за хранене. Тогава храносмилането става правилно. Ако ядеш, когато не си гладен, храносмилането се затруднява. /54/

Човек би извършил чудеса, ако във всички светове прилежава така, както при яденето. И животните проявяват най-голямо прилежание в яденето. Искате ли да намерите прилежанието, търсете го в глада. При глада то стои всякога на пост като войник. В това отношение гладът е генерал, който заповядва на прилежанието. /34, с. 221/

... съвременната култура се дължи на глада като велик подтик. Гладът подтиква хората към придобиване на знания, изкуства, музика и т.н. Всички добрини са резултат на този велик остен - гладът. Значи, любовта още не царува в света. В света първо действа закона на този велик остен, който наричат "закон на необходимостта", а после иде "законът на любовта". Какъвто остен представя гладът за хората, също такъв остен е злото. Следователно и злото е необходимо в света, за да подтиква хората към деятелност. /102, с. 115/

Гладът е дълбок вътрешен стремеж в човека, чийто произход е неизвестен. Мнозина питат: не може ли без ядене? Щом гладът съществува, без ядене не може. Като гладува известно време, човек има възможност да изпита Божията благодат върху себе си. /66/

... гладът е само за героите. Само героите гладуват. За да стане силен, да се прояви като герой, от време на време човек доброволно трябва да се подлага на глад. Гладът усилва организма. Има смисъл човек да гладува, но не да прегладнява. /34, с. 119/

Който иска да постигне нещо велико, той трябва да гладува, да яде малко. /103, с. 269/

Гладът е сила в света, която продължава живота. Не мъчението, а гладът продължава живота; прави го интензивен. /103, с. 269/

Гладът представлява сили, които си крият в женския, т.е. в мекия принцип. Той е свързан със симпатичната нервна система. Гладният човек усеща особено дразнение в слънчевия възел. Той става активен, очите му се отварят широко и вижда добре. С глада са свързани и други центрове: околослепоочната област и обонянието. Като гладува, обонянието се развива силно и отдалеч още той възприема миризмите. /34, с. 121/

В старо време страха са премахвали с пост. Ще постиш 1, 2, 3 дни, ще видиш, че човек не умира от глад, ще станеш самоуверен. Причините, които уморяват човека са съвсем други. Гладът сам по себе си е една сила, която дава живот, обновява живота. ... Когато човек е гладен, то е едно естествено положение. Аз бих желал всякога да съм гладен - гладен в умствения свят, гладен в духовния свят, гладен във физическия свят. Това ще ми даде подтик. /6, с. 139/

За да бъде здрав, човек трябва да яде само когато е гладен. Ако е гладен, в 12 часа през нощта може да яде. Когато човек не чувства глад, и обед да е, да не яде. /9, с. 55/

Гладът удължава живота, а апетитът го скъсява. И в нашите чувства ние трябва да се водим не от апетита, а от глада. Ти искаш много да те обичат. То е голямо нещастие. Да искаш много да те обичат, това е апетит, да искаш малко да те обичат, това е глад. И ако приложиш любовта по глада, тя никога не отслабва, никога не се изменя. А пък, ако се води по апетита, тя отслабва. /8, с. 4/

Страстта води към престъпление. Любовта, обаче, изключва всякакво престъпление. Страстта е низше чувство в човека, което търси плячка. Вълкът, мечката, лисицата търсят някаква жертва, да се нахранят, да задоволят своя глад. Следователно, гладът е онази неразумна сила в човека, която го заставя да върши престъпления. В глада има нещо разумно. Който е разбрал разумното в глада, той е станал умен човек. Който не е разбрал разумното в глада, той прави грешки и престъпления. - Кое е разумното в глада? - Подтикът, който се събужда в човека. Когато разумният гладува, в него се събужда подтик за работа. Той напряга ума си, да намери правилен начин, чрез който да задоволи глада си. Същевременно гладът събужда скритите сили на човека, с което продължава живота му. Човек трябва да разбира естеството на глада и жаждата, и да се справя с тях разумно. Като разбере това, човек се домогва до едно от блаженствата, за което Христос казва: "Блажени, които гладуват и жадуват за правдата, защото те ще се наситят". /127, с. 169/

Знаете ли какво значи копнеж? То е онзи човек, който преброжда 99 извори, търси, за да намери онзи хубавия извор. Той е жаден човек и не си щади труда. /6, с. 246/

Ако говориш истината, всички, които те слушат, трябва да бъдат свободни. С други думи казано: Не можеш да угощаваш хора, които не са гладни. Не можеш да напоиш хора, които не са жадни. Не можеш да даваш концерт на глухи. /149, с. 104/

Когато се зароди онзи вътрешен глад, тогава яденето е сладко и полезно. Същият закон е и тук: Ако ние оставим тая Божествена Любов да говори в душите ни - а тя идва периодически - ще можем да я възприемем. /6, с. 62/

Понякога гладът се налага за хигиена на организма. Така човек оценява яденето: така се учи да яде сладко. Като ядете, не бързайте. Яжте бавно, дъвчете добре и мислете върху процеса, който става във вас. /105, с. 184/

Когато гладът се задоволи, явява се доволството. Значи всеки недоволен човек е гладен. Всеки доволен е сит; той е задоволил глада си. /34, с. 118/

Ако не гладува, човек не може да придобие живота, ако пък е недоволен, той не разбира глада. - Защо е недоволен? - Защото като получи някакво благо, не го оценява. Щом си ял веднъж, ти трябва да бъдеш доволен, да оценяваш това, което си получил.

И тъй, като задоволи глада си, човек е доволен вече. /66/

... между яденето и глада има тясна връзка. Който е гладувал, само той знае какво нещо е яденето. Само гладният яде сладко. Не е ли гладувал, човек яде механически, което нищо не допринася. Яж, когато си гладен, за да ти е сладко. Яж, след като си гладувал, за да разбереш, че велико благо се крие в яденето. Гладът води към естествена, съзнателна и разумна обмяна между човека и природата. /34, с. 124/

... едно от благословенията, които природата дава на човека, е гладът. Той създава възвишени и благородни желания в човека. Като гладува известно време, той започва да оценява всичко, което е имал - хляба, плодовете, зеленчуците и в него се събужда красив стремеж към ядене. Тогава човек разбира смисъла на яденето като връзка с живота - великата реалност на Битието. Чрез яденето човек се домогва и до знанието.

И тъй, гладът е първият и най-велик подтик, който води човека към разбиране благата на природата. ... В глада се крие щастието на човека. Който е опитал глада, той знае какво нещо е щастието. ... Като се нахрани, човек се чувства разположен и готов за работа. Значи, гладът създава условия за добро разположение в човека. Той води към живота. ... Гладът приготвя човека за възприемане на някакво благо. 
/34, с. 119 - 120/

Помнете: Докато не е гладувал, човек всякога е недоволен. - Защо? - Той не е разбрал вътрешния смисъл на глада. Познава ли глада, доволство изпълва живота му и той е благодарен за всичко, което му е дадено. Ще кажете, че някой е недоволен, понеже няма пари. Това не е вярно. Защо богатият, който има пари е недоволен? Значи, парите не правят човека доволен и щастлив. Човек има знание, сила и пак е недоволен. Щом дойде гладът, той започва да оценява нещата и става доволен. След глада човек придобива всичко, което желае. Следователно, всяко нещо, което идва преди глада, идва по незаконен начин. Всяко нещо, което идва след глада, идва по законен начин. Гладувайте за великото и красивото в света, за Любовта, за да разберете дълбокия смисъл на живота. /34, с. 121/

Мощна сила е гладът, но трябва да се разбира. Докато не се разбере, гладът е мъчение. Обаче, като се разбере, той се превръща в добро. Доброто е плодът, който уталожва глада. Колкото и силен да е гладът, когато дойде доброто, той отстъпва. Гладът слуша и изпълнява всичко, каквото заповядва доброто. Значи доброто заповядва на глада. Когато остане неразбран, гладът заставя човека да върши престъпления. За да спрат престъпленията, доброто излиза срещу глада и му се противопоставя. Затова казваме, че доброто ще оправи света. Където отсъства доброто, там владее голяма грубост и жестокост. Страшно е да срещнете на пътя си гладна мечка, гладен лъв или гладен вълк. Те се хвърлят грубо върху жертвата си и жестоко я разкъсват. Щом се яви доброто, жестокостта и грубостта отстъпват. Колкото и да е разгневен човек, когато доброто влезе в него като плод, той задоволява глада си с него и става тих и спокоен, на лицето му се явява мека, спокойна усмивка. Усмивката не произтича от човека, но от доброто, което е влязло в него и задоволило глада му. /127, с. 170/

Бог ще покаже на хората, съществува ли Той или не съществува. Той ще им покаже, че всичко е в хляба. Докато имате хляб, силни ще бъдете; щом нямате хляб, силата ще ви напусне. /179, с. 19/

Когато срещнете гладен човек, ще знаете, че Бог го е посетил. Срещнете ли сит човек, ще знаете, че Бог е далеч от него. 
/34, с. 122/

И като учи, човек пак страда, гладът продължава да го мъчи. - Как ще се справи с глада? - Като си изработи духовни органи: стомах и дробове, чрез които да се храни и да диша. 
/34, с. 167/

Един ученик отишъл при един от великите учители на Индия да го пита какво нещо е Любовта и как може да я намери. Учителят мълчал, нищо не му отговорил. На втория ден ученикът пак задал същия въпрос, но учителят продължавал да мълчи. Шест деня наред ученикът посещавал учителя си, искал да му отговори на зададения въпрос, но пак същото мълчание. На седмия ден учителят взел ученика със себе си и го завел при реката Ганг. Хванал го за ръцете и го потопил във водата. Ученикът ритал, борил се, докато най-после учителят му го извадил на брега и го запитал: Какво почувства във водата? - Голяма задуха. Имах нужда от въздух. Още малко и щях да се пръсна от липса на въздух. Учителят му отговорил: Ти ще разбереш Любовта и ще я потърсиш, когато почувстваш от нея такава нужда, каквато почувства от въздуха.

... Сега Бог е хванал хората за врата, пъхнал ги е във водата и ги държи там, докато сами почувстват нужда от свобода. Това е божественото училище, през което всички трябва да минат, да научат нещо. /38, с. 10, 11/

Жаждата, гладът са вътрешни процеси за познаване на Бога. /149, с. 287/

Ситият има капитали, а гладният - идеи. Гладът в човека няма отношение само към хляба, но и към известни мисли и чувства. Човек изпитва глад към науката, към музиката, към изкуството и т.н. Този глад наричаме "стремеж". /127, с. 70/

... гладен е само онзи, който служи на любовта. В този смисъл, гладът е едно от приятните чувства, което води към Любовта. /34, с. 130/

Гладът е причина за проява на разумното и доброто в човека. Ако не гладува, човек никога няма да копнее за Любовта. Човек трябва да гладува за Любовта, за да я прецени. Който не е гладувал за Любовта, и да дойде тя при него, ще я изгуби. Тя ще мине и замине край него, без да разбере той какво нещо е Любовта. Когато яде, гладният изпитва приятност. Като хване ябълката, той я помирисва и си мисли откъде е дошла, как е расла и т.н. След това започва да дъвче, а ябълката разказва своята история. Тя казва, че е дошла от Слънцето, от красив свят; гряла се е на неговите лъчи и днес от любов към човека, се жертва за него. Да ядеш ябълка и да слушаш историята на нейния живот, това е цяла поезия. Каква по-голяма приятност може да има от това, да ядеш една ябълка, в която се крият божествени енергии? 
/34, с. 120 - 121/

Като изучавате човека външно, ще видите, че двете му половини - лявата и дясната - се различават. Това различие съществува в очите, в ушите, в ноздрите, в устните, в ръцете, в краката. Едното око е положително, другото - отрицателно; едната ръка е положителна, другата - отрицателно; единият крак е положителен, другият - отрицателен. Значи човек е съставен от плюсове и минуси, които взаимно се регулират. Положителното дава, а отрицателното - взима. Плюсът показва, че имаш да даваш, а минусът - имаш да взимаш. Като вземе нещо, човек дава. Не може постоянно да взима и постоянно да дава - смяна трябва да става. ... в това отношение гладът играе важна роля в живота. Докато не гладува, човек не яде; щом не яде, той не взима никаква храна и не я обработва. Храната като материя трябва да се обработва, да се превърне от по-ниско в по-високо състояние.

Кой процес се е явил по-рано: даването или взимането? - Даването. Природата е дала първа, а след нея всички същества. Значи, първият процес е даването, а вторият - взимането. /34, с. 225/

Каквато работа започне, човек трябва да я извърши в съвършенство. Пише ли, рисува ли, свири ли, той трябва да бъде съвършен във всичко. - Какво ще придобие човек, ако може да рисува, да пише, да свири в съвършенство? Да се задава такъв въпрос, това е все едно да питате, какво придобива гладният, след като се е нахранил. Както гладният изпитва едно малко спокойствие, задоволяване, след като се нахрани, така и художникът и музикантът се успокояват, след като се проявят в своята област. Тогава те започват правилно да мислят и да чувстват. Докато е гладен, човек не може да мисли и да чувства свободно. Гладът го притиска, обсебва неговите мисли и чувства. Щом се нахрани, в него става разширяване, той се освобождава и започва правилно да мисли, да чувства, да действа.

И тъй, ако човек не разбере правилно въпроса за храненето и не изпълни волята Божия както трябва, той ще бъде всякога гладен и ще се занимава само със себе си. Опасно нещо е човек да се занимава само със себе си. Да се занимава човек само със себе си, това значи напълно да се изтощи. /66/

Когато гладът посети човека, сърцето му се отваря широко, съзнанието му се пробужда и той започва да живее съзнателно. Който е гладувал, влиза в положението на гладния и всякога дели благата си с него. - Ако осиромашея? - Това не трябва да те смущава. - Ще напълня хамбара си с жито. - Значи ти си страхлив човек. Обикновено богатите хора са страхливи. Мислите ли, че вие сте осигурени, ако хамбарът ви е пълен? Къде са хамбарите на растенията и на животните? Кой ги е осигурил? Растенията пускат корените си в земята - в божествения хамбар, откъдето взимат храна, колкото им е нужно. /34, с. 122/

Днес всички хора разглеждат въпроса за хляба като социален въпрос и се чудят как ще го разрешат. Този въпрос е разрешен вече. Ако растенията са го разрешили правилно, колко повече човек трябва да го е разрешил. Растенията пускат корените си в черната земя, толкова страшна за човека и получават от нея всичко, което им е нужно. От черната земя те вадят различни сокове и хранителни продукти. Ето защо, изпаднете ли в мъчнотии, вземете пример от растенията, които при неблагоприятни условия създават сладки плодове. /34, с. 123/

Само при глада Любовта се познава каква е. Само при глада светлината се познава каква е. Без глад светът на Любовта, Мъдростта и Истината е непонятен. Гладът е обич. Първоначалното е Любовта. Това, което винаги дава - Любов е то. Любовта се радва в глада. /128, с. 292/

Гладът е велик процес, който става в човешката душа. Той е вътрешна нужда, божествен зов в човека. /102, с. 49/

Глад има и между ангелите, но те се задоволяват по естествен начин, вътрешно, а не както хората. /102, с. 49/

Мислили ли сте какво е Божията Любов или изобщо за Любовта? - Има ли нещо възвишено в любовта? - Това зависи от вашия поглед върху нещата. Отиваш на фурната, искаш хляб. Има ли някаква възвишена идея в това? - Не, гладен си. ... Такова нещо е Любовта. /76, с. 146/

Лакомия, преяждане, втръсване
Откак светът е създаден, никога не е имало по-добри условия от сегашните за проявяване на Словото Божие и на човешките добродетели, за проявяване на Божията Любов, на Божията Мъдрост и Божията Истина. И ако все още страдате, то е по причина на преизобилието, в което тънете и по причина на егоизма и алчността, от които не искате да се откажете. /138, с. 53 - 54/

В природата съществува закон, който има предвид правата на всички живи същества. Според тоя закон, ти нямаш право да задържаш в себе си повече енергия от тая, която можеш да асимилираш. Задържиш ли повече отколкото трябва, излишната енергия произвежда известно напрежение върху твоя организъм. - Възможно ли е излишното количество енергия да се отразява вредно върху организма? Пуснете няколко капки вода да текат непрекъснато в продължение на 20 години върху един камък, да видите какво ще направи тя. Малко е количеството на водата, но тя ще пробие камъка на мястото, дето е капала. На същото основание, казвам: Нашите лоши мисли и желания, които са капали хиляди години наред върху нашия ум и нашето сърце, са направили много дупки в тях. Тия дупки са причина за нещастието на съвременните хора. /38, с. 182/

Според великата наука за живота, за да може да прогресира човек, преди всичко той трябва да се пази от лакомия във всички области на живота си. Защото тя именно ще му донесе всички нещастия. /7, с. 150/

Съвременните хора създават нещастието си само чрез своята лакомия. Гладът е сила, внесена от самата природа, за продължаване на живота. Яденето пък е фактор, който трябва да прави връзка между любовта и живота. При яденето връзката първо е само физиологическа, а после духовна. Всеки, който е опитал да яде по този начин, той ще види, че в него умът се развива по един начин, а сърцето - по друг начин. /66/

Днес повечето хора умират от преяждане, отколкото от глад. /117/

Не е в многото жито, не е и в изобилието. Важно е да се повдигне съзнанието на човека. Какъв смисъл има в това, земята да се напълни с жито, а хората да продължават да се карат. При сегашното изобилие, нито богатият може да яде, нито бедният. Бедният не си дояжда, а богатият - преяжда. ... Според моите наблюдения, аз не съм срещал нито един беден, който да е умрял от глад. Всички бедни са умрели както богатите - от преяждане. /165, с. 119/

На какво се дължи съществуването на гробищата? - На преяждането. Никой човек, никое същество не е умряло от глад. Обаче всички хора, всички живи същества умират от преяждане. Ако една машина работи непрекъснато, ще се развали по-скоро, отколкото, ако се употребява от време на време. На същото основание, ако стомахът работи повече отколкото трябва, скоро ще заведе човека в гробищата. Ако сте ясновидци, ще видите, че стомахът, дробовете, мозъкът работят непрекъснато, като воденици. /165, с. 108/

Частичката "не" означава лакомството. /33, с. 118/

Най-страшната отрова в света, това е пресищането. ... Пресищането често произвежда втръсване. Втръсването произвежда отвращение. Отвращението произвежда бездействие. Бездействието произвежда смърт. Смъртта произвежда разлагане, а разлагането произвежда воня. /66/

Под "отрицателен характер" разбирам, че човек яде повече, отколкото трябва. Следователно, стомахът му не е в състояние да смели приетата храна, и той повече губи, отколкото печели. Тогава човек изпитва едно неразположение. Какво се иска от него? - Да яде по-малко. ... Малкото количество храна, добре асимилирана, дава повече енергия, отколкото многото храна, не добре обработена. /20/

Най-страшната отрова е пресищането. Даже и най-хубавите неща могат да произведат пресищане. /66/

... в Писанието е казано, че Бог твори ново небе и нова земя. Следователно, Царството Божие не съществува извън небето и земята. Вие трябва да знаете какво означава земята сама по себе си и какво - небето. Когато се казва, че земята е грешна, разбираме човешкия живот, той е неразумен. Следователно, каквото търсим от земята, това ни дава тя. Ако сеем ръж, ръж ни дава; ако сеем жито, жито ни дава; ако сеем тръне, тръне ни дава. "Каквото сееш, това ще пожънеш". И ако съществуват нещастия на земята, ние сме ги посадили. Бог не насажда нещастията, но глупавите, неразумните хора ги насаждат. Това става по закона на своеволието. Когато човек преяжда, в него се събужда чувството на втръсване. Няма по-страшно нещо от втръсването. ... Основата на греха в човешкия живот се крие във втръсването. То става от пресищане на благата, които живота носи. Това трябва да се избягва. Само така ще разрешите правилно въпросите на живота. Затова, именно, казвам: Ако много сте яли, започнете да постите. Съществува два вида пост: физически и духовен. Ако ядеш много, ще дойде един вид втръсване; ако постиш много, ще дойде друго втръсване, по-лошо от първото. Следователно, ще постиш толкова, колкото да дойде гладът, чрез който да събудиш апетита си. /165, с. 223 - 224/

... много знания влачат след себе си повече задължения и отговорности. Който често променя дрехите си, има повече разходи; който яде повече, има повече разходи. /16, с. 65 - 66/

Винаги ще оставаш малко гладен, да не си дояждаш. Така в организма остава известен запас от неизползвана енергия, която го обновява. Като преядеш, ти съкращаваш живота си. Никога да не преяждаш и всякога да ядеш с благодарност и доволство. /66/

Вие сте от много добрите, които се занимавате с много грандиозни работи. Вие се занимавате с поправянето на света, с внасянето на ред и порядък. Хората да са богати, да са хубаво облечени, апартаментите да са хубаво мебелирани, с хубави покривки, това са все грандиозни работи. А пък тия малките работи са важни. Да се занимавате с дребните работи. Аз бих се занимавал с думата "кукуригу", отколкото с тия грандиозни работи. ... Не че другите работи са лоши, но тия материални блага са дошли преждевременно. Те се дължат на съвсем друга школа. Най-първо Бог каза на Адама: "Няма да ядеш от това дърво!" Другояче ще ви кажа: Ти грандиозни работи няма да искаш в света. Той му каза само едно: "Няма да ядеш от дървото на познание на добро и зло". Там бяха скрити тия грандиозни работи. ... Казва: Няма да вкусиш, няма да ядеш от другите работи, от малките работи ще ядеш. Като дойде онзи, черният адепт, казва: "Ти, ако ядеш от това дърво, това ще стане, онова ще стане". И всичките тия неща преждевременно дойдоха. И погрешката е там. Пък ви казвам на вас - трябва да се върнем, да дойдем до дървото на живота. ... Ще дойде един ден и Господ ще каже: "яжте от туй дърво", но туй дърво вече няма да бъде вредно. Може да ви кажа в какво седи работата. Ако вие нахраните едно малко дете с твърда храна, какво ще стане с него? Неговият стомах не е готов, изисква се много деликатна храна за децата. Един ден, когато израснат зъбите и може да дъвчат, тогава може да ядат храна, която трябва да се дъвче. Злото е такава храна, която трябва да се дъвче. Ако злото ядете, трябва да го дъвчете. Ако в злото човек не мисли, може да дойде голямо нещастие. ... Аз виждам, някой има си една стая и кухня, казва: "Учителю, да имам 3 - 4 стаи мобилирани". Иска да го не виждат. Посещавам го идущата година, той има 4 стаи, кухня, има баня, двор заграден. Казва: "Учителю, много добре стана, но много заборчлях. Трябва да се плаща голяма лихва, откъде ще намеря пари?" Че как да го съжаля. Тия задачи са за света. Да имате къща, да градите, то е за хората на света. Те са предметно учение, понеже те вършат тия работи. ... Туй което те градят и вършат не е лошо, но то не е за нас. Ако един човек е отишъл в училището и иска да гради, той нищо няма да научи. Той трябва да остави другите да градят, а той да учи, че като свърши училището, тогава. Та вие сте влезли да изучавате изкуството на Любовта. Вие сте в епохата на Любовта. Че вие, ако започнете с Любовта, светът ще се оправи. /15, с. 259/

Сиромашия
Богатият пъшка и не може да яде - натоварен е. Бедният е лек, без товар. Той сяда пред трапезата и сладко яде. 
/104, с. 47/

Бог дава богатство на човека, за да познае неприятелите и враговете си; да разбере кое го спъва в живота. Бог дава сиромашия на човека, за да познае приятелите си, както и всички положителни, възходящи сили, които работят за негово добро. /106, с. 89/

Когато е в страдания, в нужда или в лишения, човек прибягва към това, което му е необходимо. Гладният търси хляб, жадният - вода, ученикът - книга и т.н. Като намери хляб, гладният започва да се разговаря с него, дава му добър прием, освежава се и след това написва няколко вдъхновени думи. /52, с. 4/

Всякога Любовта се познава в най-голямата нищета. Това е Любовта на Бога. Той всякога приготовлява чрез хората условията, а сам Той е скрит. Бог ще направи доброто, а ти мислиш, че е оставено. /137, с. 32/

Когато сиромашията тропне на вратата на човека, скритите дарби и способности в него започват да се проявяват. 
/165, с. 103/

... бързото ядене е един лош навик, който причинява много страдания; също така тревогите и безпокойствата са противоестествени навици, които са една спънка в живота на човека. Но природата лекува човека от тревоги пак с тревоги. Всеки човек, който е недоволен от малкото, което има, природата му взима всичко, като му дава само малко хляб и той става доволен. И сега, понеже природата иска да отучи хората от много противоестествени навици, тя ги е поставила в този път на сегашните страдания и лишения. /9, с. 14/

Гладен си - това е сиромашия, сит си - това е богатство. Гладът подразбира стремеж в човека да се нахрани, задоволи или да стане богат. Колко време продължава това богатство? - Четири-пет часа. След това той отново започва да търси нещо, да задоволи глада си, да стане богат. - Дотегна ми сиромашията. - В това е красотата на живота. Ти си бодър, енергичен, докато си гладен. Щом се нахраниш, ти ставаш доволен, насищаш се и заспиваш. ... Само богатите и ситите могат на всяко време да спят. За да не се атрофира умът им, природата е създала глада, който ги заставя да работят. Гладът изправя един голям недостатък у хората - освобождава ги от мързела. ... Богатството е временно състояние за човека - да си почине. След това той трябва да работи. Значи чрез сиромашията човек се изправя. Най-мощното, най-силното в света е сиромашията. Силни хора са ония, които могат да издържат сиромашията. Забележете, сиромасите са крайно издържливи. Те имат здрави мускули. Богатите са кашкави, те са деликатни и неиздържливи. ... Истинските нещастия, които прекарваме, идат не от сиромашията, а от богатството. А всички наши прегрешения ние изправяме чрез сиромашията. /165, с. 91/

Пост
Мойсей създаде закона за почивката. Той имаше предвид почивката на стомаха. Нито евреите, нито християните разбраха този закон. Като дойде неделя, тогава българите ядат и пият най-много. Те казват: Днес ще празнуваме света неделя! Мойсей създаде почивката за мене. Вие забравихте този закон. Защо ще почивате? Вие нищо не сте работили, аз съм работил всеки ден по 12 часа. Следователно, аз имам право да почивам. Казвате: Стомахът е наш слуга, ние имаме право да разполагаме с него както искаме. Обаче, не знаете, че стомахът е един отмъстителен слуга. Той има характера на мечката: Намрази ли те един път, всичко е свършено. Откаже ли се да работи, и сърцето спира, и дробовете и мозъкът спират. Той казва на господаря си: Ти, който не празнуваш съботата и неделята, ще ти дам да разбереш какъв е Божият закон! Могат да се съберат всички лекари, да правят различни инжекции, но той казва: Не признавам никакви лекари. Аз ще уволня господаря си, ще го пратя при Господа. Бог ще пита стомаха: Защо уволни господаря си? - Защото не изпълнява Твоя закон. - Много добре си направил. /179, с. 179/

Без храна човек не може да продължи живота си на физическото поле. Мнозина правят опит да не ядат, повече да постят. Но постът има съвсем друго значение. Постът е наука за правилно хранене. Като пости, човек има предвид да даде почивка на стомаха си. В стомаха има 10 милиона работници, които работят за храносмилането. Представете си, че човек трябва да плаща на всеки от тия работници по 1 лв., за да плати надницата на тия работници. Отде ще вземе тия пари? Вие не мислите по това, но казвате, че светът е лош. Вие нямате представа за оная велика икономия, която съществува в природата. Вие нямате представа какво нещо е божествения порядък, за който постоянно трябва да благодарите. Вие сте изгубили смисъла на нещата. Погледнете се в огледалото и казвате, че сте остарели. Помислете само колко работници работят за вас. Щом започнете да се храните, те веднага започват да работят. За какво мислите работят? За вас ли? Не, те работят от любов към Бота, за Божията Любов. Те казват, понеже си чадо Божие, понеже Бог те е изпратил на Земята, ние ще работим заради Бога, от любов към Него. Като ви накарат на някаква работа, вие веднага започвате да роптаете и казвате: Не съм му роб. Не съм му слуга. Питам, тия 10 милиона работници роби ли са на вас? И най-после Бог като види недоволството на хората, казва на смъртта да дойде на земята. Той е допуснал смъртта заради недоволството на хората. И смъртта идва: Понеже тези деца не те слушат, остави ги малко на мене, аз ще ги възпитам. /66/

Сега за всички ви определям един ден в месеца за почивка, през който ден няма да ядете. Ще почивате на физическото поле, а ще работите в духовния свят. Този ден ще бъде третият петък от месеца, значи 12 петъци ще си почивате. Постът ще започне от четвъртък на обед в 12 ч. и ще завърши в петък на обед в 12 ч. ... това, което ви давам не е пост, а почивка за обновление на нервната система. И не мислете, че постите, а че си почивате. Ще ядете малко както в четвъртък, така и в петък.

Това е най-малкото, което ви давам, но ако го изпълните добросъвестно, с любов, ще имате един от най-добрите резултати, каквито не сте виждали досега в живота си. /66/

Някой иска да пости десет дни, да придобие нещо. Според мен, 24 часа съзнателен пост се равнява на десет дни механичен пост. В 24 часа съзнателен пост човек може да обнови клетките на тялото си. /79/

Когато човек не знае да яде, ще се възпитава в това отношение, като си наложи известна диета. За една седмица нека направи следния опит: да си свари оризена супа и сутрин, на обяд и вечер, да си взема по три лъжички. Това да му е яденето за една седмица. Втората седмица да вземе един килограм грах и да си направи една чорба, от която да вземе по 10 лъжички сутрин, на обяд и вечер. Третата седмица ще намери най-хубавото брашно и сам да си замеси хляб в нощви и ще си направи пещ, в която да изпече хляба, и цяла седмица да се храни с този хляб. Този опит е полезен, за да се възстановят нормалните функции на стомаха. 
/9, с. 58/

Вие като ученици трябва да изучавате своя организъм, да знаете как ви се отразяват различните храни. Не знаете ли това, някои същества, които искат да ви спъват, ще ви накарат да ядете несъответна храна за вашия организъм, която стомахът ви няма да смели добре, вследствие около нервната система ще се натрупат утайки от полуорганическа материя. Тези утайки ще намалят умствената енергия, необходима за правилното мислене, намалява светлината на съзнанието. ... Като метод за пречистване на нервната система служи постът. Някои не обичат да постят. Казвам: Който иска да пречисти своята нервна система, той трябва да пости поне четири пъти в месеца. ... Пречистиш ли нервната си система, ти придобиваш в съзнанието си повече светлинна енергия. Не е грях, че се натрупали утайки върху нервната система, но работата на човека трябва да се свежда към пречистването й, както златарят премива златоносния пясък, за да отдели от него златото. Златото представлява чистата, фина материя, която хората трябва да добият в своя организъм. /66/

Истинският пост е метод за регулиране на чувствата и мислите на хората. През време на поста човек трябва да се храни с възвишени мисли и чувства, да е готов да се примири с всички свои врагове и да издължи всичките си дългове. /59/

Значи не само физическият пост и глад лекуват, но и духовният. Като постиш, повече ще дишаш. Тогава вместо със стомаха, ще се храниш с дробовете - ще дишаш повече въздух. Чрез дишането работиш повече с мисълта. /66/

Постът пречиства стомаха, освобождава го от излишните киселини, които изопачават характера на човека и внасят в ума му мрачни, криви разбирания за живота. Очистването на стомаха от излишни киселини внася оптимизъм в човека. 
/13, с. 92/

/Долният текст коментира един ядовит проповедник, който се интересувал повече от дяволски работи/.

... Медиците ще кажат, че мозъкът на този проповедник е анормален. Простата причина, обаче, седи в това: не е спазил ония елементарни правила на живота за храната, допуснал е отровите на млечната и пикочната киселина в организма си и те са разстроили основите на неговото мислене, чувстване и действие. ... всички аномални проявления - лъжата, кражбата, убийството, завистта, омразата и т.н. се дължат на неразумното, на тия излишни киселини у човека. И затова умният българин казва: "Много кисел станал" или "вкиснал се". Прочее, правилният живот ще започне, когато избавим хората от тяхното вкисване. В туй направление, за да може пирамидалните клетчици на мозъка да бъдат разположени правилно, ние всякога трябва да се вдъхновяваме от всички благородни пориви и стремежи в живота, да се храним скромно и храната ни да бъде най-полезната във всеки случай. Когато казаните пирамидални клетки, както и клетките на целия мозък са нормални и действат правилно, то главата ни и лицето ни добиват най-правилна форма, крайниците ни добиват външна симетричност, дробовете и стомахът ни действат добре, човек се намира в прекрасно състояние на духа, жизнерадостен и готов да се пожертва за другите. Защото само добрият и разумният човек, пълен с мисъл, може да се самопожертва. Тъй става сега с хората на земята: окръжаващата природа жертва хората, т.е. отнема живота им. /32, с. 56 - 57/

Христос казва: "Пазете се от кваса на фарисеите и садукеите!" Този квас е заразил всички хора и трябва абсолютно да се изхвърли навън. /66/

Постът е средство за обновяване на организма и начин за подмладяване. /66/

Да стане човек млад, подразбира да хвърли от гърба си всичкия ненужен товар, да задържи само най-необходимото. /44/

Във време на пост горенето в организма е по-силно, вследствие на което става изгаряне на всички вещества, които са причина за различни болести, неразположения и недоволства. /103, с. 270/

Човек има да преодолее в себе си някои желания. Някой си мисли само за ядене, друг за дрехи, за обуща. Всички тези неща му пречат на духовната работа. Когато стомахът иска много да яде, няма да го задоволявате, ще му дадете само малко и ще му кажете: Стига ти толкова! /85, с. 109/

Чрез поста калявате волята си и така издържате на повече работа, учене, мислене. /103, с. 271/

В известен момент на живота, когато трябва да усилим нашата воля и да я съединим с волята Божия, трябва да постим. /103, с. 269/

Целта на поста е да се филтрират мислите и чувствата на човека. От друга страна, постът е нужен за почивка на организма - външна и вътрешна. Да постиш, това значи, да се вглъбиш в себе си, да се отстраниш от всякакви смущения, нищо да не те безпокои. Постът се препоръчва и като средство за лекуване. /148, с. 194/

Стомашната област има отношение към симпатичната нервна система. Тя не трябва да се натрупва с чужди, излишни вещества. Ако стане това, ще си наложите пост, за да възстановите нормалното положение. Постът трябва да бъде умерен, разумен, докато махнем излишъците, излишни мазнини и утайки. При пости се явяват реакции в организма - това да не ви плаши. Обаче не мислете, че с поста веднага ще се освободите от излишъците. Има смисъл да постиш, ако вложиш идеята за поста в ума, в сърцето и във волята си. Да постиш по този начин, това значи да се въздържаш от лоши мисли, чувства и постъпки. Този пост крие в себе си магическа сила. Като постиш, добре е да бъдеш между хармонични хора, а не между сприхави, нервни, лоши. /66/

Смисълът на живота не е в поста, но той е необходим като съзнателен опит. И Христос пости 40 дни. Той отиде в пустинята, където прекара 40 дни в пост и молитва. Като свърши този опит, Христос доби голямо прозрение. Щом се върна при учениците си, те го запитаха: Какво трябва да правим сега? Христос им отговори:"Не само с хляб може да се живее, но и с всяко Слово, което излиза от Бога". Значи, има и друг начин за хранене. Постът показва, че човек може да се храни и по друг начин - със Словото Божие. В този начин на хранене седи новият живот. /68, с. 18/

"Този род не може да излезе, освен с пост и молитва". - Какъв пост? - На себеотричане. Ако не ядеш три деня, ще извикаш един беден, гладен и ще му дадеш твоята храна. Той ще яде, а ти ще му прислужваш. Както ти постъпваш, така ще постъпват и с тебе. /53, с. 214/

... постът не разрешава въпроса. Постът се заключава в следното: да споделиш излишното със своите близки. Ще споделиш не само материалните си блага, но и своите чувства и мисли. - На какво се дължи затлъстяването? - На егоистичния живот. - На какво се дължи изсушаването, т.е. отслабването на организма? - Пак на егоистичен живот. Значи Бог наказва човека по два начина: чрез отслабване и чрез затлъстяване. - Отслабнах много. - Изпълнявай Божията воля и ще се поправиш. - Затлъстях много. - Изпълнявай Божията воля и ще отслабнеш. Има едно средно положение на организма: нито много слаб, нито много пълен. То е състояние на умерена, разумна активност. /53, с. 176/

... не мисли, че като постиш, ще придобиеш особени качества. Чрез поста ти само ще се освободиш от много работа. Ще имаш възможност да отидеш при Господа и да се разговориш с Него. /53, с. 157/

Като постиш, ти ще научиш великия закон, според който, малкото се благославя при известни условия. Закон е: С малко енергия, но разумно използвана можеш да придобиеш повече, отколкото с много енергия, неразумно използвана. /53, с. 157/

Най-малки величини
Колкото по-малко яде човек, толкова по-малко енергия изразходва той. Останалата енергия се изразходва за друга работа - за умствена и духовна работа. /74, с. 91/

Разумният може да употреби само сто грама хляб на ден, но знае как да го използва. Всичко се крие в мисълта на човека. Умът е проводник на живота. Колкото по-съзнателно и право мислите, толкова повече се ползвате от живота. Не е въпрос до трупане на богатства и сили, но до организиране на тия сили. Здравият човек се отличава по това, че е организирал силите на своето тяло. /58, с. 82/

Не е в многото ядене, а в умението да се приема храната с любов и разположение. Ако вземе първата хапка с любов, човек ще се благослови. Пиеш вода, а не знаеш как да я употребиш. Пий водата на глътки и с любов. Често, като легнеш да спиш, с часове се въртиш на една, на друга страна и не можеш да заспиш. - Защо? - Не си доволен от това, което имаш. Ако имаш десет лева, ще искаш 20, 30 или повече; колкото повече имаш, толкова повече ще бъдеш недоволен. /177, с. 153/

Който яде без да дъвче, съкращава живота си. Засега един от начините за лекуване на съвременните хора е да се яде по-малко. Многото ядене изтощава човешкия организъм. Колкото по-малко яде човек, толкова повече животът му се удължава. /79, с. 133/

Човек, който яде много, прилича на пукната стомна. Колкото и да сипваш в пукнатата стомна, тя все празна остава. /53, с. 6/

Когато ядете, не напълвайте чинията с ядене и не режете големи парчета хляб. /103, с. 278/

Ако излекувам някой човек по духовен начин, като не е готов да живее духовен живот, той ще греши още повече, а с това ще си създаде по-големи затруднения в живота. За онзи, който е готов, духовното лекуване веднага дава резултати. Достатъчно е да се даде на болния микроскопическа част от еликсира на живота, за да оздравее моментално. Засега един от начините за лекуване на съвременните хора е да ядат малко, изобщо да не преяждат. ... стомахът се нуждае от малко храна. /33, с. 57/

Яденето е средство, не е цел. Ще ядеш и всеки ден ще извличаш корен от храната, която си консумирал. Дишаш - също ще извличащ корен от количеството въздух, което си приел. /53, с. 101/

Христос донесе в света науката за душата, т.е. начинът, по който хората могат да се приближат и да познаят Бога. Човек има качеството да се ограничава, което го прави подобен на Бога. За да познаеш Бога, непременно трябва да се ограничиш. /59, с. 11/

... същественото носи живот, а несъщественото носи смърт; същественото носи добро, мир и радост, а несъщественото - зло, размирие и скръб; същественото носи разумност, а несъщественото - безумие; същественото носи светлина, а несъщественото - тъмнина. Може ли да живееш в тъмнина, а да разрешаваш въпросите на светлината? Въпросите на светлината се разрешават само в светлина, в никой случай в тъмнина. /71, с. 160/

Едно е вярно: всички поети, писатели, учени, които са създали нещо велико, са били хора на Божествената Любов. Физическа храна те са възприемали малко, понеже са владеели един особен закон, според който са приемали храна чрез порите си, направо от въздуха. /103, с. 287/

Днес хората извличат хранителните вещества за своя организъм от растенията и животните, но след време те ще ги извличат направо от природата. А тази храна ще бъде чиста, съвършена и напълно здравословна. Това ще бъдат най-фините сокове, които човек днес не може да си представи. В тази фаза на развитие, животни няма да има на земята. Човекът ще остане само с растенията - никакви животни няма да има наоколо му. Тогава и мислите на човека ще се пречистят, защото ще се освободят от животинските влияния. С други думи казано: самите животни ще се преобразят, ще станат тъй разумни, както е човекът днес и ще кажат: Ние вече не искаме да бъдем деца. /139, с. 278/

Когато страдате, вие търсите причината за това и каэвате, че нямате достатъчно храна. Всъщност, вие не страдате от недоимък, но от преяждане. Положението, в което сега се намирате, не позволява да ядете много. - Защо? - Много естествено. На пеперудата не се позволява да яде колкото гъсеницата. Знаете ли какво е отношението по тегло между соковете, които пеперудата иэсмуква и листата, които гъсеницата изяжда? На ония, които са в пашкула не им трябва храна. Те минават известно време без храна и след това започват да се хранят с новия нектар на живота, т.е. с храната на новото учение. Ако сегашните хора постоянно изпитват глад и жажда, причината е, че те събират материал за съграждане на своето бъдещо тяло, което никога няма да умре. В бъдеще, когато дойде някой гладен при мене, ще му дам десет капки от нектара на живота. От него той ще извади онези елементи, които му са необходими. Както от три хиляди килограма розов цвят може да се извади един килограм розово масло, така и от грубата материя вие може да извадите ония елементи за съграждане на вашите светли мисли и благородни чувства.

Някой казва, че не може да люби. - Как ще любиш, като си последен бедняк? Само богатите могат да любят. Преди да любиш ти трябва да си бил гъсеница, да ядеш листа и след като станеш пеперуда, ще можеш да извличаш сладките сокове от цветята. /38, с. 235 - 236/

Гъсеницата яде много и лакомо, а пеперудата - малко и скромно. Тази е причината, поради която всеки може да стъпче гъсеницата. Кой може да стъпче пеперудата? - Никой. Тя има крилца, хвърка от цвят на цвят и сладък сок смуче с хоботчето си. След нея дохожда втора, трета, десета пеперуда и всички смучат от същия цвят. Значи 20 пеперудки най-малко могат да се нахранят от сока на един цвят, когато една гъсеница не би се нахранила и от 20 цвята даже. Страшна, разрушителна сила е лакомството. Такова нещо представляват някои човешки желания. Те са ненаситни като гъсеницата. Когато съзнае това, човек трябва да трансформира ония сили в своя организъм, които събуждат ненаситни желания в него. От сили, от енергии на гъсеницата той трябва да ги превърне в енергии на пеперудата, която се задоволява със сладкия сок на цветовете. Животът на гъсеницата може да се уподоби на материалистичния живот на човека, а животът на пеперудата - на духовния му живот. /44, с. 77/

... за в бъдеще човек няма да товари стомаха си толкова много, както днес прави. Той ще бъде като пчела. Ще близне малко мед и ще се задоволи. Следователно, има начин за лесен живот. Той се заключава в носене на малък товар, на малко бреме. Този живот се отнася до съзнанието на човека. Първо той ще го приеме в съзнанието си, после ще го живее вътрешно, а след това вече ще го изрази навън. Тогава праведните ще го хранят даром. /95, с. 100/

Динамика
Един българин казваше, че с енергията на един тон въглища той могъл, с един локомотив и 60 вагона да обиколи земята три пъти. - Възможно е. И аз мога с един килограм хляб да преживея цяла година. Това е въпрос на разбиране. Постигне ли се това, икономическият въпрос е разрешен. /70, с.222/

Чудно е, когато някой казва, че не дава богатството си. Той не разбира какво нещо е богатство. Например, имаш 20 хиляди килограма бакър - голямо богатство, цял керван трябва да го носи. Смениш ли го в злато, сам можеш да го носиш. Ако хората разбираха, щяха да се отрекат от своята глупост, от своето невежество, от своята скържавост,* от своите болести, от лакомията си. Не яжте повече, отколкото трябва! /55, с.80/

Който се храни със Словото Божие, само той може да превърне камъка на хляб. За това се изискват векове и хиляди години. На този закон се подчинявам аз и се храня с живия хляб. Хранете се и вие с него и правете опити, да разберете каква сила се крие в него. Да направим следния опит: да тръгнем двама души на път. Аз ще взема четвърт килограм хляб, а спътникът ми седем килограма за осем деня. След като се върнем, ще видим кой от двамата е прекарал по-добре. От опит ще се убедите, че цената на нещата не се заключава в тяхното количество. В четвърт хляб има толкова енергия, колкото и в седем килограма - от човека зависи, как ще използва енергията. /40, с.36/

Изфинване
Ако вие не носите известен материал от физическия свят, разбиранията ви за духовния свят ще бъдат непълни. Физическият живот е импулс за духовния. Например, ядете твърда храна, но ако тя не се превърне в течна и не се приеме от мозъка като кръв, нищо не може да се постигне. Без кръв в мозъка никаква мисъл не може да се роди. 
/105, с. 334/

Първо Божието благословение минава през гърлото, после отива в стомаха, оттам - в белите дробове и най-после се качва в мозъка. Ако не е така, ти не можеш да реализираш твоите мисли. /130, с. 78/

Който се храни правилно, има красив строеж на тялото. Изкуство е човек да знае как да отправя енергия от стомаха в сърцето и от сърцето към мозъка. /103, с. 275/

И тъй, в природата става пренасяне на енергиите от едно място на друго. Като се храни, човек придобива енергия, която пренася в умствения и сърдечния свят. Мислите и чувствата са материал за човешката душа. Без тях тя не може да се развива, не може да се прояви. /104, с. 90/

Ако хората възкръсваха с тия тела, с които умираха, те щяха да бъдат такива, каквито са сега. Ами че онова тяло от 80 кг. нали ще иска храна? Всичкият спор в света сега не е ли все за хляба? Хората казват: хляб, хляб! Представете си пак, че новото тяло ще се нуждае от малко храна по количество, няма да има никакъв излишък в него, а при това ще бъде мощно, ще има голямо вътрешно изобилие! /27, с. 16/

Някои от вас не сте учили в умствения свят. Като ви гледам челото, виждам, че сте гладни, не сте дояли. Като гледам благоутробието, виждам, че сте яли повече, отколкото трябва. Благоутробието да се смали. В нас обиколката на талията трябва да е два пъти обиколката на врата. Рамената широки. Бюджетът на стомаха да се понамали. Бюджетът на рамената да се увеличи. /15, с. 195/

Индусите минават със сто грама ориз на ден. Една десета от килото на ден му стига. Едно кило ориз на 10 дена му стига. Стига му, но този индус яде с онази свещена мисъл и придобива сила, която един килограм дава. Ако си по-напреднал и с 50 грама може да минеш, а те са дошли до 100 г. При тия условия, при които сте вие 650 грама не стигат. ... Не е в многото ядене, но в малкото ядене, ядене с любов. Не е в многото мисъл, в малкото мисъл, но всяка мисъл да е чиста. Не е в многото чувстване, но всяко чувство да е чисто. Не е в многото работа, която можеш да свършиш, но всичките работи да бъдат като скъпоценни камъни. Като погледнеш на живота да има нещо да те радва. /15, с. 194/

... самосъзнанието разрешава въпроса за прехраната, а космическото съзнание разрешава въпроса за любовта към Бога. /28, с. 26/

Човек трябва да знае, че яде, за да живее. Животът на човека трябва да бъде насочен към великото, възвишеното и красивото. /106, с. 80/ 

Всяко живо същество взима участие в общата скръб на света. Това е неизбежен закон. Чрез страданията животът се организира и оформява. Не става ли същото и с храната? За да придобие известна енергия, чрез която да поддържа живота си, човек приема известно количество храна. Първо той донася храната с ръцете си, туря я в устата и започва да я дъвчи. След това я изпраща в хранопровода, в стомаха и в червата. Оттук тя минава в дробовете, дето се пречиства, и най-после отива в мозъка. Значи, енергията, която се съдържа в храната, минава през ред процеси на огъвания, страдания, докато се превърне във фина, организирана енергия, от каквато се нуждае човек. Също така и теченията, т.е. енергиите, които действат в живота, трябва да се префинят, да се организират, да подготвят човека към нов живот. /12, с. 11 - 12/ 

Може ли човек и без храна? Може, разбира се. Не е този единствения начин, по който ние живеем сега.

Растенията трябва да си турят главата в земята и оттам да си извадят храната. Чрез корените си те изваждат умствените енергии на земята. Следователно, техните енергии са крайно материалистически. Черният цвят е в корените им, а пък белия цвят - в клонищата. /75, с. 110/

Ще дойде ден, обаче, когато хората няма да ядат кокошки. Защо? Защото кокошки няма да има. Ще дойде ден, когато хората няма да ядат агнета. Защо? Защото агнета няма да има. Ще дойде ден, когато хората няма да се избиват. Защо? Защото вълци няма да има. Е, кой ще остане в света? - Само разумните хора, които ще се разбират помежду си. Те ще разбират и ще прилагат правилно Божиите закони. Кога ще настане това време? Когато храната и водата бъдат в тях и няма да имат нужда от тия елементи отвън. Храната ще бъде вътре в хората и тогава те ще се хранят отвътре, тъй както Господ се храни. Следователно, Царството Божие ще дойде на земята. Когато се проповядва Царството Божие, разбира се да живеем по този вътрешен начин. /46, с. 14/

...въпросът за храненето е временен. Ще дойде ден, когато хората няма да се хранят и с растителна храна. Тогава те ще се хранят като ангелите, с чистия нектар на природата. Докато хората са месоядци и вегетарианци, те ще боледуват, ще страдат и ще умират. Все има малка разлика между вегетарианците и месоядците: вегетарианците по-малко ще страдат и боледуват от месоядците. /95, с. 125/

Докато си в света, между хората, ще ядеш като човек. Щом отидеш при Бога, ще ядеш малко, като микроба. В Божествения свят не се яде като на земята. Там душите се хранят само от миризмите на плодовете, но знаят отношението на храните към своите удове. Те четат написаното върху плодовете. Вземеш една ябълка и веднага я захапваш, без да прочетеш какво е написано върху нея. Ти не знаеш отношението й към тебе. Ябълката има отношение към човешкото сърце, на което постоянно говори. Крушата има отношение към човешкия ум. Яжте плодове и ги изучавайте. Четете написаното върху тях. Четете и написаното върху хората, да се познаете и въэлюбите.

Помнете: Всеки човек, всяко животно, всяко растение са написани книги, по които може да се чете. /167, с. 249/

Доброто ядене в мисли и чувства, благите думи, добрите отношения са проява на същества от духовния свят. 
/147, с. 192/

Ако изучавате начина на хранене у различните същества, ще забележите, че колкото по-напреднали са те в умствено и духовно отношение, толкова по-фина храна употребяват. Има същества, които се хранят с въздух, светлина и топлина. Те са високо организирани, поради което могат да използват елементите на въздуха, на светлината и на топлината. /66/ 
Всички същества, които са завършили своето развитие, употребяват храна по-ефирна от плодовете. Това ги прави безсмъртни. /96/

Мярка
Човек трябва да се изучава и възпитава. Ако забележи, че се поддава на мързела, трябва да знае, че в него се е събрала повече инертна материя, която трябва да се обработи; ако се поддаде на лакомство, низшите чувства преобладават в него. /163, с. 261/

Като ученици, вие трябва да знаете на всяко време, колко храна да употребявате, за да можете да уравновесявате външното налягане с вътрешното напрежение. /66/

Задача: В продължение на десет деня направете опит да се храните по нов начин, да видите какви резултати ще имате. Преди да ядете, ще се успокоите напълно, никакво смущение и безпокойство да не остане в ума и сърцето ви. След това ще отчупите 20 хапки от хляба; по-малко може, но не повече от 20 хапки и не по-малко от пет. Ще ядете с благодарност и съзнание, че вършите велика работа. Който успее да приложи тези правила при храненето, непременно ще има добри резултати. ...  Голяма придобивка е за човека, ако може да превърне храненето от механичен в умствен процес. Това не се постига изведнъж. Много опити трябва да прави човек, докато приложи напълно новите методи на храненето. Те трябва да станат за него втора природа. /12, с. 277 - 278/

Ваша работа е, като се храните да пазите закона на правилното хранене. Ще ядете само по 21 хапки. Който ме слуша, няма да страда; който не ме слуша, ще опита последствията на своето непослушание. Числото 21 е приложената любов. - Кой може да приложи любовта? - Възкръсналият. /149, с. 224/

Какво печели Господ от това, че постите? - Той губи. И когато много ядете, той пак губи. Ядете ли умерено, вие вършите Божията работа. Ако се храните и благодарите за храната, и Господ е доволен от вас. Преяждате ли, и вие се мъчите и Господ във вас се мъчи. /68, с. 13/

Има много недъзи, от които вие младите трябва да се пазите. Под думата "млад" разбирам човек, у когото има голямо изобилие. Ако това изобилие не се употреби както трябва, може да се превърне в излишество. Излишъкът пък образува гниене. Гниенето образува болести, а болестите спъват човешкия прогрес, става израждане на хората. /132, с. 193/

Който се е хранил, той трябва да препаше престилка и да слугува на другите, а не да се мъчи още да яде, да преяжда. Пазете се от преяждане. То носи всички нещастия и злини в живота. Като знае това, човек не трябва да преяжда нито на физическия, нито в духовния, нито в умствения свят. /66/

Добре е човек да прави изчисления, да знае средно по колко хапки хляб употребява на обяд. Ще кажете, че това е дребна работа. - Може да е дребна работа, но от нея зависи успеха на човека. Ако ученикът преяжда, не може правилно да решава задачите си. Изобщо, когато умът или сърцето на човека са заети с някаква работа, той яде малко или никак. Първо свършва работата си, а после яде. Когато вярващият, религиозният иска да се моли на Бога, той нищо не яде. При такива случаи стомахът на човека трябва да бъде празен, за да могат умът и сърцето да възприемат правилно. /68, с. 134/

Здравият яде умерено и с разположение и стомахът му всякога е в изправност. Здравият никога не преяжда. Колкото сладко да му е яденето, щом дойде момент, когато изпитва най-голяма приятност, той спира - винаги оставя малко място в стомаха си, поне за още 20 хапки. /66/

Мислите, чувствата и волята на човека оказват влияние върху всички органи на тялото му. Като знае това, той трябва да бъде внимателен, да води чист живот, за да не накърни правилността на своите органи. ... Всички органи са създадени от разумни същества и по разумен начин. Човек е поставен в тялото си като ученик, да учи. Човек сега учи как да контролира мозъка, дробовете и стомаха си. Докато се научи да ги управлява, той ще преживее ред катастрофи, ред катаклизми. Тия катастрофи хората наричат смърт. ... Смъртта не е нищо друго, освен експлозия на един от главните органи в човека. /126, с. 249,250/

Съвременните хора се изтощават и страдат от преяждане. Като погледнеш трапезата на един богат човек, какво ли няма да видиш? - Печена кокошка, прасе, пуйка, баница, сладкиши! Как ще се справи стомахът с този товар? /53, с. 157/

Не ви трябва на ден по 3 - 4 кила храна. Един човек, който тежи 65 кг., нему е достатъчно едно кило храна. Индуси има, които със 100 грама ориз прекарват, но там са работили ред поколения. От тези 100 грама изкарват енергията, която е потребна. Не всеки от 100 грама може да извади нужната енергия. /113/

Човек всякога трябва да яде толкова малко, колкото да подкрепя своя организъм, да няма никакви излишъци и да прекъсва яденето си при най-сладката хапка, повече да не хапва. Ако хапне повече, това ще бъде за него отрова. 
/161, с. 26/

Ще ядеш точно толкова, колкото ти е математически определено и позволено, защото ако внесеш една милионна част от грама повече, отколкото природата предвижда, тя ще произведе окисляване, което ще докара отравяне на твоя организъм. Де ще стане това отравяне? - В твоя ум. /148, с. 8/

Ти всеки ден умираш, постепенно се разлагаш. Най-първо това разлагане започва от човешкия ум: дойде съмнение, неверие, злоба и т.н. /148,с. 6/

Ако искаш да останеш обикновен човек, можеш да се храниш с печени пуйки и гъски, но ако искаш да станеш учен, светия или философ, забранено ти е да се храниш с тях и да живееш охолно. Христос казва, че разумният живот не е в изобилието и доволството. /53/

Ще ядете дотогава, докато дойдете до най-сладката хапка, и там ще спрете. Усетите ли, че можете още да ядете, спрете вече. Ако продължавате още да ядете, стомахът ще погълне всичката енергия и няма да остане нищо за мозъка. Ето защо, който яде много, не дава храна на мозъчната система. Физическото му тяло се развива за сметка на мозъка. 
/12, с. 277/

Ако станеш от трапезата напълно нахранен, ти си престъпил Божия закон. Нека всякога да остава в стомаха ти поне една трета празно място. Добре е да не си дояждате. Това е едно от хигиеничните правила. Който спазва това правило, той е всякога здрав. /149, с. 51/

Храненето е велика, благородна работа, която ще вършиш по всички правила. Никакво бързане при яденето! Ще ядеш полека, 15 - 20 минути ще ядеш, но няма да бързаш. Една от причините за неуспеха на съвременните хора се дължи на бързото ядене. Явява се и друг въпрос: какво количество храна трябва да употребява човек? Математически е определено, колко храна за ядене трябва да употребява всеки човек. Значи ученикът трябва да знае колко да яде, за да се нахрани - нито една хапка повече или по-малко. Абсолютно не се позволява на ученика да преяжда. Като усети, че му е най-приятно яденето, да спре там. Спре ли при най-сладката хапка, в организма се събира една възходяща, творческа енергия, която гради, разширява и повдига човека. Каквото да започне, всичко му върви. /163/

Приемане
Думата ядене подразбира да приемеш нещо в себе си. ... яденето е вътрешен процес. Ако приемеш някакво ядене от човек, когото обичаш, ти ще имаш един резултат; ако приемеш ядене от човек, когото не обичаш, ще имаш друг резултат. /102, с. 50/

Под думата "ядене" в широк смисъл се разбира процес на възприемане, възприемане на живите сили в природата. Тези живи сили се възприемат чрез храната, чрез въздуха, чрез водата, чрез светлината и топлината, а най-после чрез живата мисъл. Това са все среди, които трябва да минат през човешкия организъм, за да може разумният човек да си послужи с тях. Ето защо, човек първо трябва да започне с изучаването на храненето и на разните видове храни, с изучаването на въздуха, водата, топлината, и да извлече живите сили, които се съдържат в тях. /66/

Да говориш за възкресението на оня, който не е възкръснал, това значи, да говориш на гладния за яденето. Каквото и да му говориш, няма да те разбере. Ще му обясняваш, как трябва да дъвче храната. Това не е ядене. Ще му разказваш, как се смила храната, по какъв път върви. И това не е ядене. Яденето или храненето е процес, при който човек придобива живот и сила. То внася в организма ония елементи, които в даден момент му липсват. Дай на човека да яде и го остави да се храни свободно. Що се отнася до процесите на храненето, това са второстепенни неща. Първото и най-важно нещо за него е да се нахрани, да задоволи своя глад. 
/149, 217 - 218/

Ако бързате, ще мязате на стари на възрастни хора. Децата никога не бързат. Като дадете ябълка на някое дете, то ще я обърне оттук-оттам, ще я погледне, ще й се порадва и след това ще я изяде. Ако дадете една ябълка на някой философ, той ще я погледне, ще я остави настрана и ще каже: аз нямам време сега да се занимавам с такива малки работи. Велики въпроси ме чакат мене. Този философ не знае, че чрез ябълката може да се домогне до ред философски въпроси. ... 

Изследванията, които правят материалистите учени, са подобни на тия, които може да направи някой прост, невежа човек върху една научна книга. Той взима книгата, но понеже не знае да чете, разглежда я външно и казва: Тази книга е подвързана с еди каква си кожа. Хартията, от която е направена е оризова. Вътре е печатана с черно мастила. Обаче, какво е съдържанието на тази книга, какви мисли съдържа, той не знае. Това не е научно изследване. Да изследваш една ябълка външно само и да кажеш каква е материята й, какви елементи съдържа, това не е пълно изследване. Ябълката не се заключава само в материята си. Тя носи живот в себе си, който всеки може да опита. Колкото по-прясна е ябълката, толкова повече живот съдържа. Който вкуси една ябълка и се свърже с нейния живот, само той знае какво представя тя всъщност. Всички растения са свързани помежду си, вследствие на което животът се прелива от едно растение в друго. Всеки ясновидец може да провери това нещо. Цялото растително царство пък е свързано с Божествения свят. Тъй щото, когато вземете един какъв и да е плод, знайте, че той е свързан с Цялото, с плодовете на Божествения свят. Като държите тази мисъл в ума си, вие ще се ползвате от плодовете, от тях ще черпите възвишени енергии. Следователно, яжте всякога пресни плодове. Дъвчете ги добре, бавно, за да изсмуквате жизнените сокове от тях. Така приети в организма ви, те ще предизвикат силна реакция към нов живот. /44, с. 246 - 247/

Не е достатъчно само да кажете, че захарта е сладка, но трябва да сте я опитали. Белият цвят не определя захарта. Има едно вътрешно качество, което определя захарта. То е нейната сладчина. Следователно, всеки човек има известни чувства в себе си, чрез които познава реалността. /17, с. 79/

Както и да обяснявате на човека нещо, той няма да го разбере, докато не го опита. Как ще обясните на човека, какво е сладчината и какво горчивината, ако той не ги е опитал? Как ще обясните на хората стиха "Чистите по сърце ще видят Бога", ако те не са го опитали? /17, с. 10/

Съществено за живота е храната, защото Словото иде чрез храната. Щом дойде Словото, ние влизаме вече в света, който Бог е създал. Само по този начин ще разберем стиха:"Блажени чистите по сърце, защото те ще видят Бога". ... Картините на художника, който рисува сред природата и на този, който рисува по въображение са съвсем различни. /66/

Духът е донесъл яденето отдалеч и го дал на душата да го сготви. Тя сготвила яденето и го дала на сърцето да го сложи пред ума, да яде от него и да мисли за проявите на духа, на душата и на сърцето. Каква е задачата на човека? - Да опита живота, който Бог ни е дал. - Как ще го опита? - Чрез душата, чрез ума и чрез сърцето. Вън от тях животът остава неразбран. /105, с. 243/

... каквото чуете в класа, да не го изнасяте, докато не го обработите, докато не стане ваше. /44, с. 86/

... "зная" ... коренът на тази дума се намира в санскритски език... Да знаеш, значи да преживяваш нещата съзнателно, т.е. да разбираш висшето, Божественото в света. /60, 138/

Крушата, която изяждате, влиза във вашия стомах и започва да се учи. Привилегия е за крушата да бъде изядена от човека. Светлината, която влиза в очите ви, се радва, че сте я приели. Същевременно и вие влизате в светлината. Слизането на светлината от Слънцето е външен процес. Проникването й в човека и превръщането й в знание, е вътрешен процес. Това показва, че човек трябва да познава нещата едновременно отвън и отвътре. Младостта е външен процес, а старостта - вътрешен. Когато младостта и старостта се съединят в едно, образуват разумността. /14, с. 27/
Като дойде храната до мозъка, ангелите я възприемат от там във вид на прана. ... ако смляната храна в човека не мине от физическия в духовния свят и от духовния - в Божествения, тя не е завършила своя пълен кръг на движение. Тогава ние казваме, че човек не се храни правилно. /83, с. 9/

"Вие можете да вярвате в Бога, можете да вярвате в някаква църка, моите похвали за това, но всичко това не може да ви спаси. Може да ви спаси само онзи момент, в който вие възприемете Бога. /65, с. 45/

Ако в материалните си работи постъпвате правилно и вашата храносмилателна система ще бъде правилна. Природата регистрира всички наши действия. Правилните чувствания и физически действия се създават в стомаха. Правилните мисли се създават в мозъка. Тъй щото, ние градим нашите линии и органи, според както постъпваме. Затова казвам: всяко ваше действие, всяко ваше чувство и всяка ваша мисъл ще постави едно малко камъче в градежа на вашето здание. И ако някой ден имате едно красиво чувство, радвайте се през целия ден, че можете да поставите едно хубаво камъче на зданието си. Бъдете доволни, че сте поставили този хубав камък. Щом у вас съществува идея за нещо красиво, за нещо велико, трябва да работите идеално. /139, с. 230-231/

От хиляди години насам хората се молят да дойде Царството Божие на земята, но за да дойде това Царство, те трябва да бъдат съвършени. Докато ние не отворим душата си за Бога и не му дадем място да работи в нас и ние в Него, Царството Божие няма да дойде на земята. /102, с. 112/

Опитване
Всяка дума, която искаш да кажеш някому, първо опитай върху себе си. Ако не ти се отрази добре, въэдържай се да я употребяваш. /18, с. 123/

Бог е, който може да ни освободи, да внесе у нас щастие, сила, благородство, безсмъртие - всичко, към което се стремим. Той е онази реалност, която можем да чувстваме и опитваме непрекъснато. Тя ни дава много повече, отколкото всички философски въэгледи. /82/

Вие се стараете да разберете външния живот, без да сте разбрали вашия вътрешен живот. Щом искате да разберете живота първо отвън, а после отвътре, аз ще ви представя  вашата философия, да видите в какво положение се намирате. Допуснете, че вие ми дойдете на гости и аз съм наготвил много вкусно ядене в една тенджера, но отварям капака на тенджерата и ви казвам: погледнете отгоре яденето и разсъждавайте, произнасяйте се за него, но без да го вкусите. Ще може ли да кажете нещо за него? Не, яденето първо трябва да се опитва отвътре и тогава ще имаме верни, положителни заключения за него.

Някой човек страда. Влез вътре в себе си и ти ще разбереш защо страда, а не се старай да разбереш отвън каква е неговата скръб. Някой човек се радва, а ти искаш да разбереш защо се радва. Влез вътре в себе си и ще разбереш защо този човек се радва. /132, с. 13 - 14/

Асимилиране
Само тази храна е полезна, която е добре смляна и възприета от организма. /Нова книга за здравето, с. 277/

Всяка енергия, която организмът не може да асимилира правилно, ражда един излишък. /86/

Да се храни човек правилно, това означава да възприема жизнената енергия от храната. Не спазва ли този процес, човек е изложен на много неестествени състояния, които причиняват болести. /103, с. 275/

В природата съществува един закон, според който, всяка храна, която човек приема, трябва да се смила добре. Не се ли възприема правилно от човешкия организъм, тя създава болезнени състояния. Същият закон се отнася до мислите и чувствата на човека. Когато мислите и чувствата на човека не се възприемат правилно, те създават известни болезнени прояви - съмнение, гняв, алчност и ред още недъзи, които някога са били добродетели, а впоследствие са се превърнали в отрицателни качества. /66/

Когато храната се задържа дълго време в стомаха без да се смели, от нея се образуват отровни вещества, токсини, които се разнасят из целия организъм и отравят кръвта. Също така и в сърцето на човека има натрупани непостигнати желания, които вследствие на това, че не могат да се асимилират, създават астрални токсини. По същия начин, когато човек задържа в себе си мисли, които не може да реализира, те остават за дълго време в мозъка и понеже не могат да се асимилират в него, образуват ментални токсини. Тези токсини в организма са първото условие за развитие на микробите, носители на различни болести. /126, с. 71/

Всички енергии, които функционират в Космоса, функционират и в човека. И затова, за да познаем проявите на реалността и да имаме една правилна философия, трябва да започнем с правилно проучване на себе си, т.е. с устройството и проявите на различните си тела. А сега изучават най-първо външния свят, т.е. физическата страна на човека... В това седи една от големите погрешки на съвременното познание, защото по такъв начин то добива един механичен характер и тогава живият опит остава чужд и недостъпен за хората. А не можем да имаме ясна представа за нещата, докато не ги опитаме. Не можем да имаме ясна представа за храната, водата, въздуха, светлината, като и за любовта и знанието, докато не ги опитаме по един вътрешен начин. Хляба ще го познаем напълно само тогава, когато го изядем и се наситим с него, а не само като го изследваме по физически и химически начин от какви елементи е съставен и пр. Същото за въздуха, светлината, водата, любовта, знанието и пр. /9, с. 12/

Погрешките на хората са резултат на неасимилирани енергии. Това не значи, че човек не трябва да греши. Обаче, колкото и да се пази от погрешки, като работи, човек неизбежно ще греши. Като греши, той трябва да изправя погрешките си и да се учи от тях. В развитието на човека погрешките представляват излишъци, които служат за наторяване. /66/

Както правилно възприетата и добре обработена от организма храна прави човека здрав, така и правилно възприетото и обработено добро го прави здрав. Това, което човек не може да възприеме и да асимилира в себе си, е грях, нечистота, зло. Когато организмът асимилира напълно и правилно приетата храна, човек се радва. Когато не може да я асимилира както трябва, той страда и гледа час по-скоро да се освободи от нея. Това е злото у човека. Казано е, че човекът е едновременно фабрика и на доброто, и на злото. Ако той днес не разбира това, някога ще го разбере. За да бъде добър на земята, човек трябва да яде малко. Тази е философията на живота. /169/

Който свири и рисува, а при това ходи гладен, това показва, че нито свиренето, нито рисуването, нито знанията му са обработени. Те не са станали негова плът и кръв, не може да си служи с тях. /66/

Много знание, неизползвано, струва по-малко от малкото знание, разумно използвано. ... Човек се ползва от малкото храна, влязла в стомаха му, а не от целия хамбар жито. Малкото храна, добре използвана, е истинският капитал на тялото. /74, с. 90/ 

Когато сте нервни, неразположени, това показва, че сте натрупали излишна енергия в нервната си система. За да се справите с тази енергия, трябва да потърсите начин да я асимилирате. Не можете ли да направите това, тя ще създаде силно нервно напрежение, което ще ви причини големи пакости. Това напрежение показва, че трябва да минете от едно състояние в друго, да се справите с неблагоприятните условия на живота. Вижте как волът се справя с неблагоприятните условия на живота си. Като се натъкне на такива условия, той започва да преживва храната си. След известно време той се разтърсва, раздвижва се и казва: Щом мога да преживвам, условията на живота ми ще се подобрят. И човек трябва да отдели потребното от непотребното, да има готов материал за работа. /127, с. 146/

Неразположението в мисловния свят пречи за възприемането на енергиите от храната. /66/

Всяко нещо, което човек разбира лесно, се усвоява. 
/174, с. 87/

Колкото по-добре, по-съвършено усвояваме каквото и да е знание, толкова по-голяма наслада получаваме от него. И наистина, човек, настанил се на добра работа, в която сам той е господар, пък даже и да е земеделец, дърводелец или градинар, надали може да бъде убеден да се размени с някой висш чиновник. И така, да има човек успех в живота, ще рече, да намери, да открие своята сфера и да я завземе напълно, да улучи мястото си и да го завладее здраво. /175, с. 70/

Съществата от духовния свят ядат и пият, както хората, но те асимилират напълно храната, без никакъв остатък. Затова там няма отходни места. Там няма кухни с тенджери, чинии, метли, както тук. Там културата е много висока. /53, с. 247/

Трансформиране
Изкуство е да яде така човек, че правилно да трансформира придобитата енергия от храната, да я превръща от ниско в по-високо състояние. /103, с. 274/

Да се храниш добре, това е цяла наука. Това значи, да знаеш как да трансформираш божествената енергия, която се съдържа в хляба. Енергията на храната ще проникне в целия организъм и ще му придаде нещо ново. /66/

Кръвта не се пречиства само чрез храната. За да пречисти кръвта си, човек трябва да има чисти мисли и чувства, широки разбирания, да може да трансформира нещата. /66/

Съвременната наука разглежда подробно въпроса за храносмилането, но въпреки това знание ние срещаме днес хиляди случаи от заболяване вследствие неправилни процеси в храносмилането. Какво показва това? - Туй знание няма още практическо приложение. Учените хора още не са направили анализа на стомашния сок и на кръвта на човека, когато той се храни при добро разположение на духа и когато се храни неразположен, гневен. Има разлика в състава на кръвта и на стомашния сок при първия и при втория случай. Гневът, неразположението на духа внасят в храната отрова, която чрез кръвта се разнася по целия организъм. Съвременната наука не се спира върху този въпрос, обаче, новата наука, която иде сега, казва:"Когато разумният човек е гневен или неразположен духом, да не яде, докато не трансформира своето състояние, докато не възстанови своето равновесие. За неразумния човек тя препоръчва точно обратното: когато неразумният човек е гневен и неразположен духом, нека се нахрани добре. По този начин той ще възстанови своето равновесие от енергиите, които ще получи от храната. ... И при единия и при другия случай казвам: който иска да бъде здрав, той винаги трябва да бъде във връзка със законите на живата природа. /67, с. 6 - 7/

Яденето е също процес на превръщане - да превърнеш низшето състояние на живата енергия във висше. С други думи казано, яденето е процес, при който живата потенциална енергия в природата казва на човека: Ти ще ме приемеш в себе си като проводник, и ще ме повдигнеш в по-висок свят. Докато стане това, ти ще работиш дълго време върху мене. Щом ме обработиш, ще придобиеш здраве. Така ще се ползваме ти от мене и аз от тебе. Казвам: Като превърнеш тази енергия в първа степен, ще получиш първия дар - здравето. Като я превърнеш във втора степен, ще получиш втория дар - щастието. Като я превърнеш в трета степен, ще получиш третия дар - блаженството.

... Не е достатъчно само да ядеш, но да превръщаш нисшата енергия във висша. Като ядеш, ще трансформираш енергията правилно, в теб ще се явят дълбоки чувства, светли мисли и стремеж към прилагане. Това е плодът, който определя степента на твоята любов. От проявата на любовта съдят за твоята работа. Така Бог изпитва сърцата ви. Така Той проверява как сте превърнали низшата енергия във висша. Той ще влезе в градината ви, ще погледне дърветата и плодовете им, ще направи заключение за вас. Щом Бог те посети, първата му работа е да прегледа какво сте посадили в градината си, колко плодове имате и какво е качеството на тия плодове. Той знае какво сте работили и какво ще получите. /106, с. 306/

Храненето е процес за трансформиране на известни енергии, които се събрали в излишък. Като яде, човек разрешава една задача, която му е дадена. ... Преди да се е нахранил, понякога човек се мъчи, страда, не може да реши някакъв въпрос. В това време са събудени известен род енергии, с които той не може да се справи. Щом се нахрани, излишните енергии се поглъщат от стомаха, той се успокоява и започва да мисли правилно. Не се минава много време, в ума му проблесне някаква идея и той решава въпроса, който го е измъчвал. /12, с. 273/

Яденето, казвал съм и друг път, е наука за трансформиране на енергиите от едно състояние в друго. Яденето е трансформиране на грубата материя в умствена. След като се наядеш, ще започнеш да пееш, по този начин ще превърнеш умствената енергия в духовна. А що е молитвата? И тя е закон за трансформиране на умствените енергии. Защо трябва да се молиш? За да бъдеш силен. Защо трябва да пееш? Когато войниците пеят, всички се въодушевяват, герои са те. Уплашат ли се, престават да пеят. /141, с. 56 - 57/

... трябва да знаем начина за трансформиране на енергията. Като се нахраниш, трябва да въэприемеш енергията, която си възприел. Ако не знаеш как да я трансформираш, тя ще създаде ред наслоявания в организма ти, докато един ден шишето ти се запуши и кажеш: Не зная какво ми стана, нямам апетит вече, не ми е добре, не ми се работи. /106, с. 74/

Чрез плодовете природата дава възможност на хората да трансформират състоянията си. /66/

Човек може всичко да яде, но ако яде с любов, съзнателно. Ако сложите пред един адепт кокошка, той може да я изяде, без да му повреди нещо, защото знае закона на превръщане на материята: той ще я превърне първо в растителна материя, после в плодна и в този вид ще я изпрати в организма си. /95, с. 125/

Спокойствие
Само здравият, разумният, идейният човек може да се храни по нов начин. Храните ли се по новия начин, вие ще придобиете мир и сила в душата си. Какво можете да направите в този свят, ако нямате мир и сила? /68, с. 19/

Яденето внася успокоение във всички живи същества. 
/68, с. 186/

Човешките тълкувания не помагат на живота. Човешкото се отличава от Божественото по това, че не уталожва жаждата. Дойде ли Божественото, и жаждата, и гладът са задоволени. Ето защо, ако искате да се успокоите вътрешно, приемете Божественото и не се месете в неговите работи. /1, с. 48/

Чистота
Новата наука най-първо започва с яденето. Малкото, което имаме, трябва да бъде чисто. Чистотата трябва да се внесе навсякъде. Пиеш вода, гледаш прашинка. Измий чашата добре, гледай никакъв прах да няма. Ако пиеш, най-хубавата вода пий. Ако пиеш нечиста, ще видиш, че след 10 -20 години ще почне да те боли ту левия крак, ту десния, ту плешката, ту главоболие ще имаш. Всички мъчнотии влезли в човешкото тяло. /66/

Туй, обаче, което е зло в живота, то е примес отвън. ... Животът изисква постепенно изчистване, филтриране, понеже в своето развитие той не може да избегне примесите отвън, в които губи своята пряснота и яснота. /32, с. 71/

Следователно, за да живеем добре, ние трябва да пречистим своята плът, да я изтъчем от чиста, фина материя, за да възприема светли и възвишени мисли. /140, с. 156/

... каквото днес преживяват хората, то е резултат от техните минали действия. Страданията, несполуките в сегашния живот на хората се дължат на утайки от миналия им живот. Това индусите наричат карма. Дълго време човек трябва да работи върху себе си, за да се очисти от утайките на миналото. Често тия утайки така засипват хората, че става нужда невидимият свят да ги освободи от тях. До като ги извади от това положение, те минават големи помрачения на съзнанието. /126, с. 59/

Ако живее в абсолютна чистота на мисли, чувства и действия, човек ще бъде съвършено здрав. Затова, именно, се препоръчва на всеки човек да се храни с чисти мисли и чувства. /80, с. 75/

Светлина
Всичката храна, която съвременните хора възприемат, е донесена от Слънцето. Ангелите са я донесли. Светлината, която имаме, е сбор от хиляди лъчи, от милиони същества. Ангелите са донесли тази светлина. И при това велико благо, което Бог ни е дал, ти седиш и мислиш за неща, които не са толкова важни. /66/

Ние се храним със слънце. Всичко е светлина. Слънцето ни показва, че законът, който владее световете, е обич. /66/

Ние се храним със светлина, но засега тази светлина е много сгъстена, трябва да я поразредим малко. Плодовете, растенията - всичко е кондензирана енергия. /103, с. 280/

Всичко е светлина. Ако ти можеш да сгъстиш светлината, ще имаш храна. Ще дойде ден, когато хората ще се хранят със светлина. /66/

Всичко, което ядеш е радиации; храната ни се свежда до кванти енергия. /66/

На всички е известно, че като се прекара слънчев лъч през стъклена призма, тя го пречупва и разлага на седем цвята, при което се получава слънчевия спектър. Питам: призмата ли създаде тия седем цвята? - Не, призмата послужи само като среда, като посредник, през който слънчевият лъч трябваше да мине, за да се разложи. ... колкото призмата е причина за създаване на тия седем цвята от слънчевия лъч, толкова и хлябът е причина за поддържане на живота. 
/67, с. 5/

Изобщо, трябва да знаете какво е отношението между очите и правата мисъл. От гледането на човека зависи неговата мисъл. Ако възприема светлината правилно и мисълта му ще бъде права. Както физическата храна поддържа човешкия живот, така и светлината като кондензирана енергия поддържа човешкия дух. Който не приема тази храна, той остава умствено слаб. Ако искаш да бъдеш здрав, ще се храниш чрез устата - с физическа храна, чрез очите - със светлина, а чрез носа - с въздух. /173, с. 119/

Изгрев - залез
Слънцето представя Божествения Живот, който постоянно изгрява в човешката душа. Венера представя Божествената Любов, която търси път да проникне в човешкото сърце. Сириус символизира Божията Мъдрост. Който мисли, че може да придобие Божествения Живот, без да наблюдава изгрева на Слънцето, той се самоизлъгва; който мисли, че може да придобие Божията Любов, без да наблюдава изгрева на Венера, той се самоизлъгва; и най-после, който мисли, че може да стане учен човек, или да придобие светли, поетични мисли, без да наблюдава изгрева на Сириус, той се самоизлъгва. Като наблюдавате Слънцето, Венера и Сириус, вие ще се домогнете до красивата страна в тях. 
/146, с. 25 - 26/

За да превърне лошите състояния в добри, за да избягва мрачните състояния на духа си, човек трябва сутрин да закусва след изгряването на слънцето. /90/

Всичко ще ядете тук преди да е залязло слънцето. След залеза не яжте. Вода може да пиете. Залезе ли слънцето, никакво ядене. Стойте гладни. То е за предпочитане. /66/

Правило е: Човек трябва да яде след изгрев слънце и преди залез слънце. Преди изгряването на слънцето не е добре да се яде. При сегашните условия на живота, това правило не може всякога да се спази, но който иска да живее редовно, той трябва винаги да го има предвид. Правете този опит в продължение на една година, или на няколко месеца, да видите какви резултати ще придобиете. /33, с. 45/

Забелязано е, например, че когато човек се храни късно, малко преди лягане, когато преяжда и яде храна, която не е по вкуса му, състоянията му са мрачни. Ето защо, за да превърне лошите си състояния в добри, за да избегне мрачните състояния на духа си, човек трябва сутрин да закусва след изгряването на слънцето. При това, за предпочитане е винаги да остава малко недохранен, отколкото да задоволи напълно глада си или да преяжда. Последното е особено вредно за човека. /66/

Храни се преди да е залязло слънцето. Поне една копраля слънцето да е над хоризонта. Сутрин ще се храниш след като е изгряло слънцето. Храни се бавно, дъвчи добре, енергично, не яж, ако нямаш разположение. На трапезата не бива да се гневиш. Спри на най-сладкия залък. Никога не преяждай. Ще ядеш с благодарност. Яденето е една велика, благословена работа. /138, с. 302/

С любов
... да обичаш, това значи, да ядеш. Може ли човек да не яде? Не може. Следователно, както човек не може без ядене, така не може и без обич. /14, с. 12/

Спасението на света е в ония божествени мисли, които проникват в човешкия дух; в божествените чувства, които се изразяват чрез волята на човека. ... Любовта трябва постоянно да се втича в човешката душа. Тя е храната на живота. Като знаете това, всяка дума, всяко чувство и всяка постъпка трябва да са проникнати от любов. Помнете, че зад всяка ваша дума или мисъл стои Бог и ви наблюдава. 
/149, с. 252/

Човек може да се нахрани само с любов. /103, с. 270/

Естествено е състоянието на човека да люби, независимо от това дали е стар или млад. Колкото е необходимо за човека да яде, толкова е необходимо и да люби. /37, с. 40/

Каквото ядете, ще влагате правилото: ще ядете с любов и благодарност. /45, с. 174/

Любовта е туй, което можеш да вкусиш. Ако не е любов, не можеш да вкусиш. Ядеш ябълка, то е любов. Какво нещо е любовта? Това, което издига човека от мъртвите, това, което го прави да мисли, туй, което го посажда в земята, туй, което му дава да яде, то е любов. Любов не значи да прегърнеш. Туй, което си похапнеш, то е любов. Хлябът е любов. В молитвата "Отче наш" се казва "хляб наш насъщни". Казва: "Отче наш, Който си на небето, да се свети името Ти". - Да светне у мен. "Да дойде Царството Ти" - Да има ред и порядък в нас. ... "И прости нашите грехове". Като ядем, прости, че много ядем и не плащаме. ... Но не сме работили още. ... Избави ни от дявола, който ни въвежда в безразборното ядене. ... Мисълта хубава, чиста да бъде. ... Христос какво е казал "Ако не ядете плътта ми и не пиете кръвта ми, ако не ме ядете, не можете да ме познаете". Ако не можете да възприемете Словото, туй, което казвам, ще бъда неразбран. В моето Слово вие ще ме разберете. /15, с. 232 - 233/ 

Думата "Любов" е една дума неразбрана. Разбраната храна е тая, която, като влезе в стомаха, става част от човека и му дава сила. Тя е разбраната храна. А пък неразбраната храна е тая, която като влезе в стомаха, не може да се смели, има запичане и трябва да вземете рициново масло. /15, с. 452/

Човек не може да извърши никаква работа, ако не е взел от храната на любовта. /78, с. 109/

Който се храни с любовта, неговата работа и в началото и в края ще бъде отлична. Такъв човек не трябва да има на лицето си никаква кал, която да запуши порите: мислите му трябва да бъдат чисти, ясни. Тогава, каквито противоречия се явят в сърцето му, те моментално ще се разрешат. 
/78, с. 109 - 110/

Казваш: Да се обичаме! - За да обичаш, ти трябва да имаш Божествено състояние. Можеш ли да ядеш, ако нямаш уста? Както не можеш да ядеш без уста, така не можеш да обичаш, ако не преживееш нещо Божествено. /1, с. 29/

Чрез любовта хората изучават закона на яденето, като благословение в живота. Яденето е на място, когато във всяка хапка човек чувства присъствието на Бога. Ако в храната, във водата, във въздуха, в светлината, които приема в себе си, човек чувства Божието присъствие, той е разбрал смисъла на тия неща и се ползва от благословенията, които те крият в себе си. Ако в процеса на мисълта и на чувстването човек вижда Божието присъствие, той може разумно да се ползва от благословенията, които те носят в себе си. Това е велика наука, която съзнателно или несъзнателно сте изучавали досега. Още хиляди години ще изучавате тази наука, докато се домогнете до нейния вътрешен смисъл. 
/42, с. 63/

В придобиване на любовта, човек реализира Божествените блага. Любещият човек е подобен на плодно дърво, което е вързало и плодовете му са узрели. Това дърво е дървото на живота, от което всички се хранят. Докато не започне да се храни от плодовете на любовта, човек никога няма да възкръсне. Затова е казано, че любовта е сила, която възкресява. /77, с. 155/

... кажи: "Бог е Любов. Любовта е проникнала в сърцето, душата, ума и духа ми". /106, с. 104/

Като изучава любовта, човек дохожда до тънко различаване на нейните прояви. Той различава проявите на любовта в обикновения човек от тия на високо напредналия по ум и сърце. Това различие се вижда в погледа, в усмивката, във всички движения. Всяка мисъл, която минава през човешките очи, храни самите очи. Колкото по-възвишени мисли минават през човешката глава, толкова по-фина храна представят те за човека. /37, с. 42 - 43/

Ако ядеш без любов, ти приемаш само грубата материя, а фината, в която се крие животът, не можеш да използваш. Ако приемаш благата, които Бог ти дава, без любов, няма да получиш Неговото благословение. /80/

Ако ядеш с любов, ще видиш каква грамадна сила се крие в яденето. Ако дишаш с любов и пълно съзнание, диханието на Бога ще остане в тебе, ще усещаш, че с всяка вдишка Го възприемаш. /80/

Веселие има в яденето, а в любовта веселие няма. Преди да е дошла тя, ти ще ядеш, ще пееш и ще се молиш, но когато тя дойде, има нещо по-велико, което не може да се разправи на човешки език. Но туй, което не може да се разправи на човешки език, може да се изпита. /141, с. 60/

Защо трябва да обичаш? - Защото само чрез закона на Любовта ти ще можеш да привлечеш онази материя, от която се гради вечния живот, от която трябва да се съгради твоето ново тяло. Сегашното е неустойчиво. /66/
Щастието на човека зависи от чистия въздух, от чистата вода, от чистата светлина и от чистата храна. Няма ли нужната чистота в тия четири елемента, никакво щастие не може да се очаква. Човек може да бъде щастлив, ако тия елементи са пълни с любов. Щастието на човека зависи и от правилните му отношения към хората. Ако любовта цари между хората, те ще бъдат щастливи. Може ли земеделецът да сее жито на песъчлива почва и да очаква резултати?

- Не може. На същото основание невъзможно е Божественото да прониква в едно жестоко, твърдо сърце. Мекото, разумно сърце е добрата почва, върху която Божественото семе трябва да падне и да даде - едно 30, друго 60 и трето - сто зърна. /42, 132 - 133/

Божествената любов представя изпъкнала чиния с дъното нагоре. Преди да се сипе нещо в нея, тя го е раздала вече. Тя нищо не задържа за себе си. Като раздаваш всичко, което имаш, ти се нахранваш. Значи, ако живееш в човешката любов, ти постоянно ще събираш; ако живееш в Божествената Любов, постоянно ще даваш. Това, което постоянно взима, е човешко; това, което постоянно дава, е Божествено. Не са лоши тия неща, но ще знаеш: Като взимаш постоянно, по човешки ще бъдеш нахранен, а по Божествено - гладен. Ако постоянно даваш, по човешки ще бъдеш гладен, а по Божествено - нахранен. Тогава ще изберете едно от двете: или гладен по човешки, или гладен по Божествено. 
/162, с. 130/ 

Що е любовта? - Онази същина на живота, която и великите Учители на света не смеят да бутнат. Както млякото е връзка между майката и детето, така и любовта е връзка между Бога и човека. Млякото никога не трябва да престава. Щом престане то и любовта се прекъсва. Христос казва: Физическият хляб трябва да се превърне в духовен. Затова е казано: "Аз съм словесното мляко". /1, с. 111/

Човек трябва да обикне храната и тогава да я поглъща. 
/137, с. 204/

Има един закон. Като ядеш, ще влагаш всичката си любов. Ще ядеш хляба с любов, за да ти проговори. Той е книга, която всеки трябва да чете. /105, с. 229/

Помнете: Храненето се основава на закона на любовта. Ако употребяваш храна, която не обичаш, ти не можеш да се ползваш от нея. Всяка храна крие в себе си живот, който може да се използва, само ако обичаш тази храна. 

Вие някой път казвате на някой човек: "Обичам ви". Не! Ако аз бях на вашето място, щях да взема една диня на масата си и ще седна. Ще й кажа: "Много те обичам!" Но да чувствам, че я обичам. И като й кажа: "Обичам те", ще й река; "За да ти покажа, че те обичам, сега ще те изям". След като изям динята, ще й кажа: "Много те обикнах! Ще ти дам най-хубавото място, което имам в себе си!" Или ще взема една ябълка и ще й кажа:"Много те обичам". Та като се научите на ябълките, на черешите, на дините, на реалните неща да казвате: "Обичам ви", тогава ще говорите и на хората същото. Днес онзи, когото обичате ще ви постави на изпит и ще каже:"Щом ме обичаш, какво ще ми дадеш?" Тогава аз, за да изявя своята любов, ще изляза на улицата, ще намеря един гладен човек, който не е ял три дни и който си казва: “Да имаше някой добър човек да ме покани!" Ще му направя един хубав обяд и ще го поканя. И ще седна на стола. Двамата ще разговаряме и ще ядем. Това е Любовта! Като ядем двамата, аз ще го питам: "Обичате ли това ядене?" Ще му туря хляб и ще му кажа: "Обичате ли такъв хляб?" Той ще каже: "Много го обичам!" След първото ядене ще кажа: "Харесахте ли го?" Така ще говоря за Любовта - аз ще го питам, а той ще ми отговаря. /75, с. 39 - 40/

Добре е понякога да не ви обичат хората - ще бъдете живи. Обикне ли ви някой, непременно ще ви изяде. Страшно е, когато жената обикне мъжа или мъжа - жената. Ако мъжът работи някъде, целият ден е като замаян. И жената се обърква от любовта на мъжа. Любов, която обърква и замотава хората, е човешка, користолюбива.Стремете се към онази любов, която повдига човека и го разширява. Тя внася мир и спокойствие в човешката душа. При тази любов човешкото сърце се отваря за всички хора, не само за едного. Обикнете Онзи, Който отваря сърцата ви за всички хора, Който ви дава подтик към всичко разумно, велико и благородно.

Каквито са законите при яденето, такива са и при любовта. Наблюдавайте как яде гладният и как - ситият. Когато яде гладният, приятно ти е да го гледаш и в тебе се явява желание да ядеш. Той хваща и огъва хляба с красиви и хармонични движения. Когато ситият яде, в него се забелязва недоволство: яденето не било достатъчно осолено, маслото било малко, хлябът не бил пресен. Лицето му е навъсено, веждите - свити. Движенията му са неправилни и дисхармонични. На същото основание, казвам: Когато любовта влезе в душата на човека, целият свят придобива за него друг изглед. Където погледне, всичко му се усмихва. Цялата природа се радва и весели с него. Това е човекът, който гладува и жадува за любовта. Не гладува ли вътрешно за любовта, колкото и да говори за нея, човек е все недоволен. Каквото благо и да получи, ще намери, че нещо му липсва. Цялата природа, целият свят са затворени за него. /34, с. 217 - 218/

Обикни храната и яж с любов, за да използваш разумно енергията й. /163/

Ако хората разбираха каква енергия, какъв живот се крие в храната, те биха се ползвали от нея. Ако те разбираха това нещо и се ползваха от храната с любов, щяха да внесат в организма си онази сила, онзи живот, който е скрит в нея. Всяка ябълка, всяка круша, слива, череша, картоф крият в себе си такава сила, която може да обнови човека. Но всяко нещо трябва да се приеме с любов, за да даде своя резултат. /66/

Какво ли не отвлича вниманието ви, какво ли не задръства съзнанието ви! Само колко време отделяте за яденето! А може само с коричка хлебец. Ако го ядете с обич, ще ви придаде енергия, стига да знаете как да я използвате. 
/84, с. 43/

Човек се нуждае от здрава, доброкачествена храна, която съдържа всички съществени елементи. Тая храна дава необходимите условия за развитието на човешкия ум, на човешкото сърце, на човешката душа и на човешкия дух. Елементите, които човек употребява са едни и същи, но методите за тяхното възприемане са различни. Всяка храна е полезна за човека. Важно е той да знае как да я приеме. Не ви казвам каква храна да ядете и каква да не ядете, но съветвам ви да ядете с любов. /38, с. 4/
Закон е: Когато се храниш, не допущай нито една отрицателна мисъл в ума си. Между тебе и храната трябва да има общение, връзка. Яж храна, която обичаш и се разговаряй с нея. Това значи, да употребяваш жива, а не мъртва храна. Мъртвата храна не допринася никаква полза. /165, с-202/

Любовта е храна за мозъка, и който яде тази храна, която излиза от Духа, той люби. Който се храни с любовта, той твори своя мозък. Който храни мозъка си с любов, радост и мир, неговата глава, неговият мозък се развиват симетрично. /146, с. 188/

Какво разбирам под думите"да ви ядат с любов"? Когато човек вземе едно яйце, счупи го, опържи го и го изяде без любов, яйцето не е доволна. Вземе ли човек това яйце и го тури под квачката да се измъти, той го е изял с любов. Той е дал на яйцето условия за нов живот. Има хора в света, които изяждат човека без любов и нищо не му дават. Има хора, които го изяждат с любов и внасят нов живот в него. /77, с. 226 - 227/

Бог е влязъл в хляба, в плодовете, във водата, във въздуха и в светлината - пожертвал се е за вас. Който обича Бога, възприема Го като част от себе си. Така човек се лекува. Затова яжте с любов, пийте с любов, дишайте с любов, приемайте светлината с любов. /66/

... има същества, които действат тъй в тебе - зареждат една лакомия, глад едно бързане. Днес ще ядеш бързо, утре ще ядеш бързо - искаш много да вземеш от храната, без да я дъвчеш. И след 4 - 5 години ще почнат да те болят повече стомахът, бъбреците, очите. Затова ви казвам: с любов яжте, с любов дишайте, с любов мислете, чувствайте с любов, постъпвайте с любов, спете с любов, ставайте с любов, обличайте се с любов, връзки правете с любов. Всичко извършено без любов е престъпление. Поливаш едно цвете - полей го с любов. Кажи една дума, с любов я кажи. Благодари на Бога за всичките добрини, които досега ти е дал. /66/

Ще приемаш по-малко храна, ще дъвчеш добре и постепенно ще се засилиш. Когато казвам, че човек е способен да оправи своя свят, имам предвид той да работи според великите закони на любовта. Това значи, всеки ден да приема по трошица от любовта и постепенно да увеличава. /53, с. 117/

Да любиш ближния си, това е процес, свързан с яденето. Любовта към ближния и процеса на яденето са едно и също нещо. Когато човек може да избира храната си и да я дъвче добре, той може да обича ближния си. Лакомият не може да обича ближния си. Любовта към ближния е благородство на характера. Това е храна за душата. Хората остаряват, защото не любят ближните си. ... Когато престане да люби, човек престава да се храни, вследствие на което остарява. 
/146, с. 128/

Ако ти не обичаш храната, как ще възприемеш живота, скрит в нея? Същият закон важи и за въздуха, който дишаш, книгата, която четеш, водата, която приемаш. /137, с. 258/

Приемай толкова храна, колкото можеш да асимилираш. Този начин на хранене се благославя. Като се храниш така, ще се радваш и веселиш. Като ядеш ябълка, трябва да вложиш всичката си любов в нея, да влезеш в положението на дървото, което я родило. И душата ти да се свърже с всички същества, които са работили за нея. Ако така обикнеш ябълката и я приемеш в себе си, ти ще придобиеш повече енергия, отколкото придобитата за цяла година. Но за това се изисква знание, вяра. Този закон работи тогава, когато в човека няма съмнение. То прекъсва всички токове, всички връзки между съществата. /53, с. 158/ 

Представете си, че двама души, стар и млад, са поканени на богата трапеза, на угощение. Младият сяда и веднага започва да яде. - Защо? - Здрав е човекът - стомахът му работи добре, зъбите му са здрави. Както яде, така добре и работи. Старият, обаче, сяда пред трапезата, но се нагажда: това не приема стомахът му, онова не може да дъвче, зъбите му опадали. Не може да яде, но и да работи не може. Значи, младият е богат, разполага със здраве и сила, може да работи. Старият е сиромах, не може да работи, краката и ръцете му треперят. Обаче, стар, мъдър човек е онзи, който е придобил голямо знание и опитности и може да помага на младите, да ги поучава. Млад пък е онзи, който люби и е готов всеки момент на жертви и услуги. /177, с. 340/
Вземете комунистите: те искат братство и равенство. И християнството иска същото. Принципите им са верни, но по какъв метод ще се приложат те, чрез насилие или чрез любов? Те мислят, че по мирен начин богатите не искат да си дадат парите. Не, всеки богат ще отвори касата си и ще каже: "братко, тия пари са общи, ще си ги разделим". Иначе насилието ще дойде. За този глад, който сега дойде в Русия, аз преди две години им казах, че ще им дойде. И сега, седем милиона хора умират от глад. Знаете ли защо дойде тоэи глад? - Поради онази анархия в руският ум, който се раздвои и предизвика силите на природата. Искаха да въведат ред с насилие и по такъв начин почнаха да се избиват взаимно. Биха се, изтезаваха се и досега дадоха седем милиона жертви, а може и десет милиона да измрат. Мислеха да възстановят с оръжие свободата си, но те трябваше не с оръжие, а както им казваше Толстой - с любов. /6, с. 43/

... всяка хапка, която не се придружава с добра мисъл и добро чувство, носи за стомаха отрова, смърт. Същият закон се прилага и при говоренето. Когато човек говори, във всяка негова дума трябва да е вложено вдъхновение. Това вдъхновение носи благословение, както за онзи, който говори, така и за онзи, който слуша. Щом вдъхновението се прекъсне, прекъсва се и благословението. Тогава човек трябва да престане да говори. Това всеки е опитал. Ако човек продължава да говори без вдъхновение, страданията неизбежно ще дойдат върху него. - Защо? - Защото той не е послушал своя вътрешен глас. /126, с. 78 - 79/

Онази майка, която люби децата си, тя може да бъде здрава майка. Щом не е здрава майка, тя не може да ги люби. Тази, здравата майка на любовта, тя дава достатъчно храна на детето си и то не гладува. Щом детето гладува при майка си, то тази майка няма мляко. Защо нямат мляко? Защото любовта им е малка. /15, с. 522/

В Стария Завет се казва за Мойсея, че ял заедно с Господа. - Възможно ли е това? - Възможно е. Яденето не е само физически процес. Човек яде и на физическия свят, и в умствения свят и в сърдечния. Мислите и чувствата са храна, подобна на хляба за физическия свят.

Мнозина искат да бъдат обичани. - Защо трябва да ги обичат? - Гладни са, искат да ги нахранят. Каже ли някой, че иска да го обичат, това значи, че е гладен, никой не мисли за него, не иска да го нахрани. Кажи му, братко, ела у дома, аз ще те нахраня. Ти ще го нахраниш и Бог ще те благослови. /38, с. 9/

Жертва
... знаете ли колко милиона същества измират, за да живеете вие? Как ще оправдаете това? То се оправдава с това, че тези същества ще живеят във вас. Вие ще им дадете живот. Ако злото се умъртви във физическия свят, то ще се прояви във вас. /10, с. 183 - 184/

Житото, плодовете, зеленчуците правят голяма жертва за човека. Затова колкото по-съзнателно се отнася човек към тази жертва, толкова по-голяма полза извлича. /12, с. 93/

Като се храни правилно, човек изучава закона на жертвата. Тогава той не жали съществото, което се пожертвало за него, но го обиква и му благодари за направената жертва. Христос казва: "Ако не ядете плътта ми и не пиете кръвта ми, нямате живот в себе си". Това подразбира съзнателно, разумно хранене. Който се храни с любов и благодарност, той има живот в себе си. /12, с. 273/

Яденето е закон на любовта. Когато някой ме гощава, аз ще почувствам любовта, която това същество има към мене. Ако ям ябълка, аз се спирам и казвам: Колко ме обича тази ябълка! Тя пожертвува днес живота си за мене. Аз не съм отговорил на нейната любов. Често ти изяждаш една-две ябълки и после казваш: Колко съм нещастен! Аз ли се намерих в този свят да страдам? - Че какво си видял ти? Изпитал ли си положението на ябълката, да се забият зъбите в тялото ти? А ябълката казва: Колко те обичам! И колкото по-навътре влизат зъбите ти, тя казва: Аз те обичам. Като я изядеш, ти ставаш радостен, обновяваш се. Това се дължи на нейната любов. /53, с. 191/

 Днес на всички хора е дадена задача, да познаят себе си, да познаят ближния си. Христос казва: "Ако не ядете плътта ми и не пиете кръвта ми, нямате живот в себе си". Това означава закона на опознаването. Не можеш да опознаеш качеството на един плод, ако не го изядеш. Не можеш да познаеш човека, докато не го изядеш. В това отношение всеки човек е плод за ядене. Не е лошо, че ще изядете човека като плод; лошо е, че не знаете как да ядете. Да ядеш нещо според законите на разумния свят, значи, то да си остане живо - да не отнемеш живота му. Да изядеш един човек, това значи, така да го преустроиш в себе си, че да му дадеш условия за нов живот. Да преустроиш нещо и отново да го съградиш, трябва да имаш любов към него. Любовта подтиква човека към работа, събужда неговите дарби и способности". /34, с. 181/

Ако искате да знаете колко сте търпеливи, да си приготвите много хубаво ядене, което много обичате, на всички да дадете, че каквото остане малко в тенджерата за вас. Тогава ще се покаже вашето търпение. Ти като гледаш, трепери сърцето ти, не си от търпеливите. Като сипят първата паница, теб да ти е приятно, пък на тебе колкото остане, ти си търпелив човек. Щом искаш първата паница за тебе, ти не си от търпеливите. Ти си от нетърпеливите. Който остане последен, той е най-търпелив. Сега аз бих ви препоръчал друго: Направете си хубава баница, които могат да си направят, повикайте, който добре яде, той да яде, а пък вие да го гледате. Той ще яде баницата, вие да гледате. И да кажете: "Много се радваме, че ти дойде да изядеш баницата". Той ще каже: "Дано и друг път да направите същата". Сега какво правите вие? Като опечем баницата, ние я изядаме и каквото остане, даваме. Ние не сме от търпеливите хора". 
/15, с. 194 - 195/

Чрез жертвата човек дохожда до правилно трансформиране на Божествените енергии. Христос казва: "Ако не ядете плътта ми и не пиете кръвта ми, нямате живот в себе си и не можете да придобиете вечния живот". Следователно, ако искате да разберете някого, вие трябва да се пожертвате за него; ако иска някой да ви разбере, той трябва да се пожертва за вас. В този смисъл, яденето, т.е. жертвата е символ. Физическият живот се основава на ядене и пиене. Ако изключите яденето и пиенето в живота, той се обезсмисля. След като човек изяде една хубава круша, в ума му се явява светлата мисъл, да напише едно стихотворение. Като яде, човек се въодушевява, придобива разположение за работа, за учене и за писане на хубави неща. Затова Христос казва: "Аз съм живият хляб, слязъл от небето и който ме яде, той има живот в себе си". /163, с. 248/

До идването на Христа, еврейският народ се придържаше в буквата на мойсеевия закон. До това време евреите колеха агнета, овце, волове и принасяха жертва на Бога. С идването на Христа, обаче, животът им коренно се измени. С един замах, Христос унищожи стария живот. Те дойдоха до съзнание, че истинската жертва се заключава в добри мисли, чувства и постъпки. /42, с. 399/

Благодарност
Като седнеш да ядеш, ще мислиш, че яденето е Божие благословение. Ще ядеш с голяма благодарност, като че за пръв път ядеш. Знай, че ако унижаваш яденето, унижаваш себе си. Повдигаш ли яденето, повдигаш и себе си". 
/105, с. 185/

Храната е жива и тия частици, след като влязат в организма с благодарност, те ще го обновят. Яденето е една велика работа и затова ще седнеш, но не надве-натри да се наядеш, полека, без бързане, малко ще хапнеш, с благодарност, ще спреш на най-сладката хапка; да се усеща една лекота в стомаха. /103, с. 276/

Ние трябва да ядем всичко с благодарност. Ако ти ядеш само маслини, но с благодарност, това е едно благословение. Ако ти ядеш с неблагодарност, това често се явява и като отрова за вас. /46, с. 15/

... напълни сърцето си с благодарност към източника на живота и неусетно ще се доближиш до струите на живота. /66/

Взел си плод в ръката си, не бързай да го ядеш - погледни го, благодари на дървото и на слънцето и на земята и на всичко, което е съдействало и тогава пристъпи към изяждането му. Приемай храната си с благодарност и виж как неусетно доволството и радостта ще ти станат спътници в живота. /66/

Храни ли се човек механически и безразборно, целият му живот протича така. Затова седнеш ли да се храниш, отправи своите благодарности към Този, Който ти е дал всички блага, чрез които поддържаш живота си. Помисли колко много същества и сили са взели участие в създаването на тези блага и отправи благодарност и към тях. /66/

Живият магнетизъм има една сила, според която всички частици, които имат еднакви вибрации с централния магнетизъм, се привличат. Ако сте доволни от храната, която употребявате, ще можете да съберете отвън толкова елементи, колкото са необходими, за да ви задоволят. 
/144, с. 11/

Ще започнем в този свят с яденето. Когато започнете да ядете, първото условие, което ви се налага е да изхвърлите от себе си всякакво недоволство. И малко хляб да имате, ще трябва да го обикнете, за да може тази енергия, която се съдържа в него, да проникне във вашия организъм, след което вие ще почувствате една приятност. В 1/4 килограм хляб има достатъчно "сол"*, за да се живее. /144, с. 10/ 

За предпочитане е човек да бъде гладен, отколкото да яде с недоволство. Всяко благо, прието от човека с недоволство, разваля живота му. Недоволството пък уморява човека. Тъй щото, искате ли някакво благо, искайте го с разположение и приемете го с разположение. /66, с. 110/  

Главното правило при яденето - никога не яж при неразположение. При това ще ядеш само ако си гладен. Здравословно е да се яде с разположение, т.е. да чувстваш удоволствие при яденето. /163/

Яжте с разположение на духа, без никакво вътрешно смущение. През всичкото време бъдете бодри и весели. Като се храните, бъдете хладнокръвни. /106, с. 80/

Разположение, доволство
Най-важното при яденето е винаги да се яде с доволство. Най-добра храна е тази, от  която човек остава доволен. Друг важен въпрос след яденето е четенето на книги. Добре е да има човек хубава библиотека със сериозни класически книги, че като чете, да остане доволен и да благодари на Бога, че съществуват гениални хора в света, които са написали такива хубави произведения. /109, с. 18/

Ако човек се храни и изпитва недоволство от нещо, това недоволство ще предизвика някакво разстройство в мозъка. /66/

Умният човек, ако не е разположен, да не яде. Лошият човек, щом се разгневи, нека яде, за него е позволено. Но добрият човек никога не трябва да яде, щом е неразположен. Разболееш ли се, не яж. Имаш ли някакво нераэположение, не яж. Започни да ядеш, само когато имаш най-добро разположение. То е правилото за добрите хора. Ти не можеш да бъдеш добър човек, ако седнеш на трапезата гневен. /66/ 

Бедността е глад, а богатството - насищане. Сега всеки от вас е беден - гладен е, не е ял още. След един час ще бъдете богати - ще се нахраните. Дали ще бъдете доволни от богатството си, това зависи от яденето. Ако сте яли добре, ще бъдете доволни. /66/

Службата на стомашната система на физическия свят е да смила храната, а на духовната - да прекара страстите и низшите желания на човека чрез смилане, да ги надроби на дребно и да ги изпрати нагоре към огнището. Във физическия свят сърцето и дробовете пречистват кръвта, а в духовния свят те са мехът и огнището, през които трябва да минат желанията на човека, да се отдели чистото от нечистото. 
/147, с. 22/

Да ядем добре, да спим добре, да дишаме добре, да мислим добре, да приемаме светлината добре, да се обличаме добре. / 66/

Освен чрез стомаха човек се храни и с белите дробове и чрез мозъка. Чрез белите дробове и мозъка той придобива енергия от по-възвишена храна от физическата. Ще дойде ден, когато хората ще се хранят само чрез белите дробове и чрез мозъка. /103, с. 161/

За да бъдем млади, здрави, красиви, ще изваждате само есенцията на нещата и с нея ще се храните и живеете, а всичко друго ще изхвърлите. /66/

Като ядем всички плодове, ние се запознаваме с Бога - чрез онова, което Той е направил. Ти ядеш ябълки, круши, пшеничен хляб, сладкиш. След всичко това ще опиташ Божията благост. И ако ти ядеш както трябва, ако влизаш в света на тая храна и разбираш езика й, ако разбираш това Божествено ядене, ти ще бъдеш здрав. Иначе ще боледуваш. И боледуването произтича от това, че не сме разбрали яденето. Ядеш - и не си доволен. /75, с. 157/

И сегашните страдания са предвестник на този нов живот, за който е нужна тази фина материя, от която трябва да се образува бъдещото тяло на човека. Такъв един процес сега става и в мозъка и в сърцето на човека. /27, с. 28/

Мислене, размишление
... пазете следното правило при храненето: Преди да започнете да се храните, съсредоточете мисълта си към храната, която природата ви дава като велико благо за живота. Като мислите върху храната, вие се свързвате с разумната природа и внасяте спокойствие в мислите и чувствата си. Така успокоени пристъпете към яденето. Каквото и да е сложено на трапезата, приемете го с благодарност. Може да имате само хляб и сол, благодарете и за това. Хлябът е най-важният елелмент за организма. Посолете си хляба, турете малко червен пипер и яжте с благодарност. ... Като ядете, стремете се да дъвчете храната добре. Никакво бързане не се позволява. Докато ядете, мислете си, че сте богат човек, че имате на разположение слуги, за да може да се нахраните спокойно. Не мислете за никаква друга работа, освен за яденето. Когато се храните, по-важна работа от яденето няма. Постигнете ли това, вие ще използвате храната разумно, а това ще се отрази благотворно върху организма ви. /12, с. 276/

Задачата на човека е да осмисли процеса на храненето, да знае, че той е сложен. Човек се храни не само физически, но и духовно и умствено. /66/

Като яде, човек трябва да върши това съзнателно. Щом иска да изяде една ябълка, той не трябва да пристъпва изведнъж към нея. Ще я подържи известно време в ръката си, ще разгледа цвета й, ще я помирише, ще се разговори с нея и тогава ше яде. Ще кажете, че нямате време да се занимавате с ябълката. - За всичко има време. Човек трябва да яде и да мисли за храната, която приема, както и за храносмилането. Ако не мисли, той се натъква на различни болести. Изобщо, мисълта на човека трябва да присъства във всички негови действия. /14, с. 195 - 196/

Отбележете си, че сте видели нещо, вгледайте се в него, заинтересувайте се да го проучите. /66/

Да се храни човек правилно, това значи да възприема жизнената енергия на храната. Не спазва ли този процес, човек е изложен на много неестествени състояния, които причиняват болести. Някои питат какво трябва да яде човек. Като яде малко и не мисли, човек не се ползва от яденето; ако яде много и не мисли, пак не се ползва. Изобщо яденето без мисъл не допринася никаква полза. За да яде правилно, човек трябва да бъде разумен. Щом е разумен, като се храни, той възприема правилно благата, които му се дават и после той трябва да изпраща част от излишното благо навън. Той преработва това благо като мисъл, която изпраща навън в пространството. /66/

Като е дошъл на земята, човек не може да живее без храна. И ако иска да се развива духовно, не може без да размишлява. ... За онзи, който разбира, размишлението е един Божествен обяд. ... Като размишляваш, ще дойдеш до Божественото, което осмисля всичко. Без него животът е непродуктивен.
/1, с. 46, 47/

За да развие човек свръхсъзнанието или космическото съзнание, а заедно с това и Божествената Любов и Мъдрост, трябва да прекара в молитва, размишление и концентрация. Размишлението върху една мисъл е подобно на дъвченето на храната.

Когато размишлява върху една възвишена мисъл и я дъвче дълго време, човек приема чрез своето свръхсъзнание много Божествени идеи и духовни сили. Приема също така и силата да изпълни Волята Божия. При обикновена мисъл просветлението иде много мъчно. /170, с. 289/

Мисленето като процес е подобно на яденето. Както при яденето човек трябва да дъвче добре храната си, така трябва да асимилира и мислите си, за да се ползва разумно от тях. От мислите на човека зависи неговото бъдеще. Мисленето е единствения процес, който човек върши изключително за себе си. Той яде за стомаха, диша за дробовете си, а мисли за себе си. Като мисли, човек плаща работата на стомаха и дробовете. Каквото задържи той от своите мисли, това е неговата заплата. Мисленето е единствения процес, който продължава и след смъртта. Като замине за другия свят, човек нито яде, нито диша, но мисли. Така че същественото нещо в живота е мисълта. Правата мисъл е вечна. Тя следва човека навсякъде. Щом е така, мислете право, за да имате ясна представа за живота и да се ползвате от него. Мислещият човек не гледа нито надолу, нито нагоре. Мислещият човек е вглъбен в себе си. Мисълта му е всякога права. От центъра на Слънцето към горната част на главата му е отправен един перпендикуляр. Това показва, че неговата мисъл е свързана с центъра на Слънцето. Ако от главата на даден човек не е издигнат перпендикуляр към Слънцето, ние казваме, че мисълта му не е нито права, нито дълбока. Правата мисъл обновява и весели човека. Искате ли мисълта ви да бъде всякога права, с отвес към Слънцето, направете си един отвес. Щом погледнете към него, ще кажете: Искам да имам права мисъл, т.е. отвес към Слънцето. С други думи казано: Искам да имам прави отношения към Бога. Който има правилни отношения към Бога, мисли за Него и Го обича. Щом Го обича, той Го разбира. ... Който не познава Бога и не Го разбира, не може да мисли право. Нещата се разбират само при правата мисъл. Без нея няма живот. Тя е външна проява на Божествения свят. /66/

Трите свята
Има три неща важни в живота: Няма по-необходимо нещо от яденето. Аз го наричам: въведение в подсъзнателния и съзнателния живот. ... А най-приятното нещо за самосъзнателния живот е музиката, пеенето. Музиката е въведение на умствения живот, и човек, който не знае да пее, той е "изгубена Станка". ... А най-великото в света, това е молитвата. Следователно, най-необходимото е яденето, най-приятното е музиката, а най-великото е молитвата, тя ни свързва с Бога, с туй, вечното, вътре в себе си, което ми дава смисъла. ... Ще четеш туй въведение, за да разбереш вътрешния смисъл на свръхсъзнателния живот. /141, с. 54/

Яденето е предговор на физическия живот. Тъй както предговор на духовния живот е музиката, а предговор на Божествения живот е молитвата. /171/

Храносмилателната система се отразява на кръвообращението; кръвообращението се отразява върху дихателната система; дихателната система се отразява върху нервната система, а тя - върху мозъка - седалището на мисълта. /66/ 

Яденето е първото общение с Бога, дишането е второто, мисленето е третото общение с Бога. /137, с. 153/

Яденето ще ви даде здраве, пеенето - щастие, а молитвата - блаженство. /145, с. 57/

Всяка мисъл, всяко чувство и всяка постъпка, които не са в съгласие с великия закон на Битието, опетняват човека. Както се храни човек физически, така се храни и с чувствата, с мислите и с постъпките си. Каквато храна да употребява, докато е на земята, човек неизбежно греши. В този смисъл, грехът се явява като естествено последствие на храненето. /45, с. 145/

Според мене, три причини има за заболяване на човека: яденето, дишането и мисленето. ... Като не яде, не диша и не мисли правилно, клетките в човешкия организъм се индивидуализират и човек заболява. И обратно, човек е здрав, когато яде, диша и мисли правилно. Коя е причината за злото в света? - Че мислим само за себе си. Следователно, за да се освободим от злото, ние трябва да работим за Бога. /149, с. 304/

На физическия свят е потребна храна, в духовния свят е потребно дишане, а в Божествения свят - мислене. Ако на физическия свят не ядеш, не можеш да живееш; ако в духовния свят не дишаш, не можеш да живееш. В Божествения свят не съществува ядене и дишане; там има вяра и надежда. Вярата отговаря на дишането, а надеждата на яденето. Мисленето отговаря на любовта. /76, с. 163/

Често свириш и си недоволен от свиренето. - Защо? - Нямаш достатъчно енергия в себе си. Музиката се проявява чрез душата. Значи душата ти не те кредитира, не ти дава енергия. Вяра е нужна на човека. За да вярва, той трябва вътрешно да се хармонизира. Учениците Христови се обърнаха към Христа с думите:Учителю, придай ни вяра. - Вярата се придобива със светлина и топлина. В известни случаи вярата е храна за човешкия ум. Ако не се подхранва с вяра, умът не може да расте и да се развива. ... Както не може без въздух, вода, храна и светлина, така не може и без вяра. Ще дишаш въздух, ще пиеш вода, ще приемаш храна и ще възприемаш светлина, за да мислиш. /76, с. 162/

Воля, дело, постигане
Постъпките са свързани с волята, със стомаха, т.е. с физическия живот на човека. Понеже стомахът е свързан с физическия свят, ще знаете, че там се реализират нещата. /66/

Всеки човек има велики стремежи в себе си, иска да ги постигне; той иска да изпълни Волята Божия както трябва. Как може да постигне своите стремежи? - Чрез ядене. Ако не яде, човек нищо не може да постигне. /66/

Докато храната дойде до стомаха, тя минава през няколко последователни процеса: разкъсване, дъвчене, поглъщане, смилане, всмукване и пр. Чрез тези процеси природата работи върху човешката воля, усилва я. От начина, по който се извършват процесите на храносмилателната система, зависи усилването на волята. /66/

... за да познава духа си, човек трябва да мисли право, да желае и да се стреми към целта си. С други думи казано: човек трябва първо да се качи в главата си; после да слезе в дробовете си и най-после - да влезе в стомаха си. Всяка мисъл, всяко чувство и всяка постъпка трябва да минат през процесите на мисленето, чувстването и реализирането. ... всяко знание, което минава през трите свята - физически, духовен и умствен, носи сила в себе си. /80, с. 84/

Работа
Ако искате да знаете дали даден човек е работлив, наблюдавайте го как яде. Колкото по-енергично и съзнателно яде, толкова по-енергично и с разположение работи той. Значи между начина на храненето и дейността на човека има известна връзка. Щом е така, родителите и учителите трябва да наблюдават как се храни детето, докато този процес стане съзнателен за него. /13, с. 155/

Който не знае да яде, той не може да работи добре. Човек, който не знае да постъпва, не може да има благородни чувства, и който не може да се справи със светлината, той не може да мисли. /82/

Да яде човек, това е едно от великите блага, защото всички хора участват в яденето. Докато яде, човек може да стане и талантлив и гениален и светия. Щом престане да яде, всички възможности за него изчезват. Като яде, той събира енергия в себе си, която може да превърне в работа. /127, с. 118/

Човек извършва два процеса в природата: работа и почивка. При работа, космическата енергия постоянно излиза навън, а при почивката се влива. Радвайте се, когато космическата енергия постоянно изтича навън и се втича навътре. Докато детето играе, работи и скача, то е здраво. Щом престане да играе, то е болно. Същото се отнася и до човека. Вместо да играе, той работи. /12, с. 306/

Ум, сърце, воля
Както физическата храна поддържа тялото, така и мисълта храни мозъка, а чувствата - сърцето. Значи между яденето, чувстването и мисленето има съотношение. /66/

Да мислиш значи сам да се храниш. Да чувстваш значи сам да се храниш. Това са условията, храната, която Бог ни дава. Колкото по-правилно мислите, толкова по-добре се храни вашият ум. Колкото по-правилно чувствате, толкова по-правилно се храни вашето сърце. /129/

... когато яде, човек трябва да влага в този процес и сърцето и ума си едновременно. Устата дъвчи, изразходва физическа енергия, сърцето изпитва приятност, т.е. влага чувство, умът пък възприема вкуса, т.е. влага умствена енергия. Всяка проява или всяко действие е ценно, когато в него вземат участие умът, сърцето и волята. /66/

Мислите и чувствата са живи, а не мъртви, както някои казват. Ето защо, когато започнеш да ядеш, трябва да поканиш своите мисли и чувства и да кажеш: Хайде, мои слуги, мои приятели, да ядем всички заедно. Господарят трябва да седне да яде заедно със слугите си. Направете тоя опит, да видите резултата. Само така ще станете по-силни, по-здрави и по-издръжливи. И като ви дойде едно страдание, ще знаете как да го превърнете в радост. /106, с. 82/

Какви сокове се образуват в стомаха, когато човек се храни? Де отиват тия сокове? – В сърцето, да се пречистят. Оттам те отиват в мозъка, дето се образуват мислите. Чувствата се образуват в слънчевия възел - център на симпатичната нервна система. Мислите и чувствата се препращат по цялото тяло чрез мозъчната и симпатичната нервна система и така обновяват човека. Ако няма хармония между мозъчната и симпатичната нервна система, човек не може да се обновява и престава да живее. Стремете се към хубави мисли и чувства. - Не мога да обичам този човек. - Тури го настрана и не мисли за него. - Лоши мисли и чувства ме нападат. - Тури ги настрана. Ако на крака ти излезе цирей, трябва ли да отрежеш целия крак? Ще изстискаш цирея, да изтече нечистото, а кракът ще запазиш, няма да го режеш. 
/105, с. 106/

Някои хора са свързани с мозъка, някои с дробовете, някои със стомаха. От каквато нужда има организма, такава храна да се търси, тя ще привлече най-много вниманието. ... Сега ядете, без да знаете храната, която приемате дали ще подкрепи ума или сърцето или волята. И след като се наядете, пак ви липсва нещо. /103, с. 280/

Една храна е полезна и достатъчна, ако съдържа сила и живот в себе си, ако носи органическа топлина и ако съдържа светлина. Ако храната не носи светлина, умът остава неразвит; ако съдържа по-малко топлина, сърцето остава недоразвито; ако има по-малко сила, волята остава недоразвита. /103, с. 281/

Както мисълта, чувстването и действието са неразривно свързани, така трябва да бъдат свързани мисленето, дишането и храненето. Добрите мисли поддържат здравословното състояние на мозъка; добрите чувства - правилното кръвообращение и дишане, а добрите постъпки - здравословното състояние на стомашната система. /66/

Като изучавате световете, ще видите, че процесите, които се извършват в тях, са едни и същи. Разликата се заключава само в материята, която взема участие в процесите. За пример, храненето като процес съществува във всички светове, но съществата във физическия свят се хранят повече с твърда материя, в духовния свят - с чувства, а в Божествения - с мисли. Изобщо, каквото става в Божествения свят, отразява се и в низшите светове. И обратно: каквото става във физическия свят, отразява се и във висшите светове. /34, с. 153 - 154/

Любовта, Мъдростта и Истината, т.е. устата, ушите и очите са трите стълба в живота на човека. Това, което той яде е Любов. Това, което чува, е Мъдрост. Това, което вижда е Истина. /162, с. 47/

И тъй, сърцето ви трябва постоянно да се занимава с Любовта, а умът ви - с Мъдростта. А вие като ученици, всякога трябва да се занимавате с Истината. /77, с. 86/

Човек не може да има светлина в ума, топлина в сърцето и сила в тялото, ако не е отворен към Бога. Това в окултизма се нарича "инфлюкс" - влияние на Духа върху човека, т.е. връзката между Божественото и човешкото. /18, с. 119/

Вземете по една тетрадка и до 22 март всеки ден, като станете, пишете по една дума, която означава някаква добродетел. Сутринта една дума, която означава мисъл, на обяд една дума, която означава добродетел и вечер една дума, която означава сила. Да видим до 22 март какви думи ще напишете, които означават мисъл, добродетел или сила. /35, с. 107/

Иска ли да си въздейства, човек трябва да се обърне към Бога със следната кратка молитва: "Господи, благослови езика ми, за да излизат от него сладки, силни и красиви думи." Сладките думи имат отношение към живота, силните - към човешкия ум, а красивите - към човешкия дух и човешката душа. Сладките, силни и красиви думи представят материал, чрез който човек гради красивото и мощното в своя живот. Човек не може да бъде красив, ако от езика му не излизат сладки, силни и красиви думи. /42, с. 37 - 38/

Чрез устата, чрез Словото Бог създаде света. Следователно, чрез устата човек създава бъдещето си. Ако говорите разумно, вие си приготвяте светло бъдеще. Ако не говорите разумно, вие си приготвяте лошо бъдеще. Чрез устата човек изявява своите мисли и чувства. Казват за някого, че езикът му е сладък. Чрез сладките думи се изявява физическият свят, чрез силните думи се изявява духовният свят, а чрез красивите - Божественият свят. Чрез силата си човек помага на по-слабите от него същества. Чрез красотата той се импулсира към велики работи. Когато е доволен от човека, Бог го прави красив. Не е ли доволен от него, Бог го лишава от красотата. Ако в духовния свят човек се проявява добре, Бог му дава сила. Не се ли проявява добре в духовно отношение, човек става безсилен. И най-после, ако Бог е доволен от проявите на човека във физическия свят, дава му се сладчина. За такъв човек се казва, че е сладък. Не се ли проявява добре на физическия свят, човек става горчив. Значи красотата има отношение към човешката душа, силата - към човешкия дух, а сладчината - към човешкото сърце. Ако не се храни със сладки работи, сърцето на човека огрубява. /42, с. 40/

Десет милиона клетки /в стомаха/, това е цял народ, цяла държава. За да се развива държавата правилно, поданиците й трябва да бъдат единни. Следователно, човек вземе ли храната си в уста, трябва да има съзнание за процесите, които стават в устата, в стомаха, в червата. Той трябва да знае как да я смила и обработва, за да я изпрати после в дробовете и оттам в мозъка. Като дойде храната до мозъка, ангелите я приемат там във вид на прана. И в тях храната минава през стомаха, дробовете и мозъка им. Тъй щото, ако смляната храна в човека не мине от физическия свят в духовния свят и от духовния свят - в Божествения, тя не е завършила своя пълен кръг на движение. ... Важно е храната да проникне в различните светове и навсякъде да остави своето. Не може ли храната да проникне в различните светове, човек не може да се развива правилно и боледува. Какъвто е процесът на храненето, такъв ще бъде и процесът на мисленето. /66/

Помнете: Кесията - това е вашето сърце; богатството на вашето сърце са чувствата. Но тези чувства трябва да имат обръщение. Тези "пари" трябва да имат оборот. В сърцето са корените на живота. Това богатство: вашата кесия - вашето сърце, парите вътре - чувствата ви - това са сокове, които трябва да се трансформират. Така се подразбират и хлябът, и яденето, и смилането, и силата, която се ражда в нас. От корените на вашето сърце тези сокове трябва да отидат във вашия ум и да произведат светлина, от която се образуват човешките мисли. А пък самата светлина изпраща своите сили и образува човешката сила. Когато се съединят светлината и топлината заедно, те образуват силата в човешката душа. А пък човешката душа работи навсякъде. Тогава може да работи и самият човек. На вас ви трябва сега онова истинско богатство - да бъдете богати с вяра, богати с надежда и богати с любов. Всичко това трябва да се тури в действие. /75, с. 23/

Християнството като учение за любовта, е новият стан за тъкане. Учете се да тъчете на новия стан, по нов начин. Вместо вътък и основа, вие ще си служите с вашите мисли, чувства и постъпки, да тъчете новото платно на живота. ... Каквато е преждата, такова ще бъде и платното. Аз превеждам: Каквато е храната, такова ще бъде и тъкането, което става в човека. В тоя смисъл, тъкането не е нищо друго, освен процеса на храненето в човека. Новият стан опростява тъкането. Ако тъчеш със стария стан, ще употребиш много време и енергия, а с малкия стан се икономисва и време и енергия. ... Велико изкуство е да мислиш право! Това значи, да тъчеш на Божествения стан. Когато хората започнат да мислят право, светът ще се освободи от робството. Всички противоречия, които съществуват, ще изчезнат. Няма да остане нито един роб в света. /149, с. 118 - 119/

Строежът на Слънцето и строежът на клетките е подобен. Слънцето има в себе си три области: едната от тях приготвя енергията; втората я акумулира /събира/ и трансформира, а третата я препраща на Земята. Също и в клетките има три области: външна, която възприема слънчевата енергия; средна, която я акумулира в себе си и вътрешна, която я преработва и превръща на жизнена сила. Тези три области ги има и в организма в по-развита форма. Те най-лесно личат в зародиша. Първата, външна зачатъчна обвивка се нарича ектодерма /видимата/; средната се нарича мезодерма, а която е в центъра, вътрешната, се нарича ендодерма. 
/32, с. 5 - 6/

Не внимавате ли в храненето, ще нарушите правилността на мисленето и чувстването. А всяко нарушаване на известни закони носи страдания. ... Храненето, мисленето и чувстването са един и същ процес. Горене без горивен материал е невъзможно. Горенето зависи от материалите, които се доставят в огнището. Горенето е процес на превръщане на едни материали в други. Там, дето не става превръщане на материята и на енергията от едно състояние в друго, никакво горене не може да се очаква. /66, с. 172 - 173/

... бих желал да бъдете ученици на Любовта, да изучите реалното и идеалното, т.е. със сърцето си да изучавате реалното, а с ума си - идеалното. При това положение няма опасност от преплитане между сърцето и ума, между реалното и идеалното. Докато човек не може едновременно да изучава реалното и идеалното, новият живот не може да дойде в него. /77, с. 82/

Да обичате човека, това значи да се запознаете с реалното и идеалното в него, т.е. да се запознаете с неговия ум и с неговото сърце. Методите, с които човек изучава сърцето са едни, а методите, с които изучава ума, са други. Тези методи коренно се различават едни от други. Един от методите за изучаване на човешкото сърце е подобен на изучаване вкуса на ябълката. Да изучиш вкуса на ябълката, това значи, съвършено да измениш формата й, и така изменена да я приемеш в себе си. Положението на ябълката вън и вътре в човека е едно и също - в смисъл, че тя продължава да съществува, но с видоизменена форма. Следователно, да приложиш към човека метода на сърцето, това значи да опиташ всички негови вътрешни качества. Това е пътят на реалното. Да обичаш човека, това значи още да изучаваш неговия ум. Методът за изучаване на човешкия ум може да се уподоби на посаждане на ябълчна семка. Взимате една ябълчна семка и я посаждате в земята. След известно време семката покарва и от нея се образуват малко, крехко стъбълце и нежни листенца. Ябълката расте, развива се, укрепва и се превръща в голямо дърво, което започва да цъфти и да връзва плод. Докато изучавате процесите, през които ябълката минава, вие сте в областта на идеалното, което лесно може да се превърне в реално. - Как ще се превърне? - Като узреят ябълките, вие ще изберете една от най-хубавите, ще я разгледате, ще й се порадвате, докато я турите в устата си да опитате нейния вкус, нейните вътрешни качества. Щом опитате вкуса й и измените нейната форма, вие сте си послужили с метода на реалното. Значи, човек може да започва с реалното и да свършва с идеалното, или да започва с идеалното и да свършва с реалното. Пазете следното правило в живота си: Никога не оставяйте ума си да се занимава с работите на сърцето. Никога не оставяйте сърцето си да се занимава с работите на ума. /77, с. 78 - 79/

Христос е реалното, а Бог - идеалното. Със сърцето си ще изучавате Христа, а с ума си - Бога. Ако не сте опитали Христа със сърцето си, как ще опитате Бога с ума си? Това значи, да изучавате света така, както Бог го е създал. 
/77, с. 82/

Като ученици, от вас се иска приложение на новото. В какво се заключава новото? - В хармонизиране на мислите и чувствата. За пример, ако цветът на лицето ви е жълт или черен, с помощта на мислите си вие трябва да го измените. Ако очите ви пожълтеят, погледът ви се размъти, пак с мисълта си трябва да го проясните. Погледът на човека трябва да бъде ясен и мек. Лицето му трябва да бъде светло, отворено като небе. За да бъдете здрави, очите ви трябва да бъдат чисти, ясни, а погледът ви - мек. За да запази здравословното си състояние, както и чистотата и яснотата на очите си, човек трябва да яде малко и да дъвче храната си добре. /80, с. 203/

Когато един вол яде, той преживя, размишлява. Цял процес протича в този вол, докато преживя. Най-хубавото състояние на вола е, когато седне да преживя. Този вол е велик философ, който не е могъл да разреши въпроса в небето и дошъл в забавачницата. Като преживя, казва: "Лесна е тази работа. Там имаше принципи, а тук е резултат". Като преживя, той разрешава въпроса. Като го разреши, веднага хвърля рогата, копитата, кожата тук, на земята и вече е един ангел. Тук той е бил един ескимос, а като отиде в небето е нещо друго. /26, с. 107/

Преживянето е подобно на преработване на мисълта. Докато не обработи мисълта си, човек не може да мисли право. Човек мисли право, когато почне "да преживя", т.е. когато вземе под внимание всички факти, всички скърби и радости и ги съпоставя. Само при това положение човек може да изкара от своята мисъл нещо хубаво и полезно. Без съпоставяне на фактите, радостите и скърбите представляват необработена, безвкусна храна. Затова казваме, че храненето, чувстването и мисленето вървят успоредно. Те взаимно се допълват 
/133, с. 100/

Човек трябва правилно да възприема своите мисли и чувства, правилно да ги асимилира. /66/

Различаваме три категории хранене: механическо или физическо; органическо и умствено. Механическото хранене е присъщо на животните, които гледат на храненето като на процес, чрез който задоволяват своите нужди. Те нямат съзнателно отношение към храненето. Колкото на по-ниско стъпало се намира животното, толкова по-несъзнателен е процесът на храненето за него. Като се качваме по стълбата на живите същества, дохождаме до обикновения човек, у когото храненето минава във втората фаза, като органически процес. Човек се храни съзнателно, изпитва приятност и вкус при яденето. При този процес взимат живо участие чувствата. Най-после дохождаме до третия процес на храненето, който е присъщ на хора с висока умствена и духовна култура. Тук мисълта взима живо участие. /12, с. 273 - 274/

Задачата на съвременните хора е да работят съзнателно върху самовъзпитанието. За тази цел те трябва да почнат с храненето, да изправят погрешките на миналите поколения. Като изучават изкуството за правилното хранене, едновременно ще работят и върху правилното и дълбоко дишане. Като работят върху храненето и дишането, едновременно ще изправят мислите и чувствата си и ще се домогнат до по-висок живот. Този живот наричаме Божествен. Той има отношение към разумните хора, а не към обикновените. /12, с. 279 - 280/ 

Самовъзпитание означава самостоятелно хранене. В пътя на самовъзпитанието си човек прави много опити, докато дойде най-после до известен метод. Така той изработва прави чувства и мисли, които представляват неговата лична опитност. Ценни са мислите на човека, който е дошъл до тях чрез своя лична опитност. /80, с. 7/

... когато тялото страда, човек трябва да приложи в съзнанието си Божията Истина. Когато сърцето страда, той трябва да приложи в живота си Божията Любов. Когато умът страда, той трябва да приложи Божията Мъдрост. Възстанови ли равновесието на силите в своето тяло, в своето сърце и в своя ум, едновременно с това човек придобива трите ухания. Без тези ухания той не може да бъде благоугоден на Бога. Когато дойде пред олтара на моето тяло, Бог трябва да почувства уханието, което излиза от него и да остане доволен. Когато дойде пред свещения олтар на моето сърце, Той трябва да почувства уханието, което излиза от него и да остане доволен. Когато дойде пред великия олтар на моя ум, Той трябва да почувства уханието, което излиза от него и да остане доволен. /77, с. 255 - 256/

Музикалност
Храненето е музика. Затова човек трябва добре да разбере какво нещо е музика, за да разбере какво нещо е храненето. /66/

Вие започвате с яденето. То е първата музика. Щом започващ да ядеш, то е първото музикално парче. Когато ядат хората, постоянно наблюдавам дали са музикални или не. Гледал съм хора, у които музикалното чувство е развито, когато ядат. Виждам, според степента на музикалното им чувство, такова е и яденето. Яде някой музикално, приятно ти е да го гледаш, хубаво движи устата си. Чувам, като допира зъбите, предните зъби, кътниците, и мляскането, като мляска и тебе ти се иска да вземеш. Казвам: Първото музикално нещо е устата. 
/15, с. 410/

Да се храни човек, това е най-същественото в живота. По-велика музикална ария от храненето не съществува. 
/106, с. 69/

Правилното хранене е музикален процес. Приятно е да гледаш, когато някой човек яде музикално. /13, с. 93/

Да се храниш правилно, това е музика. Зъбите като дъвчат храната, представят струните на арфата. Приятно е да слушаш звучните акорди на арфата. /66/

... вие не може да ядете правилно, ако не сте музикални. Ако вашето тяло не трепти, ако няма акорд, яденето нищо няма да стане. Ако няма акорд, вие не можете да чувствате, не можете да мислите. Ако няма акорд, съгласие между Любовта и Мъдростта, между Мъдростта и Истината, и изобщо съгласие между трите, работите не вървят. /15, с. 245/

Докато е гладен, човек мисли, недоволен е. Щом задоволи глада си, той се развеселява, става доволен и започва да пее. Наистина, каква по-хубава песен може да съществува на земята от храненето? Като яде, човек прехвърля храната в устата си, между езика и зъбите, да я дъвче и омекчи. Този процес наричаме "песен на храненето". /80, с. 82/

Има нещо съществено за човека - това е храната. По-хубава музика от храненето няма. Това се вижда от факта, че храната укротява всички същества. Сгответе едно хубаво ядене и го предложете на хората, да видите как ще им се отрази. Колкото и да са в лоши отношения помежду си, като хапнат заедно от вкусното ядене, те непременно ще се примирят. Да ядеш, това е най-великата музика, но трябва да се разбере смисъла на храненето. ... Едно време българите пееха все военни песни, да погине злият враг. Вместо да погине, той оживя.

Казвам: Не е въпрос да умъртвите своя враг, т.е. яденето. Трябва да разбирате смисъла на яденето, което има за цел да ни извади от гроба. Когато яде, човек е в процес на развитие. Той излиза вече от гроба. /38, с. 215/

Като готви, жената трябва да пее. Ако няколко жени си съберат и започнат да пеят и свирят през време на готвенето, яденето ще е много по-вкусно и здравословно от онова, което е готвено без музика и песен. Колкото повече са пели на един плод, толкова по-сладък е той. Същият закон се отнася и до човека. Човек, който е откърмен с музика и песен, има светла мисъл и широко отворено сърце. Той се радва на всичко. Каквото срещне в живота си, той го разглежда от добрата му страна. /66/

... музиката в окултната наука се употребява като един метод за проектиране на нашите мисли, чувства и страсти от низшия свят към висшия, за да дадем храна на причинното тяло да се развие. Ние чрез музиката приготовляваме храна. Тази е причината, че всички религии започват с едно тананикане. На изток така започват тихо хъм - хъм. Като пее така, той прекарва тази енергия нагоре през мозъка, после я проектира в своите чувства. Най-първо погледнеш този човек, целият е бледен, после ще видиш, че от музиката неговото лице оживява. Не се минава половин час, от лицето му излиза голяма светлина. /115/

Аз бих желал ето каква баница. Ти ще садиш сам житото на нивата и ще пееш. Като го сееш, ще пееш. Като расте - пак ще пееш. Като жънеш - пак ще пееш. И като го вършееш, и като го свариш, пак ще пееш. Ще имаш една овца, от която ще доиш млякото и ще пееш. Като го издоиш, ще потупаш овцата. /15, с. 182/

Религия
Яденето, храненето е основната религия, която се поддържа от всички живи същества, от най-малките до най-големите. /5/

Който не яде, той е безверник; който яде, той е вярващ. 
/17, с. 7/

Храненето е свещен акт. От него зависи здравословното състояние на организма. /66/

Изучете първото въведение на живота - яденето. В туй ядене е скрита една велика, Божествена сила. /141, с. 57/

Най-великата работа човек върши на обед, като седне пред трапезата да яде. Тъй щото, седнете ли днес пред трапезата да се храните, турете в ума си новата идея, че в този момент вие вършите най-великата работа - качвате се на най-високото място в своя живот. /120, с. 95/

При молитвата човек получава енергия от Божествения свят. Законът за молитвата е същият, както законът за храненето. Когато се лишава от храна, човек изпитва някаква липса. Когато душата се лишава от молитва, също усеща, че нещо й липсва. /66, с. 326/

Казвате: "Аз много се моля". Значи, че много ядеш. Молитва и служене са две отделни неща. /150, с. 30/

Едно от великите неща на земята е яденето. Чрез яденето хората се примиряват. /150, с. 30/

Един ден ще ви поставят пред комисия да ви изпита как дъвчете. От вашето дъвчене ще се познае, до каква степен на развитие сте дошли. Голяма философия, голяма наука има в яденето. За да разберат на каква степен на развитие е дошъл даден човек в духовно отношение, ще го държат няколко дена гладен и след това ще му дадат прясна пита със сирене. Като започне да яде, ще го наблюдават как дъвче, как премята храната в устата си и т.н. Начинът, по който човек яде, определя какъв е той в умствено и в духовно отношение. Процесът на яденето представя свещен акт, към който трябва да се пристъпва с нужната сериозност. Когато се храните, вие трябва да отправите ума си към Бога, да благодарите, да почувствате Божията Любов, да се свържете с всички разумни същества, които са взели участие при създаване на хранителните материали. При храненето трябва да присъстват поне две същества. Ако човек започне да яде, той трябва да се обърне към Бога в себе си, да ядат заедно. Христос е казал: "Ако не ядете плътта ми и не пиете кръвта ми, нямате живот в себе си". Това подразбира, че вътрешна връзка в човека може да се създаде, само когато Бог живее в човека. Тогава става ясна формулата: "В светлината на Божия Дух има живот и мир". /66/

ХРАНА
Елементи
От водорода се ражда водата, от въглерода - твърдата почва; от кислорода се образува горенето, а от азота се образува устоя на елементите. Значи, всеки човек, у когото има малко азот е неустойчив организмът му. Често той заболява. Силите му се лесно изразходват, неразположен е духом. ... тези елементи са бащата и майката, а другите са внучетата и правнучетата. /15, с. 683/

Какво е желанието ти да ядеш? То вече е привличане. Въглеродът в тебе те примамва. Яденето е любовна работа, нищо повече! Като се наядеш, ако вземеш от Любовта повече, усещаш, че си се преситил, нищо повече! Яденето е любовна работа на стомаха. Стомахът трепери за въглерод. След като се влюбиш във въглерода, усещаш нужда и от други елементи. Запалва му се чергата, става горение. И след това при това горение трябва да притуриш друго нещо, иначе ще стане една голяма катастрофа. Трябва малко водород. 
/15, с. 683 - 684/

Щом ръцете се овлажняват много, имате повече водород, отколкото ви трябва. Щом имате сухота на ръцете си, имате кислород повече, отколкото ви трябва.  Щом тялото ви започва да става много твърдо, имате повече въглерод, отколкото ви трябва. А щом ставате много устойчиви в своите възгледи и никой не може да ви измени, имате повече азот, отколкото ви трябва. Това са крайности. /15, с. 684/

Щом сте неустойчиви, вие сте без азот. Като нямате нужната пълнота, това показва, че се нуждаете от въглерод. Щом нямате мекота, нуждаете се от водород. Щом нямате чувството на топлина - нуждаете се от кислород. /15, с. 692/

Кои са съществени неща? - Мекота, водородът. После сухота или огън - кислородът. После плътност - трябва да имаш въглерода. Ако човек няма плътността, лесно могат да го отвлекат, той ще хвръкне нагоре. И най-после трябва да има устой. Ако станеш много лек, не може да седиш на земята, ще те отвлече нещо нагоре. Значи трябва да имаш известна плътност. Също трябва да имаш азот, устой в себе си. Това е цяла химия. /15, 694 - 695/

Аз съм чувал някой мъж казва: "Е, не те обичам вече, Това топло чувство, което имах, изчезна". ... Така поставям въпроса. Всеки закоравял хляб като мине двадесет дни, мухлясва. Пред него седи един топъл сомун* и той казва: "Не те обичам". - "Защо?" - Много естествено, обича този, топлия хляб. - "Как, мога ли да обичам еднакво мухлясалия и пресния хляб? Ако няма друг хляб, искам не искам, ще го ям, но при топлия хляб, не мога". Следователно, не ставайте корави. И като остарееш трябва да бъдеш мек, че като те пипнат, никакви кокали, но да лъха от тебе едно ухание. Знаете ли като видят хляб от фурните и ти минеш, колко хубаво е това ухание на печения хляб. Казваш: "Ех, да имам един!" Щом изгубите уханието, вашата топлина и вашата светлина, с тях заедно и Любовта изчезва. /15, с. 696/

Физическият свят е свят на твърдите тела. Астралният свят е свят на жидките тела. Умственият свят е свят на въздухообразните тела. Причинният свят е свят на светлината. Тия четири свята трябва да ги проникнете, да вземете материал за работа. Ако вие не сте слезли на физическия свят да вземете от твърдата материя, трябва пластичност, вода трябва, или псевдоним на водата това е животът. После трябва въздух на тоя живот, или мисъл. На мисълта трябва причина, или сила, трябва й движение. 
/158, с. 137/
Храна
За да може по-пълно да се прояви Реалността чрез нас, трябва да създадем органи за това. Ние можем да имаме съзнание за нещата, но ако нямаме органи, чрез които да се изявим, мисълта ще остане затворена в нас. В нас има един вътрешен импулс да си създадем органи. А за създаването на тези органи е необходима материя. /7, с. 15/

Човешката душа е толкова чувствителна, че ако оставим тя да ни ръководи, да ни храни, тя ще ни подскаже именно с какво трябва да се храним. Всеки човек трябва да яде това, което обича. Никога не яж нещо, което не обичаш. Хубавото ядене е онова, което обичаш, не онова, което хората хвалят. /15, с. 183/

Кокошката и тя, като й пораснат пиленцата, почва да ги учи сами да си търсят храна. И Господ иска да ни научи да се храним, сами да си подбираме добра храна. /19, с. 15/

В дадения случай днес какво ви трябва? Най-същественото - днес ви трябва най-малко 250 г. хляб. Трябват ви няколко килограма въздух, трябва ви известно количество светлина. За въздуха, за светлината, за храната ние плащаме на природата чрез известна работа, която вършим. Понеже на природата й трябват някои енергии, тя е много умна и те кара да ядеш. Ти, ученият човек, който си свършил цялата философия, трябва да седнеш и да ядеш. И ще вземеш малко хлебец и ще го дъвчеш. Ще "трошиш камъни". ... Като "чукаш камъни" с устата си, живееш. А иначе преставаш да живееш. Има и други, по-тънки работи. Тази е по-груба работа. Та казвам сега, като ти дадат работа в природата, има закон: ще си отбираш хубави камъни, когато ще ги чукаш. Трябва да избереш най-хубави камъни, че като ги чукаш, да излезе нещо хубаво. /75, с. 69/

Природата не обича нещата да бъдат в застой. Веднъж дава капитал, тя иска да се вложи той в обръщение. Яденето, храната например е капитал, който всеки момент трябва да се вложи в обръщение. Де се внася тоя капитал? – В банката, в ръцете на касиера. Той е храната, през която минава капитала, разпределя се и се впряга на работа. Както парите се внасят в банката и се турят на работа, така и храната влиза в организма, дето извършва своята работа. Ако касиерът получи една торба с пари, няма ли да ги тури в касата? Касиерът се интересува да знае какви са парите – сребърни или златни, български или чужди. Днес английската лира пада. Всички треперят страхуват се. Какво страшно има в това? Ще падне и пак ще се повдигне. Като падне, ще се изцапа малко и после ще се очисти. /54, с. 16 – 17/
Истинският морал на храненето изисква от човека да яде чиста храна – нищо повече. Започне ли да яде, човек трябва да измие ръцете си. Той трябва да бъде чист и отвън и отвътре. /45, с. 167/

Окултният ученик трябва да избягва еднообразната храна. Някой се подлага например на картофен режим. Цял месец се храни с картофи. Какво ще му донесе тази храна? Друг се храни цял месец само с череши. Трети – само с грозде. Това не е правилен начин на хранене. Когато Бог създаде човека, каза му: “Ще ядеш от всички плодове в тази градина, само от един плод няма да ядеш – плода за познаване на доброто и злото”. Така и ние, от всички плодове ще ядем – от забранения плод няма да ядем. Винаги трябва да разнообразявате храната си, защото всеки вид храна съдържа специфични енергии, необходими за организма ви. /129/

Който иска да създаде характер в себе си, да се храни с проста, но чиста, здравословна храна. При това, всеки сам трябва да си прислужва. Всеки трябва да си знае, каква храна отговаря на неговия организъм. Всеки има своя любима храна или плодове, които му подхождат.

Между храненето, дишането и мисленето има известно отношение. Следователно, ако не можеш да избереш храната си, не можеш да подбереш и мислите си. Щом избираш добра храна, ще избираш и добри мисли. /130, с. 64/

... това, което баницата може да направи, никой проповедник, философ, писател и поет не могат да направят. Баницата е по-силна от тях. – Защо? – Защото те работят отвън, декларират, а баницата работи отвътре. Баницата е готова да се жертва за човека.

В заключение казвам: Това, което храната може да направи за човека, никой друг не може да го направи. /173, с. 110/

... всяко същество използва храна, която му се дава според степента на неговото развитие. /68/

В Божествения свят е приготвена специална храна за всеки човек. Който обича Бога, и на физическия свят да е, ще се ползва от специфична храна. ...това значи да живееш в любовта, в закона на хармонията. Който не живее в любовта, дето и да е, ще яде от общия казан. /149, с.56/

... Бог създаде света и определи на всяко същество съответна храна, но хората изгубиха правилните методи и правила за хранене, както и първичната храна, определена за тях. Затова днес болестите се ширят от единия до другия край на света. /165, с. 129/

Човек трябва да се добере до онази храна, която природата е определила специално за него. Този е един от важните въпроси, върху които всеки разумен човек трябва да се замисли. ... Относно избора на храната, природата е вложила в човека вътрешен инстинкт или вътрешно чувство за разпознаване. И ако човек се върне към своето първично състояние на чистота, той ще дойде до положение да различава, коя храна е добра и определена специално за него. Ако човек се оставя на природата, тя да го ръководи, той ще разреши правилно не само въпроса с храната, но ще знае положително, какъв живот трябва да води и как да живее. /66/

У човека има едно чувство, с което той познава, коя храна е за него и коя не е. Ако не можете да намерите съответната храна за вашия организъм, по-добре не яжте. ... Когато човек се научи да яде правилно и да си избира съответна храна, той е научил вече законите на физическия свят, които постепенно ще приложи и към своя живот. /66/

Според мен, достатъчно е човек да измени начина на храненето си, за да оздравее. Щом има здрава храна, чист въздух и светлина, въпросът се разрешава. При тези условия и без да се насърчава, болният ще оздравее. /66/

... онези от вас, които са напреднали, които искат да следват духовния път, трябва да работят за развиване на известни органи в себе си, с които да възприемат енергиите на духовния свят. За развиване на тези органи е необходима специална храна. /79, с.151/

Храненето е временен процес, в който реален е само моментът на яденето. Щом е така, между двама души може да има отношение само тогава, когато те едновременно ядат една и съща храна. Същото се отнася до мислите и чувствата на човека. /176, с. 176/

Който яде безразборно всякакви храни, той е човек без идеал или с нисък идеал. /66, с. 158/

Природата е определила на човека да се храни с чиста и проста храна. /66/
За да се поддържа красив живот, преди всичко е необходима чиста и хубава храна, която навсякъде може да се намери. Мнозина мислят, че такава храна не винаги има и е скъпа. Най-хубавата храна е най-евтина и най-проста. /103, с. 280/

Колкото по-богата е мисълта, толкова по-изискана ще бъде и храната. Тя пък определя устройството на мозъка и тялото; качеството и подборът на храната зависят от мисълта. Щом е доброкачествена, и да е скъпа, не се въздържай – тя ще допринесе на организма повече, отколкото онази, която приемаш без разположение. /103, с. 278 – 279/

Който иска да бъде здрав, не трябва да смесва храните. Ще ядеш една храна и като се смели, тогава ще приемеш втора. /103, с. 283/

Всеки божествен плод има своето предназначение. Следователно, ако се храниш с ябълки, ще придобиеш едно качество; ако се храниш със сливи, ще придобиеш друго качество. Каквато храна яде човек, такъв става. Вижте какво представят месоядците! От храната, която употребяват, те огрубяват и стават жестоки. ...
 Ако искате да изучавате човека като плод, изучавайте неговите мисли, чувства и постъпки. Постъпките на човека са плод на физическия свят, чувствата му са плод на духовния свят, а мислите – плод на умствения свят. /105, с. 335/

Картофите предават самодоволство, затова при неблагоприятни условия, за да бъде доволен от най-малкото, човек трябва да ги яде. Ябълката го прави мек, снизходителен, лицето придобива свежест. Ако искаш да си благ, яж грозде. Изобщо, храната оказва влияние върху човешкия характер. /103, с. 281/

Ако исках да бъда бял, ще ям грах три-четири месеца и тогава ще имам бяло лице. /49, с. 7/

Ако искате да бъдете красиви, който иска хас боя да имат, да ядат грах. Цяла година грах яжте. 

Когато човек е нервно изтощен, да яде краставици. Соковете на краставицата действат обновително на човека, но ако той е много здрав и яде краставица, тя е много възбудителна, обича да се сърди. Който няма развито честолюбие, достойнство, да яде дини. Ако чувството на щестлавието е слабо, да яде пъпеш. Човек трябва да има щестлавие, не може без него. Трябва щестлавие, общителност, не да е като някой монах.

Ако искаш да придобиеш маниери, да имаш добра  обхода, яж ябълки, те придават нещо в характера на човека. Който иска да е всякога добре, спретнато облечен, с чисти дрехи, нека да яде ябълки. Ако искаш да развиеш ума си, да придобиеш по-голяма интелигентност, яж круши. Ако искаш да добиеш вяра - яж сливи. Ако искаш да се усили надеждата ти – яж череши. ... Значи черешата подхранва нашето сърце. Оттук вадим заключението, че плодните дървета са дошли на земята в помощ на човечеството за неговото развитие. Следователно, добре е всеки дом, всяка градина да има по няколко плодни дървета и то разнообразни: череши, ябълки, круши, сливи, праскови. /66/

В моето меню супа няма. Има ябълки и твърда храна, зъбите да дъвчат. /103, с. 282/

За в бъдеще хората трябва да намерят онази храна, която пчелите са намерили. Когато пчелите искат да образуват работници, дават един вид храна, когато образуват търтеи, за тях дават друга храна. Един кошер някой път има 400 – 500 търтеи. Работници има някой път 25 – 30 хиляди, до 60 хиляди. За царицата се определя съвсем нова, особена храна. Тя от тази храна малко по-голяма става. Царицата между тях се отличава с особената си форма и тя работи най-много от всички. Царицата снася в 24 часа 2000 яйца. ... кога ще й остане време да се занимава със суетни работи. /66/

Пчелите знаят каква храна да дадат на една личинка, за да се развие царица от нея. Една личинка, за да стане царица, трябва да се храни със специална храна. И един работник, за да стане работник – трябва да се храни още като личинка със специална храна. Работниците, царицата и бръмбарите са направени чрез специална храна.

Сега по аналогия казвам: една дадена мисъл произтича от известна клетка. За да развиеш известни мисли, чувства, постъпки, добродетели, клетките трябва да се хранят със специфична храна. Клетките на мисълта ще храниш със специална храна; и клетките на чувствата трябва да се хранят със специална храна; и клетките на човешките постъпки трябва да се хранят със специална храна. Всичко е в избора на тази храна. /75, с.225/

Едно общество, за да се развива правилно и да благоденства, трябва да разбира онези социални закони, които действат в природата. Най-първо хората трябва да се научат да се хранят. Аз не съм срещал учени, които да покажат какви храни са потребни за един умствен живот, какви храни са потребни за един духовен живот и какви храни са потребни за един физически живот. А сега хората се хранят безразборно. Съвременните хора в това отношение трябва да вземат поука от пчелите, които са разрешили този социален въпрос. Когато искат да създадат работници в кошери, те ги хранят със специфична храна от цветята. Когато искат да си създадат свирци, наречени търтеи – хранят ги с друга храна. Най-после, те си имат специфична храна, с която хранят царицата. /9, с. 93/

...бременната жена трябва да се храни със специфична храна. И мъжът, преди да е станал баща, също трябва да употребява специфична храна. Геният трябва да употребява храна за гении, светията – съответна храна. И царят трябва да приема специфична храна. Това е наука. Какво знаят по това съвременните физиолози? Пчелите, които преди хиляди години са изучавали храненето като наука и до сега прилагат наученото по отношение на своята царица, работници и търтеи.  /165, 129/

Храната на човека определя степента на неговото съзнание. Каквато храна употребява човек, такова е неговото съзнание, такова е веруюто му, такъв е неговия морал. /95, с. 12/

Всичко, което имаш днес, и с което разполагаш, се дължи на яденето и пиенето. Всички мисли и чувства са резултат на това, което си ял и пил. Ако не беше ял и пил, спомен нямаше де остане от тебе. /105, с. 181/

Казано е: С каквото се храниш, такъв ставаш. Например, сладките храни смекчават характера. /1, с. 64/

Зад всяка болест се крият същества изостанали в своето духовно развитие. Те знаят химия, физика и когато искат да ти създадат някакво нещастие, заставят те да ядеш такава храна, която организмът ти не приема. Така, именно, ти заболяваш. /104, с. 135/

И двамата ядоха. И какво стана с тях? Изгубиха онзи първоначален живот. И оттам насетне смъртта влезе в живота. Отрицателните сили си пробиха път в човешкото естество и всички хора, които дойдоха след тях, не можаха да направят бент, да спрат това пропукване. Инженерите не могат да турят бент на водопада, не могат да спрат тия сили и те събарят, събарят… Тази вода е немислимо да се спре. Сега аз искам да ви наведа на онази, истинската мисъл: никога не се занимавайте със сила, на която вие не познавате закона! Занимавайте се със сила, на която познавате закона. /65, с. 171/

Сега и вие трябва да станете вегетарианци, но в духовен смисъл, да престанете да се занимавате със злото. Това е толкова възможно, колкото е възможно за човека да се откаже от злото. Според мене, месоядството е злото в света, дошло отвън някъде и се присадило върху доброто в човека. Вегетарианството е доброто в света. То е основата на живота, върху която трябва да се гради. В този смисъл, добра, чиста, здрава храна е тази, която продължава живота. В природата съществуват два процеса, които се извършват от два вида клетки: едните клетки са от божествен произход и служат за създаване на живота; за създаването на организмите, като започнете от най-малките и свършите с човека. Вторият вид клетки нямат божествен произход, вследствие на което не могат да създават, но рушат, внасят противоречия, развиват болести и пр. Следователно, който употребява храна съответна на първия вид клетки, които внасят живот, той ще придобие безсмъртието, ще минава от живот в живот, от слава в слава. Който употребява храна, съставена от втория вид клетки, той ще изгуби живота си, и ще минава през ред противоречия и нещастия. Такава е храната, която досега хората употребяват. Ако още продължават да употребяват тази храна, те ще останат в положението, в което сега се намират: ще ядат и вечно недоволни ще бъдат; ще ядат и ще изпитват омраза, завист и ред отрицателни състояния. Неестествената храна, която хората днес употребяват, внася в тях тия неестествени състояния и пороци, които ги уморяват и разрушават. /146, с. 71

Дяволът е създал положението на циганите, на крадците, на лъжците. Как ги е направил такива? Като ги е хранил със съответна храна. /66/

Неестествената храна, която хората днес употребяват, внася в тях неестествени състояния и пороци, които ги уморяват и разрушават. /66/

... само подходящата храна уталожва глада. Тя трябва да има тясна връзка със самия организъм. И всякога, когато се вземе една храна, която не е законосъобразна и целесъобразна, тя след като задоволи гладния, произвежда болестите. /32, с. 51/

Когато човек живее на някое високо планинско място, дето диша чист въздух и се намира в общение с добри хора, той може ли да бъде болен? Обаче, храни ли се човек само с бонбончета, той ще бъде слаб, краката му няма да го държат. Храни ли се със здрава храна, той ще бъде силен човек, ще издържа на всякакъв път. /70, с. 117 – 118/

С изкуственото хранене животът на хората ще се влоши десет пъти повече. Самата естествена храна, даже от най-чистите вещества, пак има известно количество отрова. Изкуството при храненето е да знаеш от всяка храна, как да отстраниш отровата, защото сега вследствие на тази отрова се раждат всички болести в хората. /7, с. 192/

Яж само пресни плодове! Яж само пресен хляб. Няма ли пресни плодове, пресен хляб, не яж. Не яж никакви консерви. Яж пресни, свежи плодове, току що откъснати от дървото. Яж прясно жито, преди да е смляно на воденицата. /66/

... някога вие усещате тежест в стомаха, но не знаете причината за това. Ако сте запознати с функцията на симпатичната нервна система, ще разберете, че тази тежест, това неразположение в стомашната област е във връзка с чувствата, със симпатичната нервна система. Вие сте яли някаква храна, вибрациите на която не отговарят на тия на вашата симпатична нервна система, вследствие на което се явява известна дисхармония. Като премине това болезнено състояние по някакъв начин, вие започвате да усещате умствено неразположение. Значи болката се е прехвърлила в главата, в слепите очи, където изпитвате голямо напрежение. Това неразположение може да продължи ден, два или повече, докато изчистите мозъка си по някакъв начин. Ето защо човек тябва да бъде внимателен в храненето си, да знае каква храна е нужна за неговия организъм./44, с. 148/

... давате някому парче сладка баница, да я опита. Той хапва баницата, доволен е от нея и казва: Сладка е тази баница! Не се минава половин час, този човек почва да се превива от болки в стомаха. Защо? Брашното на тази баница било старо, вследствие на което предизвиква разстройство в стомаха му.

И тъй, животът на съвременните хора, с всички техни възгледи и теории, на пръв поглед е хубав, сладък, но щом се опита, той причинява разстройство на стомаха. Защо? Защото брашното, от което са направени тези теории, е старо, горчиво, останало от преди хиляди години насам. Следователно, каквото и да мислите за сегашния живот, теориите и възгледите за него са вече остарели, вгорчени. Тази е причината, поради която днес всички хора са недоволни от живота. /33, с. 139/

Новите хора трябва да бъдат създадени от нова материя. /103, с. 21/

А твърдата храна е за съвършените. /Евр. 5: 14/

Животът на безсмъртието се добива само чрез ядене на чиста, винаги прясна храна, без никакъв дефект. /29, с. 15/

Всички хора, които падат, те са духовно пияни – нищо повече. Когато човек изгуби своето съзнание, той е в положение на духовно пиянство. И знаете ли кога хората падат? В духовния свят има особени питиета, които като се пият, предизвикват психическо опиянение. Хората започват да си въобразяват като турците един рай на щастие и блаженство, което не заслужават обаче. А какво нещо е незаслуженото? – Всяко нещо, за което не си готов е незаслужено за тебе. /132, с. 213/

Ако някоя майка даде на своето новородено дете твърда храна, то непременно ще умре. Това дете се нуждае само от рядка храна. Следователно, щастието и блаженството, което вие търсите, още не са заради вас. Затова, най-подходящата храна за съвременния свят това са скърбите и страданията. От скръб и страдание никой не се е развалил досега, но от щастие и блаженство половината от хората в света са се повредили. Това, че се раждат такива противоположности в света, е все от тия блага, за които хората при сегашното си съзнание, не са готови. /132, с. 213/

Ако не знаеш как да ядеш и се задоволяваш с храна, каквато ти попадне, смърт те очаква. Аз съм за Божествената храна.

... Докато се храниш с Божественото ястие, ти си безсмъртен. Щом престанеш да се храниш с такова ястие, ти влизаш в смъртта. Съвременните хора се стремят към изобилна храна; те мислят, че всичко се заключава в изобилието, в многото ядене. От много ядене и пресищане човек затлъстява. Кой човек, като се хранил много, е продължил живота си и придобил безсмъртие? /165, с. 28/ 

Трябва да се научите какво да ядете. Чрез яденето човек ще добие безсмъртие. Онова подходящо желание, което ви е определено, него ще пуснете. Другите, които хлопат, ще стоят отвън, те не са за вас. /137, с. 260/

Сегашната природа е създадена от останките на миналите същества. Върху тия мъртви тела растат сега круши, ябълки и други плодове. Следователно ние се храним само от мъртви същества. При това положение можем ли да бъдем безсмъртни? – Никога.  След време, когато почнем да образуваме храната си от слънчевите лъчи ще бъдем безсмъртни. ... Един ден ние ще имаме растения , които ще възприемат енергия направо от Слънцето. Само тогава ние ще имаме възможност да бъдем безсмъртни. И сега можем да бъдем безсмъртни, само че се изисква голямо усилие. Човек, след като е приел един обяд, трябва да знае методите, чрез които да превърне в тялото си различните енергии, които е получил от храната. ... Ще кажете: Как е възможно човек да възприема храната си от Слънцето? Христос на едно място в Писанието казва: “Ако не ядете плътта ми и не пиете кръвта ми, нямате живот в себе си”. Той не казва: ако не ядете Моята плът и не пиете от Моята кръв, нямате живот в себе си. Следователно, под “плът и кръв” Той подразбира живота, който излиза от този център. Ако не възприемате живота от този център, вие не може да имате живот в себе си. 
/11, с. 206/

Има хора обаче, които са победили смъртта и старостта, които са се домогнали до жизнения еликсир, който се намира в самия човек. ...  В човека има една жлеза на мисълта, една жлеза на активния живот и една жлеза на човешката воля: четири-пет жлези има, които играят много важна роля и като се събудят, човек постепенно ще се подмлади. Всяка от тях може да се събуди с подходяща храна. /9, с. 85/

Значи, светията се храни със светлина, геният - с мисъл. ... Истинската положителна мисъл храни човека. Талантливият се храни с красиви и благородни чувства, а обикновеният – с трици. ...Колкото по-възвишена е храната, толкова по-възвишени са мислите и чувствата на човека. ... Пеперудата се храни със сладки сокове от цветята, затова животът й е по-възвишен от гъсеницата.

Време е вече човек да живее и да се храни по нов начин. Трябва да обичаш светлината като храна, мисълта като храна, чувствата и постъпките ти също като храна. Да се храниш с мисълта си, това значи да усилваш ума си; да се храниш с чувствата си, това значи да усилваш сърцето си. Никога не влизай в противоречие с ума си. Съзнавай противоречията, но не влизай в стълкновение със своя ум. Не влизай в противоречие със сърцето си. Съзнавай противоречията в чувствата си, но не влизай в стълкновение с тях. /173, с. 146 – 147/

Докато живее на физическия свят, при преходни условия, човек се нуждае от храна, за да извади живота, който е вложен в нея. Днес хората дъвчат храната си. Ще дойде ден, когато ще се хранят по друг начин. /174, с. 97/

Всичко е в светлината. Ако ти можеш да сгъстиш светлината, ще имаш храна. Ще дойде ден, когато хората ще се хранят със светлина. /66/

Ние се храним със светлина, но засега тази светлина е много сгъстена, трябва да я поразредим малко. Плодовете, растенията – всичко е кондензирана светлина. /81/

Тази храна, която ядете са ви я приготвили слънчевите същества. Тези, които ви обичат. Мислете за тях, когато се храните. /137, с. 253/

... между клетките на храната и клетките на нашия организъм трябва да има пълно съответствие или пълно изтичане на енергиите към слънцето. ... Има такива храни, обаче, на които трептенията на клетките отиват към центъра на земята. Такива храни носят отрова в себе си. /66, с. 11/

Човек се храни със светлина, топлина и сила. Човек се храни от изобилието на Любовта, Мъдростта и Истината. Тази храна носи свобода, знание и живот. Стремете се към нея, за да бъдете всякога здрави, любящи и красиви. 

... храната, която хората употребяват представлява светлина, складирана в различните храни по различен начин. Оттук следва, че всеки човек, който иска да бъде здрав, трябва да употребява такива храни, които да съответстват на неговия организъм. В това седи истинската хигиена на живота. ...
И тъй, хигиената на живота трябва да започне с правилното използване на светлината, складирана в растенията и плодовете. Ако възприетата светлина не може да се превърне в жива енергия, ние казваме, че храната не е добре асимилирана, т.е. между храната и дадения организъм няма съответствие. /66/

От гледането на човека зависи неговата мисъл. Ако възприема светлината правилно и мисълта му ще бъде права. Както физическата храна поддържа физическия живот, така и светлината като концентрирана енергия поддържа човешкия дух. Който не приема тази храна, той остава умствено слаб. Ако искаш да бъдеш здрав, ще се храниш чрез устата – с физическа храна, чрез очите – със светлина, а чрез носа – с въздух. /173, с. 119/

Според храната на вашия ум, сърце и душа, ще се определи живота, който да прекарате на земята. Както стомахът боледува от лошата храна, така и душата боледува, ако няма достатъчно светлина като храна. Неврастенията е резултат от това, че в ума няма достатъчно светлина. /66/

Реалните неща хранят човека, а халюцинациите – не го хранят. ... Ето защо, срещнете ли човек, който говори за вяра, а отслабва, ще знаете, че той е влязъл в областта на халюцинациите. /14, с.79/

Във всяка храна има складирана известна божествена енергия. ... Много сложен е въпросът. Онази енергия, която се складира в човека иде от разни области. В цялата храна основните елементи са така, както са в музиката. /66/

... храната съдържа нещо ценно в себе си. Чрез нея се изявява една положителна истина. Ето защо, животът трябва да се разбере със всички свои противоречия, а също и да се намери причината на тези противоречия. /106, с. 69/

Както стомахът има нужда от храна, така и сърцето се нуждае от чувства. Обичайте първо вие, за да ви обичат и хората. Очаквате ли само да ви обичат, дълго време ще чакате и ще страдате. /80, с. 171 – 172/

Любовта е богата трапеза, на която са сложени най-хубави и вкусни яденета и плодове. За приготвяне на тия вкусни неща, нужна е работа. Как трябва да работи човек? Работата подразбира такъв акт, който произвежда светлина в ума, топлина в сърцето и сила в тялото. Каже ли някой, че е тъмно в ума му, това показва, че не е работил. Каже ли, че е студено в сърцето му, това показва, че не е работил. Каже ли, че е слаб, немощен, той не е работил.Следователно, искате ли умът ви да бъде светъл, сърцето – топло и организмът – силен, работете с любов. /14, с. 24 – 25

Що е сочива, т.е. сочна храна? – Сочната храна е храната на любовта. Пищната храна е тази на безлюбието. Който употребява пищна храна на безлюбие, той всякога е недоволен. /176, с. 159/

Ние можем да наречем пищната храна не “храна на безлюбие”, а “храна на свещения човешки егоизъм”. Сочната храна оставяме със същото име – “храна на любовта”. 
/176, с. 160/

Човек не трябва да гледа повърхностно на любовта. Дойде ли до този въпрос, той трябва да изучава своите мисли и чувства, да прави избор, да отделя низшето от висшето, както прави при храненето. Когато се храни, човек избира добра, чиста храна и знае, защо се стреми към добрата храна и защо избягва долнокачествената. /68, с. 45 – 46/

Личността на човека представя живота на плътта, а Божественото – живота на духа. Когато духът заеме първото място в човека, плътта трябва да остане на последно. Вземе ли плътта първо място, духът отстъпва. Ако духът живее, плътта умира; дето плътта живее, духът умира. Защо? Храната им не е еднаква. Духът не може да поддържа живота си с храната на плътта. И плътта не може да живее с храната на духа. 

Човек ще се справи с противоречията си, само когато живота на плътта се подчини на живата на духа, т.е. когато личността се подчини на Божественото начало в човека /150, с. 34 – 35/

Обикни храната и яж с любов, за да използваш разумно енергията й. Храната се състои от живи частици, носители на енергия, която, приета с любов, обновява организма. Обаче, ако храната се възприема без разположение, в организма се образуват различни течения, които внасят известна дисхармония и изтичане на енергия. /163, с. 22/

Хубаво е да яде човек храна, която обича. За да се поправите, никога не яжте храна, която не обичате. Плодът, който обичаш, действа лечебно. Туй не е само за яденето. Никога не гледай един предмет, който не обичаш. Всякога спирай вниманието си върху туй, което обичаш. Действа здравословно. /66/

Храненето се основава на закона на любовта. Ако употребяваш храна, която не обичаш,  не можеш да се ползваш от нея. Всяка храна крие в себе си живот, който може да се използва, само ако обичаш тази храна. Не мисли, че храната внася силата. Тя е само проводник на живота, който дава сила на човека. Ако обичаш живота, който е скрит в храната, всички клетки ще се отворят за него и ще го приемат. Ако не обичаш известна храна, ти не обичаш и живота в нея. Храната ще влезе и излезе от клетките ти, без да приемат те живота, който се съдържа в нея. Това значи да ядеш, без да се ползваш от храната, която приемаш. 

Същият закон се отнася и до въздуха. /149/  

Храната, която човек употребява трябва да отговаря на неговата мисъл. Между човека и храната, която той употребява трябва да има известно отношение. Той трябва да обича храната, която употребява, но и храната трябва да има разположение към него. Това наричаме ние жива храна, жив хляб. Христос казва: “Аз съм живият хляб”. Вие ще намерите този хляб във всички храни и плодове. Търсите ли Божественото, ще го намерите и в храните и в плодовете. За да се свърже с Божественото в храната, човек трябва да яде всичко с благодарност и любов.В това се крие философията на храненето. Който е могъл само един път в живота си да яде с любов и благодарност, той е разбрал смисъла на храненето. Не е въпрос да яде човек разнообразна храна, но той трябва да яде с любов и да благодари на Бога за великото благо, което му е дал. Тогава и най-простата храна е благословена. /45, с. 52/

Храната, която употребяваме, трябва да бъде връзка между Бога и нас, както между разумните същества и нас. Важно е, когато човек се храни, винаги да благодари на Бога. 
/95, с. 126/

В храната, която ядеш е скрит Бог, но ти още не знаеш това. В хляба се крие мощна сила. Ако си болен и мислиш за хубави неща, и ядеш хубав, пресен хляб, болестта ще изчезне. Като пиеш вода ще знаеш, че в нея е Божественото. Като дишаш въздух, ще знаеш, че в него е скрит Божествения живот;  като приемаш светлината ще, знаеш, че Бог е в светлината. 
/137, с. 160/

Искате ли любовта да ви посети поне за един ден, станете слепи за погрешките на хората. Кой какво прави, не се интересувайте от това. Че хората били лоши, че зло съществувало в света, и това да не ви интересува. Злото е храна за герои, за мъдреци, а не за деца. Лото в света може да се употреби за градеж, както камъните, от които правят величествени сгради. Камъните могат да причиняват големи пакости на хората, но същевременно те влизат в строежа на величествени здания, на хубави статуи и паметници. На същото основание, казвам, че и лошите мисли и чувства стават причина за съграждане на красиви, величествени здания и постройки в човека. Оставете тия мисли и чувства в ръцете на любовта и не мислете повече за тях. Тя ще постави всяка лоша мисъл на съответното за нея място. /42, с. 35/

Кажи: Разговарям се с храната, която влиза в мене, благодаря й, давам й една целувка. /106, с. 84/

Като вземеш един варен картоф в ръката си, кажи: Братко, ще ме извиниш, че събличам дрешката ти. Ще те изпратя да се разходиш из стомаха ми, в дробовете и сърцето ми. Там няма да бъдеш добре, но като минеш през мен, ще влезеш в светлата страна на моя живот, ще разбереш какъв е моят ум и моето сърце.Там ще си дадем по една братска целувка. Така ще постъпите и с ябълката и с крушата. Като минат през вас, пак ще се целунете. Като се нахраните, ще благодарите за посещението, което сте имали на обяд. /106, с. 84/

Както храната определя здравословното състояние на човека, така и идеите обуславят нормалното развитие на неговия психически живот. Адам, който живеел в рая и се хранил с най-интелигентните растения и плодове, се отличавал с голяма ученост. ... Учен човек бил Адам, но като напуснал рая, изгубил знанията си. – Защо? – Защото бил лишен от онази храна, която имал в рая. Храната го правела учен. 
/127, с. 41/

 Чрез своите мисли и чувства ще внасяте в кръвта си всички елементи, от които се чувства недоимък. Това е наука, която трябва да се изучава не само теоретически, но и практически. /127, с. 112/

Храна, която като приемеш, в устата ти е сладка, а в стомаха ти се вкиселява, аз я познавам. И храна, която като приемеш, дава смисъл на живота ти, дава ти възможност да мислиш и да чувстваш правилно и нея познавам. /66/

...онзи човек, който се храни с най-добрата, с най-здравословната храна, той ще успее. Онзи, който пие само чиста, бистра вода, каквато природата е създала, той ще успее. Онзи, който живее в здравословни жилища, с изобилна светлина, той ще успее. Следователно, и ние на нашите умове трябва да направим широки прозорци. 
/108, с. 90/

...въздухът отговаря на човешките мисли, водата – на човешките чувства. Според някои, волята има отношение към храната. Наистина, храната дава устойчивост на организма.

Характерът, устойчивостта на човешките убеждения се определят от храната, която човек употребява. Мнозина мислят, че ако употребяват месна и разнообразна храна, ще станат физически силни, здрави, пълни. Те са на крив път. Преди всичко, пълнотата не показва, че човек е здрав. От друга страна, пълнотата не зависи от храната само. Онази храна е добра за човека, която е в състояние да организира силите на неговия организъм. Не може ли да направи това, колкото да пълнее, човек трупа само материя, без да я организира. Всяка клетка в човешкия организъм трябва да е организирана, жива, за да взима съзнателно участие във функциите на неговия организъм. /45, с. 58 – 59/

“Аз имам ястие да ям, което ви не знаете.”

“Аз имам ястие”. Приготвянето на ястие е процес на развитие, при което се доставят онези елементи, нужни за храна на организма. В широк смисъл на думата “хранене”, казваме, че силата на човека зависи именно от храната, която той приема като органическа, психическа или умствена. Приемането на физическата храна е аналогично с приемането на умствената храна. Значи, между храненето и ученето има нещо общо. Знанието на ученика зависи от материала, който учителят му преподава. Ако учителят не предаде знанието си ясно и пълно, ученикът нищо не придобива. /165, с. 22 – 23/

Мисълта, като разумна сила в природата, е свързана с всички живи същества, които се стремят да намерят подходяща за себе си храна, което значи да намерят условията, при които могат да живеят и да запазят това състояние по-дълго време. И следователно, във всички същества забелязваме способността да наблюдават и изследват всичко – те са първите пионери на науката. /32, с. 51/

...храната е съществено нещо в живота. Когато влезе в организма, тя се превръща на кръв, на мисъл и на чувство. Без кръв, без мисъл и без чувства животът на земята не може да се прояви. Щом храната е същественото в живота, вие трябва да я превърнете в хляб, т.е. в пара. Който превръща парите в пара, той е умен човек; който превръща парата в пари, той е глупав човек, той умира с парите на гърба си. 
/146, с. 219/

Като събирате плодове, вие ги изяждате и казвате, че сте ги унищожили. Не сте ги унищожили, а сте приели енергията им в себе си. Всеки плод – физически, сърдечен или умствен, съдържа специфична енергия в себе си. Ябълката дава един род енергия, крушата – друг  род. Същото може да се каже и за човешките мисли и чувства. Ако влезете във връзка с един музикант, ще възприемете един род енергия от него; ако влезете във връзка с един художник, ще получите друг род енергия; от поета ще получите трети вид енергия. Това не е достатъчно за вас. Като ученици вие трябва да знаете, точно колко енергия възприемате от всеки плод, от всяка човешка мисъл и човешко чувство и каква е тази енергия. Енергията на човешките мисли и чувства се предава и чрез пространството – нищо не може да я ограничи. При това, колкото по-разумно е едно същество, толкова по-бързо се предава енергията на неговите мисли и чувства. /13, с.82/

Първата душа е влязла у човека чрез храната. Втората е влязла чрез носа и тя , именно, е разумната душа, та затова носът е символ на разумната душа. Устата пък е символ на любовта, но е символ също и на животинската душа. И така, духовната душа, която диша, се храни от въздух; едната живее в основата на къщата, а другата на покрива. Едната живее на долния етаж и тя е животинската душа, а другата, разумната душа, живее на горния етаж.  Но и двете са едно – разумната и животинската душа вървят заедно. Тронът на душата е сърцето – там е, дето тя живее. /158/

Храната на човека определя неговото съзнание. Каквато храна употребява човек, такова е неговото съзнание, такова е веруюто му, такъв е неговия морал. /95, с. 12/

Добрата психическа храна подразбира добри мисли и чувства към всички хора.

Някои мислят, че като се хранят само със сладка храна, ще бъдат по-добри, по-духовни. Пчелата, която се храни със сладък сок, добра ли е? Достатъчно е да ви ужили един път, за да опитате нейната отрова. Как се образува тази отрова, щом тя се храни изключително със сладък сок? Значи не само външно сладките сокове, но и светлите и благородни мисли, чувства и постъпки представят неговата сладка храна. /66/

Човек черпи жизнените сили от няколко източника: от храната, въздуха, водата и светлината. Той черпи енергия още от мисълта, чувствата и постъпките си. Всеки употребява такава храна, която отговаря на развитието му. /165/

Тялото трябва да има сцепление, трябва да има една нервна сила, която да държи всички клети в едно споено, хармонично състояние и всички те трябва да бъдат задоволени. – Защото силата е храна за човешкото тяло; без сила човешкото тяло гладува, боледува във всяко отношение. А пък за сърцето топлината е храна, а светлината е храна за ума. Със светлина, топлина и сила ще се храниш. /75, с.113 – 114/

Христос имаше желание да спаси хората. В какво се състои то? Той ги учеше да ядат здравословна храна. Трябва да храните душата си със здрава храна, ума си – със здрави мисли, а сърцето си – със здрави чувства. /19, с. 72/

Който се храни физически, духовно и умствено с чиста и доброкачествена храна, в него има условия за безсмъртие. /138, с. 76/

... Лакомството ще създаде големи неприятности на хората. ...Не е нужна много храна на човека, но той се нуждае от чиста, доброкачествена храна. За пример, пчелите не ядат много, но се хранят със специална храна: царицата с един род храна, работниците – с друга и търтеите – с трети вид храна. Изобщо, мислите се нуждаят от един род храна, чувствата – от друг род храна и постъпките – от трети. /34/

Бог каза на човека да не яде от плодовете на дървото за познаване на доброто и злото. Защо не трябваше да яде от това дърво? Защото в него имаше нещо нечисто, което се предава на кръвта, която пък петни сърцето. ... Каквато е храната на човека, такива ще бъдат и резултатите. Затова е казано на човека да се храни с чисти мисли и чисти чувства, за да не поквари ума и сърцето си, а оттам и цялото си тяло. От храната на човека можете да съдите за неговата мисъл. Видите ли, че някой учен яде по няколко пъти на ден свинско месо, предварително можете да знаете каква ще бъде неговата ученост /45, с. 51 – 52/

Вярно е, че храната прави човека добър, но не само физическата хана. Под “храна” разбираме онова, което човек възприема чрез ума, сърцето и стомаха си. За ума е нужна умствена храна, за сърцето – сърдечна, а за стомаха – физическа, материална. Следователно, който храни ума, сърцето и тялото си с чиста, доброкачествена храна, той става добър, разумен човек. /167, с. 222/

Мисълта се нуждае от чиста храна, чувствата – също, организмът – също. При това положение само можете да очаквате добър живот. Хората мислят, че каквато и храна да употребяват, както и да мислят и чувстват, могат да бъдат здрави. Здравето е свързано с чистите мисли и чувства, с чистата, доброкачествена храна. /177, с. 366/

В изказване мнението си или в изслушване на чуждото, вие или се повдигате или падате – зависи какво сте казали и как сте съчетали думите. Това е все едно да приемете добра или лоша храна. /133, с. 48 – 49/

Ако човек не употребява храна съответна на неговия организъм, стомахът му ще се разстрои. Същият закон има отношение към неговите мисли, чувства и постъпки. Всяка мисъл, всяко чувство и всяка постъпка, в зависимост от тяхното съдържание, произвеждат върху човека съответна реакция – добра или лоша. Тази е причината, поради която от една неправилна постъпка човек потъмнява. /133, с. 49/

Злото е храна, която трябва да се дъвче. Ако в злото човек не мисли, може да дойде до голямо нещастие. /66/

Причината за злото е в самия човек, понеже не разбира Божиите пътища. Ако човек храни ума, сърцето и волята си със съответна за тях храна, злото само по себе си ще се обезсили. /85, с. 30/

Истинската храна на човека се заключава в светлите мисли, възвишените чувства и благородни постъпки. Това са плодовете на живота, с които хората трябва да се хранят в бъдеще. Само така те ще разберат Словото Божие и ще се ползват от него. /164, с. 223/

... човек трябва да обръща внимание и на духовната храна, която се изразява в неговите мисли, чувства, желания и вярвания. Ако продължава да се храни със старите вярвания на деди и прадеди, човек не може да прогресира. /16, с. 174/

Мозъкът се храни с чисти и нови мисли, а сърцето – с възвишени чувства. Не допускайте в ума си изопачени и обезсърчителни мисли и в сърцето си отрицателни чувства. ... 

Дръжте в ума си по една свещена идея и в сърцето си – по едно свещено чувство, които постоянно да ви повдигат. 
/13, с. 19/

Само чистите и светли мисли хранят мозъка. Низшите и отрицателни мисли тровят мозъка. /16, с. 201/
Духовният човек се храни с мисли, чувства и постъпки. Следователно, ако мислите, чувствата и постъпките на човека не взимат участие в съграждане на неговото духовно тяло, те са мъртви. Щом са мъртви, те са вредни. Какво добро може да допринесе една отрицателна мисъл на човека? ... Мисли, които внасят смущение и тревога, не са творчески. Те остават за тор в организма. /45, с. 59/

Някой човек роди една идея и тя скоро умира. Защо? – Този човек не може да я отгледа, няма съответна храна за нея. 
/95, с. 18/

Всяка мисъл е живо същество. По същество тя може да е като коня, като кравата, като козата, като птичка, като обикновен човек и като някое съвършено същество – някой адепт. Човек трябва да познава естеството на своите мисли и на всяка мисъл да даде съответна храна. Това е педагогия, т.е. възпитание на мисълта. /54, с.78/

Вярата, красотата, кротостта, въздържанието, благоразу- мието са храна за човешката душа. Тези добродетели развивайте и прилагайте. /137, с. 282/

Не може да се образува интимно и съвършено сближение между двама души, ако мислите и чувствата на онзи, когото обичате, не са храна за вас. /66/

Ябълката се е създала в астралния свят, а крушата и лимонът – в умствения. ... доматът се спрял в стомаха. По-далеч от живота на стомаха той не е отишъл. /66, с. 69/

Оризовата чорбица представлява символ на новото хранене. Тя представлява чиста, идейна храна. /68, с. 19/

Чистата храна, като жито и ориз, няма нужда от захар, от мляко, от орехи. Ако човек яде чиста и здрава храна без приправки, ще има ли диабет? /66/

Всички мисли и чувства са резултат на това, което си ял и пил. /66/

Онзи, който иска да реформира, да организира своето тяло, най-първо трябва да се храни с жито, ориз, царевица, а после с плодове. /61/

Има череши без никакъв недъг. Облегнете се на такава череша, постойте така, ще усетите, като че ли дървото ви се усмихва. Божията Мъдрост е отразена в това дърво, а в плодовете Божията енергия е събрана. /84, с. 16/

Чрез храненето хората се възпитават. Ако човек се храни една седмица само с ябълки, круши, череши или сливи, той ще има различни резултати. Всеки плод, всяка храна оказва специфично въздействие върху човека. /66/

Някой казва: имам неврастения. – Яж грах! Друг казва: страдам от ипохондрия. – Яж жито! Казват за някого: този човек е много сприхав. – Дайте му да яде царевица! Еди кой си не обича да устоява на своите задължения. – Дайте му да яде ръж! В ръжта има нещо идеално, тя расте нависоко. Тя като влезе у човека създава висок идеал. .. Селяните в софийско трябва да се хранят само с ръж, за да станат по-големи идеалисти. /29, с. 16/

Ако искате да придобиете фини чувства, яжте ябълки.

Ако искате да придобиете интелигентност, съобразителност – яжте круши. Ако ви липсва устойчивост – яжте сливи и дренки. Гроздето усилва дробовете. Черешите дават пъргавина, подвижност. Ако искате да придобиете чувство за ред и порядък, яжте мед. С музика, ако се занимавате, мислете за славейчето. /137, с. 288/

Турците казват: “Ябълката я обели и яж, крушата не бели, умий я хубаво. А зарзалите на брой ги яж”. На физическото поле, казвам, каквото ядете, четете го с брой. В духовния свят обелете кората на ябълката, а в божествения измийте хубаво крушата и изяжте всичкото. /66/

Дайте на болния една печена ябълка, няколко ореха и едно малко парченце хляб, припечен на огън. На другия ден вместо ябълка, дайте му една печена круша. /33, с. 43/

Когато стомахът ви се разстрои, сварете си дренки или пък яжте пресни дренки и стомахът ви ще се оправи. Черешите пък действат слабително върху стомаха. Забележете: всички растения, у които венчето на цвета е петолистно, действат разслабително на човешкия стомах. Значи числото пет е етикет, показва някакви свойства. /132, с. 151/

Който иска да бъде жизнерадостен, нека да яде череши, които зреят рано, в началото на месец май. Който иска да е философ, мъдър, да яде грозде – късен плод. Когато човек има големи мъчнотии, трябва да яде ряпа. /92/

Ако имате запичане, яжте череши, те освобождават стомаха. Ако дробовете ви са слаби и умът ви не работи, яжте грозде. То лекува дробовете. Какво дават дренките? Ако сте безхарактерен и отпуснат, като ядете дренки, придобивате устойчивост и издръжливост в характера. Те доставят желязо в кръвта. Бих желал да имате устойчивостта на дренките. /121/

Картофите придават само едно качество на човека: правят го доволен, да се задоволява с малкото; особено, ако яде картофи при неблагоприятни условия. Понеже картофите са заровени в земята, с това те искат да кажат на човека: Бъди доволен като нас. /1, с.64/

Вълнува те една малка, лоша мисъл.Това е зараза. Казваш: Господ да я премахне. Че тя е у теб. Ако в този лош човек не можеш да намериш една добра черта, която да обичаш, тогава де е твоето знание? Я вижте онзи учен човек се занимава с киселините, турил я в едно шишенце, потребна му е тази киселина. В друго шишенце има основа; с киселините и основата той работи. Един лош човек тури го в шишето, той е киселина. Може да работиш, имаш една основа. Ако нямаш основа, не можеш да образуваш никакво химическо съединение. Турците казват: Светът да изгори, не искам да зная. Основа е той. /65, с. 310/

В живота има някой лош човек, радвайте се. Ако събереш основата и киселината заедно, ще извадиш сол, но да се образува сол, трябва да туриш някой метал. Значи, за да се произведе едно равновесие, ще трябва да имаш търпение в себе си.

... Три вида храни има: сладките храни правят човека по-мек, основа има повече. Киселите храни правят човека активен, но трябва да се образува между сладките и киселите храни сол, равновесие да има. Лютивите храни правят човека буен, решителен, смел, енергичен, гневлив. Важно е да мине храната в твоята мисъл и чувства. /65, с.310 – 311/

Храненето оказва голямо влияние върху характера на човека. По характер някои хора са кисели. Това зависи от неправилното хранене. Те не правят избор в храната. /66/

Човек трябва да знае, в какво количество да употребява сладките и киселите храни, за да не предизвика притъпяване на вкуса си или отвращение. Ще кажете, че знаете тези работи, няма защо да ви се говори.Те са Божествени неща. Как можете да знаете Божествените неща, ако не знаете човешките? /133, с. 108/

Сладките храни създават меките хора, а киселите, създават лошите хора. И затова трябва да образуваме сол, за да може храната да мине в твоята мисъл и чувства. Ако след като ядете не усещате, че енергиите са минали във вашата мисъл и чувства, и са ги изменили, вие нямате никаква наука. Науката трябва да ни помогне да уравновесим своите мисли и чувства,  и да стане приятел на доброто и господар на злото. /7, с. 19/

...ако сте нетърпеливи, вземете такива  храни, които съдържат киселини и такива, които съдържат основа и така ще се образува сол – една материя, която ще ви послужи за изграждане на търпението. /7, с. 19/

Активните хора обичат повече кисели, лютиви и солени храни. ...от храната, която човек употребява, зависи до известна степен какви прояви ще има. Ако физическото хранене оказва влияние върху характера на човека, колко по-силно ще бъде влиянието на психическата храна върху неговия организъм. /66/

Всеки ден човек ще употребява храна според планетите, които действат този ден. /66/

Като заболее, човек трябва да се свърже с енергиите на Слънцето и Луната. Ако не може да се свърже направо с тях, нека се ползва от ония растения и минерали, които са свързани с енергиите на Слънцето и Луната и ги трансформират правилно. /127, с. 112/

... физическият свят се занимава с формите на нещата, чувственият – със съдържанието им, а умственият – с техния смисъл.

... Някои казват, че смисъла на живота се крие в яденето. Ако това е така, научил ли е човек какво съдържание и какъв смисъл има всяка храна? Някой изяде една ябълка, без да си отговори какви елементи съдържа тя, откъде е дошла, под влияние на коя планета се намира и т.н. Това трябва да се изучава всяка година, понеже миналогодишните ябълки не приличат на тазгодишните, нито по състав, нито по влияние на планетите. /127, с. 42/

Черешата и ябълката са под влияние на Венера. Растенията и плодовете съдържат такъв род енергии  в зависимост от планетите, с които са свързани. Планетите пък са свързани със звездите на зодиака. Искате ли да въздействате по някакъв начин върху характера си, трябва да употребявате такава храна, която да ви дава съответните енергии. В бъдеще човек ще употребява храна според планетите, които действат в този ден. /137, с.115/

Когато храните – вашите братя и сестри, отидат в другия вят, ще кажат: Хората се научиха вече да живеят и да ядат правилно. Заслужават да ги посещаваме. /106, с. 84/

Готвене
Казвате, че трябва да се готви добре. – Това е вторичен процес. Първо природата готви, а после човек. Нима житото на нивата не е сготвено? Трябва ли да го мелиш, месиш, печеш и тогава да го ядеш? Яж сурово жито! ... В житото има витамини, които при печенето на хляба изчезват. /20, с. 5/

Кой готви най-добре? – Природата. Можеш да изядеш една хубава ябълка, сготвена от природата и да бъдеш доволен. Простият живот и чистата мисъл са подобни на ябълката. Не яжте мисли, готвени от хората. /56, с. 16/

Когато природата създава ябълка, круша, слива, череша, един плод за ядене, тя го сготвя много хубаво, всички неща, които природата сготвя са много добри. /15, с. 182/

Аз, ако варя картошки, няма да ги варя набързо, ами ще ги варя полека. Нека вземе час и половина да се варят. На силен огън нещата не увират добре. Ако тенджерата е херметически затворена, само да заври и ще я оставите да ври на слаб огън. Ония масла, които са в картошките, остават. Когато силно ври, губи се хранителното вещество. Бързите работи, които се вършат, нямат никаква философия. 
/15, с. 195 – 196/

Ние се питаме по някой път: “Кога ще дойде Христос?” Тъй както сега му готвим, няма да дойде още. Щом сготвим хубаво, ще дойде. Гозбата е само проявление, но причината за всяко готвене е Любовта. Ако ти хубаво си сготвил, Любовта е подействала. Тя е причината. Щом ти с любов сготвиш, разбирам. Щом от любов мислиш добре, чувстваш добре и постъпваш добре, Христос ще дойде. /15, с. 187/

Някой път ние сме невнимателни с яденето, гледаме да се наядем бързо. Мислим, че ма някоя работа по-важна от яденето. Заблуждаваме се. Най-важната работа в дадения случай е яденето. Ако ти правилно не ядеш с любов, и другите работи така ще свършиш. Мислиш, че има някаква работа по-важна от яденето. Не, всяка работа в света зависи от яденето. Ако ти ядеш добре, тогава умът ти добре ще мисли, добре ще работи. Щом не ядеш добре и мисълта ти няма да бъде добра, мислите няма да бъдат добри. Също и работата ти няма да бъде добра. Казваш: Да мине яденето, каквото и да е сготвено. Не каквото и да е сготвено, но добре да е сготвено, по всички правила. Природата е много взискателна, природата готви много хубаво. Знаете ли колко време е взело на природата, докато сготви яденето? Тепърва трябва да изучавате готвачеството на природата. Ние както готвим, може да сготвим едно ядене за 2 – 3 часа. Много време е взело на природата да сготви един плод. Трябвало й 4 - 5 месеца, докато сготви хубавото ядене. /66/

Който иска да бъде здрав, да яде готвено от човек, който го обича. /66/

Ако няколко жени се съберат и започнат да пеят по време на готвенето, яденето ще бъде много по-вкусно и здравословно. Идеята, която искам да ви оставя, е да внасяте божествен елемент във всичко каквото правите. /103, с. 287 – 288/

В бъдеще хората ще се хранят по друг начин. Днешното готвачество ще остане в архивата на човешкия живот като утайка. /104, с.264/

Какво е готвенето и какво – яденето? – Творчески процеси. /174, с. 155/

Философията на сегашния живот е съградена върху две основни начала: да донасяш материал за готвене и да готвиш тоя материал. В широк смисъл на думата, всички философи, учени и писатели са готвачи. /38, с. 193/

Прибори
Питам: В кой божествен кодекс пише, че хлябът трябва да е реже с нож? Писано ли е някъде, че хората трябва да носят ножове? Ножът представлява парче от някое счупено шише. Божественият свят не позволява на хората да си служат с парчета от счупени шишета. В кой закон от божествената книга е писано, че житото трябва да се мели на водениците, а полученото брашно да се меси на хлябове, които после да се пекат в пещи? Казвате: Понеже нашите деди и прадеди са правили така и ние ще вървим по техния път. Кажете ми, кой човек и кой народ за пръв път е млял житото? Камъните, през които минава житото, за да се смели, оставят в полученото брашно своите отрицателни енергии, които се предават на хората. По същият начин и железният нож, с който режат хляба, оставя своите отрицателни влияния в хората, които го ядат. Като изучавате живота на светиите, проследете, дали те са употребявали ножове за рязане на хляб. /70, с. 125 – 126/

Кой е най-правилният метод за хранене? Кой е най-идеалният метод, който природата ни представя? Как храни майката своето дете? Детето употребява ли вилица или нож, за да приеме храната от майка си? Не, то туря устата си направо на гърдите й и сучи. То не се нуждае нито от вилица, нито от нож, нито от ръце даже, служи си само с устата. Как храни птичката своите малки? – И тя им туря храна направо в устата. Искаме ли и ние да приемем храната си по този възвишен, чист начин, достатъчно е да концентрираме волята си, за да я приемем направо от въздуха. Дойдем ли до това положение, готварството като  изкуство ще стане безпредметно, ще изгуби своето обаяние, с което днес се ползва. /70, с.126 –127/

Много години трябва да минат, докато се реализира идеалният начин на хранене. Това, което ви говоря сега, даже и в шестата раса няма да се реализира. Хората от шестата раса ще се хранят с по-чиста, по-здравословна храна от сегашната, ще изхвърлят от употребление ножовете и вилиците, медните съдове ще се заместят със съдове от благороден метал, но до идеалния, до съвършения начин на хранене още няма да дойдат. /70, с. 127/

Жито
“А твърдата храна е за съвършените”

Житото е твърдата храна, която човек трябва да сдъвче и изяде. В него е скрито нещо велико, което след време ще даде добри резултати. /102, с. 98/

Най-чистата храна е житото. /103, с. 260/

В прав смисъл, всичкото жито иде от небето. Под “небе” подразбирам разумното в света. /140, с. 124/

Изобщо, житото се отличава от ръжта и от други някои зърнени храни по това, че само се опрашва, когато за опрашването на другите се изискват външни условия. 
/95, с. 167/

Аз засягам един от важните въпроси – въпросът за силата на ученика. Кога човек може да бъде силен Когато сам се опрашва като житото. Докато търсиш помощ отвън като царевицата, ръжта, ечемика, ябълката, крушата и др., ти си зависим човек. Значи житото е емблем  на човешкия живот. /95, с. 185/

Житото е слънчев плод. Изучавайте житните зрънца, които са дошли да прогресират в света. Това са първите стъпки на жертвата. В тази жертва те носят божествения живот, който раздават и като раздадат този живот, те се учат. Едно житно зърно, като го изяде какъвто и да е човек, житното зърно изучава характера му. /137, с. 94/

Като минеш покрай някоя нива, спри се пред житото и кажи: Много ти благодаря! Ако ти не беше израсло и не беше вързало плод, аз не бих свършил университет. Ако ти не беше израсло, аз и в Бога не бих вярвал. Благодарение на тебе аз вярвам в Бога. Тъй седи великата истина. Малките неща ни учат на великите проявления на живота. /136, с. 276

Много нещо слънцето е вложило в житното зърно и ако можехте да извличате от него това ценно съдържание, нямаше да имате нужда от друга храна. Всички други храни идат като допълнение на житото и хляба.  /103, с. 266/

Светът ще се оправи само с житното зърно. Знаете ли какво значи житното зърно? То е онзи икономически въпрос, който поддържат всички хора, всички работници. /108, с. 96/

Да бъдем Христови ученици, това е един вътрешен процес. Хлябът означава Христовото учение, а виното – неговата Любов., чрез която ние се повдигаме и ставаме едно с него. Житното зърно, това именно е Христос. И ако днес това житно зърно толкова много е в употреба – означава, че целият свят се храни с Христа. Житното зърно е Неговото Тяло. Веществото на житното зърно - това са соковете, манната, с която ангелите се хранили. Житното зърно е символът, емблемата на Христос. /156/

В мислите, чувствата и желанията на човека, както и в житото, което храни цялото човечество, се крие божествен елемент. Разумният човек съзнава това и се отнася правилно, както към храната, която приема, така и към своите мисли, чувства и желания. Щастието на човека зависи от правилното хранене и от правилното отнасяне към своите мисли и чувства. 
/13, с. 94/

Словото Божие е живият хляб, за който Христос е говорил. Той представя сгъстена Божествена енергия. Житното зърно е едно от възлюбените деца на ангелите. Които не разбират значението на житното зърно, гледат на него като на обикновено нещо. Те не подозират даже, каква жертва прави житното зърно за човечеството. Когато хората го дъвчат, то казва: Радвам се, че ме дъвчете и мога да ви дам нещо от себе си. При това, колкото повече ме дъвчете, толкова повече давам. /37, с. 43/

Като ядеш житното зърно, кажи: “Господи, научи ме да придобия изкуството на житното зърно”. Ако търсите Христа, ще Го намерите скрит в житното зърно. /175, с. 244/

Ние уподобяваме възвишените мисли с житното зърно, защото в него природата крие своите велики тайни. Житото символизира великата жертва в живота. Една от задачите на житото е да подобри живота на хората, да им помогне в еволюцията. ... ще туряте хляба в устата си с трепет и благоговение, защото ще знаете, че Божественото влиза във вас. /66/

Човек трябва да бъде здрав, да превръща енергията на житото в работа. Житото прави човека поет, музикант, художник, учен, родолюбец и т.н. Без жито нищо не можеш да постигнеш. В духовен смисъл, житото подразбира идеята, която Христос изказал в стиха: “Ако не ядете плътта ми и не пиете кръвта ми, нямате живот в себе си”. С други думи казано: Ако не разбирате онова, което е вложено в житното зърно и ако не знаете как да го отправите към своя ум, към своето сърце и към своето тяло, вие не можете да приемете Божествения живот. Като придобие Божествения живот, човек излиза от света на постоянните промени. Той гледа на всичко от добрата страна. /14, с. 299/

Христос казва: “Ако не ядете плътта ми и не пиете кръвта ми, нямате живот в себе си”. С тоя стих Христос изразява един велик закон, който има отношение към органическите вещества в нас. Христос е и в житото, и в царевицата, и в ечемика. Той е навсякъде и във всичко. Като взема житното зърно, казвам: Ти, който си в това зърно, влез в моята държава. Давам ти пълна свобода, можеш да живееш в мен без никакви закони. Приложи своите закони, живей свободно в мене. Когато някой иска да ми дойде на гости, казвам му: Ти ще съблечеш всички свои вярвания, ще се откажеш от баща си и от майка си, от всички закони на своята държава и ще останеш само с Господа. Тогава ще ти дам най-добрия прием, ще ти служа, ще те нагостя добре и като излезеш, кажи: Благодаря на тоя брат. Бог да му даде живот и здраве! Когато отивам на гости някъде и аз искам да бъда приет по същия начин. Само по тоя път ние можем да се разберем. Това е учението, с което хората могат да се разберат. 
/38, с. 172 – 173/

В хляба се крие Божествен живот, в него се крие Божественият Дух. В житото се крият най-мощните, най-благородните сили в живота. Животът на житното зърно е тъй свещен, както нашия. Житото е най-чистата храна. /66/

Другата страна на житното зърно е тази, че то трябва да излезе от хамбара, да напусне своето спокойствие: да мине през процеса на разрушението, през процеса на желанията и след това вече да влезе в новия живот. Днес хората не разбират страданията. Страданията са предисловие на един вечен, хармоничен живот. Ако ти разбираш, че в страданията се крие едно Божествено благо и че Божият Дух ти говори чрез тях, няма да се мине много време и за теб ще дойде такова благо, което никой не може да ти отнеме. В тебе ще се развие една дарба, един талант. Ти може да си бил и най-простият човек, някакъв орач или говедар, но посети ли те Божественият Дух, от тебе все ще стане нещо. 
/36, с. 18 – 19/

Всеки човек, който не почита житното зърно, не може да почита душата. Житното зърно е излязло от Бога тъй, както ти си излязъл от Него. /139, с. 277/

Житното зърно представя човешкият ум, който трябва да се развива навреме, да придобие знание и разбиране. /38, с. 35/

Малката свещица, запалена в човешкия мозък, е новото вещество, донесено в света. – От кого? – От Христа. Новото вещество е подобно на житното зърно, което сега се сее в земята. То се присажда така към човешкия ум, както се присаждат различните плодни дървета. /179, с. 109 – 110/

Висшият духовен живот трябва да проникне в низшия. Като умира, човек казва: Свърших вече с трите измерения. Сега започвам с четвъртото измерение. Това значи, да затвориш очите си за този свят, а да ги отвориш за онзи свят. ...
Който влезе в четвъртото измерение, става на жито. Всички хора трябва да се превърнат на жито, да проникнат навсякъде. Стремете се да станете спасители на света. Носете навсякъде жито, да храните целия свят. В тоя смисъл, житните зърна са ангели, напреднали същества, които спасяват и повдигат човечеството. Като взема едно житно зрънце, дълго време го разглеждам и му казвам: Хората ще те разберат, само когато те приемат вътре в себе си с любов и съзнание. /106, с. 262/

Знайте, че онова, което вие търсите вънка, то се намира вътре във вас.  То е житното зърно посято, и ние ще му дадем външните условия – светлина, топлина и влага, за да израсне. /6, с. 117/

По-добра храна от хляба и по-добро питие от водата не съществуват. Всички храни произлизат от житото. Житото представя първичната материя, която е дала подтик на физическия свят. Този подтик е Божествен. Следователно, който иска да приеме този подтик в себе си, той трябва да се храни с жито. Който се оплаква, че е объркал сметките си, не може да намери правия път на живота, той трябва да се храни с жито. Житото е в състояние да му помогне, да му покаже начина, по който може да уреди всичките си работи.

Някога, когато хората са живели добре, в далечното минало, житото е ставало голямо като дърво. То се е отличавало по състав от сегашното, било е по-едро, по-хранително и по-вкусно. Обаче, след грехопадението житото е изгубило и от големината си и от вкуса си и от хранителността си. В последно време се забелязва подобряване на житото. Подобряването на житото е във връзка с подобряване живота на хората. /66/

На онзи свят житото е голямо като круша и расте на дървета. Достатъчно е да откъснете едно зърно, за да се нахраните добре. Като отидете на дървото, където житото расте, ще чуете гласа му. Заповядай, яж, колкото искаш! – Може ли житото да говори? – Това е фигуративен израз. Българинът често употребява израза: Иде ми да те изям. – Може ли човек човека да изяде? Само разумното се яде.

... Има един свят, който се нуждае от Словото като храна, каквато днес хората употребяват. Грубата храна постепенно започва да се попълва с духовна. ... Ще дойде ден, когато хората ще се хранят само чрез белите дробове и мозъка. 
/176, с. 73 – 74/

Който разбира закона на великото малко, той ще се радва на едно житно зрънце толкова, колкото и на пълните чували с жито. Това значи гениален човек. Ако изгубиш способността да се радваш на малкото, ти губиш цената си като човек. На хората, които не се радват на малкото, казвам: Вие сте обикновени хора, от които не се очаква много. Вие не разбирате закона. Ако е въпрос за химия, физика, икономика, житното зърно знае повече от човека. То лесно се справя с мъчнотиите. Ако някого от вас поставят при условията на житното зърно, нищо няма да направите. Като ядеш житното зърно, кажи: Господи, научи ме как да придобия изкуството на житното зърно. Ако търсите Христа, ще го намерите скрит в житното зърно. Затова Христос казва: “Аз съм живият хляб, слязъл от небето”. Житните зрънца са малките сомунчета*, слезли от небето. И при всичко това очаквате да слезе Христос от небето. Той е слязъл и всяка година слиза в милионите зрънца, които ние ядем. /165, с.117/

Аз мога да кажа на учените, че Христос е скрит в житното зърно. – Как ще се докаже това? – Ще взема едно житно зърно, ще го поставя на силно увеличение и ще видите, че в него е скрит зародишът на човека. Който знае законите и условията за развитието на човека, като постави това зърно при тези условия, от него ще излезе какъвто човек искате – талантлив, гениален или светия. Знание е нужно за това. 
/165, с. 118/

Друго житно зърно иде на земята – то е зърното на любовта. Христос слиза сега на земята и носи това житно зърно. Това зрънце ще бъде посято в мозъка и сърцето на всички живи същества и като израсте, то ще измени характера на цялото Битие. Всички същества ще заживеят разумно. Дали вярвате в това, не е важно. Христос е започнал да сее това зърно. То расте само под лъчите на любовта. Тя иде като принцип, който ще се приеме от всички живи същества. Това зрънце расте само под лъчите на Божествената светлина и топлина. То ще черпи от земята соковете на безсмъртието. Те представят дървото на живота.

Иде време, когато дървото на живота ще бъде посято. Христос иде на земята да донесе дървото на живота, т.е. магическата пръчица. Жива е тази пръчица. Тя ще расте нагоре и ще се огрява от Божествената светлина и топлина. Тогава стихът: “Каквото попросите в Мое Име, Аз ще ви го дам” – ще се реализира. /71, с. 137 – 138/

Според мене богатството на човека се заключава в житното зрънце, което той посява навреме. Ако ми предложат богатството на най-големия милиардер в Америка и едно житно зрънце, бих предпочел житното зрънце. За мене, житното зърно струва повече, отколкото милиардите на най-големия богаташ в света. /179, с. 107/

... животът на сегашните хора, както и цялата съвременна култура, се заключава в купуване и продаване. ... 

Житното зърно, което тежи едва 1/16 000 от килограма, казва на хората: Малко съм, но ако знаете как да се справите с мене, ще ви помогна в разрешаването на всички трудни въпроси. /53, с. 168 – 169/

Колко житни зрънца има в един килограм жито? – До 12 –16 хиляди, зависи от житото. /105, с. 9/

Можеш ли да кажеш, че като си опекъл хляба, ти си нахранил своя дом? Житото храни човека. Ти само си го посял и ожънал. Силата, която придобиваш от хляба, се дължи на житото. /162, с. 136/

Според мене, вареното жито е по-хранително от хляба. Като се мели на брашно и пече в пещта, житото губи част от своята хранителност. Щом губи хранителността си, то губи и своята ценност. Следователно, всяка мисъл, която претърпява няколко видоизменения, губи по нещо от своята първична ценност. /173, с. 138/

В Божествената книга не съществува закон, според който житото трябва да се мели на брашно. Когато житото се мели на брашно, хранителността му, т.е. хранителните вещества излизат навън, а остават слабо хранителните, които човек използва. /37/

От хиляди години най-голямото нещастие е, че мелим брашното. ... Всички хора, които ядат така стрито на хромел жито, и те така по същия начин са трият. /26, с. 45 – 46/

Ако това смляно брашно го държиш месец, два, година, две, то ще се развали, ще се вгорчи. Но ако държиш житото несмляно и шест хиляди години може да го държиш, ще запази своята сила. Ако вземеш твоите мисли, чувства и желания да ги направиш на брашно, ще се вкиснат. Ти ще оставиш всяка твоя мисъл да бъде целокупна и след шест хиляди години да има същата сила, та като посееш, да израсне житото във време на нужда. /26, с. 46/

В бъдещата култура воденици няма да има. Да се мели житото, това не представлява някаква наука. Когато житото се мели, голяма част от маслата, както и от хранителните му сокове изчезват. След като смелят житото, турят брашното в чували, дето седи по пет – шест месеца. Това брашно вече не е живо. То е изгубило своята жизненост, всякакъв живот от него изчезва. Ето защо, най-добре е житото да се не мели, да се яде сурово. Но понеже съвременните хора нямат здрави зъби, житото трябва да се вари поне, и в този вид, докато е топло още, да се яде. Ако остане жито от днес за утре, то не трябва да се яде. Всеки ден трябва да се яде прясно жито. /66, с. 14 – 15/

Правилното хранене е музикален процес. Приятно е да гледаш, когато някой човек яде музикално. Ходете на нивите, когато житото зрее, вземете няколко стръка, изяжте ги и като ядете, разговаряйте се с тях, да покажете, че съзнавате жертвата, която житото прави. Житото, плодовете, зеленчуците правят голяма жертва за човека. Затова, колкото по-съзнателно се отнася човек към тази жертва, толкова по-голяма полза извлича. /13, с. 93/

Аз предпочитам суровото жито пред топлия, печен хляб. В житото има витамини, които при печенето на хляба изчезват. При меленето на житото с воденичен камък се губи голяма част от неговата хранителност. /20, с. 5/
Дайте на някой човек да яде в продължение на една седмица сурово жито и ще го видите преобразен. За непослушните деца майката да прилага същия режим. /66/

Някой апаш откраднал пари. Ако съм съдия, ето как ще го осъдя. В продължение на три месеца ще го заставя да се храни само с топла водица и сухо жито, по 100 грама на ден – никаква друга храна. ... Питате: Как ще се оправи светът? – Няма защо да се налагат хората с тояги. Дайте им да ядат сухо жито и ще ги видите, как ще омекнат. Като се храни човек един месец със сухо жито, ще каже: Отлично е това жито! Придобих една отлична идея, разбрах как трябва да се живее. Ще се преобрази този човек! ... Питат хората: Кога ще се оправи светът? Казвам: Когато всички хора почнат да ядат сурово жито. ... Не трябва да се прекарва житото през воденичния камък и тъй да се смила на брашно, а трябва да се дъвче сурово. Само така то ще предаде своята мощна сила и ще научи хората какво нещо представлява закона на великото самопожертвуване. /3/

... този новият живот е вътрешен, той е индивидуален най-първо.Той е живот, който започва с най-малките величини. Най-малките величини в света господстват над другите величини. Какво може да извърши една такава величина? Това само един математик може да ви го разправи. Вземете, за пример, всички искате да бъдете богати, силни, да оправите света. Представете си, че ви срещне един човек и ви дава само едно житно зрънце, като ви казва: “Посейте туй зрънце!” ... В него се крие такава енергия, каквато човек не подозира. Ако туй житно зрънце се посее, в една година ще даде 10, после 100 зрънца, а в 10 години ще посееш цялата земя с него. Сега ние, съвременните хора, избягваме малките неща, искаме изведнъж да оправим света. Светът ще се оправи само с житното зърно. Знаете ли какво значи житното зърно? То е онзи икономически въпрос, който поддържа всички хора, всички работници. На всички хора трябва да се даде здравословна храна; на всички хора трябва да се дадат здравословни жилища. Не казвам, че едни са прави, а другите – не, но едните отлагат, а другите прилагат. А ние, хората на новия живот, бързаме сега да приложим доброто в света и след като го приложим, искаме да се даде на света по-широк простор. /6, с. 30/

Едно житно зрънце е внесено в света, но то храни цялото човечество. Също така и ябълката и крушата не са дошли колективно. Култура е имало в света, която е обработвала земята и отглеждала растенията. – Кога е дошло житото в света? – Ако отворя архивата на природата и прочета ще вия, че един ангел е донесъл първото житно зрънце на земята. Вярвате ли в това? Това е станало преди 250 милиона години.

... преди 250 милиона години житното зърно е било внесено в умствения свят. То е расло първо в човешкия ум, т.е. в мозъка на човека. И ние днес се ползваме от него, знаем каква сила съдържа то.  Въпреки това, малцина знаят истинската сила на житното зърно. ... До преди войната все се намираше някой да каже, че се отказва от хляба, но не и от печеното агне. След войната всеки казва: Отказвам се от агнето, но не и от хляба. Значи войната намести изкривеното в човешкия ум. Едва след 250 милиона години на възпитание и чукане на човешкия мозък, хората съзнаха, че без всичко може, но не и без хляб. Това е истинската философия, до която хората са дошли. Само така те ще разберат стиха, в който Христос казва: “Аз съм живият хляб, слязъл от небето. Който ме яде, той има живот в себе си”. /38, с. 165 – 166/

Хляб
Новата култура ще започне с особеното правене на хляба и начина на храненето, защото яденето е цяла наука, която досега не е разбрана добре. След яденето иде пиенето на вода, после ще учим правилно да дишаме и възприемаме светлината. Ако не приложим всички тези неща в живота си, ще почнем да се оплакваме от лошата си съдба. Индуските посветени, които знаят тази дълбока наука, започват с правилното възприемане на храната, водата, въздуха и светлината. И които следват техните школи и научат тези работи, стават адепти, посветени, йоги, а които не ги научат и разберат, стават факири. Мощна сила се крие в храната и науката седи в това, да знаем как да възприемем тази храна. Никога не вземайте храна, която ви се дава от престъпник. 
/7, с. 158/

Не искам да критикувате. ... Има една вътрешна страна. Какво ще критикуваш хляба? Най-първо ще се наядеш хубаво и ще видиш неговия вкус и хранителност. И после ще си дадеш мнението. А пък тъй, като видиш хляба отвън, още не познаваш хляба. Формата на хляба не е хляб. И вкусът даже не е хлябът. Но хранителността, която той може да има и която може да ти даде нещо, това е хлябът. /15, с. 145/

Разменната монета при Бога, това са нашите грехове. Ние ще му дадем нашите грехове. Той ще ни даде един сомун. С греховете си ние ще заплатим. Ние плащаме на Бога за хляба, който ни дава, с греховете си. ... Идеш при Господа, дадеш 5 лева, Той ти даде един сомун. Господ взема тия пари, туря ги в обръщение. Дойдеш, пак му дадеш. ... Вашите грехове Бог като тор ги туря при растенията. Тор са те. Че трябва цялото Битие да работи, тия грехове да ги превърне, от тях да стане нещо, един плод за ядене. Че един ден ще опитате сладките плодове на греховете. Това е една необработена материя, необработена мисъл, необработени желания и необработени постъпки. ... Като идеш, дай 5 лева да ги вземе Господ и ще ги тури на работа. Ти вземи хляба и като го изядеш, ще се въздигнеш. /15, с. 527 – 528/

Социалната и икономическа криза е общочовешка и културна криза, и за да избегнат по-големи усложнения, трябва да й се даде правилно разрешение – да има храна за всички и да няма изложени на глада и на мизерията. И заради храната по-голямата част от хората днес са изложени на изкушения, за да извършат някакви престъпления и след това да ги държат отговорни.

Богатите казват, нека работят. Но какво да работят? Религиозните казват – Бог ще промисли за тях. Да,  но този Бог живее в нас и казва, че трябва да разрешим този въпрос на хляба, а ние Го чакаме да дойде от небето да го уреди. Той е дошъл отдавна в нас и понеже дава хляба за всички, нека да се даде на всички, а не да стои в хамбарите и да го хвърлят в морето. /7, с. 67/

Недоволството между хората показва, че хлябът им не е достатъчен. Ако има хляб в изобилие, те ще бъдат доволни. /70, с. 206/

Хората, като забогатяват, не ценят вече хляба. Но законът е такъв: които не го ценят, осиромашават. И като осиромашеят – оценяват го. /75, с. 11/

Който мисли много върху хляба, а не го опитва, той ще се лиши от хранителността, която е скрита в него и сам ще се изложи на страдания. Ето защо, дадат ли ти парче хляб, започни първо да ядеш, после – да мислиш и най-после – да използваш енергията, която си приел от него, за правене на добро, това подразбира постигане на твоето спасение. 
/133, с. 66/

Можете ли вие да живеете, ако майка ви ви храни постоянно с шоколадова кашица или със сладки бонбончета? Мислите ли, че това дете, което се храни постоянно с шоколад или със сладки бонбончета, може да стане някой виден професор? Онова дете, което се храни с българска пита, печена в жарава, има сто пъти по-голяма възможност да стане от него някой виден професор, отколкото от това дете, което се храни с шоколад и сладки бонбончета. Казвам: Шоколадената кашица, това е едно модерно изобретение. Ако се храниш с такава шоколадена кашица, никакъв професор не може да стане от тебе. Ако се храниш с българска пита, и професор, и художник, и музикант може да станеш. /60, с. 144 – 145/

Защо хората вярват в хляба? – Защото са опитали силата му, той им е предал нещо. /126, с. 218/

Щом хапнете малко хляб, неразположението ви ще изчезне. Хлябът внася сила в човека и го подтиква към живот. Щом се нахрани човек, слънцето в него изгрява. /45, с. 222/

Ако вие вярвате, че Христос е вътре в хляба, вие ще имате силата на хляба. Христос казва: “Търсете ме, не защото видяхте чудеса, а защото ядохте от хляба”. /137, с. 325 – 326/

Задачата на Христа не беше да отваря физическите очи на хората, а да просвети цялото човечество и да му даде хляб. /156/

Много неща е казал Христос по въпроса за хляба, но само една част от него се запази, т.е. напечата. За да не се опорочи казаното от Христа, невидимият свят го скри, задържа го за други времена. /165, с. 151/

Сега, които ме слушат, ще кажат: Какво искате да кажете с думите хляб, живот, сила, мисъл, свобода? От какво трябва да се освободи човек? – От всички съществуващи заблуждения в света. Тогава той ще влезе в пълна светлина и ще бъде във връзка с всички добри хора, които са разбрали Божия закон. /165, с. 163/

Съвременното човечество е в пещта, за да се изпече от него новия хляб, новото Христово съзнание. Хлябът е в пещта, но време е нужно, докато се опече. Сега и вие се печете в огъня на страданията, за да станете хляб. Хлябът е ценен, когато е добре опечен. Неопеченият хляб е за низшите същества, но не и за човека. Разбраното Слово Божие е за човека, а неразбраното – за по-нискостоящите от него. /48, с. 61 – 62/

Положението, в което се намирате днес, е това на неопечения хляб. Вие сте още неопечен хляб. Ще влезеш във фурната да те опекат. Тогава ще станеш обичен, любим.  Който не е печен във фурната, не може да бъде обичан. Докато си в нощвите като тесто, никой няма да те обича. Щом те опекат, ще те вземат от фурната и всички ще те гледат като писано яйце. Ще те носят на ръце. Ако тези, които те пекат, огладнеят, ще те изядат. /140, с. 132/

От хляба зависи бъдещето на човека, а от очите и устата – неговата възприемателна способност. /16, с. 129/

Житото съдържа енергия, каквато печеният хляб няма. Затова аз наричам житото “Божествена погача”.  В Господнята молитва е казано:”Хляб наш насъщни дай ни го нам днес”. Това е живият хляб, слязъл от небето. /104, с. 140/

Аз гледам на слънчевата енергия като на жива енергия, на която всичко расте, цъфти и зрее. Тази жива енергия иде само сутрин, когато слънцето изгрява. Тя не иде от самото слънце. ... От Бога иде. ... Освен живата енергия, никое живо същество не слиза по нейния път.  Даже и ангелите не вървят по нейния път. Тя е особена енергия. /106, с. 197/

Хлябът е началото на живота. Децата в къщи казват: това е хляб! Учителят казва: Това е “а”! Значи тази буква е хлябът. Детето казва: Мамо, хляб! Мъжът дойде в къщи, казва: Жено, хляб! Учителят казва: Хляб! Проповедникът казва: Хляб! Защо всички искат хляб? Защото, ако няма хляб, растене няма, мисъл няма. Значи, има нещо съществено в живота. /122/

... цялата днешна наука е съсредоточена все около хляба, как да се гарантираме, как да се осигурим. И действително, хлябът съдържа всички необходими елементи на живота. Ако един порочен човек изучава тази философия, нищо няма да успее. Защо? Защото ние още не сме изучили съдържанието на хляба. Ние още не сме изучили езика или живота на житото. Ние още не сме изучили живота на всички онези растения, които ни помагат да живеем. /122, с. 8/

Онзи, който те мъчи и онзи, който те милва, той е един и същ. Ако хубавият хляб го сдъвчеш хубаво и с любов, той е благословение, ако го нагълташ на цели парчета, този хляб ще ти причини страдания. /82/

За гладния парченцето хляб струва повече от всякаква философия. Каквото и да му говорите, както и да го убеждавате да търпи, едно знае той: хляб иска. Като дойде до хляба, и обикновеният човек, и талантливият, и гениалният, и светията еднакво го търсят. Ако са гладни, те еднакво ще се нахвърлят върху него и еднакво ще дъвчат. /127, с. 114/

... хлябът е зелената краска. ... Чрез хляба, който Бог ни праща,трябва да дойде Словото между нас. Защото всяко зрънце от житото носи със себе си Божествената мисъл; но носят тия житни зърна и съзнание.  Ще видите, че има разно значение от храната: ако се храните с житното зърно и плодове, значи едно, а ако ядете всевъзможни меса – значи друго. /30, с. 248/

Реалността в живота наричам хляб. Като го ядеш, то е реалност. Радостта в живота седи в постоянното проявяване на реалността в нас. Ти не може да живееш, ако реалността не се прояви в теб. Люби, за да се прояви реалността. Щом се прояви реалността, ти приемаш живота. Любовта се проявява като живот. /128, с. 211/

Хлябът и житото служат само като проводници, през които животът минава, а самият живот се поддържа от импулса на човека към ядене, т.е. от чувството му към хранене. Този импулс, това чувство привлича известни сили от природата, които именно поддържат живота. /67, с. 5/

Значи, колкото призмата е причина за създаване на тези седем цвята от слънчевия лъч, толкова и хлябът е причина за поддържане на живота. /67, с. 5/

Какво представя хлябът? – Хлябът е Словото Божие. Влизането на хляба в устата подразбира приемането на Божественото учение в душата. /170, с. 321/

Дотолкова е нужно да ядем, доколкото да стане обмяна между нашия живот и живота на хляба – да се разберем с него. Когато хлябът е слязъл от невидимия свят, у него се е зародило желанието да се запознае с нас. Той се радва като го дъвчем, не кряка като кокошката. В хляба се крие божествен живот, в него се намира Божествения Дух. Ето защо, ние трябва да се храним, за да стане правилна обмяна между Божествения Дух и нашия живот, който е в застой. 
/139, с. 273/

Яж само онзи хляб, който носи в себе си животворна сила. Всеки друг хляб, който не носи в себе си животворна сила, тури настрана. /176, с. 267/ 

Ще кажете, че работата ви няма да се нареди и отпадате духом. Направете малко усилие над себе си и започнете да ядете. Щом хапнете малко хляб, неразположението ви ще изчезне. Хлябът внася сила в човека и го подтиква към живот. Щом се нахрани човек, слънцето в него изгрява. Гладът е залез, яденето – изгрев. Яденето както слънцето, дава условия на човека да расте. /45, с. 222 – 223/

Докато човек не намери отношение между живота и хляба, нищо не е намерил. Хлябът има отношение първо към физическия, към обикновения живот; той има отношение и към духовния живот, най-после той има отношение и към разумния живот. Така и животът има отношение към материалното, към духовното и към разумността. Хлябът е видимото, физическото, осезаемото. Между хляба и живота има отношения и ако не разбираш тези отношения, ти не можеш да използваш нито хляба, нито живота. ... Следователно хлябът е потребен, за да се прояви самият живот. Без хляб и без живот човешката мисъл не може да се прояви. За правата  мисъл на човека се съди при възлизането от видимия към невидимия свят, т.е. от материалния към духовния. /165, с. 147 – 148/

Онзи, за когото мисълта става необходимост, живее в умствения свят. За него четенето, ученето е такава храна, както хлябът. Престане ли да чете и да учи, той усеща голяма загуба на енергия, каквато при лишението си от хляб. Ако лишиш един човек от умствена храна, това значи, да го подложиш на глад и страдание. Не е такова положението на онзи, който не е дошъл до умствения живот. /12, с. 151 – 152/

Хлябът представлява добродетелта. /30, с. 248/

Бог във вас и вие в Него. Словото в ума и в сърцето ви и вие в Него. Хлябът във вас и вие в него. В това се заключава вътрешният смисъл на живота. Това подразбира будно съзнание, в което нещата стават без прекъсване. Това значи да бъдем постоянно с Господа и Той в нас, със своята пълнота и целокупност. /177, с. 361/

Щом разберете смисъла и значението на хляба като символ на Словото, вие ще бъдете в сила да създадете между себе си свещени отношения, свещена обхода. /17, с. 20 – 21/

... кучето може да ви лае, защото е гладно. Тогава не остава друго, освен да му дадете хляб. Дадете ли му веднъж хляб, повече няма да ви лае. От последния случай се вижда силата на хляба, силата на Словото Божие, което носи светлина за съзнанието. /33, с. 210/

Сега вие сте се събрали да чуете нещо съществено. Без да ви говоря, аз ви давам пет килограма чисто брашно, една стомна с вода, един килограм масло и няколко килограма сирене. Който не разбира съотношенията на нещата, ще се чуди защо съм донесъл тия материали. Той ще ги погледне и ще си замине. Който разбира съотношенията на нещата, веднага ще запретне ръкавите си, ще измие ръцете си и ще се хване на работа: ще пресее брашното, ще го замеси, ще смачка сиренето, ще стопи маслото и ще разточи тънка, хубава баница. Той знае как да съпоставя нещата. 
/133, с. 118 – 119/

Казвате: ”Отче наш, Който си на небето, да се свети името Ти, да дойде царството Ти, да бъде волята Ти, както на небето, така и на земята”. Това значи: Отче наш, Който си в моя ум, да дойде Твоята светлина в ума ми, за да я възприема. Да бъде волята Ти във всяка моя работа: в мисълта ми, в чувстването, във всичките ми постъпки. Нека Твоята воля присъства в дишането, в кръвообращението ми, да изпращам кръвта по цялото тяло, да се храни, да Ти служа с радост и любов.

“Хлябът наш насъщни дай ни го нам днес”.  – Всеки трябва да се моли за хляб, като едно от съществените неща, с които поддържа живота си и да бъде готов за работа. 
16, с. 130 – 131/

Кажете ли нещо добро, приложете го. Божествените идеи са пресен, мек хляб, който трябва веднага да се яде. Сложите ли го на трапезата, опитайте вкуса му. Хапнете си вий от него, дайте и на окръжаващите. След половин час трапезата трябва да бъде празна. Оставите ли го дълго време да стои и само го показвате на хората, хвалите се с него, той ще стане корав, а след време ще мухляса. За да не разстроите стомаха си, ще се принудите да го хвърлите. Хлябът трябва да се яде навреме, да не мухлясва. Христос казва: “Аз съм живият хляб, слязъл от небето. Който ме яде, има живот в себе си”. Това значи: Човек трябва да приеме Словото в себе си, както хляба, да стане част от него, да живее Христос в него и той в Христос. При това положение Господ може да се радва и весели в нас. Радостта е външен процес, а веселието – вътрешен. Значи ние трябва да се радваме на това, което Бог е направил, а Той да се весели на това, което ние правим за Него. /133, с. 76 – 77/

Като ядете хляб, вие сами трябва да вадите от него това, което природата е вложила. Тогава ще разберете стиха, в който Христос казва: “Аз съм живият хляб, слязъл от небето. Който ме яде, има живот в себе си”. Ако можете да влезете в съприкосновение с този хляб и да извадите от него това, което Бог е вложил, вие ще станете едно с Него и Той – едно с вас. Един ден и вас ще опекат и изядат, както ядат хляба. Изяждането на човека не е нищо друго, освен умиране.

Какво представя смъртта? Смъртта представя преливане на един живот в друг, преминаване на едно съзнание в друго. Обикновено низшият живот се прелива във висшият, низшето съзнание – във висшето. Заслужава човек да умре, за да премине в по-висок живот от обикновения. За предпочитане е хлябът да влезе в човешкия стомах, отколкото да се подмята във фурната. За предпочитане е човек да живее в свещената стая на някое възвишено същество, отколкото да остане при обикновените условия на живота, да го подмятат на една и на друга страна. /45, с. 38 – 39/

Хлябът, най-необходимата и свещена храна на човека, не допринася тази полза, каквато се очаква, понеже е приготвен с ругатни, караници и недоволство. /66/

Ако житото е отгледано с песни, с радост и любов, хлябът направен от него ще бъде хранителен, ще внесе особена енергия в човека. Този метод на работа трябва да се приложи и към месенето и печенето на хляба. Който прави хляб, трябва да бъде здрав, жизнерадостен и добър. /66/

... аз препоръчвам, който може да има условия, сам да си меси хляба. В това време, когато меси хляба, да чете молитва и да не оставя трошица да падне на земята. /175, с. 256/

Зад хляба стои едно велико изкуство, което хлебарят е вложил в този хляб. Аз казвам: тези, които правят хляб, за в бъдеще трябва да са свършили четири факултета, трябва да имат докторат. Те трябва да са свършили правните науки, да са свършили философия, да познават естествените науки и математиката. Само такъв човек може да бъде здрав, да не боледува никога. Той трябва да бъде човек със свежи идеи, които да вложи в хляба, та като ядеш този хляб, тези негови докторски идеи да влязат в тебе и да просветят ума ти. Вие ще кажете: е, то е лесна работа. Не, ето един въпрос за майките. В това отношение, всяка жена преди да се ожени, трябва да е свършила четири факултета и да знае да меси хляб. За в бъдеще, в шестата раса ще има следния закон: всяка мома, която иска да се ожени, трябва да е свършила поне четири факултета и да знае да меси хляб. Как ще се жените тогава? А сега онази младата мома, с бялата шапка, без да знае да меси хляб, разхожда се нагоре-надолу и всички казват за нея: да оженим тази мома, че да се поддържа човешкия род, да се продължава човечеството! Хубаво, природата няма нищо против това да се женят хората, тя е за това. Но когато дойдем до онзи разумен човешки живот, има други правила, които човек трябва да спазва. Той не трябва да ходи по пътя на животните. Животните са разрешили въпроса за себе си. Пеперудите, рибите, птиците са разрешили въпроса за себе си, а ние разрешаваме друга една задача. Каква? Ние разрешаваме отношенията си към Бога, връзката си с Бога. Каква е тази връзка? Тя е връзка, която ще освободи човека от онова материално робство, от онзи вътрешен гнет, под който се намира. Тази връзка ще даде простор и свобода на неговия ум, на неговото сърце, простор и възможности за неговата душа и сила на неговия дух, за да се прояви. /60, с. 145 – 146/

Абсолютно забранено е да се продава хлябът и брашното. Трябва ли след всичко това да питате защо светът е лош, защо хората са лоши? Първото условие, което трябва да се спазва, е да се дава хлябът без пари. Няма по-голямо безчестие от това, да купуваш и продаваш хляб. /106, с. 192/

Нека всеки гражданин вземе определено количество земя да обработи малко, за да се дава хлябът даром. /106, с. 192/

Религиозните казват: Това не е наша работа, има държавници, които ще приложат новия закон за хляба. Питам: От една капка вода ли е образуван облакът? Всяка капка има желание да измие нещо, да ороси земята и да напои цветята, с други думи да принесе някаква полза. Благодарение на хилядите капки, всичко в природата расте и се развива. Всеки човек е водна капка. Следователно, ако ти не вложиш в работа своя ум, своето сърце, своята воля и желание, какво ще стане в света? /106, с. 193/

Какво значи да намериш Господа? Това значи, да започне великият закон на Любовта да  работи във вашите души. – Как ще стане това? Започнете да се храните с най-простата храна, достъпна за всички, за да създадете една вълна, която да обхване всички хора. Само така ще се оправи света. 
/106, с. 194/

Плодове
Всички велики хора, имената на които са написани на небето, са се хранили с плодове. В нектара на плодовете се крие великото, красивото и възвишеното. /95, с. 206/

Що е плодът? – Храна на живота. Казано е: С каквото се храниш, такъв ставаш. Например сладките храни смекчават характера. /1, с. 64/

Докато се излекуват хората и народите, трябва да се хранят с растителна храна. След това ще дойдат до плодоядството. /103, с. 263/

Най-идеалната храна са плодовете. Ученикът трябва да употребява предимно тях. Те чистят както тялото, така също мислите и чувствата. /136/

В бъдеще хората ще се хранят с плодове, както ангелите. /66/

Искате ли да въздействате по някакъв начин върху характера си, вие трябва да употребявате такава храна, която да ви даде съответна енергия. Особено силно въздействие оказват плодовете. Също така върху характера на човека влияят книгите. /66/

... за да станете някога плодоядци, още сега трябва да поставите в ума си идеята да се храните с плодове. Тази идея ще работи в ума ви години наред, докато един ден, незабелязано за самите вас, ще видите, че сте готови да се храните с най-чистата засега храна – с плодове. /41, с. 28/

Чрез яденето хората се възпитават. Ако човек се храни само една седмица с ябълки, круши, череши или сливи, той ще има различни резултати. Всеки човек, всяка храна оказва специфично действие върху човека. /163, с. 261/

За да дойде до ония храни, чрез които може да възстанови онова, което е изгубил, преди всичко човек трябва да развие съответни мисли и чувства. Например, какви мисли отговарят на черешата, на сливата, на ябълката, на крушата? Всеки плод е свързан с една Божествена мисъл. Знае ли мислите, които са свързани с плодовете, човек може да се ползва от силата на тия плодове. Достатъчно е само да произнесе името на крушата, например, за да му се притече тя веднага на помощ. /45, с. 130/

Цялата природа е пълна с любовни писма, писани от Бога. Всеки плод е едно такова писмо. Като вземете един плод, затворете очите си, съсредоточете мисълта си и следете какво ще почувствате. Каквото почувствате, това е написано в този плод. В написаното се крие силата на плода. Ако не мислите по тоя начин, вие никога няма да придобиете силата, която е скрита в плода. По същия начин човек трябва да познава мислите си като плод на своя ум и чувствата като плод на своето сърце. Ако не познава качествата на своите мисли и чувства като качества на плодове, той никога е би могъл да се ползва от силата, от знанието, които са вложени в тях. /17, с. 72/

Човек не можете да ядете, но плода му ще ядете. Кой е плодът на човека? – Неговото слово. /21, с. 172/

Не яжте плодове, в които има червеи и плодове, ударени от градушка или с някакъв дефект. Нито яжте, нито давайте на приятелите си дефектни или развалени плодове. Във всеки човек има по едно божествено същество. Вие искате да му дадете угощение. Тогава ще изядете най-хубавата череша, круша, ябълка с приятност, с любов, така че да се запомни това за цяла година. Ако сте пчелар и ви дойде някой на гости, почерпете го от най-хубавия мед, от белия мед. Пчеларят, ако обича Бога, пчелите дават най-хубав, бял мед. /84, с. 16/

Ако изследвате соковете на ябълката и на крушата, ще видите, че в химическо отношение те се различават едни от други. Образуването на соковете е умствен процес. Значи ябълката и крушата се различават и в умствено отношение. Изобщо, дето се извършва химически процес, там има разумен живот. /52, с. 89 –90/

Който иска да внесе светли мисли в ума си, той трябва да яде плодове, които са зрели на север. Който иска да внесе благородни чувства в сърцето си, той трябва да яде плодове, зрели на юг. Който иска да внесе благородство в характера си, той трябва да яде плодове, зрели на изток. Който иска да придобие разбиране на живота, той трябва да яде плодове, зрели на запад. /38/

Днес съзнанието ви се приготовлява, за да може в бъдеще да се ползвате от храната, която употребявате. Всеки плод крие в себе си лечебна сила, която трябва да се използва. Ако сте нервно възбуден, изяжте три петровки ябълки и неразположението ще премине. /137, с.342/

Крушата съдържа повече желязо. Ябълките, сливите съдържат плодова захар, която е полезна. Добре е плодовете да се ядат с малко хляб. ... Употребявайте само тези плодове, които обичате. Които не са ви приятни, употребявайте по-рядко. При сегашните условия не е добре да се храните само с хляб, или само с плодове. Това е крайност. /66/

В лимона има най-ярката, най-силната първоначална краска. Той е един плод от умствения свят, който се е самопожертвал. Знаете ли откъде иде това същество от този лимон? То е слязло от полето на Мъдростта и затова се облякло в тази жълта дреха.

В сливата, ябълката, крушата, портокала, лимона, във всички плодове има нещо особено. Това са съчетанията на светлината по особен начин. В някои плодове преобладават известни цветове повече, в други – по-малко. /66/

Вегетарианство
Аз отричам месната храна, защото зная, че всички престъпления в света се дължат само на нея. Това е дълбокият смисъл, защо не трябва да се яде месо. Значи месото носи всички престъпления в себе си. Който яде месо, непременно ще пострада. /140, с. 156/

Вижте какво представят месоядците! От храната, която ядат, те огрубяват и стават жестоки. Гълъбът, гургуличката имат нещо меко, нежно в себе си. Това се дължи на храната, която те употребяват. /66/

Главата на вегетарианците в сравнение с тази на месоядците е по-дълга и по-тясна, когато на месоядците е по-широка и по-къса. Изобщо, главата на месоядците е по широка около ушите. Това показва, че разрушителните способности са силно развити у тях. /66/

Един вълк, след като изяде известно количество овце, той се преражда като овца. След като се превърне на овца, него ще го ядат толкова пъти, колкото овци е изял. Ако ти отърва, яж. /66/

Като изследвам месната храна, намирам, че на физическия свят тя представлява голямо зло за човечеството. Месната храна сега не е хармонична и не представлява благоприятно условие за развитие, защото вибрациите на тази храна са от друг род, неестествен за хората. Понеже тези същества са от по-ниска еволюция, те стават причина за слизането на хората към земята. Ето защо, който яде месна храна, с това той си приготвя вече условие за своето разрушение. /66/

Един ден наблюдавах една млада мома около 25 – 30 годишна, добре облечена, външно красива, благородна, възпитана. Трябва да е свършила поне един факултет. Обърна ми внимание и я проследих къде ще влезе. Тя влезе в една колбасница и поиска салам. В това време очите й се отвориха като на котка и в един момент лицето й се измени – красотата й изчезна. Тя взе салама, тури го в чантичката си и след малко придоби първото си изражение. Това беше цяла картина. Казвам: Мъчно е човек да се поправи, докато не почне да се наблюдава сам вътрешно. Само така той ще знае как да регулира енергиите си. /140, с. 47/

Убийците, било на животни или на хора, не знаят, че в бъдеще ще получат подходящо тяло, за да ги убият. Това е закон на природата. В обществото, човек като убие човек, го разстрелват, убиват го, според законите на държавата. Хората не могат да схванат, че има всеобща държава, която се контролира от Бога и светлите йерархии, които не допускат дори и мравката да загине ненаказано. Човек ще заплати с нещо, ако я убие. /84, с. 35 –36/

Всички хора, които днес употребяват месна храна са придобили нещо животинско в характера си. /95, с.23/

Ще кажете, че храненето не пречи на човека да бъде нов, с нови идеи и разбирания. Той може да яде месо и пак да бъде нов човек, със стремеж към велик идеал. Не, покрай другото, месоядецът внася злото в себе си и с месната храна. Който не може да се откаже от месната храна, той не може да се освободи и от злото. Който не е влязъл в причинния свят, той не е истински вегетарианец. /66/

Месната храна съдържа най-силната отрова за човешкия организъм. /66/

Бог е направил човека да се храни с плодове, а вие ядете месо. Месната храна е внесла такива отрови във вашия организъм, че той днес представлява сбор от нечистотии. Ако бихте имали обоняние непокварено, вие бихте бягали далеч един от друг – такъв смрад се носи от ония, които ядат месо. /144/

Аз не препоръчвам месната храна по единствената причина, че съдържа недостатъчно количество светлина и топлина. 
/24, с. 12/

... клетките на месото са много индивидуализирани, много егоистични. Тия клетки, като влязат в състава на човешкия организъм, ще му придадат своите специфични свойства. ... 

Следователно, когато клетките на месната храна влязат в човешкия организъм, той трябва да употреби десет пъти повече енергия, за да ги задържи в себе си, т.е. да ги постави в известен устой и да ги впрегне на работа. А колко могат да изработят такива клетки? Защо са нужни такива работници на човека, ако те му донасят едно, а завличат десет? Казват: да, това е свинско месо, вкусно е то. Да, свинско месо, което едно донася, а десет отнася. ... Туй неестествено състояние, в което е попаднал  целия културен свят, се дължи на месната храна. Това е един чисто физиологически, един чисто биологически закон. Ако учените хора искат да спасят тази култура, трябва да започнат с храната. Новото поколение трябва да се създаде именно от тази фина материя, от която да не проникват никакви недъзи. /69, с. 9 – 10/

Повечето светии и адепти се хранили с плодове, при което са знаели начин да изтеглят хранителните вещества от тях. Всички същества, които са завършили своето развитие, употребяват храна по-ефирна от плодовете. Това ги прави безсмъртни. Преди да яде от дървото за познаване доброто и злото, Ева беше безсмъртна, но след това стана смъртна. Яденето внася смъртта в живота. По какъв начин? – Чрез изверженията, които се отделят от микробите. След всичко това учените твърдят, че месото съдържало важни хранителни елементи за организма. Вярно е, че месото съдържа хранителни елементи за организма, но тия учени още не са казали цялата истина по този въпрос. Те не са говорили още за нечистотиите, за голямото количество извержения, които микробите отделят в разните храни. ... Ако човек иска да живее чист и добър живот, той трябва да напусне месоядството по дълбоко вътрешно убеждение за вредата от тази храна и от моралното убеждение да не отнема живот, който не може сам да създаде. /96, с. 19 – 20/

Със затварянето на рая за човека, изчезна голямото разнообразие на плодове. Днес хората се хранят със сравнително по-проста и еднообразна храна от тази на първите човеци. Някои се хранят само с месо следствие на което заболяват от подагра. Други пък се хранят повече с боб, но и те са осъдени на същата болест. Изобщо, човек трябва да разнообразява храната си. /66/
Всички хора, които ядат месо, се стремят към центъра на Земята, такова е движението им. Те не могат да бъдат вегетарианци. Всеки, който се стреми към Слънцето, той е плодоядец или вегетарианец. Месоядец си, искаш да станеш вегетарианец, измени стремлението си към слънцето и ще станеш вегетарианец. Измениш ли стремлението си към центъра на земята, ще станеш месоядец. Тия две посоки определят каква ще бъде храната ви. Същият закон се отнася и до растенията и до птиците. ... Към Слънцето ще се стремиш, към ангелите, към Бога. Оттам ще възприемеш идеите си. Те ще събудят съзнанието ти. Като възлюбиш Бога, ще възлюбиш и всички окръжаващи те същества, от най-малките до най-големите. Тогава у тебе няма да има желание да ядеш месо. Свържеш ли се с Бога, ще възлюбиш всички същества, ще искаш да им правиш добро. /66/

... хората още не разбират, че месото е една неестествена храна за човека. Естествената храна за човека са плодовете, а хората се хранят с мърша, която носи отрова в себе си и причинява на хората много болести и смърт. 

Затова първата стъпка към победата над смъртта е да престанат хората да се хранят с мърша и да почнат да употребяват плодове, които са естествената храна на човека. /8, с. 116/

Който иска да влезе в расата на Любовта, трябва идейно, по убеждение да се откаже от месото. Човек трябва да пресъздаде своя организъм. Ако не може да направи това, дълго време ще живее с подбудите на животните. /124/

Кой е най-силният аргумент на вегетарианците, че не трябва да се яде месна храна? Те казват: Понеже и животните, както хората са грешни, живеят в известни страсти и лоши качества, всичко това внася в организма им отрови, които се отразяват зле върху организма на човека. Значи месната храна се отразява зле върху човека при сегашното му развитие. Съвременната медицина констатира, че неврастенията у сегашните хора се дължи на чрезмерната употреба на месо. Единствената здравословна храна за сегашния човек е растителната – тя смекчава неговото грубо естество. /87/

И вие минавате през изпита на Данаила. Ще ви хвърлят в рова на лъвовете, между грубите сили и ако издържите тоя изпит, т.е. ако се справите с грубата сила на вашата природа, ще излезете от рова на лъвовете и ще влезете в новата култура. Това значи да бъдете господари на положението си. Няма по-груба сила от страстите. Няма по-страшни лъвове от човешките страсти.Те са разрушавали и царе, и владици, и учени, и философи. Никой обикновен човек не може да устои на страстите. /106, с. 135/

Казвате: Не можем без месо. – Ако сме християни, трябва да ликвидираме с всякаква грубост, с всяко насилие. /106, с. 27/

Всеки, който мисли, че насилието ще оправи работите, влиза в животинското царство. /172, с. 81/

В природата ние трябва да воюваме, но не трябва да убиваме, нищо повече! Воюване без убиване! Всичкото престъпление не е във воюването, но в убиването. Нямаме право да рушим това, което не сме създали. ... В природата съществува един закон: Този, който убива, в следващото прераждане ще бъде убит. Унищожиш ли, ще те унищожат. В това отношение природата е безпощадна. /65, с. 234/

Художник си, искаш да нарисуваш един човек, но не можеш. Вземи тогава само един момент от него – когато той яде и ще познаеш какъв е. Като си криви устата, в него ще видиш всичките положения на животните – от най-страшните до най-безопасните – тревопасните. Като се нахрани и успокои, на лицето му се отпечатва особена линия, в която ще прочетеш неговото състояние – какви чувства и сили надделяват в него. Това става несъзнателно. Вие не знаете това и по-добре, че не го знаете. Аз не искам да ви обръщам внимание на тези неща, за да не ви направя нещастни. Те не са за разправяне. /140, с. 46 – 47/

Като убиете едно същество, след смъртта си то може да прави много по-големи пакости, отколкото приживе. За предпочитане е да държите лошите хора на земята, отколкото да ги убивате. Имате една запушена стъкленица с газ. Докато е затворена, вие сте в безопасност. Какво ще стане с вас, ако се отвори стъкленицата? /138, с. 87/

... ние, съвременните хора, умираме от неестествената храна, която употребяваме. Ще видите, че някой човек яде кокошки, патици, прасенца, агънца и тям подобни  и мисли, че с тази храна ще влезе в Царството Божие. Кракът му не може да стъпи там! Всеки човек може да яде каквото иска, но Природата има следния закон: Всеки, който яде разнообразна, но неестествена храна, кракът му няма да влезе в Царството Божие и той сам ще се изложи на смърт. Ти щом колиш кокошките и децата ти някога непременно ще бъдат заклани по същия начин. И денят, в който ти престанеш да измъчваш другите и теб ще престане Природата да те измъчва. Законът е такъв. /65, с. 38 –39/

Когато се коли едно животно, този страх, който изпитва то, произвежда една от най силните отрови, които остават в организма на животното. И заедно с тази храна ние поглъщаме и отровата. Тази неврастения, която е обхванала бялата раса, се дължи на отровата, която месната храна съдържа в себе си. Ако бялата раса продължава да живее по този начин, очаква я ужасна съдба, израждане и унищожение. За да се спаси, тя преди всичко трябва да замени месната храна с растителна, която е много по-чиста и здравословна.  Чрез растителната храна се внася една обнова и подмладяване на организма. /7, с. 161 – 162/

Знаете ли на какво се дължи упадъка на днешната култура? Днес се избиват най-малко 40 – 50 - 100,000 милиона същества. Това са един голям брой живи същества, които всяка година стават жертва на хората. В тях се зараждат чувства на страх, на омраза. Тия същества като влязат в невидимия мир, създават много лоши условия за развитието на всички хора на земята. /46, с. 15/

Много култури и цивилизации са изчезнали, благодарение на отровите, които се съдържат в месната храна. Атлантската раса например е изчезнала вследствие на отровите в месото на животните. Съвременната култура е осъдена да загине по същата причина. Сегашните хора употребяват много месо. Зъбите на американците са развалени от употребата на много месо. Не само зъбите им ще опадат, но и главите им ще оголеят от много ядене на месо. Падане на зъбите, оголяване на главите, хлътване на гърдите води към израждане на човека. Това израждане се дължи на отровите в месото, с което хората се хранят. /79, с. 135/

На Адама се даде заповед да не яде от плодовете на забраненото дърво, но той не изпълни заповедта.  – Защо не трябваше да яде от това дърво? – Защото не беше се научил още да яде. ... Позволява ли конституцията да се яде месо? Старата конституция позволяваше, но новата не позволява. Трябва да знаете естествените закони на природата и по тях да се ръководите. /105, с. 86/

След съгрешаването си човек е внесъл в организма такива елементи, които не позволяват на Бога да живее в него. Някой яде свинско месо и внася свински клетки в тялото си. Понеже свинята и крайно страхлива и човек става страхлив. В такова тяло Бог не живее. Някой е груб, жесток. В такова тяло Бог не живее. Друг е егоист, алчен. И в такова тяло Бог не живее. Можеш ли тогава да мислиш, че в тебе живее Бог? /24, с. 68/

Месната храна сега не е хигиенична и не съставя благоприятно условие за човешкото развитие, защото вибрациите на тази храна са от друг род, несъответен за хората. Понеже тези същества са от по-ниска еволюция, те стават причина за слизане на човека към земята. Ето защо, който яде месна храна, с това той приготвя вече условия за своето разрушение. Има хора, които не могат да ядат даже и някои растителни храни. Например, стомахът на много хора не приема боб. Следователно, ние трябва да дойдем до онази храна, която подхожда на новия живот. /95, с.24

При любовта всички неща придобиват смисъл. Яденето се осмисля, когато ядеш с човек, когото обичаш. Кой е този, когото обичаш? – Бог. Следователно, обичате ли Бога, и яденето, и пиенето, и обличането, и учението, и правенето на къщи е осмислено. Вън от любовта нещата нямат смисъл. Какво виждаме в света? – Хората се срамуват от любовта. – Защо? – Считат я за глупаво нещо. – Не, в любовта няма глупави неща. Глупости има извън любовта, а не в любовта. Всичко, което се върши с любов е свещено. Каква любов е тази, при която днес храниш кокошка, а утре клъцнеш главата й? Днес всички хора – учители, ученици, господари и слуги, майки и бащи, все глави кълцат. Където има кълцане на глави, там няма любов. Това е пътят на лъжата. Това не е Божествен път. /68, с. 230/

... сега всички съвременни хора минават за праведници. Ами, ако аз като свещеник отида някъде и ми заколят една кокошка, мислите ли, че аз съм праведник? Да, пред хората, но кокошките ще кажат: “Заради този праведник отиде една от нашите сестри”. Заколят едно агне, казвате: “Овцете тъй се жертват”. Но горе овцата казва: “Този праведник е много добър, но една от нашите сестри отиде жертва заради него, изядоха я”. Е, где са праведните хора в света? Сега, злото не е там, че ние ядем овцете. Но когато аз изям една кокошка, ще й кажа: “Слушай, сестро, сега ти ставаш жертва заради мене, но бъди уверена, давам ти честна дума, че един ден като дойдеш в положението, в което съм аз, тогава аз ще стана кокошка, а ти ще ме изядеш, тъй както аз те изядох. Запиши това добре, и където да съм, викай ме, аз ще дойда и ще спася живота ти от явна смърт”. Като заколя едно агне, пак тъй ще кажа, то е закон. /10, с. 187 – 188/

Бъдещето на човека се определя от храната, която той употребява. Колкото по-чиста и по-здравословна храна употребява, толкова по-велико и светло бъдеще си приготовлява той. Най-много психически отрови се съдържат в месната храна. Страхът и отвращението, които животните изпитват, когато ги колят, внасят в организма им отрови. Засега най-чиста и хигиенична е растителната храна. /43/

Човек без любов вегетарианец не може да стане. Без любов е винаги месоядец. А вегетарианството по закон не става. Плодоядството е един вътрешен процес. Плодът е най-фината храна. Няма по-нечиста храна от месната. /66/

Сега и вие трябва да станете вегетарианци, но в духовен смисъл на думата, да престанете да се занимавате със злото. /146/

Съвременните хора, както и животните, се делят на вегетарианци и месоядци, според храната, която употребяват. Да говориш лошо за хората, това е месоядство; има вегетарианство и месоядство в тесен и широк смисъл на думата. /68, с. 260/

Под “вегетарианска храна” аз не разбирам непременно чисто растителна или строго плодоядна храна. ...”вегетарианска храна” бих нарекъл храната на съпоставянето, храната на разумния живот. Вегетарианска храна наричам онази, чиито трептения съответстват напълно на трептенията на нашите мускули, т.е. на органическата материя. Значи между клетките на храната и клетките на нашия организъм трябва да има пълно съответствие или пълно изтичане на енергиите към Слънцето. Тази храна е именно вегетарианската. Тя е плодна, тя е храна, която прави хората светии. /66/

Може ли човек да работи при лоши условия? – Може. Това се вижда най-добре в живота на гълъба. От хиляди години насам гълъбът не е изневерил на вегетарианството. И при най-лошите условия на живота той е останал вегетарианец. И до днес той се храни само със зрънца. При каквито трудни условия за хранене да се е намирал, той е издържал на своята идея. Ако гълъбът може да издържа на неблагоприятни условия на живота, колко повече човек може да издържа. В това отношение гълъбът е символ, който приложен в живота, показва, че за разумния живот не съществуват неблагоприятни, лоши условия. При всички условия на живота той може да издържи своя изпит. /68, с. 259/

... гълъбът е символ на чистота и светост. Той дава пример за издръжливост в убеждението. Дух Свети се представя във вид на гълъб. Казано е: “Бог изпраща Духа си и хората оживяват”. Отнеме ли Бог Духа си, хората умират. Това, което дава живот се представя във формата на гълъб. Няма по-чиста птица в яденето от гълъба. Хиляди години откак гълъбът съществува, но той не е изменил храната си. Той яде само зрънца. Другите птици се хранят с червейчета, с мухи, но гълъбът и при най-лошите условия на живота, е запазил храната си. Той единствен е вегетарианец. /105, с. 321/

СЛОВО
Приемане на Божественото
“Аз съм живият хляб, слязъл от небето; който яде от тоя хляб, ще живее вовеки; а хлябът, който Аз ще дам, е моята плът, която ще отдам за живота на света”. 

/Йоана 6:51/

“В начало бе Словото и Словото бе у Бога и Словото бе Бог.
...
В Него бе живота и животът бе виделина на человеците”. 
/Йоана 1:1, 4/

*

Яденето е едно от най-великите тайнства на живота. Чрез него ние общуваме с Великата реалност. Чрез него ние приемаме сила, живот и знание. /63, с. 106/

...хората са затворници, които очакват нещо от слънчевите лъчи. Те слизат за момент на земята, оставят благото, което носят като храна за човеците и се връщат назад. /165, с. 130/

Само когато възприемаме храната си направо от Слънцето ще имаме възможност да бъдем безсмъртни. И сега можем да бъдем безсмъртни, но се изискват неимоверни усилия. 
/73, с. 31/ 

Пробуждането е проявление на Бога в душата. Когато човешката душа се пробуди, когато се разцъфти и разнася надалеч своя аромат, напредналите същества идват и ни помагат чрез светлината, топлината и влагата – като влагат своите идеи в житото, в плодовете. За това храната ни подкрепя не само физически, но чрез нея напредналите същества ни предават своите идеи, които носят енергии за организиране на нашето духовно и физическо тяло. 
/73, с. 123/

Преди всичко, човек трябва да даде място на Божественото в себе си. Божественото е храна на душата. Ако не е приел тази храна, той никога не може да бъде щастлив. Когато Божественото се постави за основа, животът на хората се превръща в рай: птичките пеят, изворите бликат, цветята цъфтят, плодовете зреят, децата скачат и се радват. Мълчат ли птичките, пресъхват ли изворите, не благоухаят ли цветята, Божественото се е оттеглило.

/66/

Хората се ползуват от храната до толкова, до колкото съзнават, че Бог е в нея. Ако при храненето си те не внасят мисълта, че Бог е в храната, тази храна е гниеща и носи болести и смърт за тях. Христос е казал: “Който не яде плътта ми и не пие кръвта ми, няма живот в себе си”. Значи, ние трябва да ядем плътта Христова и да пием кръвта Му. Всичко се крие в тази храна. За това трябва винаги да благодарим за нея.

/79, с. 13/

Кой човек е свободен? – Който има храна. Следователно, само онзи ще има тази храна, който е свързан с Бога чрез Любовта, Мъдростта и Истината. /71, с. 99/

И тъй, едно малко желание, но реализирано, струва повече от всичките почести и слава на света. Да изядеш един плод и да познаеш Бога в него, струва повече от всичката слава и всичкото богатство на земята. /16, с. 64/

…когато природата със своите сили слиза при нас, тя си служи с нашия език. Когато ние отиваме при нея, трябва да знаем нейния език. В този случай тя е крайно взискателна. Ако не знаем езика й, тя не ни приема. /165, с. 9-10/

Господ – това е Любовта. Този Господ, Любовта на Когото говори в сърцата на всички хора, на този Господ трябва да знаем езика Му. /6, с. 31/

Бог е крайно взискателен. Той иска да говорите на Неговия език. ... Кой е Неговият език? – Ключът на Божия език е Любовта. – На коя Любов? – На абсолютно безкористната Любов. Каквото правиш, каквото мислиш и чувстваш, да си свободен от всякакво користолюбие. /53, с. 134/

...в действителност благороден е само онзи, който разбира Словото Божие и го изпълнява. /141, с. 171/

Казано е за Словото: “Всичко чрез Него стана”. Това значи, че всички прояви в целокупния живот се извършват чрез Словото. Който разбира Словото, той разбира всички външни и вътрешни процеси в живота. Без Словото никакви процеси не могат да стават в човешката душа. Душата е среда, чрез която духовният, т.е. реалният свят се проявява. /17, с. 3 - 4/

Помнете: Божественото учение се заключава в Любов към Бога. ... Ако ядеш какъв и да е плод и не чувстваш неговата любов никъде няма да намериш любовта. ...Човека не можете да ядете, но плода му ще ядете. Кой е плодът на човека? – неговото Слово. Ако думите, които излизат от устата на човека, не внасят живот в близките му, те не са още узрели. Словото на човека трябва да бъде зрял плод, от който да се ползват всички. Мощна сила е човешката реч. – Кога? Когато е изпълнена с любов. Христос взе петте хляба, преломи ги, благослови ги в името на любовта и с тях нахрани петхиляден народ. Словото, което Христос изрече, стана проводник на Божията Любов. Тя слезе от небето, оживи хляба и го умножи. /167, с. 172 – 173/

Словото е магическа сила и чрез Словото можете да извършвате чудеса. /137, с. 136/
Когато ние говорим за служене на Бога, разбираме служене на Разумното Слово, защото туй, което може да ни освободи и да внесе сила, здраве и безсмъртие в нас, то е Словото. Туй, което може да ни подмлади и възвърне силата ни и да поправи света, това е Разумното Слово. Това Слово бе у Бога. Бог – това е проявеният свят и когато това Слово започнем да възприемаме, сегашният свят ще се оправи. 
/9, с. 8 - 9/

Само един начин има да намериш Бога – изучаване на Словото Божие. /1, с. 154/

Евангелието е една велика наука – наука за живота. В него са вложени всички основни закони, по които света се развива. /152/

...каквото представляват мислите за човека, такова нещо е всеки, който е свързан с Бога. Всяка мисъл носи в себе си две неща: семе, което трябва да се посее, да даде плод; и материал, който може да се използва като храна. Следователно, стремете се да пазите връзката си с Бога, за да послужите за храна и за семе на бъдещото поколение. Дръжте постоянно в ума си мисълта за Бога, както малкото дете в първите дни на записването си в училище, говори постоянно за своя учител и за съучениците си. /133, с. 159/

Каква трябва да бъде настоящата храна? От онези удове*, които ние храним в себе си, зависи нашето благоденствие. Има известни мисли, известни желания, известни постъпки в света, които носят живот в себе си. Мислите, които ние възприемаме, те не се създават от нас. Има мисли, които идат от невидимия свят, от напредналите същества, които са безсмъртни. Те ни изпращат своите мисли, своите желания, своите постъпки като един дар. Ако разбираме този вътрешен закон, ние можем да използваме тяхната мисъл, можем да използваме техните желания и постъпки, за да турим в себе си ред и порядък, по същия начин, както вие взимате камъни от Витоша и знаете как да си направите къща. ... често ние не използваме тези божествени мисли, а използваме тези ограничените, които са изостанали от разни човешки култури. Защото някой път, когато човек умира, той оставя своята мъртва мисъл, мъртво чувство и мъртва постъпка на земята. Възприемеш ли неговите мъртви мисли, мъртви чувства и мъртви постъпки, ти веднага почваш да чувстваш онова голямо нещастие в себе си. /26, с. 157/

Всяка сутрин като произнасяте думите “Отец и Син”, ще придобиете голяма енергия. Излезете ли със съмнение, вие едва ще успеете да посрещнете разноските си. Тъй че, ако разбираме тези две думи, ще проникнем в цялата Природа и ще сме в хармония с нея”. /19, с. 102/

“Бог е Любов!” – Тази дума всякога внася в човешката душа повече сила, отколкото всяка друга дума. /66/

...умът ви трябва да бъде поставен в такава посока, че не само да разбирате думите, а да долавяте смисъла им, защото всяка една дума съдържа в себе си сила. За това и Христос казва, че всяка Божествена Сила е начало на нов живот, т.е. новият живот започва с Божествените думи, а не само със Слово. /19, с. 108/

Казвам: Всички вие трябва да разбирате ключа на Любовта, и когато намерите този ключ и произнесете тази дума, и в най-лошото състояние на душата си да се намирате, тя ще я тонира*. /161, с. 30 – 31/

Единствената философия, която може да разреши противоречията на човешкия живот и да го освободи от ненужните страдания, това е философията на Великата Любов, на Словото Божие. Време е вече да се приложи тази философия. Обикновено тя започва само с една дума, различна за различните хора. Всеки трябва да намери тази дума и да я скрие в себе си. Тя е неговата обична дума. Произнесе ли я тихо, за себе си само, той изменя цялото си състояние: от скръбен става радостен и весел; от недоволен – доволен. Тази дума може да е за някого едносложна, за някого двусложна, или многосложна, но тя крие в себе си магическа сила. Няма мъчнотия в света, която тя да не разреши. Свещена е тази дума! Искате ли да запазите силата й, на никого не я казвайте. Крийте я даже и от себе си. Докато тя е във вас, вие сте силни. Щом я изгубите, с нея заедно изгубвате и живота си. Тя е Божественото начало в човека. Христос казва: “Не само с хляб може да живее човек, но и с всяко Слово, което излиза от устата на Бога”. Това Слово е основа на живота. То е подквасата, от която се ражда всичко велико и красиво в света. /66, с. 121/

Слово, форми на природата
Бог чрез Словото създаде света. Човек отпосле бе създаден по образ и подобие на Словото. Човек се храни със Словото и още хиляди години ще се храни с него. /18, с.133/

Коя е чистата храна? Словото Божие е чистата храна. Има книги, които са отлична храна за всеки. /51, с. 250/

Словото подразбира божествените мисли. Милиони години са били нужни докато се създаде сегашното Слово! Божественият свят не е на мълчание, но свят на пълна хармония, на красив музикален говор. Най-красивата реч е тази на Божествения свят. За да разбере това, човек трябва да притежава такива органи, чрез които да възприема висшите вибрации на Божественото Слово. /106, с. 289/

Седемте цвята на дъгата са елементи на космичното Слово, а космичното Слово е Словото но Духа, което звучи в цялата вселена и се изявява в небесната хармония и в Словото на Великите Учители. Когато във всички форми в природата видите Божественото, то е Словото. Словото ще събуди Божественото във вашата душа. /51, с.250/

Ако разумното Слово не проникне в човека, не стане негова плът и кръв, той не може да прояви доброто в себе си, не може да бъде духовен. Мощно нещо е Словото. /51, с. 249/

За да бъде духовно здрав, т.е. психически здрав, човек трябва да се храни с чисти мисли и чувства. Затова Христос казва: “Ако не ядете плътта ми и не пиете кръвта ми, нямате живот в себе си”. Христовата плът и кръв подразбира разумното Слово. /51, с. 249/

Мен ме интересува, какво иска да изрази природата чрез тази форма – изобщо как работи тя. ... Всяко растение е един метод, чрез който разумната природа говори нещо. /162, с. 39/

Вие сте от толкоз хиляди години тук, в природата, и не сте научили още нейния език. Едва няколко думи знаете от него ...
Та казвам: Трябва да се научи езика на природата. Дойде ти едно страдание, какво ти казва природата? – Ще учиш. Боли те коремът. Природата ти казва: Много ядеш. После, не си дъвчеш храната. После, не си избрал добра храна. ... Ти казваш: “Какво да правя?” – Ще бъдеш умен! Ще избереш най-хубавата храна. Природата казва: Всичко, което създадох, не е само за тебе, ти да го ядеш. То е за безброй същества. Ти ще вземеш малко храна. Ти гледаш, че другите хора имат богатство. Всичкото богатство не е за тебе. И всичкият живот не е за тебе. 

Животът на всички хора съставя един общ живот. Следователно, всеки човек е една малка частица на този общ живот. Той може да е клон, листче, един малък цвят или един малък плод. Той трябва да разбира, че всички тези, които са в света, съставляват едно цяло и неговото благо зависи от благото на всички. /15, с.418/
Флората на земята представлява азбука за разумните същества. Ето защо, трябва да се изучават не само формите на цветята, но и техните краски. В това отношение, за вас се отваря широко поле да изучавате разумната природа, да разбирате нейния език. Когато природата ни говори, тя си служи с нашия език; когато ние искаме да говорим с нея, трябва да знаем нейния език. Щом природата ти говори на твоя език, тя няма да те занимава с дълбоки, философски работи, но щом ти се разговаряш с нея и си служиш с нейния език, тя ще те занимава с велики въпроси, върху които ще те осветлява. Не знаеш ли нейния език, тя нищо няма да ти говори. Тогава отношението ти към нея ще бъде същото, каквото е отношението на някое животно към тебе. Ти можеш да го гледаш, да го милваш, но не можеш да му говориш за велики работи. Като го милваш, като му кажеш нещо, то може да се порадва, но ти не можеш да го учиш. /139, с. 273/

Дълбоката философия седи в това, което природата е изработила.

В едно цвете има много по-голямо съдържание, отколкото в научния трактат на Питагора или в “Чистия разум” на Канта или в десеттях повеления на Трисмегиста, написани на златна плоча.

Ти минаваш по една полянка и стъпкваш едно цвете, което струва повече от книгите на тези хора и продължаваш да философстваш: “Тъй е казал Кант”. Да, приятелю, ти стъпка цветето и не прочете какво е написано върху него, в неговата книга. 

Някой казва: “Аз не вярвам в науката”. Той разбира външната страна на науката. Ние говорим за вътрешната страна на науката, за положителната, Божествена наука, която е жива и възкресява човека. 

Истинско знание е това, което има приложение в целокупния живот – външен и вътрешен. То преобразява човека. 
/170, с. 282/

Когато някои искат да придобият знания, казват: Искаме да напълните, да натъпчете главите ни. – Аз пък на никого не искам да тъпча главата, нито да го уча. Аз искам да растете. За тази цел вие се нуждаете от почва, вода, въздух и светлина. Почвата ни е нужна, за да оказва съпротивление на външната сила, а с това и вие да закрепнете. Водата е нужна, за да се усили движението ви. Въздухът е нужен, за да раздухва огъня. Огънят пък е необходим, за да даде светлина и топлина на вашия живот. /178, с. 31/

В познанието седи животът. “Да познаваш”, казва Писанието, “Това е живот вечен, да позная Тебе Единаго Истинаго Бога и Христа, когото Ти си пратил”. Да познаваш нещо, в какъвто и да е смисъл, трябва то да внесе в тебе един нов елемент. Питам сега: Ако ти познаваш един човек и той не внася нищо в тебе, туй познание ли е? Ако познаваш, че една круша е гнила, туй познание ли е? Ако познаваш, че една круша е здрава, в туй познание на здравата круша има съдържание. ... Искате да знаете кое верую в света е право. Туй верую, което носи в света живот, е право. Туй верую, което носи светлина, е право. Туй верую, което носи богатство, е право. Всички ония неща, които носят известни блага, те са прави. Или другояче казано: Всичко онова, което излиза от Бога е право. /15, с. 312/

Вие носите една мисъл, без да знаете какво ще донесе тя. Не знаете и кой я турил. Вие знаете, че тя носи известни блага, но какви ще бъдат последствията, не знаете. Аз ви съжалявам, защото виждам, тази мисъл е съвсем чужда. Не опитвайте онези мисли, които не са излезли от Бога. Най-първо опитайте Божествените мисли, научете се да ги прилагате. Без това няма успех в света. Доколкото вие възприемате Божествените мисли в себе си, дотолкова ще бъде вашият успех, дотолкова ще бъде и вашето здраве, дотолкова ще бъдете и вие умни. И всичкият ваш живот ще се определи от онова положение на Божествените мисли, които сте възприели в себе си. ...
Целият физически живот зависи от храната, която възприемаш. И целият човешки живот се определя от онези божествени мисли, които ще възприемеш. /15, с. 28 – 29/

Като четеш Евангелието, трябва да възстановиш оригинала. Като започнеш да четеш Евангелието, трябва да имаш всичкия живот на Христа, с всичките апостоли от начало до края, като на кино да ги виждаш, тъй както е било неопорочено, не оттук оттам взето. Това не е Евангелие, то е само една скица. /15, с. 136/

Ако аз взема една ябълка, че я разрежа наполовина и дам половината на тебе, има ли зло в това? За да изядеш ябълката, ти никога нямаш право да разделяш една ябълка и да даваш половината на някого. Природата никога не позволява да разделяш една ябълка и да даваш половината. Казват – човек от хапката си дава. Ти нямаш това право. ...
Никой няма право да дели, да мери. Има известна максима. Светлината иде целокупно, въздухът иде целокупен, ти не можеш да го делиш. В природата нищо не може да се дели. ... Деление – както го казват – отделили детето от майка му, нали тъй. Може ли някой да отдели детето от майката? Ако ти в този смисъл го отделиш от майката, то ще умре. Може временно то да се отлъчи, да напусне майка си, но има една вътрешна връзка между детето и майката, която е свързана и никой не може да я скъса. /158, с. 52 – 53/

Христос никога не се е заемал да лекува безверници или хора убийци и престъпници. За такива изцерение няма. ... Божието Слово не се отнася до хора грешни, безверници, убийци. Докато Любовта не влезе в човека, колкото и да му се говори, всички думи ще отидат напразно. /178, с.25/

Човек няма право да говори каквото и да е, понеже като изкаже една дума, създава вече нещо. Когото и да срещнете, кажете му една добра дума /може и мислено/, даже и ако не познавате човека. Може да не му помогнете за момента, но вие ще помогнете на Божествения план. /51, с. 247/

Ако в една дума можеш да вложиш живот, всичко ще постигнеш с нея. Но ако само я произнасяш, тя е като умрелия богаташ, нищо не може да направи. Казваш: “Любов. Тя е мъртва дума! “Благост” – мъртва дума. “Сила” – също е мъртва дума. Казваш: “Сила” , но оставаш безсилен. 
/51, с. 247/

Думите, с които си служите, трябва да бъдат златни. Това да са думи, които не се окисляват, не се изменят, не изгубват своята стойност, като житно зрънце. Те носят Божието благоволение. /51, с. 245/

Когато Словото стане плът, то видоизменя самата плът.  Истинският живот е този, в който Слънцето става плът. 
/18, с. 133/

Глаголът “имам” крие магическа сила в себе си. Употребявайте го при всяко обезсърчение, недоволство, страдание. Ако нямаш пари, обърни се към Слънцето и поискай злато – то ще ти даде. Златото има магическа сила. /51,с. 242/

Словото, изкуството е лупа към известни области на живота. Ако се фокусира тази лупа, тя може да запали. /66/

Всички думи, които са мощни и силни, тихо да се произнасят. /51, с. 246/

Който има душа, не говори за другите лошо. /51, с. 246/

Преди всичко, от всинца ви се изисква простота, т.е. всички знания у вас да се опростят. В основата си нещата да бъдат прости, тъй както е проста основата, върху която тъкат, а после с преплитанията тя се усложнява. Така че в основата схващанията ви трябва да бъдат ясни и прости. Простота трябва да има в умовете и сърцата ви. Искам да схванете думата “простота”. За да я разберете, когато сте неразположени, изговорете тази дума и ще усетите тишина в душата си. Всяка добра дума трябва да произведе утихване у вас. /51, с. 242 – 243/

През гърлото ти и през твоя ларинкс трябва да минат най-хубавите думи. Като отидеш в другия свят, всички думи, които си казал тук, в другия свят са филмирани. Всичко, което сте говорили от детството до сега, всичко е записано като на филмова лента. Ще чуете и ще видите всичко, което сте вършили и тайно и наяве. /51, с. 247/

Направете си следния опит. Сутрин, като станеш си кажи: “Аз обичам истината”. И като произнесеш думите, внимавай какво впечатление ще ти направят. Като кажеш, че обичаш истината, да почувстваш една приятност, а не да се дразниш, като че едно течение ти дрънка. Докато ти като кажеш тази дума, не почувстваш една вътрешна приятност, ти не си произнесъл добре думата. Или, като произнесеш “милосърдие”, ти сам трябва да почувстваш приятност, че си я произнесъл добре. Да ти е приятно, че си произнесъл тази дума. Говорете на себе си и хубаво да слушате, да не чуете биене на тенекия. /51, с. 249/

Произнесете няколко пъти думата “здраве” и я произнесете три пъти пред някой болен, той непременно ще оздравее. Като произнесете правилно думите, ще разберете силата, която се съдържа в тях. Както водата измива нечистотиите по своя път, така и думите, правилно произнесени, измиват всички нечистотии. Всички болести са резултат от изопачената човешка мисъл. /51, с. 245/

Всяка дума съдържа в себе си взривни елементи, каквито има и в химията. Ако не знае свойствата им, човек може да си причини големи пакости. В това отношение магията е опасна наука. Има думи в магията, които съдържат магическа, динамична сила в себе си. Не знае ли кога и как да ги употреби и къде, човек може да причини ред злини, както на себе си, така и на окръжаващите. Затова изучавайте ония науки, които повдигат човека и не му причиняват пакост. /51/

Някой казал нещо лошо по ваш адрес – не се тревожете. Вашият мир струва много повече от това, което е казал някой. Това , което е казал, е за негова сметка. /51, с. 246/

Ако кажеш на човека лоша дума, четири поколения ще плащат за нея. Ако добрите думи не траеха векове и хилядолетия, вие никога не бихте излезли от мочурлуците на този свят. Добре, че като си казал сто лоши думи, казал си и една добра, за да се балансират. /51, с. 246/

Ако знаете как да произнасяте думата “Любов”, може и дявола да връзвате. Ако някой ви се сърди, вие го срещнете, произнесете мислено тази дума и ако той престане да ви се сърди, това значи, че правилно сте я произнесли. Особена атмосфера ще се създаде около вас, ако знаете как да произнасяте думите “Живот”, “Благост”, “Любов”, “Мъдрост”, “Христос”, “Дух”. /51, с. 245/

Един ден душата ще се храни само със Словото и тогава човек ще бъде здрав, няма да боледува. Сега боледувате, защото не се храните със Словото Божие. /51, с. 250/

Цялата природа представя сбор от същества, които са живели в съгласие с Божиите закони. Днес те се проявяват в различни форми и раздават от изобилието, в което живеят, на всички нуждаещи се. Кой каквото няма, да го търси в природата. Вслушвайте се в гласа, в езика на цветята, на тревите, на дърветата, на птиците и на животните. Вслушвайте се най-после и във вътрешния глас на Духа, който ви ръководи към красивото и великото, към онова, което Бог е създал. /42, с. 227/

Представете си, че ви срещне един разбойник и тури ножа на гърдите ви. Ако се уплашите, той ще забие ножа; но ако след като тури ножа до гърдите ви, вие уповавате на Бога и си кажете, че Господ е, Който разпорежда, Който управлява живота; този разбойник ще махне ножа от гърдите ви. Значи, с тази мисъл в себе си ти превърна този нож. В какво? – Този нож, това е Словото Божие. Словото, това е мечът, но онзи който не разбира това Слово, употребява направо този меч, без да го трансформира. Онзи човек, който разбира Словото Божие, употребява този меч като своя духовна сила и с него се брани, с него се защищава. /151, с.17/

Не искам да ме правите център; не искам да ставам проводник на вашите, ако щете, даже добри мисли. Не искам да изпъква във вашия ум някой си г-н Дънов, а онова, което желая, е вие да познаете Господа, защото аз имам и вземам участие във всичките Му работи. И ако не вярвате в мене, вярвайте в неговото Слово. /30, с. 226/

Някой мисли, че като идва често при мене или върви подир мене, е близо до мене. Не, физическата близост не е близост. Най-близко до мене е този, който чете беседите и прилага прочетеното. Така се свързва с Божествения Дух, който е говорил чрез мене. /175, с. 238/

... моите думи всякога носят благословения за ония, които ме слушат, защото са думи на Бога, думи на небето, думи на Христа. /30, с. 209/

Под думите Исус Христос ние разбираме едно велико, всеобемлящо проявление на Божия Дух, от който изтича Любовта. От тази Любов се ражда животът, който ние търсим. Христос не е едно верую, Христос е живот. Христос  не е една философска система, затова не може да се разбере с ума. Преди всичко сърцето трябва да разбере Христа, а после ума. Сърцето в дадения случай е ученикът, който трябва да разбира, а не учителят. Умът е учителят, затова не той трябва да възприеме Любовта. Сърцето е, което трябва да възприеме Любовта. В сърцето липсва Любовта. Следователно, тази велика сила - Любовта – трябва да се възприеме чрез сърцето, за да укрепне то. Някои не могат да разберат това и питат: Защо не можем да възприемем Любовта чрез ума? Законът е такъв. Кой трябва да яде, ситият или гладният? – Гладният. Кой трябва да пие вода? – Жадният. Кой трябва да се учи, ученият или невежият? Ученият човек може ли да се учи? – Не може. Невежият само може да се учи. В света има два вида хора: едни, които се учат от другите; и втори, които се учат сами от себе си. Един велик дух от небето сам се учи. Нему Бог дава цяла една слънчева система да я управлява и от резултатите на своята работа, той прави изводите си и сам се поправя. Докато този дух управлява тази слънчева система, дотогава ще съществуват хората, дотогава ще се учат, ще се бият, ще разискват, имат ли граждански права или не, трябва ли да съществуват други народи или не и т.н. Всички хора спорят, считат, че са много важни фактори. Действително, хората са важни фактори за света, но този дух, който ръководи цялата слънчева система, се учи от тези толкова важни фактори, прави си своите изводи, и след като завърши целия процес на своето велико развитие, явява се пред Бога, и казано на ваш език, дава отчет за всичко, което е сторил. Той казва: Еди къде си моето знание проработи добре, еди къде си не проработи добре. Като дойда втори път, ще го поправя. 
/60, с. 120 – 121/

Скръбни ли сте, болни ли сте, неразположени ли сте, произнесете думата “АУМ” няколко пъти, даже да не разбирате смисъла й. Аум е дума на Духа и винаги помага. /51, 1., с. 242/

Има нещо в човешката мисъл, което наричаме разум. Думата е изменена. “О”-то е обърнато. У нас имаме думата “Ум”. “Ом” е превърнато на “Ум”. ... “Ом” значи туй, което носи всичко, което Бог е дал. Имате всичко туй , с което  си служите. А пък сърцето, то е проявление на “Ом”. Половината на “Ом”  е човешкото сърце. Що е сърцето? – Сърцето носи половината от благословенията, които Бог ти е дал. 
/15, с. 243/

... индусите имат свещената дума “Ом”. “О”-то се произнася и отникъде не е ограничено, то излиза свободно. Ако произнесеш някои от буквите, все ще има някакво допиране до небцето или до зъбите. Но на “О”-то гласът излиза свободно. И при буквата “А” пак е свободен гласът. ... Тогава може да произнесете думата “Аум”, ще вземете “сол” на цигулката. Втората нота ще бъде “до”, а третото ще бъда “ми”. “Сол, до, ми”... В “О”-то винаги се показва, че ти си свободен.  “О”-то показва една величина, която нито може да се увеличи, нито да се намали. “О”-то показва, че никой не е в състояние да ти направи зло или добро. Буквата “А” показва, че ти си бременен с известна идея, ти си бременен с нещо. Бременни са само ония хора, които имат известни идеи. “М”-то в дадения случай е условията, при които дадената бременност може да се развие. “М”-то съставя първичната материя, от която формите са направени. В света има две неща, които постоянно функционират. “М”-то и “О”-то. “О”-то индусите го наричат прана. Праната е силата в света, която изпълня пространството. И в потенциално отношение съществува и в кинетическо отношение съществува. Когато тя се преплете с материята, се образуват формите. Прана или жизнен еликсир го наричат. ... Ти искаш да бъдеш красив. Ако не разбираш законите на праната, на жизнената сила и еликсир или ако не разбираш качествата на първичната материя, ако не разбираш качествата на “М”-то, ти не можеш да се подмладиш. /15, с. 228 – 229/

“С дух и истина”. Работете с тази мисъл, да извадите соковете, които е съдържат в нея. Така ще дойдете до вътрешното познаване на себе си и на своя ближен. /66/
... когато казва Христос “от вода и дух”, водата в дадения случай се взема първичната прана, силата... А Божественият Дух, то е разумното в човека, то е най-висшето съзнание. ... трябва да имаш в себе си изобилно прана, изобилно първична вода трябва да имаш в запас. Щом няма тоя запас, той е неразположен. Въздуха ще започнеш да дишаш. Енергия да приемаш вътре в ума си. Значи, като кажеш “аом”, свободен си. Ти ще вярваш, че няма в света никаква сила, която може да те мръдне, дето Бог те е турил. Туй ако не вярваш, ти си безверник, ти пакостиш на себе си. ... в туй “О”, там дето е, е хубаво. Щом Божият Дух е при тебе, кой ще ти пакости? /15, с. 229 – 230/

Казано е в Писанието:”Ето хлопам на вратата ви”. Кой хлопа в човека? Духът, възвишеното в човека хлопа. 

“А твърдата храна, т.е. възвишеното знание е само за съвършените”. Всички можете да бъдете съвършени. 
/102, с.112/

“И когато бе седнал на трапезата в къщи, ето, мнозина митари и грешници дойдоха и насядаха с Исуса и учениците Негови”. /Ев.Матея, 9:10/

Митарите и грешниците, които се събрали около Христа, слушали новото учение, което Той учил. Мнозина си казват: “е, колко хубаво би било, ако бихме били и ние на Христовата трапеза.” – Че тази трапеза е била много проста, не мяза на царската трапеза: там не е имало агнешко печено, кокошки, пълнени домати или кюфтета, супа с яйца, тиквички с агнешко месо, карначета, печени на шишчета, момици, печени на скара и др. Тогава, като не е имало тези тъй хубави работи, какво е струвала такъва една трапеза? .. Казва се: “тези митари и грешници се събрали заедно с Христа и Неговите ученици”. /144, с. 98/ 

Учението в света, това е един велик процес, то е една велика трапеза, на която има най-изящни яденета. Но вие най-напред трябва да се научите да присъствате на една обикновена трапеза на стомаха. И съвременното човечество минава на тази трапеза. Няма да ви описвам сега каква трябва да бъде трапезата на стомаха  и отстъпвам правото на вас, защото вие сте по това специалисти. Втората трапеза, на която човек трябва да е присъствал, е трапезата на дихателната система, и след това, като премине през процеса на пречистването, тогава ще присъства и на един отличен банкет, какъвто светът още не познава. На трапезата на стомаха има 10, 000, 000 куверти. Всеки от гостите дигне чашата, дигне вилицата и казва: “ох, колко е приятна тази работа”. С тези 10, 000, 000 души или клетки и ние вземаме участие и преживяваме тяхната радост. Това не е алегория, а е факт – в стомаха има 10, 000, 000 клетки, които ядат, пият и вършат работа. В белия дроб има още повече гости, още по-голямо количество клетки, които вършат своята определена работа. Когато се качим на един планински връх и подишаме чист въздух, клетките на белия дроб дигат чашките и казват: “колко ни е приятно тук! Да живее нашият господар, че ни е извел на това високо място”. Като се качите в мозъка горе, дето били поканени митарите и грешниците, трапезата е още по-величествена; там има три билиона и 600 милиона клетки, толкова гости са поканени да присъстват заедно с Христа и Неговите ученици. Затова, като изпратиш чрез ума си една велика мисъл, у тебе, в твоя ум става такъв голям банкет, който не можеш да почувстваш нито в стомаха, нито в белия дроб. Следователно, умствените преживявания са най-висши. /144, с. 99/

... творческият принцип, първичната сила на съзнанието не е Отец, а Логосът, който слезе на Земята и Земята не Го позна.

Така е писано: Първият човек Адам “стана душа жива”, а последният Адам е дух животворящ. /I Коринтяни ,15:45/

Защо трябваше Христос да пострада? – За да роди нещо. Той първо роди, а после напусна земята. Това, което роди, Той остави на земята. – Кое е неговото дете? – Божието Слово. Той го остави на земята в полза на цялото човечество. Христос роди на кръста и там умря. /149, с. 210/

Апостол Павел казва на едно място в Писанието, че главата на църквата е Христос. Всъщност, Христос е Словото, а главата на Христос е Бог. /112, с. 286/

Питате, ще дойде ли Христос втори път на земята. Ще дойде, но чрез живото Слово. – Вярно ли е това? – Ако обичаш Христос, вярно е. Ако си свободен, вярно е. Ако не Го обичаш и не си свободен, не е вярно. Само веднъж можеш да видиш Христа. /57, с. 109/

За да се запознае с Христовото учение, преди всичко човек трябва да обича Христос. Иначе, колкото да е учен, ако не обича Христос, той не може да възприеме учението му. /125/ 

Христос не беше човек на вярата, но на любовта. /50, с. 69/

Христос свърза хората помежду им, и ги застави да се обичат. Христос внесе Любовта в света – една основна идея. 
/146, с. 127/

Казвате: Да дойде Христос втори път на земята. Христос не иска да дойде втори път между хората, да Го оберат. Като оберат човека веднъж, няма смисъл втори път да го обират. За да слезе Христос на земята, трябва да имаме любов. Ако не сме готови да любим Христос, да Го виждаме във всеки брат, във всяка сестра, във всяко дете, как ще дойде Той? 
/57, с. 226/

Христос идва вече на земята да донесе Божията Любов за всички хора. Когато те си подадат ръка за взаимна любов, за братство и равенство, Христос ще влезе в Своята неръкотворна църква, да научи хората на самопожертвуването по любов, а не с насилие. /31, с. 41/

Молете Бога да ви помогне, да развивате правилно ума, сърцето и волята си, да се облечете в Христос, както е казано в Писанието. С други думи казано: Приемете Христос в сърцето си като ваш приятел и в ума си, като ваш Учител, да ви обхване външно и вътрешно, а не само да се облечете в Него, като в дреха.

Някои търсят Христос по външен път, само в един човек. Така те няма да го намерят. Христос се открива на онзи, който искрено Го търси. Как се открива? – По вътрешен път и не само чрез един човек, а чрез много хора. Той се проявява като светлина. Христос е и в едното и в многото. /40, с. 86/

Има три начина, по-които може да се говори - говорене отвън, говорене отвътре и говорене отгоре, т.е. да се говори на тялото, на сърцето и на ума. Някой казва: “Да ядем, обядът е готов!”  - Това е говорене на тялото. Аз казвам: “Да се обичаме!” – това е говорене на сърцето. Този втори начин на говорене не го разбирате така непосредствено като поканата за ядене, защото с последното вие имате опитност. Помислете как ще разберете обичта. Като ви кажа: “Да познаем Христа!” , това е вече говорене на ума. Как ще познаете Христа? Помислете върху обичта и познаването на Христа. /19, с. 85/

Някоя сестра ми казва, че видяла Христа. ... И аз съм видял слънцето. Но какво виждане е то на слънцето? Не е въпрос само аз да видя слънцето, но и то трябва да ме види. Не само аз да му приказвам, но и то да ми приказва. Не само аз да го слушам, но и то да ме слуша. Аз се моля, но туй слънце не иде. /35, с. 259/

Животът е материалът, чрез който духът ще може да изяви своето знание. ... Бог не говори по друг начин, освен чрез езика на живота. /29, с. 8 –9/

Когато дойде разумното Слово, една велика епоха ще се създаде и знанието, което очаквате, ще дойде. Знанието, което е събрано от хиляди векове, ще се даде на хората. Само тогава ще разберете какво нещо е човешката душа. Знаете ли какво нещо е човешката душа? Само онзи, който има душа, може да носи в себе си всичките добродетели. Няма ли човек душа в себе си, безполезно е да му се говори за възвишен и духовен живот. /178, с. 32 – 33/

Христос казва: “Аз имам ястие да ям, което вие не знаете”. Под “ястие” той разбира знание. Силата на човека се заключава в това, което той не знае, както  и в това, което хората не знаят. /165,  с. 21/

Като говорим за знанието, ние имаме предвид това знание, от което се нуждае човешката душа. То е специфично за всеки човек. Както храната е различна за всеки човек, така и знанието е различно. /13, с. 4/

Човек се стреми към такова знание, което е необходимо за развитието на неговия ум. При това, не е достатъчно само да придобива знания, но той трябва да ги асимилира. Остане ли на повърхността на неговия мозък, знанието ще тече отгоре без да се всмуква и ще образува порой. Обаче, като се всмуква от мозъка, то прониква навътре и дава условия за растене. /13, с. 5/

Знанието, което ви давам, е ядене. /1, с. 301/

Добрите мисли, добрите чувства и желания са лъчи на светлината, които носят храна за живота. Добрите постъпки са лъчи, цветове на светлината, които носят живия хляб за душата, за да познае Тогова, Който я е родил. /66/

... първото нещо, което се изисква от човека е да познава законите на светлината, която носи мир и разширяване на човешката душа. Тя е първата храна, с която душата се заквасва. Когато престане да възприема тази светлина, човек страда, обезсърчава се и се спъва в живота си. Всеки трябва да знае как да възприема светлината и да я предава. Както светлината, така и музиката е храна за човешката душа. Кой не се е наслаждавал от хубавото свирене? Голяма е насладата, която човек получава от свиренето и слушането на цигулка. В ръцете на добрия музикант цигулката говори. Цигулката представя човешката душа, а лъкът – човешката воля. ... Най-красивата мелодия и хармония, която излиза от цигулката е животът. Ще държиш цигулката правилно, ще държиш лъка добре и ще напипваш мястото на тоновете точно, всеки тон да е чист, ясен и мек. Ще работиш върху ухото си да го развиваш. /25, с. 346/

Любовта на Учителя действа във вид на светлина. /138, с. 239/

Като започват да ядат, някои хора се помолят на Бога и след това казват: Ела Боже да ядем! Това е дълбок вътрешен процес. Този процес се отнася не само до яденето, но и до четенето. Като чете някоя хубава книга, човек непременно трябва да държи в ума си поне една светла мисъл. За да възприеме и разбере тази светла мисъл, Божественото трябва да дойде в него, да го освети. Ако дадена книга не се разбере в духа, в който е писана, тя завинаги остава неразбрана, не може да се възприеме.

Сега, като ви наблюдавам, виждам, че не сте яли, гладни сте, обеднели сте. /66/

Ние веднъж в живота си трябва да имаме тази опитност – познаването на Бога. Всъщност, Бог е най-познатото и най-непознатото Същество в света. Хлябът, който ядете, в него Бог е скрит. Водата, която пиете, в нея Бог е скрит. Във въздуха, в светлината – също. 

Пред нас стои великата задача – да познаем Бога. Когато човек познае Бога, той се озарява от такава светлина, че е готов да направи истинска жертва. /62 с.233/

Който яде с охота и разположение, той е попаднал на основния тон на храненето. Той зависи от основния тон на светлината. Ако не вземете правилно основния тон на светлината, която слиза от Божествения свят, не можете да попаднете на останалите основни тонове в живота. ...
Помнете: без светлина животът винаги остава неразбран. Светлината носи всички възможности и условия за развиване на човешкия ум, сърце, воля, душа и дух. /66/

Често се говори за вярата, като движение на духа ... за светлината, която постоянно приижда. Ние живеем в епохата на зазоряването. Ще дойде изобилната светлина, ще станат нещата ясни. И животът не може да се разбере, докато нещата не са ясни. Плодовете зреят при светлина и топлина. Ако нямаше светлина и топлина на земята, нямаше да има живот. ... Добродетелите – това са плодовете на Духа. В случая, Любовта играе ролята на топлина, Мъдростта – на светлина, която възраства нещата. Истината заема средно положение между Любовта и Мъдростта. /76, с. 161/

Не е лесно великите истини да се преведат на език, достъпен за необикновения човешки ум. Един ден те ще бъдат достъпни за умовете на хората. Това ще стане, когато хората изучат законите на светлината и влиянието й върху човешкия организъм, както и влиянието на различните цветове. 
/163, с. 78/

Човек е един акумулатор, един кръстопът на космически течение. /66/

В света съществуват хора чисти и свети, които излъчват от себе си особена вътрешна сила, която храни човека като физическата храна.Той може да седи при някой от тия хора няколко деня, без да помисли за ядене и пиене. Това подразбира Христос в стиха: “Ако ядете плътта ми и пиете кръвта ми, ще имате живот в себе си”. Това показва, че съществуват разни начини, чрез които хората могат да се хранят. /146, с. 54/

Ако разумното Слово не проникне в човека, не стане негова плът и кръв, той не може да възприеме доброто в себе си, не може да стане духовен. Мощно нещо е Словото! Мощна е човешката мисъл! Достатъчно е човек да приложи съзнателно, с вяра мисълта си, за да опита силата й. За това е нужна воля. Чрез мисълта са се лекували хора от неизлечими страшни болести. Повярва ли в силата на мисълта, човек може да прави чудеса с нея. Има такива случаи в живота. За пример, болен, който лежал 10 – 12 години, повярвал в силата на мисълта. Това значи, да направи човек преврат в своето съзнание, в психиката си. Обаче, затова се иска силна воля, без никакво колебание. Кажете ли нещо, две мнения не трябва да има. /163, с. 52/

Словото, това е онзи първичен подтик в нашия дух, в нашата душа, в нашия ум, който е причина за нашия живот и за нашия прогрес. Този подтик на Словото ние не можем да спрем. Всякога, когато се опитаме да го спрем, ние си създаваме най-големите страдания и болести. Словото е, което гради в нас и което стимулира нашата мисъл и организира нашия мозък. Понеже мозъкът  е един мощен електрически акумулатор, то по някой път, като се набере повече електричество, отколкото е необходимо, става причина да влиза въздух в мозъка. Това вече е опасно. Също така, ако в стомашния мозък на човека се набере повече магнетизъм и не може да се употреби както трябва, ще стане причина да се събере повече вода в организма и тогава се явяват неестествените и болезнени състояния в тялото, защото природата не търпи никакви натрупвания. /9, с. 9/

Щом си богат, давай на всички, които се нуждаят. Ако всички постъпват така, навсякъде ще има радост и веселие. ... Щом не давате, животът ви ще бъде пълен с положителни и отрицателни величини: Ще боледувате, ще страдате и ще се мъчите. Така ще бъде за ония, които не дават. Ония, които дават като Христа, ще имат живот в себе си и ще се ползват от плодовете на великото учение. /106, с. 83/

В природата съществува правилен ритъм, който се възприема и предава чрез хората. Музикантът го предава чрез свиренето; художникът чрез четката; ученият – чрез мисълта; любящият – чрез сърцето си. Ако мислите, чувствата и постъпките на човека се подчиняват на този ритъм в природата, той може да предаде  този основен тон на мислите, на чувствата и на постъпките си и на другите хора. Няма ли този ритъм, никакъв тон не може да се предаде. И тогава, ако е учен, ще говори на хората, но те няма да го разбират, ако е музикант, ще им свири, без да ги въодушевява. /12, с.296/

Та казвам: ние сме дошли до положението да изучаваме обонянието.

Казва се, че Бог е вдъхнал дихание в носа на човека и той станал жива душа. И казал му после Господ: “Ще ядеш и ще опиташ всичко в света”. Дотам сме дошли днес. В света иде друго едно писание, според което Господ ще създаде новия тип човек. Бог ще му вдъхне дихание чрез ушите и този човек ще се научи да пее. И най-после ще дойде епоха, през която ще се създаде най-новия човек и тогава Бог ще му вдъхне дихание през очите. И този човек ще говори най-сладките и най-разумните слова. Сега Господ ще вдъхне дихание на хората през ушите, затова те трябва да се научат да пеят. Всички хора трябва да се научат да пеят, затова именно и аз говоря за музиката. Всеки човек, на когото гласът хъхли, той не може да влезе в Царството Божие. Човек, който не пее, това не говори добре за него. Аз не говоря за старата култура, но говоря за новата култура, в която пеенето е необходимо. Лягате ли, ставате ли, идеята за пеенето трябва да се втълпява в ума ви. Вие трябва да се приготовлявате за певци, не като онези европейски певци, които пеят само за пред сцената. Вие трябва да се приготовлявате за един концерт пред ангелите, те да ви харесат. /61, с. 19 – 20/

Ако се влее здрава кръв в тялото на болния, той непременно ще се обнови. Ако минавате за християни, а не сте се обновили, вие не сте приели Христовата кръв в себе си. ... Кръвта Христова е Словото, което оправя пътя на човека. Словото Божие, това е музиката на живота. Всеки може да каже: “В начало бе Словото”, но правилно трябва да се каже. Без Любов, без Мъдрост и без Истина Словото не може да се изговори. /177, с. 318/

Щастливи са ония хора, които могат да ядат. Ако вкарате един невежа в една библиотека с класически книги, какво ще се ползва от тях? – Нищо не се ползва. Той нито може да чете, нито може да разбира. /126, с. 252/

... какво означава за човека неестествената храна? Тя представя ония неестествени идеи и учения, които тровят човешката душа. Това са лъжливи идеи, които внасят заблужденията в света. /140, с. 177/

Днес хората се самоизлъгват, като мислят, че мазната храна или месото ще им придаде нещо. Не, чуждото всякога остава чуждо. Следователно, животът на другите същества принадлежи на самите тях, но не и на хората. Хората нямат право да се разпореждат с живота на другите същества. – Как и с какво ще се храним тогава? Под “храна” в широк смисъл, аз разбирам Божественото. В това отношение, само Божественото може да служи за храна на човека. Вън от него, всичко друго е чуждо притежание, с което човек няма право да разполага. И тогава, който употреби за храна нещо, което не е Божествено, то ще внесе в него известна отрова. Чуждото, внесено в организма, оставя своята отрова. На тези чужди вещества, внесени в човешкия организъм се дължат противоречията и страданията в живота. Задачата на човека е да освободи организма си от тия чужди вещества. И тогава, в организма му трябва да остане само Божественото. Щом Божественото остане в човека, а чуждото излезе вън, лицето му веднага просиява и волята му идва в нормално състояние. /17, с. 39/

“И направи Бог човека от пръст по образ и подобие свое и духна в ноздрите му дихание”.  ... Тъй се предава на съвременното човечество в свещената книга легендата за създаването на първия човек. От коя раса е останала тази легенда? – От семитите, четвъртата подраса. Те са хора крайни материалисти. От тия хора днес като остатък се явяват китайците, хора, които даже и за Бога нямат име. Когато китайците искат да кажат нещо за Бога, казват “тау” – това означава небето. За тях всичко горе на небето е Бог. У евреите пък, когато Яков отиваше при своя роднина Лавана, той сънува един сън, виде Бога и Му каза: “Там, дето ме видиш, благоволи да ми дадеш овци и говеда, а пък аз като се върна, ще ти направя един малък олтар и жертва ще ти принеса”. И действително, Яков направи олтар на Бога, даде десятъка си от овцете в жертва. /122, с. 8 – 9/

“Всяко дърво се познава по плода си”. Плодът определя качеството на растението. Аз ще засегна духовния живот. Онези от вас, които още не са родени от Духа, а са в ембрио, в зачатие, ще вземете живота, а онези от вас, които сега се приготовляват отвън, които съставляват тази кал, от която Бог за в бъдеще ще прави хората, ще гледате пръстта да бъде по-доброкачествена. Колкото по-доброкачествена е пръстта, толкова по-добър хляб може да стане от нея. Твърдата пръст, за която говори Христос, това е хлябът, който има отношение към стомаха. Христос казва: “Аз съм живия хляб”. Това се отнася до сърцето на човека, а “живата вода” подразбира един още по-висок живот от хляба. Хлябът трябва да се превърне на вода, а водата трябва да се превърне на Дух. Затова и в Писанието е казано: “Ако се не родите от вода и Дух, не можете да влезете в Царството Божие”. Значи водата е потребна за сърцето, а Духът – за ума. Следователно, ако се съберат тия два полюса – умът, който е почва за човешката мисъл и сърцето, което е почва за човешките чувства, ще се образува човешката душа или съзнателното човешко его. /122, с. 9 – 10/

... онези фактори, които са създали нашето тяло, нашето сърце и нашия ум, произтичат от три категории интелигентности. Ето защо, когато мислим само за тялото си, ние сме свързани с най-нисшата интелигентност в природата, с първата категория фактори – с работниците. Тези същества ще ни покажат най-хубавите ястия, ще ни научат как да приготвим храната си, как да я добиваме. Те обаче няма да ни покажат извора на живота.

Втората категория същества уподобявам на тия, които са писали книгата. Те ще ни покажат пътя на живота, т.е. вътрешното съдържание. Те са още по-напреднали от първите в своята еволюция, но не могат да ни кажат нищо за онази велика Божествена мисъл, която е предшествала образуването на материалния свят, образуване на силите в живота.

Най-после идваме до третата категория същества, които са създали човешката мисъл. И понеже човек сега е свързан с тия същества, затова той се нарича “същество на мисълта”, но за в бъдеще той ще измени това си име и ще се нарича “човек на Любовта” или “възлюбения син на Любовта”. С мисълта си той трябва да се съедини с Божествената Любов, за да стане цял човек, защото засега човекът е половин. В сегашния човек има борба между неговия дух и неговата плът. Защо? Защото вътре в него става един процес на обновление. Когато този процес се завърши в нас, тогава ние ще съзнаем, че можем да бъдем господари на себе си. Засега ние не сме господари на себе си, нас всеки може да ни подкупи. Онези, които са родени от вода и Дух, тези думи не ги засягат, но те се отнасят за онези, които не са родени още. /122, с. 13 – 14/

Хранете се с плодовете от Дървото на живота и ще се изцерите. Това дърво е Христос. Имайте Неговото сърце, желайте Неговия ум. Да бъде у вас Христовия Дух. И разбирайте онова, което Той има да ви каже, защото ще бъде написано във вашите сърца. Там, където Бог ще го напише с ръката си, и където вие сами ще го четете. Защото Божият закон е да се пазят всички добри неща в душата, която е олицетворение на всичко, което Той върши. Тя е книга, в която се вписват Неговите дела заедно с Неговите слова. /152/

Христос казва: “Вие, жените, трябва да се повърнете към първото си положение!” Към кое положение? Към положението да се храните с плодовете от Дървото на Живота. Дойде ви една горчива мисъл, едно горчиво желание – това е от дървото на познание на доброто и злото. Каквато и мисъл да ви дойде, веднага я отхвърлете и поставете друга добра на мястото й! Мразиш някого. Не се старай да махнеш този човек или да го избегнеш, а намери друг някого, когото да обичаш. /19, с. 34/

Душите, които се хранят с Любовта живеят, а които не – страдат. Радостта изхожда от факта, че си ял от Любовта, а скръбта – че не поддържаш живота си от плодовете на Любовта. Затова трябват образци – чрез говорене няма да се научат хората. /128, с. 140/

... когато Христос влезе във вас, ще стане невидим и вашите сърца ще започнат да горят.

Хранете се с Любовта, с живото Слово на Христос. /74, с. 117/
“Аз имам храна, която вие не знаете”. Тази храна е разумното Слово Божие, което като влезе в човека, внася разширение, светлина, сила, благородство и всички добри подтици. Дойдете ли до закона на храненето, ще намерите истинската храна и ще разрешите един от важните въпроси. Ето защо, търсете незнайното в света. Докато търсите само знайното, обикновеното, почестите, уважението на хората, това нищо не допринася за вашето развитие. Напротив, всичко това ви спъва. /165, с. 33 – 34/

“Аз имам ястие”. Христос определя в какво се заключава яденето, а именно, да вършим волята на Онзи, Който ни е пратил на Земята. /165, с. 22/

Христос казва: “Аз имам ястие”. Това е Божествената храна, която Христос донесе на земята. Ако човек не намери тази храна, той не може да намери вътрешно просветление, към което се стреми неговата душа. Каквато храна ядеш, такъв ще станеш. Този закон е верен и на физическия и в духовния свят. /165, с. 24/

Хранете се с Любовта, с живото Слово на Христос. Живото Слово ще внесе във вас това, от което всички се нуждаете. Това е новата храна. /74, с. 87/

... същественото за живота е храната. Защо? Защото Словото идва чрез храната. Щом дойде Словото, ние влизаме вече в света, който Бог е създал. Само по този начин ще разберем стиха, в който Христос е казал: “Блажени чистите по сърце, защото е ще видят Бога”. /17, с. 10/ 

Любовта е храна за душата. Тя е вътрешното ядене, с която хората живеят. Що е Любов? Това, което внася постоянно живот в душите ви. /62, . 273/

 Любовта е жизненият еликсир на всички времена и епохи. Където е Любовта, там е хармонията. /138, с. 49/

Любовта е деликатната храна, която се доставя на човешкия ум, сърце, душа и дух. Без Любовта не може да им се достави храна. Човешкото сърце събира енергия, а умът я обработва. Това, което става в сърцето, винаги подкрепя човешкия ум. Ако човешкото сърце не изпраща кръв към мозъка, то последният спира своята дейност. /172, с. 45/

Любовта трябва постоянно да се втича в човешката душа. Тя е храната на живота. Като знаете това, всяка дума, всяко чувство и всяка постъпка трябва да са проникнати от любов. Помнете, че зад всяка ваша дума или мисъл седи Бог и ви наблюдава. /149, с. 252/

... първата храна, с която човек трябва да започне, за да прояви живота, това е Любовта. Това значи да се пробуди висшето, т.е. Божественото съзнание в човека, или тъй нареченото будическо тяло на човека. Досега Божественото е спяло, но трябва да се пробуди. То се е намирало в такова състояние, в каквото се е намирало яйцето, преди да се постави под квачката. Следователно, Божественото съзнание чака сега своите благоприятни условия да се излюпи. Щом се постави под квачката, пиленцето само по себе си ще се оформи. /146, с. 217/

Човек не може да извърши никаква работа, ако не е взел от храната на Любовта.

Който се храни с храната на Любовта, неговата работа и в началото и в края ще бъде отлична. /78, с. 109/

Единствената сила, която познаваме, е Любовта! Като приемем Любовта, ние не се делим. Няма да кажеш: “Аз съм по-друг от хората”. Достатъчно е да бъдеш като Любовта. Любовта е, която поддържа целия Божествен порядък! Любовта е, която поддържа блаженството. Любовта е, която поддържа щастието. Любовта е, която поддържа честността, справедливостта, благородството, разумността. Всичките добродетели, които съществуват в света, Любовта ги поддържа. Тя е храна за всичко. /114/

И тъй като минавате от едно състояние в друго, вие се нуждаете от чистото слово, чистата мисъл, чистото чувство, чистата постъпка. Това е чистата Божествена храна. Всичко, което става в света, е отражение на великия Божествен ред на нещата. За да възприемете тази идея, вие се нуждаете от смирение. /104, с. 140/

Материалният свят е само средство, чрез което Великият, Безграничният се проявява. Човешката душа обича този език. Тя възприема силите, които струят през тези форми, тя се храни с тях. Мълчанието е говор. Един живот се изявява безгласно чрез камъка, водата, въздуха, светлината, чрез формите, багрите, аромата, чрез движение и неподвижност, всичко съчетано в съвършена хармония, живият център на която са пак човешките души, обединени чрез вечната хармония с Единния. Човек приема Словото на Вечния както храната, водата и светлината. То храни, възраства и укрепва всички същества. /66/

Като хапнеш хляб, Господ ти проговаря. Като наблюдаваш изгряващото слънце, Господ ти проговаря. Като духа вятър, Господ ти проговаря. Какво повече искаш? Бог иде всеки ден при нас, а ние го търсим по особен начин. Как ще се прояви Той, това е Негова работа. Ние трябва да се съобразяваме със закона на Любовта, която носи мир, здраве и подмладяване. Любовта, това е единствената сила, която носи благата, необходими за живота. По какъв начин ги носи? – По непринуден, естествен начин. /105, с. 222/

Любовта е великата храна, която човек може да си достави на ума, сърцето, душата и духа. /83, с. 16/

Ако нямаме на земята благословението на Божия Дух, нищо не можем да постигнем. Ако не виждаме Бога в светлината, водата, хляба  нищо не се ползваме, а ако ядем хляба без любов се наказваме. /128, с. 266/

... не е достатъчно човек само да познае, че Исус Христос е Син Божи, но и да опита това.  Под думата “Син Божи” ние превеждаме думите “любов и живот”. Тия думи, така както се употребяват, още не са самите думи. Как трябва да възприемем Любовта? – Любовта трябва да я възприемем чрез волята. Мнозина искат да възприемат Любовта само чрез ума. Не, Любовта чрез ума не може да се възприеме. Любовта е само слуга, и затова, когато иде в света, трябва да се възприема чрез волята. Следователно, всички онези хора, които имат Любов, са все волеви натури. Когато човек има едно желание, той света ще преброди, но ще го постигне. 
/60, с. 117 – 118/

Христос казва: “Ако не ядете плътта ми и не пиете кръвта ми, нямате живот в себе си”. Той взима яденето в неговия първичен вид, както първоначално природата го е установила. ... Аз тълкувам този стих пред учениците в следната форма: “Ако не ядете” – ако не изпълните, ако не упазите, ако не се стремите към Бога и не търсите Неговата слава. Който търси славата Божия, той търси своето растене. Само при това положение той може да постигне своите желания. /66/

“Ето, идат дни”, говори Господ Иеова, “ и ще проводя глад на земята; не глад за хляб, нито жажда за вода, но за слушане Словото Божие”. /Амос 8:11/

... всеки трябва да възприеме Духа, Разумната воля, Словото. Това значи разбиране на закона, защо трябва да ядем и какво да ядем. /106, с. 81/

Живото Божие Слово е храната, която поддържа организма на ученика и пречиства кръвта му. /138, с.226/

Знанието, което ви давам, е ядене. /1, с. 301/

... отношението на човека към Бога е такова, каквото е отношението му към гостилничаря. Щом се намери в известни изпитания, човек започва да търси Бога, да се моли по няколко пъти на ден. Като забогатее, като придобие знание, той пак Го забравя. /68, с. 186/

Тъй щото, ако искаш да помогнеш на някой човек, свържи го с Бога. Щом е свързан с Бога, той ще бъде нахранен. 
/66, с. 114 – 115/

Сдъвчете храната и оставете на стомаха да свърши своята работа. По същия начин сдъвквайте и Божественото учение, когато влезе у вас. Сдъвквайте го и за по-нататък оставете да се разнесе по цялата душа. Имайте здрави духовни зъби и здрави стомаси. /155/

Да учиш, да се стремиш да станеш учен, значи да се храниш. /96, с. 10/

Учителят говори според вашето съзнание. Колкото повече съзнанието ви се повдига, толкова и мисълта на Учителя се изменя. Това е барометърът, с който се определя степента та вашето съзнание. … Аз говоря за сегашното ви съзнание. За вас е важно онова, което сега влиза в стомаха ви и се превръща в кръв, която сега създава бъдещото ви тяло. Новото тяло ще ви подтикне към Бога. /1, с. 205 – 206/

За да не боледува, човек трябва да се храни с плодовете на Духа: Любов, мир, радост, дълготърпение, кротост, въздържание, милосърдие. Не се ли храни с тях, натъква се на отрицателните сили на природата, преживява омраза, подозрение, мъчи се , боледува. /66/

Щом водата и хлябът са дошли при тебе, това показва, че ти си проявил послушание. Иначе нито водата, нито хлябът ще дойдат при тебе. Повечето хора схващат идването на Христа механически. Всъщност това е вътрешен процес. /1, с. 38/

В храненето със Словото Божие седи новият живот. 
/137, с. 348/

Казано е, че не само с хляб ще живее човек, но и с всяко слово, което излиза от устата на Бога”. Това значи да превърнеш твърдата неорганична материя в мека, т.е.органична. /173, с. 279/

Словото Божие ние можем да го глътнем, но ще ни ползва ли?  Не, то ще ви ползва само, когато го сдъвчете. /30, с. 250/

Да изядете един плод и да познаете Бога в него, струва повече от всичката слава и всичкото богатство на земята. /137, с. 57/
Най-малко 5 минути трябва да погледаш храната си, да помечтаеш, че тогава почни да ядеш. Трябва да прочетем това, което е написано. Ако не можеш да четеш онова, което Бог е написал на една ябълка, на една круша, на една слива, на една череша, на един портокал, на един лимон, ако не можеш да прочетеш онова, което е написано на един пъпеш, на една тиква, на една краставица, какво е написано на зелето... какво ще търсиш на небето. /66/

Трябва да се научите да храните своите способности. Не може да се развие една способност, ако не я храните. 
/137, с. 329/

Човек трябва да се храни със Словото Божие. Горко на оногова, който не подхранва сърцето си! Двама души, които се любят, критикувате ги, казвате: Любят се! Оставете тия хора, нека се понаядат. И двамата са гладували. Те си готвят един на друг. /55, с. 81/

С принципите хората се хранят, със законите се учат, а с фактите събират знанието. /137, с. 14/

Със сто и петдесет грама кашкавал ти можеш да живееш цяла година. Със сто грама жито на ден можеш да живееш чудесно. Тази наука за хранене я знаеше Христос и можа с пет хляба да нахрани 5 000 души. От къде дойде този хляб? От въздуха. Но Той знаеше закона за превръщане на материята. Той можеше, знаеше, вярваше и обичаше, защото живееше според законите на Любовта, Мъдростта и Истината. Всеки човек, който живее по тези закони, същото може да направи. Всеки човек е проявление на Бога. Бог се изявява чрез всички. /137, с. 112/

Христос дойде на сватбата, за да научи младоженците да тъкат. Сватбата дава нови условия за живот. Когато искате да повдигнете своето настроение, представете си, че сте на сватбата, защото там има всякога ядене и пиене, а също и музика. Зъбите са инструментите, а езикът е пръчката, която удря по арфата и произвежда песен, която много ви разполага. Бих желал всички хора да свирят и пеят. Яденето се отнася и до духовния живот, защото щом възприемеш една мисъл или желание, те се превръщат на храна, която след това влиза в твоята кръв – в живота ти и ти се проявяваш. Това показва, че сме разбрали Божествения живот. /19, с. 116/

... главната задача на Христос не беше спасението. Неговата задача е много по-голяма, защото той иска отново да ни въведе в райската градина, иска да ни научи как да се храним. На Адам се преподаваха имената на всички растения и животни, предаде му се науката за храненето, както и много други науки. Но като сгреши, той се отдалечи и постепенно създаде свой ред и порядък, създаде съвременния обществен строй. Син человечески сега идва да чисти и щом започне да чисти, човешкият живот с неговите планове, сгоди и несгоди ще пострада. Ето защо, сега именно, след две хиляди години,  Христос отново възкръсва и възкръсва в много милиони и милиони. / 156/

“Всяко дърво се познава по плода си”. Първият плод на Духа, това е Любовта. От основното разбирани на Любовта зависи смисъла на вашия живот; от основното разбиране на Любовта зависи и вашето щастие. ... Там, дето има Любов, има и живот. Дето има живот, има и радост. Гледаш някоя домакиня, в чиито дом царува Любовта, цял ден пее, всичко в къщи е в хармония – децата й са радостни, мъжът й е радостен и слугите й са радостни – всички в къщи са радостни. Щом Любовта излезе от къщи, тя ходи със сгърчени вежди, намръщена, отваря Писанието и като някой моралист рови се в отделните стихове, цитира, кой как писал, за какво писал и т.н. /122, с. 20 – 21/

Христос казва: “Ако не ме ядете, нямате живот в себе си”. Който не разбира този закон, не иска да умре, да не го изядат. Това е криво разбиране. Няма по-хубаво нещо от това, да те ядат съществата от оня свят. Вие нямате ясна представа за яденето. Като те ядат  на оня свят, ти ставаш добър гражданин на земята и започваш да разбираш земния живот. Казваш: Изядоха ме! – Кой те изяде? Не бих желал да те яде мечка, но ако те яде светия, това има смисъл. Пази се да не те изяде змия. Ако те изяде едно съвършено същество, това ядене е на място. Няма по-добър прием за човека от тоя, да го глътне едно възвишено същество. Той ще мине през всички негови светове: през мозъка – Божествения свят, през дробовете – раят или духовният свят, през стомаха – неговия ад. Три пътя водят към оня свят: единият път води за долния свят, по-долу от земята; вторият път води към дробовете – духовния свят, раят; третият път към Божествения свят. 
/149, с. 163/

За да имате ясна представа за оня свят, представете си, че сте круша, увиснала на дървото. Стопанинът на градината полива, разкопава дървото, от време навреме го наторява. Вие растете под грижите на Господаря си, под топлите и светли лъчи на слънцето и под лъха на чистия и свеж въздух. Любовта, светлината, топлината и ефирът на въздуха са елементите на духовния свят, при които съществата растат и се развиват. Благодарение на тия елементи човек расте и се развива на земята. Ние сме плодове, които зреят на Божественото дърво. Като узреем, ще дойдат съществата от невидимия свят, ще ни откъснат и занесат на оня свят. Така става опознаване между съществата от оня свят и хората на земята. Първо ще свалят зелената корица на ореха, после ще счупят твърдата му черупка и най-после ще го изядат. 
/149, с. 162 - 163/

Три неща изисква от вас Духът Божи: да се храните добре, да живеете добре и да мислите добре. Първата храна е Неговото Слово, добрият живот е Божията Воля, а доброто мислене е Неговата Любов. Добре да се храните, значи да възприемате всичко, което Бог е определил за живота ви. Добре да живеете означава да изпълнявате всичко, което Бог е наредил. Добре да мислите, да разсъждавате и да съзерцавате това, което Бог е създал. /152/

Това, което човек яде, е Любов. Това, което чува, е Мъдрост. Това , което вижда, е Истина. /138, с.32/

Човек остарява, защото се храни с мисли, които не носят соковете на Любовта, Мъдростта и Истината. /138, с.45/

Когато казваме, че Христос можем да Го познаем, аз разбирам, че светлината можем да я познаем с окото си, но не и с пипането, нито с мириса, нито с ухото си. Как познаваме Мъдростта? Чрез ухото си. Тъй че слушането е мисъл. Как ще познаем Любовта? Чрез езика. Вкуси я и ще познаеш Любовта. Езикът съдържа в себе си два елемента: той внася най-голямото благо в света и от него излиза разумната реч. Сладките и хубавите думи са плодове на Любовта. Вашите думи ще бъдат плодове. В Любовта всяка изказана дума е мощна. Някой път думите ви са слаби. Защо? Защото нямате Любов вътре в себе си. /19, с. 97/

Пожелайте като новорождени младенци чистото словесно млеко, с него да порастете. /1 Петър, 2: 2/

Бог е дал в ръцете на всеки човек по един хляб. ... Като обичате Бога, вие ще запазите хляба, който ви е даден от Него. Който е познал Любовта, Мъдростта и Истината, той никога няма да остане гладен. Щом гладът на човека е задоволен, той е свободен, може да работи.

...Докато дава, изворът е доволен, щастлив. Щом престане да дава, той изгубва вече щастието, доволството си. ... Когато говорим за Божествената крава, ние разбираме Божественото мляко, което извира от недрата на Великия Дух, който храни човешките души. Това е вътрешно състояние, което може да изпита всяка душа. /119, с. 19 – 20/

Христос казва:”Ако не ядете плътта ми и не пиете кръвта ми, нямате живот в себе си. Под “плът и кръв” Той разбира вътрешния живот. Ако Христовия живот не влезе във вас и не стане едно с вас, не можете да имате живот в себе си. 
/104, с. 41/

Ако се храните със словесното мляко, за което апостол Петър говори, и лицето ви ще се измени, и общественото ви положение ще се подобри. /138, с. 85/

Всяко дете, което е захранено с майчиното си мляко, прилича на майка си. Под думата “майчино мляко” разбирам онова мляко, което съдържа в себе си качествата на Любовта. Под думата “майчино мляко” разбирам словесното мляко. Който се храни с такова мляко, той става истински човек. Душата се храни със словесното мляко, вследствие на което съдържа качествата на това мляко. Когато цитираме стиха, че истината ще ви направи свободни, имаме предвид присъствието на Словото, на Божия Дух в човешката душа. Свободен може да бъде само онзи, който носи истината в себе си. /45, с. 212/

Божественото в нас
Някои автори поддържат мисълта, че човек сам се създава. Това показва човешката гордост. Човек сам не може да се създаде. Казано е в Писанието, че Бог създаде човека по образ и подобие свое. Има хора, които правят опити да създадат, т.е. да пресъздадат себе си, но нищо не излиза от тяхната работа. Всъщност Бог работи, а човек взима участие в Неговата работа. Ако мисли така, човек може да се пресъздаде. Обаче, ако мисли, че той е най-главния фактор в своя живот, нищо не може да направи. /177, с. 16/

Казано е в Писанието: “Роденият от Бога грях не прави.” Значи той мисли право. Правата мисъл пък е достояние на Бога. Роденият от Бога има разположение на духа, лесно се въодушевява, готов е за работа. Който сам се пресъздава, той лесно се обезсърчава, губи разположението си, обезверява се, страда, мъчи се, постоянно е недоволен. 
/177, с. 16/

Сега, като говоря за Божественото в света, някои се обезсърчават, мислят, че не могат да го постигнат. За да не се обезсърчават, Бог е обещал да влезе вътре в тях. Бъдещото царство ще се създаде отвътре, а не отвън. Чрез любовта на цялото човечество ще се реализират всички Божии планове. За да се постигне това, нужни са работници. Днес всички хора трябва да работят в това направление, да бъдат носители на Божествените идеи, че като влезе Бог в тяхното слънце, да се прояви навън. На всеки човек е дадена специална мисия, да бъде носител на Божията Любов, на Божията Мъдрост и светлина, на Божията Истина и свобода, по свой, специфичен начин. Само при това положение човек може да постигне всички свои желания. /42, с. 405/

Ще кажете, че никой не ви обича. Това не е вярно. Преди всичко любовта принадлежи на Бога, а не на човека. Ако някой ви обича, Бог ви обича чрез него. Той обича еднакво всички души. Ако никой не ви обича, причината за това е в самите вас – затворили сте прозорците за светлината и за въздуха, затворили сте крановете за благата на живота, чрез които Бог се проявява. Всеки трябва да признае в себе си, че Бог го обича. /34, с. 11/

Всеки сам ще отваря своята книга със свещено почитание и уважение. ... Четенето на свещената книга /на живота/ представлява велика връзка, която душата непрекъснато трябва да поддържа. Каква връзка трябва да поддържа душата? Вътрешна връзка, вътрешно общение. С кого? Ако кажа, че с Бога, за мнозина тази дума няма да бъде ясна. Какво е Бог за душата вие можете да си представите, само когато имате приятел, когото много обичате. Като видите вашия приятел, цялото ви същество се преобразява: мило, приятно ви е, че сте го видели. Всичко, което осмисля нещата се дължи на Божието присъствие. Където Бог присъства, там и живота се явява; където Бог присъства, там смъртта присъства. Където Бог присъства, там светлината се явява; където светлината обитава, там и хлябът се ражда, и водата изобилно извира, и въздухът всичко навред обхваща. Където Бог отсъства, всичко постепенно намалява и изчезва. 
/17, с. 19/

Онзи, който ни отваря великата свещена книга, за да разберем възможностите на живота, това е нашият Възлюблен. Няма по-хубаво състояние от това да чувстваш Божието присъствие в дълбочината на душата си. /66/

В бъдеще върху живота, като върху почва, ще израснат още много блага. Като знае това, човек всеки момент трябва да хвали Бога в себе си. /43, с. 13/

Всички трябва да се проникнат от една обща идея за Бога, да съзнаят, че топлината и светлината на техните сърца иде от Бога. Те представляват свещеният огън на живота, пред който всеки трябва да събуе своите обуща. Какво представляват нашите сърца? – Олтар на възвишени същества, на възвишени ангели, които пренасят там своята свята жертва пред Бога. Днес учените, които боравят с висшата математика, могат да изчислят силата на огъня, който излиза от нашите сърца. /109, с. 24/

Има Един в света, Който може да вземе участие във вашия живот. Той е с вас при всички условия на живота. 

Даже и най-големите противоречия да се явят в живота ви, нека се родят! Това са възможности за проявлението на Бога! Даже и в дъното на ада да отидете, ще познаете колко е велик Бог, ще познаете Неговата Любов. /66/

Първото отношение на човека трябва да бъде към Божественото Начало в Битието. Който иска да има правилна философия, успех и постижение в живота  си, трябва да има най-първо разумно отношение спрямо Божественото Начало в себе си и да разбира неговите закони. Да знае човек преди всичко, че туй Божествено начало е основа на неговото битие. Бог е изворът на реката, от която всеки човек представлява малък поток. Аз говоря за човека в неговата реална същност. /8, с. 37/

Вярвайте в Божественото в себе си, вярвайте в Божественото във всички хора. Не се стремете да станете велики хора, но дайте път на Божественото в себе си. То ще ви направи велики. Божествените мисли правят хората велики. Като вярва в Божественото Начало, човек усилва вярата си. Вън от Божествените мисли вярата не може да се прояви. Много естествено, ще вярваш в това, което съществува, а не в това, което не съществува. Единственото реално нещо в човека е Божественото, което е вечно и неизменно. /12, с. 18/

Помнете правилото: Вярвайте в Божественото съзнание, което работи в човека и никога не се колебайте в него. Докато вярвате в Божественото в себе си, вие сте в деня на живота. Щом се усъмните и разколебаете в Него, вие сте в нощта на живота. /44,с. 45/

Всеки човек трябва да дойде до това състояние, че да съзнава Великото Божествено Начало в себе си. Когато човек съзнава, че има Бог в света, той ще бъде предвидлив към всички същества от най-малките до най-големите и ще има еднакви отношения към тях. Така той ще даде път на любовта в себе си, която ще внесе вечния живот. /9, с. 83/

Стремете се да угаждате на оня Бог, който живее във вас и всякога подкрепва ума, сърцето, духа и душата ви. Стремете се да бъдете изправни към Него. Ако направите някаква грешка, знайте, че към Него я правите. Признайте грешката си и я изправете. /149, с. 253 – 254/

Човек трябва най-първо да разбере Бога в себе си. Тогава ще го разбере и отвън. Какво по-хубаво от това, да живееш в онази тиха радост в себе си, изпълнен с една възвишена идея. /137, с.218/

Първият важен закон при вашето саморазвитие е следният: няма да отричате никой човек извън себе си! ... Тъй както сега са създадени хората, те нямат условия да се разбират отвън, а само вътрешно. ... да говорите Истината в себе си, а не отвън. Толстой се изповяда не пред външния свят, а пред себе си, за да възстанови своя мир, да възстанови връзката между Бога и своята душа. ... Реши ли се веднъж /човек/ да изправи отношенията си към Бога, той става герой; в неговия ум се явява светлина, в душата му настава мир и той расте пред себе си, като казва: сега вече всичко е възможно за мене. Този човек вече е прозрял божествената светлина, той е пред лицето й. /93, с. 14 –15/

Под ближен се разбира онзи човек, в когото Божественото Начало е пробудено. /175, с. 257/

Когато казват, че говориш разумно, това показва, че Духът се проявява чрез тебе. Духът, това е живото разумно Слово. ... Духът е онази разумна основа, върху която живеем. От тази основа излиза Любовта, която носи радост и веселие на човешката душа.

В този смисъл, под “земеделец” разбирам Духа, той ражда любовта. Синът представя любовта, т.е. истинната лоза, а ние сме пръчките – проява на живота. /53, с. 12 – 13/

Който живее в Любовта, Мъдростта и Истината, ще живее колкото иска. Върху такъв човек смъртта няма сила. ... Защо Христос, само с докосване на ръката си, лекуваше болни и възкресяваше мъртви? – Защото Той носеше великата Любов, Мъдрост и Истина в себе си. На ръката на Христа бяха отпечатани Любовта, Мъдростта и Истината. Той носеше Божия Дух в себе си и казваше: Отче, Ти Който си земеделецът, чрез Тебе искам тази пръчка да оживее. 
/53, с. 13/

Думите на Христа:”Ако не ядете плътта на Сина человеческаго и не пиете кръвта Му, нямате живот в себе си”, това означава: Ако не възприемете в себе си Духа, Словото, няма да разберете вътрешния смисъл на живота. Страшни неща идат, но трябва да бъдете герои. И войникът на бойното поле изпитва страх, но дългът към отечеството го заставя да бъде герой. /106, с. 80/

Ако не приемеш Христос, животът ти няма да се изправи. 
/74, с. 113/

Сега хората очакват по механически начин да дойде Христос и като ги освободи от всички несгоди на живота, да ги направи безсмъртни. Единственото нещо, което може да освободи света, това е Словото. Всички хора трябва да го възприемат и да му дадат ход да се прояви чрез тях. /9, с. 10/

Когато влезе в човека, разумното Слова ще произведе коренна промяна в него: всичко старо, нечисто, безценно ще постави на съответно за него място и то само ще заеме своето определено място. Това е неизбежен процес. Ценните неща, сами по себе си заемат видно място. /77, с. 7/

Кой научи хората да говорят? Ти, който мълчиш, кой те научи да говориш? Духът казва: “Онзи, който говори, говори отвън; а онзи който мълчи, говори отвътре”. Онзи, който говори е проводник на Господа. Бог ви пита: “Какво ви казва вашият Учител?” Не можахме да разберем езика му. Тогава трябва да дойде някой при вас, да ви научи да разбирате езика на учителя си, а то е дълга и широка работа. /66/

Щастието е велик закон, за постигането на който човешката душа трябва да се съедини с Първичната Причина, от Която е излязла. /146, с.203/

Това, което наричаме нещастия, несполуки, не са нищо друго, освен утайки, накопления в човешкия организъм. От хиляди години насам, със своя лош живот, със своите лоши мисли и чувства, човек е натрупал в организма си известни утайки, които днес създават неговото нещастие и несполуки. Тежко на онзи, който попадне в тези утайки! … Щастието, обаче, има съвсем друг произход. Нещастията и несполуките са образувани във време и пространство, а щастието и сполуките – извън времето и пространството. Следователно, произходът на щастието е от далечното минало и представя вътрешен процес на битието. В този смисъл, казвам: щастлив може да бъде само онзи, който е в съприкосновение със същество, по-разумно от самия него. Който е в съприкосновение със същество, което седи по-долу от него, той е в несполуките на живота. Това същество изисква само да му се слугува. /146, с. 203/

... всеки, който иска да работи за оправянето на света, трябва да се свърже със Словото, защото всяка мисъл и сила произтичат от Него. Словото прониква навсякъде и можете да го опитате, когато се намерите в безизходно положение. Например, безнадеждно болен сте, а лекарите са се отказали да ви церят и сте обречени на смърт. Потърсете в такъв момент дълбоко в себе си Първопричината на живота и повярвайте напълно в нейната всемогъщност. При такова състояние се оставете на нейното разположение и ще опитате силата на Словото. /9, с. 10/

Онзи човек, у когото Словото е въплътено в плътта, от него излиза благоухание. А от всички ония хора, в които Словото не е станало плът, излиза една лоша, неприятна миризма. /148,с. 14/

Днес вашата плът се разлага, затова често се срещат хора, които миришат неприятно. От идната неделя бих желал поне десет души от вас да започнат да миришат хубаво, а след една година желая всички да замиришете хубаво и Господ да каже: “Виждам, че от тия хора може да стане всичко най-добро”. По този начин може да се обърне колелото на живота към добро. Това може да стане, когато разумното Слово се въплъти у нас и когато Бог дойде да живее у нас. Тогава ще дойде новата култура, тогава ще дойде възкресението, тогава ще пеем и ще свирим без страх. 
/148, с. 37 – 38/

“по-блажен е онзи, който слуша Словото Божие”., т.е. онова божественото, възвишеното, туй което не е излязло от рая. По-хубаво е да слушаш туй, божественото, което не се е изменило, отколкото да си сукал млякото на туй, което се е изменило. И тъй, великото, то е Божественото Слово, което живее във вас вътре, а не отвънка. /141, с. 167/

Истинският живот е този, в който Словото става плът. /66/

“Да се облечете в новия човек”. – Кой е новият човек? – Христос. Сегашните християни говорят за Христа, но нямат връзка с Него, нямат връзка с новия човек в себе си. 
/83, с. 290/

Човек трябва да бъде виден едновременно и на земята и на небето. С други думи казано: човек трябва да бъде виден в себе си. Човек трябва да бъде проникнат от съзнанието Бог да бъде виден в него. Щом Бог е виден в човека и човек ще бъде виден в Бога. Това не е външен процес, но вътрешен. Действително, всеки иска неговият възлюбен да го държи в съзнанието си. Докато вашият възлюбен ви държи в съзнанието си, вие сте сигурни, че ви обича. Излезете ли извън съзнанието му, любовта му към вас е изчезнала. Да държиш един човек в съзнанието си като душа, това значи да имаш пълна вяра в него. Най-малкото съмнение в него е нарушаване на взаимните отношения на обич и приятелство. Всяко съмнение в приятелството води към разлагане на отношенията. За да се освободи от съмнението, човек трябва да държи прави мисли в ума си и стремеж към свещена чистота в сърцето си. Само по такъв начин човек може да се освободи от противоречията на живота. Докато отношенията на хората са на материална база, между тях винаги ще се явяват противоречия. Щом материалната причина се отстрани и противоречията изчезват. /68, с. 60/

Казвам:Обичайте Този, Който живее във вас. Работете за Този, Който живее във вас! И навсякъде, където ходите, съзнавайте това. Радвайте се, когато се радват. Радвайте се, когато осиромашеете и когато забогатеете. На всичко се радвайте. Понеже и сиромашията, и богатството, и невежеството, и знанието, и силата , и слабостта – това са все условия за Бога. Всичко, каквото и да е то, е едно условие, от което Бог всичко може да направи. От вашите прегрешения Бог ще направи огърлици от скъпоценни камъни и бисери! От лошите думи, с които обиждате, Бог ще направи най-хубави украшения. И благодарение на лошия живот дърветата раждат. В Бога няма слабости! Бог ще превърне всичко лошо в добро.

... Ние ще се радваме на всичко! Защо? Защото Бог живее навсякъде. Ние ще се радваме на всички хора, защото Бог живее в тях. ... Трябва да се победи този свят. Онзи неорганизиран вътрешен свят в нас трябва да се победи, за да се прослави Бог!  Да знаеш, че Бог живее в тебе, за да се изпълни Волята Божия! И кажи: “Да бъде Волята Божия, както горе на небето, така и долу на земята!” /75, с. 26 – 27/

Във вас има нещо, което не съзнава още. В една ябълчна семка  има една енергия, която ябълката не познава. Но заради тази скрита сила в ябълката, тя има моята обич. С тази сила посятата семка след 5 – 6 години дава хубави, вкусни плодове. Защо ражда тези плодове? И самото ябълково дърво не знае. Тези ябълки не са потребни за дървото. То не се храни с тях. Но това, което то прави е необходимо за него. И във вас има една сила, заради която хората могат  да ви почитат, да ви уважават и да ви обичат. Това, поради което хората ви обичат, то е Божественото. То е ценността в човека. Всеки човек носи Божественото в себе си, без да знае.И като се пробуди човек и почне да съзнава, че има нещо Божествено в него, тогава започва неговото развитие. /75, с. 18/

                                                     *

Христос казва: “Станете да отидем оттука”. Това значи: Напуснете мястото на заблуждението, мястото на невежеството. /53, с. 52/

... всеки човек, който има едно външно понятие за Бога, той е идолопоклонник, той е човек от една стара култура. /46, с. 6/

... пазете си от религиозния живот, който създава най-големите недоразумения и нещастия между хората. Често религиозните хора са недоволни, сприхави, подозрителни. Задачата на ученика е да се справи с тия състояния, да влезе в областта, дето Христос живее и да се проникне от стиха, в който се казва: “Отец ми никого не съди”. /149, с. 305 – 306/

Религията е за стари хора, за баби и дядовци, а не за млади хора – за моми и момци. Религията не е високо нещо в живота. Много естествено. Да бъдеш религиозен, това значи да се облечеш във вретище, да се разкаеш от греховете си. ... Казват, че религията е връзка с Бога. Не е така. Като станеш религиозен, ти минаваш през ред мъчнотии и изпитания, падания и ставания, и след хиляди години, като се освободиш от религиозните вярвания, ти стъпваш свободно на краката си като самостоятелен човек.  /149, с. 298 – 299/

Религиозният е затворен в догмите, в понятията, в схващанията. Ако някой се стреми да го обиди, той търси начин да се освободи.

... Религията е процес на чистене. Как се облича домакинята си, когато чисти къщата си? С вехти, всекидневни дрехи. Такова е състоянието на всеки религиозен. След това човек влиза в истинския живот и се облича в чиста, нова премяна. Като ученици трябва да се изучавате, за да различавате кои състояния са ваши и кои – чужди. При религиозния живот, човек мени състоянията си според средата, в която попада. /149, с. 299/

Първо човек започва да живее външен живот, а после иде вътрешният. Този е пътят на всеки човек. Христос казва: “Аз съм Пътят, Истината и Животът”. /100, с.221/

Външните работи зависят от вътрешните. Искаш да станеш търговец. Търговецът трябва да има светлина в ума, топлина в сърцето – дихание, вода и хляб, стока, с които да работи. ... Той трябва да вложи капитала си, да работи с него. 
/105, с. 209/

Вечните, реалните, божествените неща никой не може да отнеме. Затова, именно, човек трябва да се стреми към неща, които никой не може да отнеме. Тия неща са в самия човек, дадени му от началото на неговото съществуване. ...Човек не може да даде Божественото. Следователно, той не може да го вземе. Който не е развил Божественото в себе си, той живее в един преходен свят, той е човек на постоянните промени. /120, с. 4 – 5/

Повечето съвременни хора се менят според условията на живота, а условията днес са много променчиви. Човекът на положителната философия и наука не се изменя, т.е. той не се влияе от условията. Той разполага с тях при всеки даден случай. /70, с. 206 – 207/

Когато човек изправи своите вътрешни отношения към Първата Причина на нещата, към Божественото в себе си, заедно се подобряват и неговите външни условия. Значи, между външния и вътрешния живот на човека има известна зависимост. /66, с. 133/

Великата разумност, Божественото работи във всички природни царства, но отвън. Обаче отвътре то работи на земята само чрез човека. Хубавото у човека е проява на Божественото. Когато човек мисли, когато върши добро, той проявява Божественото Начало чрез себе си. /66/

Когато някой ме пита, има ли Бог, или не, аз ще му кажа: За себе си мога да ти говоря, колкото искаш, но за Бога нищо не мога да ти кажа. – Защо? – Защото този въпрос е личен и всеки човек трябва да го разреши за себе си. /102, с. 40/

Мнозина казват: Бог да бъде на наша страна! Кажат ли така, те изключват Бога от себе си. Господ не е вън от нас. 
/68, с. 19/

Докато търсите Бога вън от себе си, няма да Го намерите. /137, с. 273/

... питаш, къде е Господ. Ако Го търсиш вън от себе си, никога няма да Го намериш. Бог е създал външния свят, но това не значи, че Той е само в този свят. Външният свят е отражение на вътрешния, на истинския свят, който считаме абсолютно реален. Значи, външният свят е отражение на реалния, на вътрешния, в който Бог се проявява. /167, с. 154/

Попитайте се: “Господ у мене ли е?” Колцина от вас вярват, че Господ е у тях? /137, с. 272/

Ако мислиш, че Бог е вън от тебе, ти нямаш никакво понятие за Бога. Бог е скрит и зад най-малките явления, и зад най-малката сила. Нищо в света не става без Неговата сила. /137, с. 100/

Туй, което аз зная е, че Божественият свят е вътре в мен. И светът на ангелите е вътре в мен; и човешкият свят е вътре в мен. В човешкия свят е ангелският свят. В ангелския свят е Божествения свят. /85, с. 106/

“Да има някой да ни научи на всички закони” и търсите този някой отвън. Отвън са условията. Онзи, който ще ви научи, Той е вътре. В главата има място, където живее. И в сърцето живее Бог. Близо до физическото сърце живее едно друго сърце, в което пък живее Този, Когото търсите отвън. 
/137, с. 103/

Когато говорите за Бога, вие трябва да се считате като част от Великото Божествено съзнание. /95, с. 135/

Бог – това съм аз, това си ти. Не отделяйте Бога от себе си. Вън от себе си не може да разберете Бога, но и вън от Бога вие не съществувате. /138, с. 154/
Някой пита: “Какво трябва да се прави?” Ти ще обичаш Бога и ще знаеш, че всичко в света е създадено само за Него, нищо повече. Този Бог няма да Го поставите вън от себе си – в Слънчевата система и някъде във вселената, но ще го поставите в себе си и ще кажете: “Аз живея за Бога; светът е Негов и за Неговата слава живея”. И който се опита да служи на Бога, той смърт няма да види. Онзи човек, който служи на Бога в този смисъл, той ще постигне всичко, каквото желае. Ти ще живееш само за Бога и тогава ще станеш учен човек. Де са учените хора в света? Де е Сократ, де е Платон, де е Аристотел, де е Кант, де е Толстой? Костите им все са останали някъде, но де са те самите? Човек не е в тази смъртна форма, той е в Словото, той е в ума, той е в душата. Това, което остава безсмъртно е Човекът. Толстой е този, който живее в сърцата на хората. Кант е този, който живее в умовете на хората. Аристотел, Сократ и досега още живеят. Не е човекът нещо механическо. Думите, които аз ви говоря, те са моята плът. Животът е вътре в Словото. /65, с. 42/

Слънцето като светне, всичко на земята е светлина. Като замине слънцето, всичко потъмнява. Набожният човек трябва да е като слънцето. Онази мисъл, която иде от Бога, Божествената мисъл … внася радост, живот. Цял ден си радостен. Този, в когото вярваш, той трябва да влезе в теб. Бог е вътре в тебе. Не разваляй това, което Бог върши вътре в тебе. /66/

Сегашните хора имат криво разбиране за Бога. Те мислят, че Той е вън от тях, на небето някъде. Не, небето е вътрешно състояние. Понятието за сърцето е вътрешна, неограничена идея. /48, с. 76/

Бог е вечна хармония.

Когато я преживееш в себе си, Той те е посетил.

Бога най-лесно ще намериш в себе си.

Когато човек Го намери в себе си, ще стане способен да Го намери навсякъде около себе си.

Когато намерим Бога в себе си, нашият живот е пълен, радостен, има смисъл. Извън Бога има само нещастия и страдания.

Само в Бога е нашият живот.

Има едно свещено място в душата, където никой не може да прекрачи.

То е предназначено за Бога. /170, с. 68/
Бог съществува в нас като начало на всяко нещо. Всеки велик подтик, всяка нова идея, която ни кара да вървим напред, това е Бог в нас, проявен в миниатюр. Това не е човекът; това е нещо извън него, което съзнава, наблюдава какво се върши наоколо. Казвате: Дойде ми една велика идея в ума. Тази велика идея не е нищо друго, освен Бог, Който се проявява във вас. Вие сте слушатели, ученици, а Той ви преподава. Бог е Учителят на всеки човек. Той ви показва нещо, вие гледате. Той ви говори, вие слушате. Не смесвайте вашето виждане и слушане с това на Онзи, Който създава всичко. /95, с. 77/

Бог, за Когото проповядвам, живее във всеки човек. Той се изявява във форма на някакъв скрит вътрешен идеал, вътрешна светлина в човека. Чрез тази светлина човек познава що е добро и що е зло. Чрез тази светлина той разбира каква трябва да бъде истинската любов. /95, с. 82/

… при сегашния живот има една наука, с която всички трябва да се занимавате. Всички други неща са временни, нищо не се постига с тях. Раждането има смисъл само с разбирането на ония отношения, които съществуват между човешката душа и най-великото. Трябва да се домогнете до съществения живот. Същественото в света е това, да имаш пълна самоувереност, не само временна, външна, но и самоувереност вътре в ума си, самоувереност в сърцето си, самоувереност във волята си. /26, с. 122/

Къде е Бог? – Той е извън времето и пространството. Като хора, дошли на земята да се учат, вие живеете в ограничен свят, във време и пространство. Дойдете ли до вечността, вие трябва да излезете от ограничения свят и да влезете в области извън времето и пространството.Следователно, искате ли да знаете, какво представя Бог във време и пространство, изучавайте себе си. Всеки може да познае Бога дотолкова, доколкото Му е дал достъп в съзнанието си. 
/174, с. 95 – 96/

Писанието казва: “Бог постоянно работи в нас”. Щом Бог постоянно работи в нас, нашето съзнание трябва да бъде будно, да наблюдаваме как Бог в нас мисли, чувства и разрешава нашите задачи. Дойде ли ви някаква мъчнотия, не бързайте. Започнете да размишлявате и погледнете как Бог във вас ще я разреши. Няма да минат пет минути, ще видите, че задачата ви е решена. /68, с. 19 - 20/

Силата на човека седи в това, което той придобива във всеки даден момент, както и в това, което се крие в неговото съзнание. Бог се проявява в съзнанието на човека. Вън от съзнанието на човека Бог не съществува. Хората знаят за Бога дотолкова, доколкото Той се проявява в тяхното съзнание. /68, с. 7/

Съвременните хора се оплакват от неуспехите си. Защо не успяват?  Защото потъпкват своите желания, потъпкват Божественото в себе си и дават ход на чуждите желания, които вземат за свои. /80, с. 46/

Да вярваш в себе си, това значи да бъдеш силен, добър, умен и благороден. Вярата в себе си подразбира вяра в Божественото. Като вярва в Божественото Начало, човек е наистина и добър, и силен, и разумен, и благороден. /80, с. 46/

… реално в човека е само това, което се стреми към Първата Причина. Само то е неизменно. Всичко друго в човека, което е подложено на постоянни промени, представлява средства, пособия, от които той се ползва. /80, с. 132/

Някой казва за някои хора: “Те са още прости”. Бог, който е във вас, не е прост. Аз никога не казвам, че някой човек е прост. Бог е всезнаещ. Бог, който е в мен е всезнаещ. Бог, който е в него е всезнаещ. Заради Бога в него, аз обичам този човек. И затова, като срещна някого, аз се радвам. Като срещна един грешник, аз се радвам. И при всички грешки, които има – понеже Бог живее в него, този човек има бъдеще. Когато един човек има знание, аз се радвам, че този човек има знание от Бога. И когато е добър човек, аз се радвам, че това добро е от Бога. И аз се радвам, че Бог живее във вас и ще ви направи такива, каквито Той иска. /66/

 Хората са добри, защото в тях живее Бог. Дръжте в ума си мисълта, че човек е излязъл от Бога. /66/

Ако не искам да се гневя, то не е заради хората, а защото не искам да обидя Божественото, което живее в мене. Когато се сърдя на хората, те не страдат, но страда Бог, който живее в мене. Та ние, като измъчваме себе си, не измъчваме себе си, а измъчваме Онзи, Който през вековете е работил за нас. 
/75, с. 18/

Човек има право да критикува, да разглежда нещата и да се произнася за тях, ако са човешки. Дойде ли до Божественото, той няма думата. Ако си позволи да критикува Божественото, преди всичко той критикува себе си. При това положение той нищо не може да постигне. /45, с. 5/

За човека Бог представя най-мощния, най-великия, най-благия, на Когото разчита във всички случаи на своя живот. Не е достатъчно човек само да вярва в Бога, но той трябва да Го познава, да знае на кого да разчита. В това отношение човек трябва да е изработил в себе си вътрешен морал, на който да разчита във всички случаи на живота си. /45, с. 160 – 161/

*

Докато не обикнеш себе си, да намериш хубавото, Божественото в теб, не можеш да си помогнеш. /66/

... човек може да разчита само на Божественото в себе си, като на нещо устойчиво, неизменно. /134, с. 230/

Който не възлюби себе си, не може да влезе в Царството Божие. Да възлюбиш себе си, т.е. Божественото Начало в себе си, това значи да бъдеш умен, добър и благороден. Като възлюбиш Бога в себе си, самия себе или своя висок идеал, това значи да се облагородиш, да станеш разумен. /38, с. 42/

“Познай себе си!” – Това е великата задача в живота на всеки човек. Да познаеш себе си, значи да познаеш Бога, т.е. да познаеш Божественото в себе си. Понеже ние искаме да познаем Бога, Той ни поставя на ред изпитания и страдания в живота, чрез които да ни изпита. Като ни поставя на тия изпитания, с това Бог ни проверява за какво Го обичаме, дали за благата, които ни дава, или за самия Него. Ако след всички страдания и изпитания в живота си, ние не се съблазним, не се усъмним в Бога и кажем, че всичко, което сме минали е според Волята Божия, това показва, че ние имаме възвишен и благороден характер. /109, с. 19 – 20/

За себе си, за своята душа ще имате такова мнение, каквото Бог има за вас. Мислите ли лошо за себе си, това подразбира, че сте недоволни от Онзи, който ви е създал. Човек е създаден добър, но поради отклонението си от правия път, той е нарушил някои Божествени закони. Кажете в себе си: Добър човек съм, имам възможност да изправя погрешките си и да се върна в правия път. /163, с. 37/

Мисли едно – Божествен да бъдеш! За друго няма вече да мислиш. Ще мислиш да бъдеш Божествен. /137, с. 49/

Ако Господ не е в нас да ни поддържа, не бихме съществували. /84, с. 31/

Наблюдавайте се, изучавайте всички промени, които стават с вас, докато дойдете до същественото, до неизменното във вас. /70, с. 219/

Бог е вътре в нас. Кому каквото потрябва, ще го намери в себе си. /14, с. 103/

Всичко, което имате не е ваше, а на Бога. Ще кажете: “Господи, благодаря Ти, че си ме турил вътре в това Твое тяло”. /103, с. 10/

... ти като имаш пари, попипваш джоба си и казваш, че вярваш в Бога, но вярваш в парите, а не в Бога. Трябва да се учим да уповаваме на себе си, а не на парите. Да усетиш джоба си празен, но да уповаваш на ръцете си, на труда, на знанието си и да кажеш:”Аз ще намеря работа”.

За да те обичат, трябва да имаш нещо в себе си. Ако обичаш музиката и свириш добре, ще те обичат; ако си милосърден и помагаш на страдащите, ще те обичат. За да те обичат, трябва да проявиш Божественото в себе си. /179, с. 131/

За да се справи с ограниченията и противоречията в живота, човек трябва да има съзнание за Божественото Начало в себе си. Формулата, която ви дадох: “Аз съм Добро, аз съм Истина”, има отношение към Божественото в човека, към Разумното, Великото Начало в него, което е произлязло от Бога. Тъй щото, когато кажете “Аз”, разбирайте Божественото в себе си. Само Божественото включва Доброто, което произлиза от Любовта и Истината, което произлиза от Мъдростта. Който носи Доброто и Истината в себе си, той е богат човек. Като съзнава богатството си, той не може да го отрича. Да даде път на Божественото в себе си, това значи да е придобил такова богатство, в което да не се съмнява. /66/

Искате ли да заслужите името човек, работете върху себе си, да събудите Божественото във вас. /68, с.154/

Всеки човек трябва да работи върху себе си, да създаде  образа на истинския човек. За образец на истинския човек ни служи Христос. /118, с. 154/

... в човека има нещо, което при никакви условия не се мени. То е Божественото  в него. Изкуство е човек да знае как да събуди Божественото и да му даде път. Велик човек е онзи, който при всички условия на живота дава място на Божественото в себе си. /66, с. 206/

И при най-лошите състояния да се намирате, вие чувствате, че нещо силно у вас поддържа духа ви. Всички да ви изоставят, вие дълбоко в себе си чувствате, че има нещо здраво, неизменно, което поддържа равновесието на вашето съзнание. Това се дължи на онзи лъч от Божественото съзнание, който прониква в душата на всички хора. Това съзнание и в най-критичните ви състояния няма да ви напусне, няма да ви изостави. /138, с. 73/

Да познаете себе си ще рече да познаете висшето Божествено начало в себе си. С други думи казано, да познаете Бога в себе си. Познаете ли Бога в себе си, вие ще познаете условията, при които можете да растете и да се развивате правилно; ... условията, които от една страна дават направление на вашето растене и развиване, а от друга страна уравновесяват силите, които действат във вас. 
/41, с. 4/

“Служене на себе си”, това е закон на слизане. “Служене на Бога”, това е закон на възлизане и възкачване. /70, с. 78 – 79/

Всяко благородно чувство или желание, което се ражда дълбоко някъде в човека, е Божественото Начало в него. То определя човека като човек. Единственото нещо, което индивидуализира човека, това е Божественото Начало в него. Докато мисли за Бога, човек познава себе си. Щом престане да мисли за Бога, той престава да се познава. Бог е огледало за човека. В Него само можем да се оглеждаме и познаваме. /44, с. 44/

Културата на съвременните хора се отличава по това, че по отношение на земята, всеки човек е в хоризонтално положение и двама души го носят. Той не уповава на себе си, т.е. на Божественото Начало в себе си. При това положение човек не е нито културен, нито духовен. В него трябва да се яви желание да постави гръбнака си перпендикулярно на плоскостта, върху която стъпва. Щом се изправи на краката си, човек изправя съзнанието си и взима права посока на движение. Ако не е в състояние да вземе това положение, той не може да постигне своите идеали. /12, с. 259/

Самостоятелни сме само тогава, когато в нас присъства Божественото. /137, с. 328/

Всеки човек има един, който го обича и той трябва да намери истинската си връзка. Той е един клон от дървото – преплетени са и много други клони. Той си мисли, че истинската му връзка са те. Но той има една връзка – със стеблото, която е истинска. Само оттам той получава живот. /137, с. 301/

Наистина, плътта гние, кръвта се разлива, но живото дихание нито гние, нито се разлива и губи, а остава за вечни времена. То е Божественото Начало в човека, което е безсмъртно. То е подложено на закона на еволюцията. Значи, животинското начало в човека умира, а Божественото живее вечно. 
/21, с. 85/

Божественото в човека е същественото, върху което той трябва да работи. Чрез него ще се свърже със светите хора, със светиите, с ангелите, с Бога. Дойде ли човек до това положение, мисълта му се изправя, чувствата му се облагородяват, постъпките – също, всичките му работи тръгват напред. /137, II, с. 327/

Каква е крайната цел на живота? Крайната цел на човешкия живот е да намери основната черта на своя характер; да намери опорната точка на своя живот; да намери своя Баща и да се върне в Бащиния си дом; да намери своя Учител и да поеме работата, която трябва да свърши. /38, с. 20/

Човешкото лице трябва да има благороден израз, свежест, една вътрешна радост, вътрешен мир, смелост. Лицето да бъде предавателно радио, което предава. Отвсякъде, от лицето, от очите, от ушите, от устата да излиза Божието благо. Щом Господ  живее у вас, трябва да излиза Божественото от вас. /66/

Ученикът на новото учение носи Божественото в себе си. Дето влезе, внася светлина и ухание. Без да говори за Бога, всеки ще познае, че Бог живее в него. В душата си той носи велика възвишена идея; на всички помага и на всички желае доброто. /66/

Всичко, което  Бог е създал, съществува в миниатюр и в човека. Всеки човек е някаква струна на Божествения инструмент и върху нея свирят с лъка си разумните същества.

Тялото на човека е резултат на Божествената енергия. Тя е създала сегашния човешки организъм. /103, с. 91/

Обстоятелствата, които ни заобикалят и които хората наричат неблагоприятни, не могат да спират развитието на висшите сили. /179, с. 43/

Съществуват две личности: едната е създадена изключително от слабости, а другата от добродетели. Дайте място в себе си на онази личност, която е създадена от добродетели.

Какво трябва да прави човек, за да даде възможност на личността на добродетелите да се прояви в него? – Той трябва да постави за основа на живота си трите главни стълбове – стълбът на Любовта, стълбът на Мъдростта и стълбът на Истината. Върху тези три стълба той ще съгради личността на добродетелите – великото благо на неговия живот. Щом съгради тази личност, веднага той трябва да се заеме с разрушаването на старата – личността на отрицателното в човека. Колкото по-скоро ликвидира с нея, толкова по-добре за него. Не се страхувайте да ликвидирате със старото. – Ама да не останем голи! – Христос донесе в света Любовта, за да облече всички хора с нея, като с основа, здрава дреха на живота. – Каква Любов донесе Христос? – Христос донесе на земята онази Любов, която всичко вижда, всичко слуша, всичко обонява, всичко пипа, всичко вкусва, всичко обновява, всичко пресъздава. Облечете се в Любовта на Христа. В Писанието е казано: “Не следвайте пътя на плътта, но облечете се в Христа”. В този смисъл, обличането представя вътрешен, а не външен процес. Значи, човек трябва вътрешно да се облече в любовта. Така облечен, той ще излезе от мъчнотиите и несгодите на живота. Без тази дреха, човек всякога ще бъде изложен на мъчнотии, на страдания, на големи разочарования. /77, с. 61 – 62 /

Като станеш сутрин, помисли за своята свобода, за своята сила, за своята светлина и за своята доброта. В тях е Господ. Ще Го поздравиш и ще Му кажеш: “Господи, благодаря Ти, че си ми дал свобода, сила, светлина и доброта. Вечерта си кажи пак същата молитва. На другия ден сутринта пак. Щом си свободен, Господ ще ти отговори. Той ще ти каже: “Дете мое, през целия ден пази свободата, която съм ти дал”. /66/

За да проникне Божията Любов между хората, те трябва да са свързани с един общ елемент – с Христовия Дух, с Христовата кръв. Казано е в Писанието: “Който има Духа Христов в себе си, той ще бъде спасен. Който няма този Дух в себе си, той няма да бъде спасен”. Христос казва на учениците си: “Ако не ядете плътта ми и не пиете кръвта ми, нямате живот в себе си”. Като чуха тези думи, учениците Христови се съблазниха. Те ги приеха буквално. С това Христос искаше да каже: “Ако не приемете думите ми по Дух, нямате живот в себе си”. С други думи казано: Ако не дадете място на Божественото, вие нямате живот в себе си. Наистина, Божественото осмисля всичко. /72, с. 75/

... всички способности и сили в човека трябва да се събудят във всичката своя интензивност. /6, с. 29/

... дълбокото, силното, което взема участие в чувствата, мислите и постъпките ви, е Божественото Начало у вас. В Божественото винаги има идейност, честност, справедливост, искреност – както към себе си, така и към окръжаващите. Всичко най-добро в Божественото – и наука, и музика,и изкуство. За да изучавате вложеното в себе си, вие познавате математиката, защото тя се включва и в науката, и в музиката, и в изкуството. За да изучавате вложеното в себе си, вие трябва да изучавате математиката, защото тя се включва и в науката, и в музиката, и в изкуствата. За разрешаване на математическите проблеми се иска висш морален живот. Без този живот нищо не можете да постигнете. Съвременната наука се основава на онзи висш морал, който християнството поставя като почва, като основа на живота. /44, с. 238/

Бъдете верни на вашите мисли, на вашите чувства и на вашите постъпки. Бъдете верни на Онзи, Който ви е дал всичко. Това е новото, което влиза в света. /14, с. 265/

Не питайте къде е Бог, но изучавайте проявите Му. Бог живее в човешката душа и в човешкия дух, а се проектира и изявява чрез ума и сърцето му. Следователно, щом се натъкнете на известна мъчнотия, не очаквайте помощ отвън. Обърнете се към себе си, там да намерите помощ. Ако очаквате помощ от приятеля си, който живее далеч от вас, той не може да ви помогне. /167 с. 194/

В главата, в сърцето ви Бог е вложил своите блага – и във вашето тяло. Когато намерите вашето богатство, тогава ще търсите богатството на другите. /137, с. 198/

Преди да събирате хора около себе си, първо съберете своите мисли, чувства и постъпки да ги възпитате, да се подчиняват на Божественото начало във вас. Ако успеете в това, тогава без да събирате хората около себе си, те сами ще ви търсят. /66/

Обикнете душата си и сами ще си помогнете. Любовта на човека се определя от това, доколко той зачита душата си.

Оценявайте Божественото в себе си – своя ум, своето сърце, своята душа и своя дух.

Колкото повече вярвате в своите вътрешни сили, толкова по-скоро ще се развиете. /66/

Добрите чувства са един божествен импулс, това е влиянието на Божествения Дух, който работи в човешката душа. /82/

Първоначално знанието е подразбирало преживяване на една нова форма на Божествения Дух. Обаче този първичен смисъл на знанието сега е изгубен, а днес под думата “знание” ние подразбираме само външните отношения на нещата. /11, с. 161/

Какво значи да даде човек първо място на Божественото в себе си? Това значи да спре вниманието си и върху най-малките величини, в които Бог живее. /66, с. 130/

Изпаднете ли в трудно положение, потърсете най-малкото добро – Бога в себе си. Потърси най-малкото добро в себе си и пожелай то да ти помогне.

Най-важният въпрос в живота е въпросът за най-малкото добро. Вие обичате един човек за това, което ви дава. Искате ли хората да ви обичат, непременно трябва да им дадете нещо от себе си. Вижте какво прави изворът и постъпвайте като него. 

Който има желание да слугува на хората, той има най-малкото добро в себе си, което може да му помогне. /170/

Единственото важно нещо е да знаете, че във вас се крие мощна сила, чрез която можете да изправите малкото погрешки на своето минало. Малките погрешки, ако не се изправят, стават големи; и големите погрешки, ако се изправят, стават малки. /159, с. 237/

Мнозина в алчността си приличат на онези разбойници, които нападнали един учен маг, с желание да го оберат. Като разбрал намерението им, той ги запитал: Какво искате? – Дай ни кесията си, искаме да ни дадеш всичките си пари. – Елате с мен, аз ще ви дам колкото злато искате. Аз имам малко пари, те няма да ви задоволят. Разбойниците тръгнали след учения. Той ги завел в една пещера, вдигнал камъка и пред тях се открило голямо количество злато. Той им казал: Вземете си колкото искате злато. Когато го видели, разбойниците се спуснали към него и си взели по 20 – 30 кг. злато. Турили го на гърбовете си и тръгнали. От тежестта на златото те се изморили, изпотили и започнали да изостават. По едно време те огладнели толкова много, че не могли повече да ходят. Спрели да си починат, но нямали хляб да задоволят глада си и да възстановят силите си. Вървели ден-два все гладни и не знаели отде да намерят хляб. С тях заедно бил и магът. Като видял отчаяното им положение той казал: Вървете след мене, аз ще ви заведа на друго място. Гладни, изнемощели, разбойниците тръгнали след него. Той ги завел при друга пещера. Тропнал с пръчицата си и пред тях се открила богата трапеза с вкусни ястия. – Седнете да се нахраните и после ще продължим пътя си. Те гледали мага и си казали: Чудно нещо, този човек не носи нищо на гърба си, а има всичко, каквото пожелае. Магът със своето знание доказал, че в живота не са нужни само пари. Най-после той казал на разбойниците: Оставете парите на мястото и си вървете.

Питат: Какво е същественото в живота? – Разумното Слово. – Кое е същественото още? – Вярата. – Обаче не е важно в какво вярва човек; важно е какво може да направи човек със своята вяра. /165, с. 120 – 121/

Христос казва:”Аз съм живият хляб. Който не ме яде, няма живот в себе си”. Значи, ако не вярваш в живия хляб, т.е. ако не ядеш от него, ти нямаш живот в себе си. – Що е хлябът? – Истинското знание. Ако го носиш в себе си, ще живееш; ако не го носиш, ще умреш. /165, с. 125/

Новият човек в нас, който е самото Божество в нас, има нужда от хранене. /154/

Божият глас
... всички същества, от най-малките до най-големите, имат свое вътрешно ръководство, което ги напътва към тяхната специална работа. Всички живи същества, малки или големи, съставляват удове на великия Божествен организъм. Всички същества на земята се ръководят от по-разумни от тях. Растенията и животните не принадлежат на хората. Те могат само да ги култивират и да се ползват от тях. Обаче, растенията и животните принадлежат на същества с много по-високо развитие от това на хората. Същото може да се каже за много от вашите мисли, чувства и стремежи. Те не са ваши, но принадлежат на свят по-висок от вашия. /70, с. 239/

Бог направо не говори, нито отвън, нито отвътре, но посредством, чрез други. Отвън той говори чрез хората, а отвътре – чрез духове. /23, с. 31/

Три начина има, чрез които Великият може да проговори на хората: чрез природата, чрез добрите хора и най-после чрез лошите хора. Чрез природата Бог говори със земетресения, с наводнения, с бури, с урагани, циклони и т.н. От друга страна Той говори чрез меките сили в природата. /101, с. 210/

 Всеки трябва да слуша своя ум, всеки трябва да слуша своето сърце, всеки трябва да слуша своята душа, всеки трябва да слуша своя дух. Това е езикът на Бога. /2, с. 193/

Страданията развиват слуха на човека, за да възприеме и най-нежните вибрации на Божия глас. /106, с. 239/

Какво по-важно благо от това – да чуеш гласа на Господа? Всички страдания, всички мъчнотии и болести ще изчезнат.

Няма по-тържествен момент за човека от тоя, да чуе гласа на Господа, на великата същина, която не се променя, нито изменя. Бог крепи всичко живо в света. Тих и кротък е гласът на Бога. Така са Го чували древните пророци, така и вие можете да Го чуете. /106, с. 289/

В говоренето на Господа има нови елементи, има нещо особено. Когато Господ почне да говори на човека, последният чувства това говорене в ума, сърцето и волята си. То навсякъде прониква, то е живо Слово. Който чуе гласа на Господа, той е жив не е мъртъв. Тогава вие ще почувствате дълбоко в душата си една Радост, която само този я знае, който я е опитвал. Тя е като онази тиха вода, която не пресъхва, но може да се изгуби. Направиш една погрешка, изгубиш я и идваш до обикновеното си състояние. После пак чуеш този гласец и пак се повдигаш. Най-мъчното е да се задържи това състояние. То идва всеки ден, но вие не можете да го задържите, а трябва да се научите да го задържате. 
/19, с. 188/

Има нещо разумно в човека, което решава и най-трудните задачи. То е Божественото Начало в него. Който слуша гласа на това Начало, всякога успява. Божественото говори абсолютната истина, без никакво изключение. Дали си прост или учен, земеделец или учител, незнайното се проявява у всички по един и същ начин. Уханието на Божественото се проявява еднакво на всички. /165, с. 32/

Ти си дошъл на земята между хората, Бог те учи чрез майка ти, чрез баща ти, чрез сестра ти, чрез брат ти, чрез бурите и ветровете и пр. И най-после, след като научиш уроците от всички тия учители, ти ще чуеш и Божия глас. Това е Божественото, което ще заговори в тебе. Чуеш ли Божествения глас, в тебе ще стане коренна промяна. Ти ще се новородиш. /135, с. 120/

Писанието казва: “Да мълчи земята, за да говори Бог”. Мълчанието е това първо правило във всяко училище. Когато дойдат учениците в училището, а след тях влезе учителят, всички ученици млъкват, за да говори учителят. Затова, когато говори тази Божествена Майка, всички трябва да млъкнат. ... В това мълчание ти си чул гласа на твоята Майка, който иде от дълбочината на душата. Този глас е спокоен, той ще ти проговори така тихо и нежно, както никой друг глас не ти е говорил. Но кога ще ти проговори този глас? Когато човек е минал през най-големи мъки и страдания и след като е напълнил десет божура със сълзи. Проговарянето на този глас ние наричаме тук на земята любов, обич и т.н. Този глас предизвиква в човека моментално магическа промяна.Ти може да си бил най-оскърбеният, най-огорченият човек на земята, може да си бил на умиране, но проговори ли ти този глас, в теб веднага се явява едно съживяване. Вие търсите тайната, Истина на живота някъде вън и ми казвате: “Научи ни как да я намерим!” Научете се да разбирате себе си и да намирате тази тайна в себе си. /19, с. 154/

Кога човек се изказва бурно? – Когато иска да убеди някого в нещо. Кога човек се изказва тихо, спокойно? – Когато това, което иска да каже е много хубаво. Най-хубавите неща се казват на ухото, никой да не ги чуе. Следователно тихият глас на Природата представлява външната проява на Бога. И светлината говори тихо, защото носи любовта в себе си. Можете  ли да наострите ухото си така, че да чуете какво ви носи светлината? Познавате ли нейния език? Красив език има светлината. Ще кажете, че това са фигури на речта. Не, светлината говори. Мога да убедя всекиго, че светлината говори. Обаче, на ваш език мъчно може да се предаде говора на светлината. /19, с. 136 – 137/

Няма по-хубав говор от тихия глас на Бога. С него всички въпроси лесно се разрешават. Когато Бог ти говори, ще забравиш себе си и ще освободиш сърцето си от всичко отрицателно. Ще заприличаш на бистър изобилен извор. Всеки, който пие от него, ще се радва на това, което тече. /66/

Когато Бог проговори на някой човек, всички ангели, всички възвишени същества се радват. Този човек казва: “Сега разбирам живота, сега намирам в него идеал, смисъл да се живее”. /101, с. 138/

Слушайте тихия глас в себе си, за да цъфнете, вържете и дадете плод. /21, с. 51/

Слушайте тихия глас в себе си, който ще внесе съгласие и мир във вас, във всички хора, в целия свят. Той ще организира всички същества и ще внесе истинската религия в света – религията на Духа. Всеки друг глас, вън от тихия глас трябва да се проверява. /21, с. 50/

Има изключителни опитности, които се случват само веднъж в живота на всеки човек. Казано е в Писанието:”Които чуят гласа ми, ще оживеят”. Този глас е като слънчевия лъч – това е отличителното му качество. И растението като чуе тоя глас, изниква, нагоре расте. Когато човек чуе тоя глас, светла мисъл прониква в съзнанието му и благородно божествено чувство в сърцето му. /57/

Бог говори винаги на радио номер първи. Следователно, щом станеш сутрин от сън, ще знаеш, че първата мисъл, която мине през ума ти, е Божествена. Ако се намираш в опасности дойдат някакви мисли в ума ти, слушай първата мисъл, тя е Божествена. /167, с. 194/

Вслушвайте се в Божествения глас. Той всякога казва как трябва да постъпвате. Питайте го един, два, три пъти, докато разберете какво трябва да правите. Божественото отговаря на човека по различни начини: чрез растения, чрез животни и чрез хора. /14, с. 65/

Остави всеки човек да се проявява, както отвътре му се диктува и вие ще избегнете поне 50 % от противоречията. 
/39, с. 154/

За да изправи отношенията си към Бога, човек трябва да слуша, разбира и прилага Словото на Онзи Бог, който не е рисуван нито на книга, нито на дъска. Той живее в духа и в душата на човека. Той говори на хората отвътре, а не отвън. ... От създаването на света до сега, никой обикновен човек не е видял Бога, нито е чул гласа Му. Даже и най-високостоящите ангели едва назъртат към Него. Що се отнася до енергията и живота на Бога, това е друг въпрос.Той прониква навсякъде и във всичко като енергия, като живот и като светлина. ... За да принася много плод, човек трябва да познае Бога. Това може да се постигне, когато той пребъдва в Христа и Христос в Него. Ако не пребъдва на лозата, пръчката няма да се ползва от слънчевата светлина и топлина, следователно няма да принесе никакъв плод. Само онази пръчка принася плод, която пребъдва на лозата. Пребъдването е вътрешен процес, а не външен. Външните процеси са механически, а ние говорим за процеси, в които има съдържание и смисъл. ... Външният живот е повече механически; той има смисъл когато се свърже с вътрешния, като негова обвивка. /21, с. 38/

Христос се обърна към Бога с думите: “Господи, защо си ме оставил?” Най-после той каза: “Господи, в Твоите ръце предавам Духа си. Да бъде Твоята воля!” С тия думи Христос победи. В победата е силата на Христос. Тогава Бог проговори на Христос отвътре и след три дни Той възкръсна. Така Христос разбра силата на думите, които идват отвътре. Вслушвайте се в тихия глас, който ви говори отвътре. 
/107, с. 201/

Молитва
Молитвата е първият метод, чрез който започваме изучаването на Божествения език. Ако не се молите, никога няма да го научите.

С молитвата изучавате езика на Бога. Ние още не знаем езика на Бога. /62, с. 81/

Да се молиш, това значи да обърнеш ума, сърцето, душата и духа си към Великото Разумно Начало. Ако човек огрубява, това се дължи на факта, че той рядко си спомня за Първата Причина. Искаме ли да бъдем благородни, ние трябва да си спомняме за Бога като за светлина, която протича през нас. /66/

Човек не може да придобие нещо, ако не се моли. Молете се, за да идва повече светлина в съзнанието ви. /62, с. 82/

Когато амебата простре крачето си, за да хване храната си, това е молитва. После тя свива крачето си и храната влиза навътре. /38, с. 185/

Молитвата наподобява простиране крачето на амебата, за да хване храната си. Това е непреривен процес. За да дойде новото в човека, той всяка сутрин трябва да отправя ума си към Великия Център на света. 

Молитвата е закон за поливане: чрез нея се привличат всички добри влияния. Когато човек се моли, всичко около него трябва да расте и да се развива. Когато човек разбере великия закон на молитвата, ще стане истински човек, ще стане един от великите адепти. /62, с. 81/

Когато ядете, четете в себе си “Отче наш” и благодарете на Бога за храната. Тази храна е изпратена от Слънцето специално за вас. Ангели са я донесли. Поемате въздух, но не мислите за него. И като дишате, и като ядете, и като пиете вода, ще четете “Отче наш” един път за ума, един път за сърцето и един път за волята. Тогава ще видите силата на молитвата. Вие все бързате и така обезсмисляте нещата. /66/

Слово – Хляб
“Аз съм хлябът на живота.

Ако яде някой от този хляб, ще живее в веки”. 
/Ев. Йоана, 6: 48, 51/

... Това е Словото Божие, което ако приемете като мощна храна в себе си, ще ви даде живот. /29, с. 18/
Живият хляб е разбраното Слово. /51, с. 250/

Това, което обединява хората е общата идея за хляба. ... Разликата между хората е в това, че едни търсят Христа, а други не Го търсят. /106, с. 154/

“Който яде от този хляб, той ще живее във веки”.  – За кой хляб говори Христос? – За хляба на новата светлина и новото разбиране, новата мисъл. /165, с. 160/

Господ е сам жива вода и истински хляб и който възприеме този хляб, ще бъде жив, както и Той. /64, с. 29/

Христос казва: “Търсете Ме не защото видяхте чудеса, а защото ядохте от хляба”. Хлябът, това е Божественото, което излиза от Бога към човека.

То е същественото. /66/

Защо човек да не вярва в абсолютната реалност, която внася в него живия хляб и живата вода? /127, с. 76/

Като вярвате в Свещения Хляб, ще молите Бога да го възприемете, а с него заедно и Словото Божие. /17, с. 20/

Христос казва: “Аз съм живият хляб”. Да, само Христос е живият хляб. /112, с. 449/

Христос казва: “Аз съм живият хляб, слязъл от небето”. Не е далеч времето, когато хората ще се хранят с този жив хляб. Щом дойде това време и животът на земята ще се подобри. /95, с. 186/

“Аз съм живият хляб и който Ме яде, ще има живот във веки”. Това е Божия мисъл, дълбоко скрита в тези думи. Като разбереш какво нещо е хлябът, животът мисълта и чувствата, ще разбереш отношенията в целокупния живот. Щом разбереш тези отношения, ти ще си съставиш правилен метод за възпитание. /165, с. 162/

Добрите мисли и добрите чувства са водата на живота – живата вода.

Добрите постъпки са хлябът на живота – живият хляб. 
/170, с. 321/

Добрите мисли, добрите чувства и желания са лъчи на светлината, които носят храна за живота.

Добрите постъпки са лъчи, цветове на светлината, които носят живия хляб за душата, да познае Тогова, Който я е родил.

Доброто е сила, с която човек може да постигне нещо. Доброто е истинско богатство, с което човек може да разполага. /170, с. 321/

Да се храниш по новия начин: с малко хляб – с живия хляб, слязъл от небето! Сегашните хора ядат много  и въпреки това, страдат от липса на енергия. Това е причината за различните болести. /106, с. 79/

Христос направи опит да види колко дни човек издържа без храна. През тези 40 дни Той се хранеше, но със свещения хляб, със Словото Божие. /17, с. 38/

... всяко верую, което се ограничава от хората, не е истинско, не е ваше верую; всяко верую, което не се ограничава от никого, е истинско. Всяка истина, всяка наука, която се нуждае от проверка и от доказателства, е чужда, придобита отвън; всяка истина, всяка наука, която не се нуждае от проверка, е ваша собствена, придобита по вътрешен път. Истинско верую, истинска наука са ония, които при всички условия остават едни и същи. При каквито условия и да се намира, човек се нуждае от тях. Те са подобни на хляб. /16, с. 225/

Сега ще ви дам първия член на “Бъдещото верую на човечеството”: Вярвам в Единния Свещен Хляб, който ядат всички хора и без който никой човек не може да живее. Всяка религия, всяко учение трябва да започне оттам. Който не вярва в Свещения Хляб, той в нищо не вярва и от него нищо не може да стане. Ще вярваш в Свещения Хляб и по три пъти на ден ще го опитваш. Ще го милваш с ръката си, ще Го целуваш с устата си и ще кажеш: Свещеният Хляб – това е моето верую. Можеш да философстваш колкото искаш; можеш да вярваш в каквото искаш, но в края на краищата ще опиташ първия член от “Веруюто на човечеството”. Казваш: Аз вярвам в Бога. – Как ще вярваш в Бога, Когото не си видял? Бог, това е една дума само. Да вярваш в Свещения Хляб има смисъл, защото си го видял и опитал. Затова именно Христос казва:”Аз съм живият хляб, слязъл от небето”. /17, с. 5 – 6/

... Всички вярват в Свещения Хляб и се хранят с него. Това е символ, който включва в себе си всичко, което живите същества – хора и богове – са опитали. … Само онзи може да говори за Бога, който е ял от Единния Свещен Хляб на живота. Истинската философия на живота ще се яви само тогава, когато хората започнат съзнателно да ядат от Единния Свещен Хляб. Свещеният Хляб носи Словото в себе си. Който не яде от този Хляб и Словото не може да се прояви. Яденето като външен процес на Словото и разбирането като вътрешен процес вървят паралелно. Ако човек не се храни правилно и ако не разбира нещата правилно, Словото не може да работи в него. Тогава идват лошите последствия на живота. Аз не говоря за хляба като материален обект от няколко елемента, а за хляба, като духовна проява на живота. Свещеният Хляб, който всички познават, съдържа в себе си главния духовен елемент, на който всички останали химични елементи са помощни сили, за да се прояви Словото, носител на живота. Хлябът подразбира велика идея, без която човешкият род не може да се прояви. Не е въпрос за хляба, който днес е пресен, а утре се втвърдява, но за живия хляб, който всички ядат. Който яде от Живия Хляб, изпитва вътрешно спокойствие, прилив на сили и благодари на природата, че му е дала възможност да живее. /17, с. 7 – 8/

Цялото човечество ще дойде до новото верую чрез Свещения Хляб, който яде. Свещеният Хляб ще доведе човечеството до Словото. Словото пък ще го доведе до истинския живот. Казано е в Писанието: “Всичко чрез Словото стана”. Щом придобият живота, заедно със Словото, хората ще придобият Свещената Вода, Свещения Въздух и Свещената Светлина. /17, с. 17/

Не обяснявайте какво нещо е Любовта, но обяснявайте проявите й. Тя е единственото нещо, което човек не може да обясни. Вие не можете да обясните хляба, докато не сте го изяли. Не можете да обясните водата, докато не сте я пили. Тепърва хората ще дойдат до Любовта. Тя е най-великата и най-разумната Сила в света. Като проникне в човека, тя носи най-възвишените и хубавите прояви на Духа. Любовта е достояние на Великите Учители, на великите адепти, на великите ученици, на великите вярващи, после на великите оглашени и най-после на обикновените хора.

В света има нещо по-високо от познанието. Това е Любовта. /62, с. 114 – 115/

Живият хляб е Словото. ... Ако ядат Словото, лицето им трябва да се измени, да стане по-красиво; мисълта им трябва да се повдигне. Някои слушат Словото, но не става никаква промяна в тях. – Защо? – Не го възприемат, не им е дадено. Словото Божие е затворено за лошите духове на земята. ... Ето защо не карайте лошия човек да участва в Любовта. /138/

Аз вярвам в Единния Свещен Хляб. – Това е най-простото определение за понятието Бог. /17, с. 7/

Христос казва: “Аз съм живият хляб, слязъл от небето. Който ме яде има живот в себе си”. Това значи: Човек трябва да приеме Словото в себе си както хляба, да стане част от него, да живее Христос в него и той в Христос. При това положение Господ може да се радва и весели в нас. /133, с. 96/

Под “вода” подразбирам живота; под “хляб” разбирам Духа Божи, за който е казано: “Аз съм живия хляб, който слиза от небето”. /107, с. 240/

Христос казва: “Не само с хляб ще живее човек, но и с всяко Слово, което излиза от устата на Бога”. Значи на физическия свят същественото е хляба, а в духовния – Словото. Да живееш и да се храниш със Словото, това подразбира да изработиш своето духовно тяло. Като живее добре и се храни със Словото, човек прави мост между физическия и духовния свят. Няма ли мост за минаване, той пада в пропастта. /66/

Силата на човека седи в неговата мисъл. Колкото по-възвишени мисли минават през човешката глава, толкова по-фина храна представляват те за човека. Словото, което излиза от Бога е жив хляб, възвишена храна за човека. Словото е живият хляб, сгъстена Божествена енергия. Колкото повече го дъвчете, толкова повече дава. /136, с. 162/

Силата на човека седи в неговата мисъл. Мисълта храни човека както хляба. Ако мислите не са здравословни, колкото и да яде, той ще линее. Който живее по законите на любовта, вярата и надеждата, той и със суха коричка хляб само може да бъде здрав и весел. Словото Божие е живият хляб, за който Христос е говорил – той представлява сгъстена Божествена енергия. /66/

Словото Божие е висша духовна материя, от която могат да се извадят екстракти за поддържане на човешкият живот. Словото е живот и виделина. /66/

Христос казва: “Аз съм живият хляб, слязъл от небето”. Значи има хляб, който не е жив. Изкуство е да се храниш с живия хляб, с живата храна. Хората се хранят с мъртва, заразена храна, поради което страдат. /106, с. 76/
Христовата кръв е живото Божие Слово. Христовата кръв е живият хляб, слязъл от небето. За тази кръв именно Христос казва: “Ако не ядете плътта ми и не пиете кръвта ми, нямате живот в себе си”. Живото Слово Божие е храната, която поддържа организма и пречиства кръвта му. Тялото, в което тече Христовата кръв е здраво, силно, свободно от външни влияния и нечистотии. Това тяло е неуязвимо за злото и за смъртта. Злото пада на колене пред нозете на Христа, на любящия човек, ближе ги и става негов слуга. /158, с. 145/

Питате: Как ще се оправи светът? – Като дойде живият хляб между хората. Тогава ще дойдат възвишените същества. 
/165, с. 162/

Спасението на човека е в Словото Божие. То служи като лек за тялото и като храна за душата. Словото трябва да проникне така в човека, че да не се нуждае ат външен хляб. Христос казва: “Аз съм живият хляб, слязъл от небето”. Словото е животът. Когато дойдете до този живот, между вас ще се създадат правилни отношения. /74, с. 63/

В Библията не е Словото. Ти като четеш, Словото ще дойде отпосле, отвътре. Тук са само символи. При буквално разбиране на текста какво ще разбереш? Гледаш на едно листче пише хляб или пък е нарисуван един хляб – ти го гледаш, много хубаво е направен по цвят, по форма, но щом не можеш да задоволиш гладния си стомах ... нищо не можеш да добиеш. Така е и с буквалното разбиране на Словото и Писанията.

Този хляб, който хората сега ядат е само едно условие. Който яде този хляб – умира, но който яде от Словото, което излиза от устата на Бога, никога не умира. /66/

Пътят това е знанието, необятната Божия Мъдрост, която трябва да изучавате. Пътят подразбира Божествения език, който води към Божественото знание. Истината има отношение към свободата. Животът произтича от Любовта. Той е крайният резултат, до който трябва да достигнем. Значи, като вървим по Христовия път, със силата на Божествената светлина и истина, ние ще дойдем до живота. … Чрез живота ще познаем величието на Бога. Христос казва: “Аз съм живият хляб, слязъл от небето. Който ме яде, има живот в себе си”. Казвам: Само оня може да яде тоя хляб, който има живот в себе си. /149, с. 200/

Ще слугуваш на човека заради Бога в него. Ще слугуваш на едно дърво заради плода, който ще ти даде. Ще слугуваш на водата за живота, който ще внесе в тебе. Ще слугуваш на водата за живота, който ще внесе в тебе. Ще слугуваш на хляба, на житото, за живота, който ще приемеш от него. Кой не слугува на хляба? Хлябът е господар, вие сте слуги. Погрешката на човека се заключава в това, че той се мисли за господар. Когато хлябът се откаже от човека, тогава съзнанието му се пробужда и той вижда, че не е никакъв господар. Силата се крие в хляба, а не в човека. /105, с. 319/

Едно трябва да научите: Някога добрите и праведни хора трябва да страдат за грешните. .. Вярно е, че грешният трябва да страда за греховете си, но праведният трябва да страда, за да се спаси. Праведният, добрият човек е хляб, който грешният яде, за да оздравее и да оживее. ... Сега, не е въпрос за страданията и радостите. Важно е, как може да ги използва човек, за да се повдигне. /149, с. 186 – 187/

Ако си чист извор, от който изтича най-хубавата вода, всички ще те почитат и уважават. ... Ако си чист пшеничен хляб и даваш живот на хората, всички ще те почитат. ... Добре е да ви обичат хората, но още със ставането си от сън да опечете хляба си и след това да го ядете заедно с близките около вас. Не оставяйте хляба за другия ден. Давайте и на другите от своите блага, за да ви обичат. /74, с. 66 – 67/

Кой ти е дал хляб да се нахраниш, не е важно – резултатът е важен. Същото се отнася и до всяко учение. Не е важно отде си възприел дадена идея. Важно е тя да е Божествена и да внесе живот в тебе. Като говоря за философи и учени, едно искам да зная: носят ли те оня хляб, който поддържа живота. /38, с. 104/

За да бъде вечно млад, не е достатъчно човек да яде живия хляб, но той трябва да знае как да го дъвче. Следователно, ако не знаете как да дъвчете Словото, което слушате, ще го глътнете, без да ви допринесе някаква полза. /176, с. 83 – 84/

Вие очаквате Христа да дойде на земята като човек. Това е детинско разбиране. Ако не можете да възприемете Словото Му като хляб и да станете едно с Него, нямате живот в себе си. Ако вярвате, че Христос е в хляба, ще имате Неговата сила. Тогава ще разберете думите, които Христос казва на Сатаната: “Не само с хляб се живее, но с всяко Слово, което излиза от устата на Бога”. /140, с. 180/

Сега, аз желая не само да ви срещне Христос, но и да бъдете поканени от Него на обяд. Когато Христос дойде втори път на земята, Той няма да казва, че Му е жал за народа да не остане гладен, нито ще ги разпръсне по домовете им, но ще ги заведе до местата, които им е приготвил. /102, с. 62/

Слово – Морал
Моралът представлява сбор от такива правила за живота, които са общи за всички хора. Ако начертаете няколко концентрични кръга, всички заедно представят основния морал на живота. ... всеки кръг отделно не е нищо друго, освен едно от правилата за живота. Например, външният най-голям кръг представя правило за хранене. Общо правило за всички живи същества, от най-голямото до най-малкото, е да ядат. Как ще ядат, кога и колко, това зависи от самите същества. Никой няма право да се меси в тяхната работа. Всеки човек яде, когато е гладен. Гладът е вътрешен импулс в човека, който определя кога трябва да яде. Щом сте гладни, яжте; не сте ли гладни, не яжте. Ядете ли, когато не сте гладни, вие вършите престъпление по отношение на своя организъм. Освен това, човек трябва да избира храната си. Той не трябва да яде всичко, каквото окото му пожелае, но само такава храна, която се отразява добре върху организма му. Не яжте храна, която разстройва стомашната ви система. В тази храна има нещо неестествено. Който ви даде такава храна, той ви деморализира. Всеки човек, който посочва правилния начин на хранене, носи велик морал в себе си. Този човек има предвид вашето добро.

Като ученици, вие трябва да започнете от морала на храненето. Ако този морал не можете да разберете, никакъв друг морал няма да разберете. Ако не можете да разберете правилото за храненето, как ще приложите другите житейски правила? Добротата на човека е храна, от която мнозина се ползват. Разберете ли добротата на човека, вие можете да се храните с нея така, както се храните физически. 
/45, с. 156 – 157/

И тъй, първият основен морал на живота е храненето, вторият – дишането, третият – чувстването, четвъртият – мисленето, петият – служенето на Бога. Ако не знае правилно да яде, да диша, да чувства, да мисли, човек не може да служи на Бога. Това са пет основни правила, пет велики закони на живота. Изпълни ли тия закони, човек е свободен да живее както иска. Следователно, само онзи човек може да бъде свободен, който е изпълнил задълженията си към петте основни, морални положения на живота. Не ги ли изпълни, той може да говори колкото иска, да се стреми към велики идеали, но нищо не може да постигне. /45, с. 163/

Въпросът за тъмнината е въпрос за адептите. Само адептът може да говори за тъмнината.  Христос казва: “Аз съм виделината на света”. Какво означава виделината, това знаят само посветените. Христос донесе виделината в света, т.е. красивите отношения между хората. Той донесе Любовта, но и до днес още хората не я разбират и прилагат. /45, с. 164/

При каквито условия да се намери, моралният човек не се поддава на злото. Колкото да гладува, той няма да си допусне никакво престъпление. Той изключва кражбата и лъжата от живота си. Когато приложи правилно закона на яденето, човек едновременно прилага и закона на правилното дишане, мислене, чувстване и служене. Когато приложи тия правила в живота си, човек пристъпва към други правила, но вече второстепенни. /45, с. 159/

Свободният човек знае правилно да се храни, да диша, да чувства, да мисли и да служи на Бога. Знае ли тия неща, човек се е развил правилно и физически , и духовно, и умствено. Като го погледнете, виждате, че той е изработил красиви линии на лицето, на тялото си. Той не е нито слаб, нито пълен. Замине ли за другия свят, той влиза направо в райската градина. Намерят ли, че не отговаря на мерките, веднага го връщат на земята, да завърши започнатата си работа. Щом ви видят, веднага ще познаят, правилно ли сте се хранили, правилно ли сте мислили и чувствали, правилно ли сте служили на Бога. Не сте ли изпълнили едно от тези правила както трябва, вие имате някакъв недостатък. 
/45, с. 173/

И тъй, да изучавате нещата едностранчиво, това значи да си създавате стари навици. Старите навици образуват особено пропукване в правилността на вашето хранене, дишане, чувстване, мислене и служене. Влезе ли една неправилна мисъл или едно неправилно чувство във вашия мозък и във вашето сърце, те изменят пътя на вашето развитие. За да се развива правилно, човек трябва да се домогне до ония свои желания, които да съответстват на правилния начин на хранене, на дишане, на мислене, на чувстване и на служене на Бога. /45, с. 170/

Ако между човека и висшите мисли и чувства има нещо подобно, той непременно ще ги различава от низшите. Как може котката да върви след рибаря, който носи риба в ръцете си? Между котката и рибата съществува голяма любов, заради което котката е в състояние да следва рибаря из целия път. /45, с. 177/

По естество човек е добър, няма защо да прави усилия да бъде добър. От човека се иска да прояви доброто в себе си, да не затваря неговия път. Не даде ли път на доброто в себе си, човек става лош. Там е грешката на човека. Щом даде път на Божественото в себе си, всички енергии на човека потичат навън, и той става проводник на доброто. Доброто в човека представя здрава, чиста, лесно смилаема храна, а злото нечиста, мъчно смилаема храна. Тъй щото, искаш ли да проявиш доброто в себе си, приемай в стомаха си само такава храна, която хармонира с твоето тяло; в ума си – само такива мисли, които хармонират с твоя ум и в сърцето си – само такива чувства, които хармонират с твоето сърце. 
/45, с. 190/

Ново верую
Човек има 4 допирни точки с Бога – чрез светлината, чрез въздуха, чрез водата и чрез храната. /103, с. 126/

...Хлябът носи доброто; водата носи живота; въздухът носи силата, а светлината – знанието. /17, с. 20/

Не е важно дали човек може без религия; важно е дали той може без храна, без вода, без въздух и без светлина. … Следователно, човек трябва да бъде не само религиозен, но и духовен; не само духовен, но и Божествен. Без религия може, религията е предание. /179, с. 89/

Моето верую е като твоето. В каквото вярваш ти, в това вярвам и аз. – Отде знаеш в какво вярвам? – Зная. Запример, аз зная, че ти вярваш в доброкачествения хляб, в чистия въздух, в чистата вода, в светлината, в добрите хора и т.н. – Прав си, във всичко това вярвам. – И аз вярвам в същото. Щом е така, ние сме братя и няма причина да се различаваме и да не се разбираме. – Вярваш ли в Бога? – Вярвам във всичко, което Той прави. – Можеш ли и ти да вършиш всичко, което Бог прави? – Мога. Защо човек да не прави добро? Защо да не мисли за красиви и възвишени работи? Защо да не помага на страдащите? Бог прави това и аз мога да го направя. /177, с. 363 – 354

... веруюто на човечеството включва главно четири члена. Те са следните: Вярвам в Единния Свещен хляб, от който всички хора ядат. Вярвам в Единната Свещена вода, от която всички хора пият. Вярвам в Единния Свещен въздух, от който всички хора дишат. Вярвам в Единната Свещена светлина, която всички хора възприемат.

Тези са четирите члена на новото верую. Всяко друго верую произтича от него. Защо? Защото то включва в себе си четирите необходими елемента за живота. /17, с. 8/

Хлябът, водата, въздухът са кондензирана енергия. Или по-добре да се изразим, те са кондензирана светлина. А пък светлината е кондензирана Божествена мисъл. Светлината трябва да приемете по същия начин, както хляба. Хляба трябва да дъвчете. И светлината трябва да дъвчете, да я приемете в ума си при участието на съзнанието, за да можете да възприемете Божествената мисъл, която е в нея. Тогава иде просветлението. Като възприема светлината, човек трябва да съзнава, че тя е кондензирана Божествена мисъл. Сега турете понятията в следния ред: първо храната, после водата, въздуха, светлината, кондензираната Божествена мисъл, кондензираната Божия Любов и Бог, Който е всичко. /66/

Единните Свещени Хляб, Вода, Въздух, Светлина, това са четирите елемента на живота, от които се ползват всички и в рая и в ада, вярващи и невярващи. Разлика има само в начина на използване: в рая проповядват за тях и ги използват и отвътре и отвън; в ада ги проповядват и използват само отвън. Еретик е само онзи, който се отказва от тия четири елемента. Така той се обрича на смърт. Който живее и не умира, не е еретик, той използва четирите елемента носители на живота и безсмъртието. /66/

... волята се усилва от светлината, интелектът – от въздуха, а животът – от храната. Това е новата философия на живота. Тя изисква прилагане. /173, с. 118/

Ще поемаш въздуха през лявата ноздра, ще го изпущаш през дясната. И обратно ... Същият закон се отнася и до възприемане и изпращане на светлината. Ще приемаш светлината чрез едното око, ще я изпращаш навън чрез другото. /173, с. 119/

Няма защо да се проповядва на хората как да живеят, как да се хранят и обличат. Дайте им светлина, чист въздух, чиста вода и доброкачествена храна и не се безпокойте. В чистия въздух, в чистата вода и храна те сами ще намерят Бога. ... Каква по.велика молитва е нужна на човека от тия четири елемента? Като ги приеме в себе си, той е готов вече да се моли. /37, с. 41/

Като ученици, вие трябва да изучавате свойствата на всички неща, с които оперирате. Вие трябва да изучавате свойствата на храната, на водата, на въздуха, на светлината, на мислите и на чувствата си. Като изучавате тия елементи, заедно с тях изучавате и системите, с които те са свързани. С храната заедно изучавате стомашната система, с въздуха – дихателната система, с мислите – нервната система, с чувствата – сърцето и кръвообращението. /45, с. 127/

Как ще позная Бога? – Като ядеш, като дишаш, като мислиш и чувстваш правилно. Това е по-лесно, отколкото да познаеш Бога като безграничен и всесилен. Природата е външната, обективната страна на Бога. /138, с. 133/

Господ е в светлината, Господ е във въздуха, който приемаме, в храната, която приемаме. Не Го виждаме, но с тази сила ние сме в съприкосновение постоянно. /138, с. 118/
Човек влиза в съприкосновение с Бога чрез светлината, чрез въздуха, чрез водата и чрез храната. “Ние живеем и се движим в Бога”. – Ние живеем и се движим в светлина, във вода, във въздух и в храна и посредством тях. /138, с. 101/

... за да се отворят порите на човека, за да се храни с въздух и да бъде здрав, човек трябва да има светъл ум, да съзнава отношенията си с Първата Причина, с всички разумни същества и да ги спазва. /146, с. 54/

Ако не виждаме Бога в светлината, която ни праща, във въздуха, който дишаме, във водата, която пием и в хляба, който ядем, де е Той? Като ядем хляб, ще благодарим. Господ е скрит в хляба и като ядеш ще го чувстваш. /98/

... който е лишен от светлина и не я разбира, губи посоката на своето движение. Който е лишен от въздух и не го разбира, губи от обема си. Който е лишен от вода и не я разбира, губи своята пластичност и преждевременно остарява. Който е лишен от хляб и не го разбира, губи основата, върху която гради. В светлината ние разбираме Божията мисъл. Чрез въздуха приемаме диханието на Бога. Чрез водата приемаме топлината, която иде от Божествения живот. Чрез хляба придобиваме  благата, които Бог изпраща в света. 
/105, с. 208 – 209/

Да се храниш, това подразбира, да възприемаш Божествения живот. Да възприемаш Божествения живот, това значи да се храниш със светлина, въздух, вода и хляб. Човек трябва да има свещено отношение към светлината, въздуха, водата и хляба, да ги разбира. /25, с. 9/

Знайте, че Христос е в светлината, която възприемате; във въздуха, който дишате; във водата, която пиете; в храната, която ядете. Христос е и във вашите мисли, чувства и постъпки – навсякъде ще Го срещнете. Използвайте тези блага съзнателно и не отлагайте нещата. Бъдете добри платци. Щом дойде срока на полиците ви, веднага плащайте. Ако отлагате, лихвите се увеличават. Смисълът на живота е в Любовта – да вършим всичко с Любов. /21, с. 68/

Ще се научите да извличате нужната ви храна от въздуха, от светлината и от водата. /66/

Когато се казва, че трябва да вложиш любовта си в работа за благото на своя брат, тая любов ще даде плод. Плодът на Любовта е идване Царството Божие на земята. ... Хлябът води гладния в Царството Божие. Водата води жадния в Царството Божие. Любовта към падналия води последните в Царството Божие. Душата носи в себе си Царството Божие. /38, с.96/

Някои религиозни очакват Христос да дойде отвън, да им говори. Христос е в светлината, във въздуха, във водата, в хляба, не Го търсете отвън. Достатъчно е да приемеш хляба с любов, за да ти проговори. /107/

Днес мнозина очакват слизането на Христа на земята, Той да разреши въпросите на живота. Всеки ден, всеки момент Христос слиза на земята, но малцина съзнават това. Важно е какво ще намери Христос между хората. Той носи блага на човечеството, но какво ще получи в замяна на това? Той носи свобода и мир, но как ще ги използват хората? Преди да разберат свободата и мира, хората трябва да оценят светлината, въздуха, водата и хляба, които Христос изобилно дава. /25, с. 389 – 390/

Ако искаш да придадеш на организма си добри качества, храни се с добра храна. Храни се с възвишени качества на светлината и топлината. Храни се с възвишени качества на въздуха, водата и хляба. Това значи да живееш добре със своите приятели. Четири приятели има човек: светлината, въздуха, водата и храната. /66/

Момата за момъка и момъкът за момата представят храна, вода, въздух и светлина, без които те не могат да съществуват. Храната, водата, въздухът и светлината внасят нещо ново в човека. /77, с. 170/

Най-мощното лекарство е светлината. Най-мощното лекарство е въздухът – диханието на Бога. Най-мощното лекарство е хлябът – Божието Слово. С тия лекарства си служат и растенията. Лечебните свойства на растенията се дължат на светлината, на въздуха, на водата и на храната, които те възприемат. /24, с. 55/

Обикновените хора се хранят по обикновен начин: приемат храната е я дъвчат. Адептите се хранят само с въздух. При това някои приемат въздуха само един път в месеца, други – един път в годината, а най-напредналите – един път през целия си живот. Те се отличават от обикновените хора по това, че дълго време обработват храната си. Има адепти, които се хранят само със светлината. /165, с. 9/

Бялата раса страда от три съществени недъзи – гордостта, тщеславието и алчността. Гордостта произтича от умственото съзнание, тщеславието - от емоционалното съзнание, а алчността – от физическата грубост на човека. 

Човешката мъдрост, това са фактите. Ангелската мъдрост – са законите. Божествената мъдрост – това са принципите. Фактите са градеж на законите, а пък законите са градеж на принципите. Когато човек изучава фактите, това е антропософия. Когато изучава законите, това е теософия. А пък, когато изучава принципите – това е Бялото Братство. Принципите – това е Любовта. Законите – това е Мъдростта. Фактите – това е Истината. Основното училище на Бялото Братство, на теософи и антропософи е вяра в светлината, въздуха, водата и хляба. Светлината е Любовта, а въздухът е мисълта, водата е животът, а хлябът – това е твърдата материя, с която градим. Любовта осмисля живота, вярата го усилва, а надеждата стабилизира нещата. Надеждата създава красотата, вярата я развива, а любовта я осмисля. /66/

Всеки човек, всяко общество, които приемат Христовото учение и го прилагат, ще се изявят по друг начин, а не както сега. И тогава ще пием, но виното ни ще бъде сладко. И тогава ще ядем, но по-малко, без преяждане. Храната ще се смила добре, няма да има остатъци. В бъдещата култура няма да има отходни места, нито канализации. – Вижте канализациите и отходните места на сегашните хора и ще разберете каква е тяхната култура. Думите на Христа: “Ако не се родите отново от дух и вода, нямате живот в себе си”, се отнасят до бъдещата култура. Значи, ако не преобразите ума сърцето и тялото си и не ги направите от чиста, фина материя, ще останете при старите условия на живота, при страданията и нещастията. /179, с. 81/

Обичате много някого, защото ви е необходим. Обичате водата, въздуха, светлината, храната, защото са ви необходими. Любовта е необходима, защото носи знанието в себе си. Знанието е необходимо, понеже носи свободата в себе си. Свободата е потребна, за да се движим свободно. Движението е потребно, понеже ще има учение, живот, работа, а животът е най-великото нещо. Единственото същество, чрез което можем да постигнем всичко е Бог. /66/

Във всичките плодове е скрита Божията Любов. Хлябът, въздухът, светлината, водата – това е Божията Любов. Само добрите мисли, чувства и дела, дошли по закона на любовта, ще останат. Те ще ни радват. Този свят има нужда от работници. Добри работници са нужни на тази Божия нива, че да се превърне цялата земя в един рай. /66/

Семе
Какво представя орането в човека? – Храненето. Преди да яде, човек слага трапеза пред себе си, разчупва хляба на парчета. Както земеделецът разбива земята с ралото си, така човек разчупва хляба с ръцете си и го слага на трапезата. След това той призовава силите в себе си и започва да яде. Силите в човека представят житните зрънца на земеделеца, които той посява в добре разораната земя. /127, с. 133/

Торбите на всички съвременни хора са вече пълни. Те трябва да прилагат, за да ги изпразнят, да отворят място за нов, пресен хляб. Не прилагат ли, хлябът им ще се втвърди. Всяка сутрин вадете по малко хляб от торбата си, както земеделецът вади жито от хамбара си и го посява на нивата. Всяко житно зрънце, посадено от вас с любов, до вечерта още може да узрее и да го ожънете. Преди да е залязло слънцето, вие можете да опитате плода на вашия труд. /42, с. 5/

Не е достатъчно човек да си служи с думи само, да цитира мисли и стихове, но той трябва да знае, че всеки стих е жив; той е семенце, което трябва да се посади в почва, благоприятна за неговото развитие и да даде плод. Ако всяко семенце се остави в хамбара и не се посади в почвата, да даде плод, то остава ценност без съдържание. /95, с. 64/

Идея
Като сте яли от най-хубавите круши, разбрали ли сте техния език? Всяка круша, всяка ябълка и всеки плод изобщо съдържа в себе си една божествена идея. Като изядете един от тези плодове, вие трябва да възприемете тази идея. На колцина от вас се е запалило сърцето при прочитането на някоя хубава книга като Библията? Хиляди хора четат и препрочитат Библията, но на колцина от тях сърцата са се запалили от Божествения огън? /95, с. 59/

Ябълката предава следните качества на човешкия характер: прави го мек, благ, снизходителен към хората. Ако искаш да бъдеш сладък, благ, яж грозде. Изобщо, храната оказва въздействие върху характера на човека. Плодовете изявяват Словото Божие. Другояче казано: Словото е създало плодовете. Като ядеш някакъв плод, трябва да знаеш какво е вложил Бог в него. Ако разбереш какво се крие в ябълката или в друг някой плод, ти ще възприемеш Словото, вложено в нея. Щом приемеш Словото, ти ще се повдигнеш. /1, с. 65/

Човек се храни не само с хляб. И неговият ум също се нуждае от здрава храна. 

Много хора заболяват умствено от неестествени идеи. Има идеи, които не са за всеки ум. /137, с. 242/

Каквато е нуждата на човека от храна, такава е нуждата му от основна идея.

Страшно е положението на човек, който няма основна идея. Той се излага на пълно разкапване или гниене и в умствено, и в сърдечно, и във физическо отношение. Той започва да се разлага и да мирише. За да не изпада в тома положение, човек трябва да държи в ума си поне една основна идея, в сърцето си – едно основно чувство и в тялото си – една основна постъпка. /13, с. 12/

Словото носи великите идеи в света. Те идат отнякъде. Човек може да възприеме тези идеи, само след като влезе в хармония с Божественото начало в себе си. Лъжете се, ако мислите, че можете да възприемете тия идеи от сегашния свят. Тоя свят е безидеен. /106, с. 91/

Имаш една свещена идея в ума си. Не е ли тя адептът, когото търсиш? Само формата е друга. Обаче, всяка форма е условие, при което реалността се проявява. /173, с. 189/

Животът на плода е в семката. Изяж плода, благодари му, че си се нахранил с него и посади семката му в земята. Външната форма на плода представя дреха, в която е облечена една велика идея. Изяж плода, приеми идеята, която той носи в себе си и благодари, че си имал възможността да се насладиш. Както идеите се обличат в красиви премени, така и човешката душа е облечена в светла, красива дреха. Колкото по-праведен и добър е човек, толкова по-красива е дрехата на неговата душа. Срещнете ли човек, на който дрехата на душата е скъсана, парцалива, ще знаете, че той сам е опетнил живота си. Сам той е внесъл греха в своята душа. Ако някой се осмели да отиде на небето със своята скъсана дреха, веднага го изпращат на земята.

Следователно, да бъдеш добре облечен, това значи да си добродетелен човек. Красива е дрехата на добродетелния, но всеки не може да я види. Тази дреха е скрита вътре в човека. Тя е дреха на душата. /16, с. 231 – 232/

Вие трябва да имате една велика, божествена идея в себе си, която трябва да разбирате много добре. Вие не трябва да разправяте тази идея на света, тя е само заради вас.  От нея вече ще черпите своята сила и мощ. Що се отнася до вашите специални мисли, тях може да поверявате на вашите приятели, на този, на онзи и те ще ви се радват. /66/

Истина
Защо трябва да яде човек? Някои ще кажат, че яденето е необходимо за поддържане на физическото тяло на човека. – Яденето подразбира дълбок вътрешен процес на живота. Христос казва: “Аз съм живият хляб, слязъл от небето. Който яде плътта ми и пие кръвта ми, има живот в себе си”. В този смисъл, яденето подразбира вътрешен процес, който се ознаменува с предаване и приемане на истината. Тя има отношение към самия човек, към неговия ближен и към Бога. Да схване човек плана на своята работа и да я изпълни, това значи да бъде в хармония с великата истина. Да придобие човек истината, това значи, да разполага с положителната наука на живота. Докато не е дошъл до тази наука, човек работи в областта на относителната наука, на относителните понятия в живота. /68, с. 207/

Всяка почивка подразбира ядене. Да си почива човек, това значи, да яде. Яденето пък подразбира свършване на една велика работа - предаване и приемане на Истината. 
/68, с. 206/

Лъжата не е нищо друго, освен нечиста храна. Който лъже, той се храни с най-нечиста храна. Който говори истината, той употребява най-чистата храна. Христос казва: “Ако не ядете плътта ми и не пиете кръвта ми, нямате живот в себе си.” Плътта и кръвта на Христа представят най-чистата храна. Ако не употребявате тази чиста храна, нямате живот в себе си. Да се храни човек с чиста храна, това е едно от правилата на живота, едно от условията на основния морал. Не спазвате ли този морал, вие сте осъдени на смърт и на изгнание. И при това положение, каквито дарби да имате, всичко ще изгубите. /45, с. 157/

Хранете ума, сърцето, тялото, душата и духа си с истината.  – Защо.? – За да бъдете свободни. Казано е, че истината ще ви направи свободни. /34, с. 137/

Истината ще им донесе свободата. Друг път за свободата няма. Човек трябва да слезе в Ерусалимския храм, т.е. в своя вътрешен храм и да изгони търговците навън. Търговците представят дребнавостите в живота. Не можем да служим на Бога и да се занимаваме с дребни работи. Те всякога ще те спъват. Следователно, всичко, което спъва човека, трябва да излезе навън. /140, с. 175/

Престанете да се лъжете. Не говорете това, което не е; говорете само това, което е. ... говорете истината! Говорете истината и на себе си! Вие не говорите истината, защото не ядете правилно. /106, с. 83/

Аз ще ви оставя да размишлявате и сами да констатирате Истината. Истината трябва да изпъкне – ни повече, ни по-малко! Тази Истина не искам да ви я представя толкова бляскава, че да ви ослепи. Прекарвам я през много облаци, за да я направя поносима за вашите очи и с това искам да ви избавя от илюзии, които създават всеки ден нещастия. Защото тези илюзии ви отдалечават от Бога. /19, с. 25/

... онази Истина, която търсите, тя е всадена вътре във вашата душа и вие трябва да научите нейния свещен език. /66, с. 12/

Човекът на истината е свободен. Той владее науката за езика. Тази наука е свързана с чистотата, с белия цвят. /66/

Някой пише една книга. Но тази книга, ако съдържа Истината, умрял човек може да възкреси. Или болен човек като я прочете, да оздравее. /65, с. 180/

Истински поет, художник или музикант е този, който предава истината кратко, просто, ясно. /37, с. 21/

Като говорите Истината, най-първо трябва да я прекарате през вашето гърло, през вашия ларинкс и тия отмерени вибрации ще се предадат до ухото. Да знаеш да говориш Истината, това е най-голямото изкуство! В говоренето трябва да има музика – ще говориш най-първо на себе си, ще пееш на себе си. /111, с. 9/

Първо човек трябва да се освободи от бесовете в себе си, т.е. от света. Бесът, това е гласът на света. След това той трябва да си каже: “Аз съм Пътят, Истината и Животът”. Когато човек произнесе тия думи с дълбочина, с мисъл, той ще чуе гласа на Бога, Който ще му каже: “Твоят път – това съм Аз. Ти ще ходиш по този път. Ти ще живееш в истината, която си намерил. Тогава Моят живот ще се прояви в тебе!”  /95, с. 20/

Разумност
Словото е разумното в света, чрез което Великият ни призовава към свещена работа. /34, с. 254/

Словото включва всичко в себе си. То носи любовта, която се проявява само в разумния живот, между разумни хора. В неразумния живот никаква Любов не съществува. /106, с. 94/

В начало бе Словото, Разумното, живота, а смъртта дойде отпосле. Словото е мощното и силното в света; и ако искаме да изменим живота си, да обновим силите си и да добием знание, непременно трябва да влезем във връзка с Разумното Слово в света, защото то е създало всичко. /9, с. 7/

Сега ще говоря върху думите: “Да положи някой душата си за приятелите си”. Този стих подразбира вътрешно единство на нещата.  Това единство се осмисля само в разнообразието. Разнообразието в природата пък е израз, проява на Божествената хармония. Под думата “проява” умните хора, адептите, мъдреците разбират разумното начало в живота. Като казвам “разумно начало”, аз нямам предвид студения човешки разум, който се проявява при 250 градуса под нулата, но говоря за висшия разум, който носи условия за човешката душа. /102, с. 70/

Какво нещо означава “Словото Божие”? То е онзи първоначален момент, когато Божествената Любов съзнателно се е проявила вътре в материалния свят. Когато вие чуете първата дума, съзнателната дума на вашето дете, което говори разумно, то е Словото Божие и майката усеща една радост, веселие – вдъхновена е тя. Или пък някой път пишете някое писмо, дращите, дращите, но не сте доволни. Един ден напишете няколко строфи и казвате:”Това е то”. То е разумното. Във вашия ум е проникнала една нова мисъл, вашият ум е почнал да мисли и вие съзнавате, че имате ум. /141, с. 165/

Храненето не е произволен процес, то е разумен процес. Храненето е един от разумните процеси и понеже природата не счита, че ние сме разумни, не е предоставила храненето под наш контрол. Имаме желание да ядем. Ние взимаме храната, посдъвчем я, но влезе ли вътре, тя казва: Не се меси в тази работа, друг ще я свърши. /104, с. 36/

В начало бе Словото”. След като мислил цяла вечност, най-после Бог се проявил чрез Словото, т.е. чрез разумността. Започнете и вие с разумността, със Словото на Бога. После Бог е довел всички неща до една велика цел – велика връзка, велика хармония на живота. Най-после всичко това трябва да бъде за слава и величие на Бога и на ония същества, които живеят в Неговото царство. Така трябва да постъпва всеки човек. Каквато работа предприема, първо трябва да я обмисли и после да си отговори за кого я прави и как трябва да я направи. /45, с. 190 – 191/

Език, реч, писмо
Длъжен си да знаеш езика на баща си и майка си. Езикът, това е знанието. Ето, открих ви една тайна. /104, с. 149/

Дишането е един начин на работа. Мисленето е друг начин. Чувстването – също. Това са елементарни упражнения. Те са подготовка, за да дойдат други, още по-хубави, с които се занимават по-напредналите същества. Има известни упражнения, които трябва да минем, докато дойдем до съществените уроци. /66/

“Кажи само реч и ще оздравее момчето ми!” Тези думи показват силата на човешката реч, както и силата на човешката мисъл. Само онзи може да каже една дума, която да има сила и мощ в себе си, който разбира законите на природата. Всеки може да каже една дума, но ако тази дума се придружава от велика мисъл, със сила в себе си, тя е Божия дума. /102, с. 28/
Използвайте силата на думите и  за лекуване – метод прост и евтин. Трябва да ги произнасяте със сила, концентрирано, за да има резултат. /138, с. 85/

Човек трябва да дойде до същественото знание, да каже една дума и всичко да стане така, както е казал. Да каже: Искам да стана млад! И в един момент да изчезнат бръчките от лицето му. Болният да каже една формула и веднага да оздравее. /104, с. 9/

Има думи, които човек не може да произнесе както трябва – ларинксът не е дошъл още до пълното си развитие. За да се произнесе една дума правилно, трябва да се спазят известен брой трептения.

... Има динамични думи, както експлозивите. Има експлозиви, които употребени в малко количество, са безопасни, но в голямо количество причиняват нещастия. Същото се отнася и до думите. Всяка дума, употребена на място, е безвредна; ако не се употреби на място, причинява нещастие. Думите се отразяват не само върху физичния, но и върху психичния живот на човека. Ето защо човек трябва да пази, както тялото си, така и своята психика. /149, с. 85, 86/

Всички думи, които са мощни, силни, тихо трябва да се произнасят. Думата “ум” е много силна. /66, с. 105/

Една дума е една кибритена клечка. /105, с. 205/

... когато говори или прави нещо, човек трябва да влага известно съдържание. Всяка дума, която има съдържание и смисъл, крие в себе си магическа сила. Такива думи са подобни на кибритени клечки. Достатъчно е да драснеш такава една дума, за да произведе пламък и топлина. Думи, които при драсване не произвеждат топлина и светлина в ума и в сърцето на човека, са опорочени. /174, с.213/

Всяка дума има трояко значение: физическо, духовно и Божествено. /14, с. 80/

Едно нещо трябва да имате предвид: всяка дума трябва да съдържа поне една положителна сричка, на която да се крепи мисълта ви. За да бъде речта на човека жива, във всяко изречение трябва да има поне една положителна, възходяща дума, или във всяка дума поне по една положителна сричка. /52, с. 11/

Ученикът трябва да запълва празнините между думите, да прониква в тяхното съдържание и да извлича силите, които се крият в тях. Тъй както се говори днес, това е език за обикновените хора, за масата. /52, с. 5/

В правилното дишане има известен ритъм, който трябва да се спазва. Като спазваш този ритъм, въздухът влиза бавно и постепенно се стопля. Понеже въздухът е наситен със светлина и прана, като диша, човек възприема тия два елемента, необходими за кръвта.

Казвам: Какъвто е законът за храненето и дишането, такъв е и за четенето. Някой чете интересна книга и бърза по-скоро да я свърши. /149, с. 52 – 53/

За да извадите силата от това изречение, вие трябва да знаете закона за превръщане на енергиите, трябва да знаете как да нареждате думите. /52, с. 3/

Какво приложение има за вас сега знанието на тия цветове и трептения, които се произвеждат от думите при изговарянето им? Вие трябва да се стремите към висши трептения, към висши движения. Защото от вашите думи, мисли, чувства и действия зависи не само здравословното състояние на вашия организъм, но от тях зависи и вашето бъдеще. Човек трябва да се стреми всячески да коригира своите чувства и мисли. /93/

Всяка разумна дума има цената на златото. Кажеш ли една дума или обещаеш нещо, трябва да го изпълниш. Природата те държи отговорен. /104, с. 27/

Всяка една дума, която изговаряте, да бъде скъпоценен камък за човека и където и да ходи, той да помни вашата дума. Също и като погледнете човека, тъй го погледнете, че завинаги у него да остане този мил поглед. /66/

Силата на думите не се заключава във външното меко или грубо изговаряне, но в тяхната музикалност. Всяка дума, произнесена музикално, произвежда велики резултати: тя лекува, насърчава - живот носи в себе си. Мекушавият говор, мекушавите тонове представляват мочурлаци, в които затънеш ли веднъж, не можеш повече да излезеш. Твърдият, сигурен говор е твърда почва, на която свободно можеш да стъпваш. На такава почва човек се чувства устойчив и може да пази равновесие. Човек трябва да спира вниманието си върху същината на нещата, а не върху тяхната външна форма. /77, с. 39/

Когато Господ иска да застави някои до Го слушат, дава им неприятности, болести, глад. А когато Го разбират, Той им говори разумно. Има два начина на говорене от Бога: единият е с физически разум, а другият – с разумно Слово. /19, с. 190/

Силата на проповедта не седи в ударенията на слоговете, нито в громките слова. Силата на една проповед се заключава в животът, който проповедникът е вложил в нея. Силата на живота пък седи в любовта, от която той е проникнат. /85, с. 95/

Лоша дума е само онази, която не е в хармония с човека, до когото се отнася. В това отношение вие трябва да знаете, какви сили крие всяка дума в себе си, за да можете предварително да разбирате ефекта, който тя би произвела. Вие трябва да знаете какви сили се крият в мислите и чувствата, с които си служите, за да разбирате какъв ефект могат да произведат върху човека. /174, с. 91 – 92/

Има нещо особено в човешката душа, има един вътрешен език, на който ние трябва да си говорим. Аз считам това нещо за едно от най-добрите качества – то е почитанието. 
/161, с. 27 – 28/

Иска ли да си въздейства, човек трябва да се обърне към Бога със следната молитва: Господи, благослови езика ми, за да излизат от него сладки, силни и красиви думи. Сладките думи имат отношение към живота, силните - към човешкия ум, а красивите към човешкия дух и към човешката душа. Сладките, силни и красиви думи представят материал, чрез който човек гради великото и мощното в своя живот. Човек не може да бъде красив, ако от езика му не излизат сладки, силни и красиви думи. /42, с. 37 – 38/

Първо човек мисли какво ще говори, после чувства това, което ще каже и най-после трябва да се изяви. Това значи: всяко слово трябва да има мекота, съдържание и красота. Ако не съдържа тези качества, словото не може да достигне своята цел. /42, с. 44/

През шестте дни, когато е създал света, Бог е казал само по една дума, но тези думи са били мощни, понеже са думи на Божествения език. Каквото Бог е казал, всичко е станало. На седмия ден Той не е казал нищо, защото почивал./42, с. 396/

Аз ще ти кажа само една дума: “аум, аумен”. И като ти кажа тази дума, ти трябва да ме разбереш. “Аумен – амин” – тази дума съдържа всичко в себе си.”Аумен” – това е ключът. 

Ще ви преведа тази дума на наш език със следното сравнение. Ти си пътник, пътувал цяла седмица и замръкнал всред пътя в една тъмна, бурна нощ. Сняг, виелица, краката ти са замръзнали, едва се държиш на тях. Аз те срещна, казвам ти: вземи този ключ. Там на сто крачки от тук има едно здание, един великолепен палат. Отключи си и като влезеш вътре, ще намериш ядене, пиене, топлина, баня, библиотека – всички удобства. Никой друг няма да намериш там. “Аумен” това е ключът – човекът, който е избавен от всички несгоди на тоя живот. Ще отключиш и ще влезеш в палата на тоя живот. /161, с. 28/

Ако сте неразположен физически и душевно, казвайте по три пъти на ден “ху”. Ще видите, че след известно време неразположението ви ще изчезне. Когато кладе огън или гаси свещ, човек пак духа. Значи той знае изкуството на духането, опитал е силата на това”ху”. Старите българи прилагат това изкуство и при случай, когато някой изгори пръста си. Веднага той го хване с ръката си, духне, каже “ху” и след известно време изгорялото място преболява. Ако ви заболи сърцето, пак духнете и кажете “ху”. Няма да се мине дълго време и болката на сърцето престава. /31, с. 89/

Ако отидете при един добър, благороден човек и го заварите в добро разположение на духа, ще почувствате нещо особено: от всяка негова дума лъха живот, всяка негова дума е балсам. Ти седиш при него, топиш се от блаженство. 
/149, с. 295/

Сегашните хора страдат по единствената причина, че не могат да говорят на болестите си, на сиромашията, на невежеството, на слабостите си и т.н. Лесно е да се справи човек с болестта си, но ако знае как да й говори. ... Днес всички хора говорят, но малцина знаят изкуството на говоренето. /66/

Знаете ли, че силата на човека седи в неговото слово, в неговата реч? Ако можете да пречистите вашия ум, тъй че всичките ви думи да бъдат отмерени, да разчистите всяко неразположение към когото и да е от сърцето си – т.е. да сте възлюблени на Бога и заради Неговата Любов да имате най-хубавите думи и мисли и сега може да имате тази сила на ръката си. /170, с. 431/

Аз съм изучавал езиците: и английски, и френски, и немски, и китайски, и индуски, и санскритски, и ватански, и ангелски. И намирам три основни неща: за да говориш добре един език, в ума ти трябва да има светлина. За да говориш един език добре, трябва да имаш още топлина и сила. Силата седи в ясното произношение. Като изказваш една дума, трептенията трябва да бъдат музикални – във всяка дума трябва да има мекота. Във всяка дума, която изговаряш, трябва да има и красота. Красотата е на ума, мекотата е на сърцето, а пък силата е на волята. Това е хубавото говорене. /75, с. 112/

По съдържание и смисъл и думите имат чин, както военните. Някои думи са прости войници, а други – офицери от различни чинове, докато дойде до генерала. Всяка дума има специфичен характер според службата и предназначението си. За пример, някои думи са крайно егоистични, понеже служат само на един човек. Други са по-широки, по-любвеобилни, защото са в услуга на цялото общество; трети пък имат Божествен произход и характер, защото са в услуга на цялото човечество. /34, с.221/

Христос говорил на слушателите си чрез символи, на един образен език. Той внесе ново гледище в разбирането на живота. Ето защо, като изучавате Евангелието, трябва да се проникнете във вътрешния смисъл и да разкривате символите. Само по този начин придобитото знание ще ви ободри, освежи и лесно ще се освобождавате от неразположения – физически и душевни. /163, с. 25/

Тези мисли, които са писани в Библията, преди пророците още са съществували. Всичко това идва от един друг свят. Много пъти, като ви привеждам някои примери, аз не ги вземам от тук, от земята, но от други епохи, преди да се е явило съзнанието и самосъзнанието, когато хората са живеели в своето подсъзнание, когато грехът не е имал място в човешкия живот. /66/

Днешният век има голяма светлина. Радиото хвърля светлина върху духовния свят, телевизията  - върху въпроса какво нещо е ясновидството. 

За ясновидството трябва школа. Тази работа не е за всекиго. Всички хора не са еднакво развити. Способният по-лесно разбира. Някого можеш да научиш да свири, но той не е за музикант. Дарбите са дадени, но има и степени на тяхното развитие у разните хора. Човек трябва да се учи.

Нервната система на човека трябва да се приспособява към развитието на дарбите. Нужна е по-чувствителна нервна система. Нервната система на развития човек е по-чувствителна. Тя може а схваща късите вълни, да долавя съобщения от далече. /62, с. 163/

Аз съм избрал една поредица от думи, които носят в себе си жизнена сила. Да вземем например думите от категорията “любов” – кои думи влизат там? Думите, които изявяват любовта са: нежност, опрощение, благост, утешение, съчувствие, щастие в живота. Да вземем думата “живот”. Кои думи влизат в нейната категория? – Мощ, храброст, въодушевление, бодрост, победа, победа в целостта. Вибрациите на думата “цялост” в българския език са слаби. Думата “победа” е по-силна. Думата “радост” също е по-силна, но думата “цялост” има най-дълбок смисъл. В думата “цялост” се съдържат: здраве, покой, услужливост, благост, пълнота, оптимизъм, мъдрост. “Мъдростта” включва следните думи: равновесие, светлина, знание, съсредоточение, осияние и просвещение, разум. В категорията “разум” влизат: разсъждение, съжаление, съобразяване, внимание, стремление.  ... В “индивидуализирането на душата” влизат: лекуване, присъствие на духа, младост, растене. В “растенето” на живота влизат и други думи, които го обясняват: успех, оживотворяване, почивка, надежда, съгласие, миротворство и изкупление. В думата “истина” влизат следните думи, които я обясняват: постоянство, въздържание, вяра, вдъхновение, доброта, упование. Който иска да опознае истината, не може без тяхната помощ. Да вземем и думата “вярност”. За да бъде човек верен, трябва да има съзвучие. Това са две думи, които следват една след друга. И други обяснява”верността”.Това са: хубост, невинност, смирение, смирение, сладост. /157/

Жива вяра се изисква от хората! Думите, които излизат от устата на човека са като водни капки. Всяка дума на живото Слово, която е свързана с центъра на живота, крие в себе си някое разумно същество. Следователно, разумните същества влизат в думите и ги обработват. Оттук се вижда, че ние живеем в свят, който на всяка крачка е жив. /95, с. 64/

Под “Слово” разбираме разумния живот, който се изявява в правилни форми, в правилни тонове. В този живот всеки тон, всяка дума има свой определен смисъл. ... Като произнасяте правилно думите, ще проверите силата, която се съдържа в тях. ... Щом искаш да бъдеш здрав, Господ ти казва: Научи се да произнасяш правилно думата “здрав”. Нещастен си. Научи се да произнасяш правилно думата “щастлив”. Глупав си – научи се да произнасяш правилно думата “мъдрост”. 
/106, с. 93/

Всяка дума, която излиза от човешката уста, има различни свойства. Една дума може да има свойствата на желязото, на оловото, на медта, на калая, на златото, а може да има свойствата и на скъпоценните камъни. С устата си човек може да прави скъпоценни камъни; може да прави и злато, колкото иска. /74, с. 3/

Нашите думи са изгубили ритмуса, такта, чрез който да изразят идеята. Ти кажеш “любов”. Някой те погледне, не е разбрал или пък влага друго съдържание. Като кажеш думата с един определен ритмус, този човек трябва да почувства тази дума, защото тя е обвита с мощно, силно чувство. Вие казвате тази дума, обаче тя няма нужното съдържание.

Сега четете Библията по буква, без дълбоко разбиране на нейното съдържание. В Библията външните знаци, формите, числата, събитията, законите – всичко е символ, и за да я разберете и да се ползвате от нея, ще трябва да намерите реалността, смисъла на друго място. Или, да преведа на ваш език: вие имате една ябълчна семка. Аз казвам: в тази семка се крие цялото дърво. “Как е възможно?” – Вземете семката, изровете една малка дупка, посейте я, след десет години ще имате едно голямо дърво. Ако всяка една мисъл като една семка не я вложите във вашия мозък и не работите с вашия ум, с вашето сърце, с вашата воля, всеки текст от Библията ще ви остане неизяснен. Той трябва а се разчепка, да се проучи по-дълбоко, да се разбере, не да се чете механически или да му давате свое повърхностно тълкувание. Така само думата “любов”, ако вземете и я изговаряте често, и я проучвате, ще опитате нейното съдържание. Тя ще развие една динамическа сила у вас. Невъзможните неща за вас ще бъдат възможни. /65, с. 283/

Седи един човек в затвора, осъден на десет годишен затвор за десет хиляди лева дълг. В ума му седи мисълта за десет годишния затвор и десетте хиляди лева. Той не вижда никакъв изглед за освобождаване. В един момент вратата на затвора се отваря, един негов приятел влиза и му казва: Има десет хиляди лева! Какво става със затворника? Мисълта за затвора се стопява пред него като сняг и той се вижда свободен със светнало лице. Изречението “Има десет хиляди лева” не е изказано по правилата на граматиката, но съдържа живи думи. Това изречение е смислено. То произвежда по-голям ефект, отколкото, ако дойде някой в затвора и почне да говори: Вашият високо уважаем, благороден приятел дойде и прояви необикновен жест. Той разпореди да ви се дадат десет хиляди лева срещу дълга ви, за да го изплатите и излезете от затвора. – Това е една официална реч, която не може да произведе такова действие като думите: Има десет хиляди лева! Те са кратка, отривиста и смислена реч. Тя внася живот в човека. /52, с. 7/

В туй, в което ние не намираме никакъв смисъл, Бог е вложил най-големия смисъл. А в туй, в което ние виждаме най-големия смисъл, Бог намира най-малкото съдържание. /66/

Двадесет души адепти се събрали на едно място и се разговаряли, кой какво постигнал в живота си. Първият казал: Аз дойдох до положението, като произнеса думата “вода”, веднага да дойде водата при мене. Щом съм жаден, изговоря думата “вода” и жаждата ми се утолява. Вторият казал: Аз дойдох до положението, когато огладнея и изговоря думата “хляб”, да дойде хлябът при мене. Така се изредили и останалите десет адепти. Всеки разказал какво постигнал в живота си. Жаждата, гладът са вътрешни процеси за познаване на Бога. … като не знаете силата на думите, казвате: Искаме да бъдем добри. Знаеш ли какво значи да бъдеш добър? Когато изговориш думата “добър”, целият свят трябва да стане добър. Доброто трябва да дойде при тебе. Когато Бог произнесе думата “добър”, целият свят ще стане добър. Понеже Той още не е произнесъл тази дума, светът не е станал добър. Когато Господ каже за себе си, че е добър и ние трябва да станем добри. Той чака момента и ние да съзнаем, че сме добри. /149, с. 287 – 288/

                                                 *

В цялата природа има графология, физиогномика, френология, кабала. Всяко нещо си има знак, символ, чрез които говори. Тези знаци трябва да се изучават. /175, с. 270/

Бъдете весели. Живеем в един разумен свят. Всичко говори: светлината говори и въздухът говори. Например, слушате чужд език да се говори, но не го разбирате и казвате: “Какъв неопределен шум!” Същото е по отношение на природата. Като не знаете езика й, слушате само шум. А това е език. Един ден, като станете учени, ще разберете нейния език. /66/

За да разбере човек живота, знанието, както и разумната природа, която го заобикаля, той трябва да си ги представи в конкретна форма, достъпна на неговия ум и неговото сърце. Същевременно той трябва да намери онази вътрешна връзка, онова взаимоотношение, което съществува между тия неща и него. /95, с. 208/

В природата съществува един език, аз го наричам “живия език на Битието” или живия език на нещата. По своята звучност този език е един от най-красивите. Той е писмен език, но не се пише на книга, защото книгите в природата са живи. 
/170, с. 432/

Всяка форма е израз на една Божествена мисъл. /66/

Вие трябва да съзнавате, че всяка форма, която ви заобикаля, има отношение към вас и да влезете във връзка с нея. /95, с. 208/

Който се интересува от развитието на човека, на всички живи същества, той чете не само писани книги, но и по камъните, по изворите, по листата, по дърветата. Много книги има в живата природа, но човек трябва да се отвори за тях, да ги разбира. В бъдеще, когато хората ще си служат с шестото чувство, ще четат книгите на природата, ще ги разбират и ще се ползват от тях. /12, с. 152/

Когато погледне едно цвете, поетът вижда в него това, което обикновеният човек не вижда. Пред него се разкрива цял свят и той описва цветето като нещо живо, с което разговаря. 
/95, с. 208/

Ти няма да изнудваш едно животно. Бог се проявява чрез всяко същество. Бог изпитва какъв е умът ти. Ти ще се качиш на коня, ще работиш с вола, с камъка, за да разбереш Словото, което е скрито в коня, във вола, в камъка. Словото е скрито и във водата. То е навсякъде. Имайте свещен трепет към всичко. /66/

Какво трябва да учи човек на земята? Първото нещо, с което трябва да се заеме, е изучаването на Божествения език. Особена е азбуката на този език. Тя се изразява чрез движения, чрез символи, чрез образи. /34, с. 67/

Божественият език е сложен, състои се от  много думи, затова има ангели, които и досега не са го научили. Красив е Божественият език. /68, с. 127/

Аз обличам своята мисъл в много була, най-малкото три, седем или девет и за да проникнете в същността, трябва да знаете да сваляте тези була. /66/

Кокошките, птиците изобщо са символи, чрез които природата работи върху ума на човека. Птицата има отношение към мисълта. Щом видиш една птица, кажи си: Аз трябва да мисля. При това, всяка птица определя качеството на мисълта. Славеят подтиква човека към един род мисъл, лястовичката към друг вид, гургулицата към трети вид. 
/173, с. 209/

... вие трябва да обичате всички хора, защото всеки човек лош или добър, е необходим за съставяне на цели изречения, чрез които да изказвате своите мисли и чувства. Влезете ли в Божествения свят, вие трябва да обичате всички хора, за да си служите с Божествения език. Не можете ли да приложите този език, никой няма да ви разбере и вие ще се принудите да се върнете назад. /66/

Ти, като слушаш, трябва да бъдеш доволен от това, което ти се говори. Господ ти говори чрез вятъра и ти не си доволен. Той ти говори и ти не Го разбираш. Хубаво ти говори, а пък ти казваш: “Дано да престане този вятър!” Хубаво, престане вятърът. Грее слънце. Ако ти не разбираш защо грее слънцето, защо духа вятърът, защо цъфтят дърветата и текат реките, ти ако не разбираш смисъла на живота, какво си разбрал? /75, с. 157/

Който разбира езика на материята, той влиза във връзка с Божия Дух и се разговаря с Него. Човек не може да си представи, че водата, въздухът, светлината имат език и могат да се разговарят с човека. ... Който не разбира езика на разумната природа, отделя нещата едно от друго – светлината от въздуха, въздуха от водата, водата от твърдата материя и по този начин изгубва връзката между явленията на целокупния живот. /34, с. 140/

... защо природата не се спре върху първичните форми, които създаде и върху тях да прояви всичкия живот, ами създаде този почти безконечен ред от форми, докато дойде до човека? Защо създаде всички тези форми? – Тези форми представляват училище, през което е минал човешкият дух. Тези форми са мисълта на една велика книга. Трябва да знаете, че всяка форма има два начина на разбиране. Вие може да разглеждате какво е устройството на всеки лист, а след това можете да четете, какво е написано на него, какво е съдържанието му. /60, с. 152/

Ако вие прилагате методите, които ви давам, природата ще отвори вратите си и ще ви каже: “Заповядайте, аз ви познавам!” Ако отидете при нея без това, което ви говоря, вие няма да чуете нейния глас, тя няма да ви проговори. Изпълните ли всичко, тогава и камъните, и изворите, и дърветата, и цветята и животните, и хората, всички ще ви проговорят. Защо? Защото ви познават. /66/

*

Като изучавате смисъла на тоновете и тяхното съчетание, дохождате до различните добродетели като музикални пиеси, написани от видни музиканти през вечността. Да бъдеш добър, това значи да произведеш правилно една музикална пиеса, написана от някой виден музикант, с участието на видни философи и художници. Реално нещо е доброто. То е една от великите картини на живота, наречена в Писанието “Дърво на живота”. /149, с. 172/

Съгласните букви като елементи са основи, а гласните – киселини, активни. Съединени дават проявление – солите. /128, с. 141/

Съгласните или меките букви, наречени още женски букви, показват, че жената има преобладаващо влияние в писмената реч. Гласните букви пък са наречени мъжки. /102, с. 196/

Първоначално буквите, с които вие си служите са били символически йероглифи, а сега са графически. Първоначално буквата “л” е изразявала цяла идея.  Буквата “л” е идея, тя показва стремеж нагоре. ... Тия букви се опростили по-късно и сега се употребяват само като елементи на думите, като елементи на слоговете. Ние трябва да разбираме малките работи в себе си. Не търсете великите работи в света! Малкият трепет може да даде най-силен тласък на вашия ум, най-силен тласък на вашето сърце. /60, с. 22 – 23/

“V” представя рога като на козел. Този знак е взет от старите езици. Латинската раса си служи и до днес с този знак, който показва стремеж към земята. Славяните са взели този знак, но са го обърнали с върха нагоре – стремеж към слънцето, към Първата Причина.

Оттук виждаме, че буквите, с които си служат народите, представят символи на нещата. Всеки народ си служи с такива букви и думи, които отговарят донякъде на неговото умствено и духовно развитие. По азбуката на всеки народ се съди още за неговата култура. В немски език първата буква на думата “Истина” е “w”, което показва, че за немеца истината е свързана с гъстата материя. Буквата “и”, с която българите пишат истината, представя празна чаша. С това българинът казва: “Ако ми сипете нещо в чашата, от своя страна и аз ще ви дам нещо. /52, с. 10 – 11/

На децата от първо отделение се преподават само буквите: а, б, в, г, д, и т.н. Някои от тия букви са взети от египетските йероглифи. Буквата “а” означава натоварена камила, т.е. семе, което е още в хамбара. Буквата “б” означава посято семе. Буквата в” - разпукване на семето, от което се образуват стъбълце и коренчета. Тази буква може да се напише във вид на котвичка. Буквата “г” е закон на безконечността. Тя показва, че с единия си край растението се е закачило на слънцето, отдето приема енергия, която предава на земята. ... За да се развивате добре, вие трябва да знаете значението на буквите. Като знаете вътрешния им смисъл, вие ще ги пишете правилно, и по този начин ще се ползвате от тях. Като пишете буквата “г” красиво и със съзнание, вие се свързвате с енергиите, които се съдържат в тази буква. Същото се отнася до всички останали букви. Упражнявайте се в писане на буквите, за да изправите характера си. Красивият почерк се отразява върху характера на човека. /166, с. 383 – 384/

Буквата с” в думата “само” означава закон на промени – пълнене и празнен на луната. Буквата “а” означава семе, което трябва да се посади в земята. Тя представя първия принцип в живата реч – посаждане. Буквата “м” представя материали, които семето извлича от почвата и започва да расте, да се развива. За да израсте една мисъл и да почне да се развива, тя трябва да черпи материали от “м” – закон на материята. Буквата “м” представя първичната материя, от която живите същества черпят сокове за поддържане на своя физически живот. Буквата “о” означава възможностите, които семето може да реализира във всеки даден момент. Тъй щото, когато чуете думата “само”, в ума ви трябва да изпъкнат всички познания за силите, които се крият в нея. Каквато дума и да чуете, вие трябва да разбирате нейния вътрешен смисъл. Това значи познаване на езика, с който си служите. Колкото по-сложно е изречението, толкова е по-неразбрано. Ученикът трябва да изучава буквите като символи. За пример буквата “N” означава отричане на реалността, а буквата “И” – потвърждаване на реалността. Буквата “Н” представлява закон за примиряване, за справяне с противоречията в живота. Лесно се пише буквата “Н”, но мъчно може човек да тегли една права линия между две противоречия и да ги примири. Ако може да направи това, той владее живия език, живата реч, с която разумната природа си служи. Който може лесно да се справя с противоречията в живота си, той може да пише цели изречения, съставени от живи думи, от живи, подвижни букви. /52, с. 6 – 7/

... буквите, т.е. звуковете, представят живи сили в природата. Тъй щото, за нас не е важна само външната форма на буквата, например буквата “а” или друга някоя буква, но имаме предвид още и вътрешното усилие, което се прави, за да се произнесе дадена буква. Това вътрешно усилие пък говори за съдържанието на буквата, което иска да се прояви навън. Това усилие крие в себе си известно течение на сили. И ако в даден случай не може да произнесе известна гласна или съгласна буква, човек ще си създаде някакво нещастие. /102, с. 197/

Ако буквите се пишат небрежно и грозно, това ще ви създаде хиляди мъчнотии. /66, с. 105/

Когато Бог е създавал света, извикал всички букви, всяка да си даде мнението, с коя от тях да започне създаването. Това е цяла история, която интересуващите могат да намерят в историческите паметници на миналото. Аз ще ви приведа тази история накратко. Първа се явила българската буква”А”, не еврейската алеф. Буквата “а” на български е гласна, а на еврейски е съгласна. Изобщо, еврейската азбука има 22 съгласни букви, гласни няма – те се подразбират. Като се представила буквата “А” пред Господа, Той се замислил и казал: Не мога да започна създаването на света с тебе, защото ти мислиш само за себе си. Казваш Аз – имаш предвид само себе си. Ако започна с тебе, светът ще се обърне с главата надолу. Така се изредили всички останали букви. На всяка от тях Бог казал по нещо, с което им обяснил, защо не може да започне създаването на света с тях. На буквата “М” казал: Ти си началната буква на думата “мразя”. Ти ще смразиш света. На буквата “У” казал: Ти си началната буква на думата “умирам”. Ти ще умориш света. Последна се явила при Бога буквата “Б”. Господ се спрял на тая буква, защото тя е начална буква на думата “блажен”. Наистина, първата книга, в която си говори за създаването на света е Битието.

... Питате: Буквите могат ли да говорят? – Говорят. Грамофонната плоча говори ли? Щом я турите на грамофона и завъртите ключа, плочата започва да се върти и да говори като човек. /162, с. 161 – 162/

... това “аз” ражда най-големите злини в света. Защо? – Защото то не може да храни света. В буквата “А” няма растене, няма размножение. Днес Бог отново извиква буквата А” при себе си и казва: “Понеже ти внесе злото в света, сега ще направя втор опит за пресъздаване на света, и за начало на новия свят ще взема буквата “Б” – Битие. Тази буква крие в себе си условия за развитие, за размножаване и хранене  на света. /4, с. 4/

Едното “Е”  е да се разширяваш, ”(” е да побеждаваш. Освен че човек трябва да се разширява, трябва и да побеждава. /66, с. 105/

Ако българите премахнат ”(” ще забатачат много. Хубава буква – ”(” е да побеждаваш. Без 

”(” не може. /66, с. 105/

Не само думите, но и буквите в езика имат различно влияние върху човека. Например буквата “Р” е груба, волева буква. Тя трябва да се употребява от човек с мек характер. Грубият човек не трябва да си служи с нея. /149, с. 86/

Думата “истина” в български език е съставена от шест букви. Първата буква “и” означава начало на нещата, начало на някаква работа. За да започне човек някаква работа, това показва, че в ума му се е родила някаква мисъл. Буквата “С” – знак на луната, означава промени. Буквата “Т” означава препятствия, мъчнотии в живота. След буквата “Т” иде пак буквата “И”, която отваря път за ново начало, за нова работа. Човек не може да излезе от мъчнотиите и препятствията в живота си, докато не постави Божественото начало – второто начало в живота си – над човешкото. Сричката “ти” в думата “истина” означава второто лице на човека. Следователно, щом второто лице дойде до вашия живот, работите ви веднага се нареждат. Най силната сричка в думата “истина” е сричката “ти”. ... Ти работиш за някого. За кого работи човек? За своя жив идеал. Без този идеал живота му няма смисъл. /123, с. 149/

Не само цели изречения могат да въздействат върху човека, но даже и отделни срички. Например, сричката “ти” в думата “истина” и сричката “во” в думата “живот” оказват силно влияние върху човека. Произнесете тия срички няколко пъти, да видите какво влияние ще окажат върху вас. От сричките ти-во може да се образува глагола “отивам”. Буквата “т” е силна. Горната чърта на тази буква означава известно препятствие. Тази буква означава още и котва – знак, който представя сила, която се стреми от центъра на земята, към центъра на слънцето. Тази сила се движи във възходяща посока. Буквата “и” в сричката “ти” представя безкрайно движение на силите. Значи, истината съдържа в себе си сили, които непрестанно се проявяват. /52, с. 9/

Как започва природата, с коя дума? Тя започва със съюзите. Забележете, че когато човек изгуби паметта си, първо забравя съществителните, понеже най-после са се явили. След тях забравя местоименията, прилагателните, глаголите. Само съюзите остават, с тях си служи. Когато говорът се възстановява, болният си припомня първо глаголите, а най-после съществителните. /56, с. 84 – 85/

Ако бих писал буквар, ще започна със съюзите, после с глаголите, прилагателните, местоименията. Най-силната дума в езика е глаголът. От него са произлезли прилагателното, местоимението, съществителното. Езикът е създаден от разумни същества, които са живели на земята. Създателите на езика са били умни хора. За да бъде езика разбран от хората, те направили превод от природата. /56, с. 85/

Буквите не са произлезли произволно. Има си особен път, по който езикът е дошъл на земята. Те са копия на нещата от невидимия свят. И езикът на всеки народ е нареден според неговото развитие. /51, с. 239/

Във всеки език има известни думи, с които може и камък да се разтопи. Има думи, които правят злато. Има думи, които мъртви възкресяват. /51, с. 246/

Словото в магически смисъл е най-високата от всички магични сили.  /51, с. 248/

*

Материалът, който ви давам в беседите и лекциите, трябва да се обработва и прилага. Както ви е даден, той е суров материал. За да се приложи, първо трябва да се обработи. Щом се обработи, ще се домогнете до вътрешната страна на знанието. Ако не го обработите и приложите, живота ви ще мине напразно. /173, с. 106/

Много неща съм ви говорил, но всичко трябва да се пресее, да остане само онова, което ви е нужно. /130, с. 42/

Сега ви давам елементите, от които ще изграждате новото здание на живота. Не мога да ви дам нещо готово изработено, защото няма да оставя място за проявление на вашето творчество и лична свобода. Давам ви дъска и четири струни – работете. /128, с. 180/

... като ученици, яжте от учението, което ви се преподава; мислете върху него и го прилагайте. Човек се ползва само от това, което яде, върху което мисли и което прилага. Това значи: Човек се ползва само от това, което прониква едновременно в ума, в сърцето и във волята му, и става за него плът и кръв. /80, с. 32 – 33/

За мен не е важно да убеждаваме хората, а да ги нахраним. Тези гладни души да ги нахраним. Но ще кажат: “Хубава ли е тази храна?” Опитайте я. Ако е хубава, приемете я. За нас не е важно да се обръщат хората, а да опитат храната. 
/175, с. 445 – 446/

132. Разумният живот
133. Реалности и сенки
134. Рилски беседи – Мусала, 1928 г.

135. Светлина на мисълта
136. Свещени думи – т. 1

137. Свещени думи – т. 2

138. Свещени думи – т. 3

139. Свещени мисли – 1, 1

140. Сеятелят
141. Сила и живот – беседи
142. Сила и живот – сер. 1
143. Сила и живот – сер. 2

144. Сила и живот – сер. 3

145. Сила и живот – сер. 4

146. Синове на възкресението
147. Служене, почит и обич – МОК, т. 1, 129 – 30 г.

148. Стана плът – сер. 8

149. Старото отмина
150. Степени на съзнанието
151. Съборни беседи – 1926 г.
152. ССВ* - 1909 г.

153. ССВ – 1910 г.

154. ССВ – 1911 г.

155. ССВ – 1912 г.

156. ССВ – 1914 г.

157. ССВ – 1915 г.

158. Събуди се – ООК 

159. Събуждане
160. Той заповядва на Слънцето – сер. 7

161. Той знаеше – сер. 8

162. Той създава – утринни слова
163. Трите живота – ООК, т. 1

164. Трите родословия
165. Условия за растене
166. Утринни слова
167. Утринни слова – 1943 г.
168. Утринни слова – 04. 03. 1943 г.

169. Учителю благи – сер. 12, т. 1, 1941 г.

170. Учителя
171. Учителя говори
172. Учителя за образованието
173. Фактори в природата
174. Форми в природата
175. Хигиена на здравето
176. Царският път на душата
177. Ценната дума
178. Четирите кръга – ООК
179. Ще управлява всички народи
С Ъ Д Ъ Р Ж А Н И Е
Въведение
I. ХРАНЕНЕ – ПРОЦЕС
1. Хранене – социални процеси
2. Хранене
3. Даване
4. Стомах
5. Бързо, припряно хранене
6. Уста, устни
7. Обоняние
8. Слюнка
9. Зъби
10. Език
11. Вкус
II. ХРАНЕНЕ – ИЗФИНВАНЕ
1. Глад
2. Лакомия, преяждане, втръсване
3. Сиромашия
4. Пост
5. Най-малки величини
6. Динамика
7. Изфинване
8. Мярка
9. Приемане
10. Опитване
11. Асимилиране
12. Трансформиране
13. Спокойствие
14. Чистота
15. Светлина
16. Изгрев – Залез
17. С Любов
18. Жертва
19. Благодарност
20. Разположение, доволство
21. Мислене, размишление
22. Трите свята
23. Воля, дело, постигане
24. Работа
25. Ум, сърце, воля
26. Музикалност
27. Религия
III. ХРАНА
1. Елементи
2. Храна
3. Готвене
4. Прибори
5. Жито
6. Хляб
7. Плодове
8. Вегетарианство
IV. СЛОВО
1. Приемане на Божественото
2. Слово, форми на природата
3. Божественото в нас
4. Божият глас
5. Молитва
6. Слово – Хляб
7. Слово – Морал
8. Ново верую
9. Семе
10. Идея
11. Разумност
12. Език, реч, писмо

